Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 28 Ιουνίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1852/25-6-2018 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα: «Δημοτική Αγορά Χαλκίδας». 2. Η με αριθμό 1856/25-6-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Αγροτικής Ανάπτυξης και Τροφίμων, με θέμα: «Εξωδικαστικός μηχανισμός ρύθμισης οφειλών αγροτών από δάνεια της πρώην Αγροτικής Τράπεζας». 3. Η με αριθμό 1844/21-6-2018 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υποδομών και Μεταφορών με θέμα: «Επιτακτική ανάγκη η υπογείωση των σιδηροδρομικών γραμμών του ΟΣΕ στη Λάρισα». 4. Η με αριθμό 1883/26-6-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών, σχετικά με τη «μετατροπή των συμβάσεων των είκοσι τριών (23) υδρονομέων εργαζομένων της «ΕΥΔΑΠ Α.Ε.» σε αορίστου χρόνου και την ένταξή τους στον κανονισμό προσωπικού και τις Συλλογικές Συμβάσεις Εργασίας (ΣΣΕ)». 5. Η με αριθμό 1835/19-6-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ένταξη όλων των μορφών της σκλήρυνσης κατά πλάκας στον πίνακα των μη αναστρέψιμων παθήσεων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1857/25-6-2018 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Υποδομών και Μεταφορών, με θέμα: «Νέος Μετωπικός Σταθμός Διοδίων της Εγνατίας Οδού στην Περιφερειακή Ενότητα Καβάλας». 2. Η με αριθμό 1882/26-6-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Η κατάσταση που έχει διαμορφωθεί σχετικά με το πρόβλημα της διαχείρισης των απορριμμάτων σε Κέρκυρα και Παξούς». 3. Η με αριθμό 1881/26-6-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, σχετικά με την κατάσταση των εργαζομένων στην ΑΕΠΙ και τα δικαιώματα των δημιουργών δικαιούχων μελών της. 4. Η με αριθμό 1836/19-6-2018 επίκαιρη ερώτηση του Η΄ Αντιπροέδρου της Βουλής και Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Εξωτερικών, με θέμα: «Βουλευτής Σύριζα εμφανίζεται ως Μακεδόνας με προσφυγή κατά της Ελλάδας». 5. Η με αριθμό 1749/5-6-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Ανεξέλεγκτη παραβατικότητα στον περιβάλλοντα χώρο των πανεπιστημιακών ιδρυμάτων της Αθήνας και στην ευρύτερη περιοχή του Πεδίου του Άρεως». 6. Η με αριθμό 1834/19-6-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Παρεμπόδιση συνδικαλιστικής δράσης στο ξενοδοχείο “IKOS” στην Κέρκυρα και παράνομη κατακράτηση συνδικαλιστικών στελεχών στον χώρο του ξενοδοχείου από την εργοδοσία». 7. Η με αριθμό 1638/15-5-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς τον Υπουργό Εσωτερικών, με θέμα: «Σε απόγνωση οι κάτοικοι των Εξαρχείων». 8. Η με αριθμό 1812/14-6-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά». 9. Η με αριθμό 1554/24-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την ανέγερση κτηρίου για τη στέγαση του τμήματος εθνικών οδών Παιονίας». 10. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 5821/10-5-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα αγροτών και κτηνοτρόφων Νομού Δράμας και αναπτυξιακό σχέδιο δράσης του Υπουργείου για τον νομό». Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής: «Μηχανισμός Εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις». Έχω επίσης την τιμή να ανακοινώσω στο Σώμα ότι παρελήφθη και θα κατατεθεί στα Πρακτικά επιστολή ανεξαρτητοποίησης του κ. Γεωργίου Λαζαρίδη από τους ΑΝΕΛ.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις». Το ανωτέρω σχέδιο νόμου χαρακτηρίστηκε από την Κυβέρνηση ως επείγον. Η αρμόδια Διαρκής Επιτροπή Παραγωγής και Εμπορίου αποδέχτηκε κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή της στις 25 Ιουνίου 2018 τη συζήτηση του νομοσχεδίου σε μία έως δύο συνεδριάσεις. Προτείνω η συζήτηση να είναι ενιαία επί της αρχής, επί των άρθρων και των τροπολογιών. Το Σώμα συμφωνεί;
Το Σώμα συνεφώνησε. Πριν δώσω τον λόγο στον εισηγητή του ΣΥΡΙΖΑ, τον κ. Καματερό, σας λέω κάτι που το γνωρίζετε, ότι όσοι θέλουν να εγγραφούν ομιλητές θα το κάνουν μέχρι το τέλος της ομιλίας του δεύτερου εισηγητή. Τον λόγο, λοιπόν, έχει ο κ. Ηλίας Καματερός από τον ΣΥΡΙΖΑ για δώδεκα λεπτά.
Κυρίες και κύριοι, συζητάμε σήμερα για το μεταφορικό ισοδύναμο. Αξίζει να πούμε για όσους δεν παρακολούθησαν τις συζητήσεις στις επιτροπές ότι μεταφορικό ισοδύναμο είναι το μέτρο εκείνο, το οποίο καλύπτει την αυξημένη διαφορά κόστους μεταφοράς προσώπων και εμπορευμάτων από και προς τα νησιά, τη διαφορά που υπάρχει σε σχέση με τη μετακίνηση στην ενδοχώρα. Αυτό πώς προκύπτει; Έγιναν και μελέτες και συζητήσεις, διαβούλευση μηνών με φορείς. Επειδή είναι πρώτη φορά και τα στοιχεία είναι λειψά, δεν είναι ολοκληρωμένα, γι' αυτό και η εφαρμογή του μέτρου προβλέπεται να είναι πιλοτική για το επόμενο εξάμηνο του 2018 και από την 1-1-2019 θα εφαρμοστεί για όλα τα νησιά. Στο πρώτο εξάμηνο θα εφαρμοστεί κυρίως στα νησιά του ανατολικού Αιγαίου πλην της Ρόδου και στα μικρά νησιά των Κυκλάδων και των Ιονίων Νήσων. Στην ολοκληρωμένη του μορφή θα εξαιρείται η Κρήτη, η Εύβοια λόγω μεγέθους και η Λευκάδα λόγω της σύνδεσής της με την ενδοχώρα. Πώς θα εφαρμοστεί; Σαν τιμή σύγκρισης παίρνεται το χιλιομετρικό κόστος μετακίνησης στην ενδοχώρα με το ΚΤΕΛ. Είναι η πιο σταθερή τιμή, η πιο προσιτή τιμή για να το συγκρίνει κανείς, καθορίζεται με υπουργικές αποφάσεις. Μετατρέπεται στη θάλασσα αυτή η χιλιομετρική απόσταση σε μίλια, καθορίζεται τιμή ανά μίλι και έτσι, ανάλογα και με την απόσταση προκύπτει και η διαφορά, η οποία αποδίδεται στους νησιώτες, ώστε η τιμή τελικά, το κόστος της μεταφοράς τους στη θάλασσα να είναι ίδιο με το κόστος μεταφοράς στην ενδοχώρα. Η χρηματοδότηση θα είναι από το Πρόγραμμα Δημοσίων Επενδύσεων. Δικαιούχοι αυτή τη στιγμή θα είναι οι κάτοικοι των νησιών και οι επιχειρήσεις που δραστηριοποιούνται στα νησιά. Μπαίνει ένα θέμα - για να καταλάβουμε και για τι μιλάμε - για τι ποσά μιλάμε. Από τις πρώτες εκτιμήσεις που υπάρχουν και τις μελέτες, προκύπτει ότι ανάλογα με την απόσταση που έχει το νησί από το κέντρο ή την απόσταση που θέλει να μετακινηθεί ο νησιώτης από νησί σε νησί, από το δικό του νησί στα άλλα, η διαφορά ποικίλλει. Μπορεί να είναι το όφελος από 500-600 ευρώ τον χρόνο το λιγότερο και μπορεί να φτάσει και 1.200 και 1.300 ευρώ και παραπάνω, οπότε δεν μιλάμε για ευκαταφρόνητα ποσά. Επίσης, στο προτελευταίο άρθρο του νομοσχεδίου προβλέπεται και η ίδρυση Σχολής Ναυτικού στην Κάλυμνο, που είναι ένα αναπτυξιακό μέτρο όχι μόνον για το συγκεκριμένο νησί, αλλά και για την ευρύτερη περιοχή και αξίζει να είναι στην Κάλυμνο και για συμβολικούς λόγους αλλά και για την παράδοση που έχει το νησί στη ναυτιλία. Τίθεται τώρα το ερώτημα: Αυτό το μεταφορικό ισοδύναμο, για το οποίο συζητάμε σήμερα, είναι αυτό που θέλουμε; Όχι. Κατ' αρχάς είναι ένα μεταφορικό ισοδύναμο για τους νησιώτες. Εμείς θέλουμε ένα μεταφορικό ισοδύναμο για τα νησιά, που να προβλέπει δηλαδή ότι οι μεταφορές όλων από και προς τα νησιά θα έχουν το ίδιο κόστος που ισχύει για την ενδοχώρα. Αυτό καταλαβαίνετε ότι είναι το αναπτυξιακό μέτρο που πρέπει να εφαρμοστεί κάποια στιγμή για τα νησιά μας, γιατί θα διευκολύνει και τη μεταφορά προσώπων είτε για τουριστικούς είτε για επαγγελματικούς λόγους από και προς τα νησιά, που τώρα είναι πάρα πολύ ακριβή. Όμως είναι ένα πρώτο βήμα. Στην επόμενη τριετία το νομοσχέδιο προβλέπει ότι θα αναπτυχθεί ένα εθνικό σχέδιο στρατηγικής για τις μεταφορές στη θάλασσα, για την ακτοπλοΐα. Οπότε σε αυτό το χρονικό διάστημα μπορούμε να δούμε τι μπορούμε να κάνουμε γι' αυτό το ολοκληρωμένο σχέδιο, που θα πλησιάζει όσο γίνεται το ιδανικό του μεταφορικού ισοδύναμου, με δεδομένο - να το ξέρουμε αυτό - ότι στην Ευρωπαϊκή Ένωση δεν εφαρμόζεται πουθενά με αυτόν τον τρόπο. Σε κάποιες χώρες στις οποίες εφαρμόζεται, εφαρμόζεται είτε με τη μορφή κουπονιών, όπως γίνεται στη Δανία, είτε με επιχειρήσεις στις οποίες συμμετέχει το δημόσιο, οι φορείς, η τοπική αυτοδιοίκηση κ.λπ., που έχουν τη δυνατότητα να καθορίζει τις τιμές. Εμείς δεν θα αντιγράψουμε κανένα μοντέλο. Οφείλουμε, όμως, να μελετήσουμε ένα μοντέλο το οποίο θα προσαρμόζεται στις ιδιαίτερες συνθήκες της χώρας μας, που είναι η πολυνησιωτικότητα και μάλιστα με μικρά νησιά, κάτι το οποίο δεν υπάρχει στην Ευρωπαϊκή Ένωση. Κατά τη συζήτηση του νομοσχεδίου από τις τοποθετήσεις των φορέων και των κομμάτων προέκυψαν ορισμένες αιτιάσεις. Οι φορείς στο σύνολό τους τοποθετήθηκαν θετικά, κάνοντας κάποιοι τις παρατηρήσεις τους για το πώς θα λειτουργήσει καλύτερα. Όλοι ξέρουμε ότι υπάρχει πάντα το καλύτερο. Εξήγησα πριν ότι είναι ένα πιλοτικό πρόγραμμα και μετά την εφαρμογή του θα δούμε όχι μόνον τη βελτίωσή του, αλλά και την τελειοποίησή του, την ολοκλήρωσή του, έτσι ώστε να καλύπτει το μεταφορικό ισοδύναμο στη συνολική του μορφή, όπως το θέλουμε. Από τη μεριά, όμως, των κομμάτων πρέπει να επισημάνω και να καυτηριάσω την υποκριτική στάση τους, γιατί, ενώ είναι ένα μέτρο το οποίο κατ' αρχάς ανακουφίζει τους νησιώτες σε αυτή την πιλοτική εφαρμογή του και επειδή βρίσκονται σε δύσκολη θέση να το καταψηφίσουν, προσπαθούν, για να είναι πιστοί στην τυφλή αντιπολιτευτική τακτική τους, να βρουν διάφορες αιτιάσεις. Μία από αυτές είναι ότι: «Ξέρετε, δεν είναι ολοκληρωμένο, δεν είναι αυτό μεταφορικό ισοδύναμο, είναι «ψίχουλα» και γι' αυτό εμείς δεν θα το ψηφίσουμε. Θα θέλαμε κάτι πολύ καλύτερο». Ποιοι το λένε αυτό; Αυτοί που κυβέρνησαν επί δεκαετίες και δεν έκαναν τίποτα για τις μεταφορές στα νησιά. Ένα ερώτημα, λοιπόν, είναι αυτό: Το λέτε αυτό εσείς που ποτέ δεν ασχοληθήκατε με αυτό; Και ένα δεύτερο ερώτημα: Τι προτείνετε για την ολοκληρωμένη εφαρμογή του; Έχετε προτάσεις; Φυσικά δεν έχουν προτάσεις. Μάλιστα η Νέα Δημοκρατία βρήκε το εφεύρημα ότι «ξέρετε, εμείς δεν είμαστε αντίθετοι στην φιλοσοφία του μεταφορικού ισοδυνάμου, αλλά είμαστε αντίθετοι στη φιλοσοφία του συγκεκριμένου νομοσχεδίου». Δεν μας εξηγεί, όμως, ποια είναι η διαφορά. Εάν η διαφορά είναι αυτή, ότι το θέλουν ολόκληρο, τότε είναι συνεπείς και στη γραμμή που προσπαθούν να δώσουν και σε κάποιους δικούς τους περιφερειάρχες, όπως η Περιφερειάρχης Βορείου Αιγαίου, που εκφράζοντας το σύνολο των περιφερειών στην επιτροπή τοποθετήθηκε ως εξής: «Πάρτε το πίσω και αφήστε μας τον ΦΠΑ». Και εδώ προκύπτει το εξής ερώτημα: Δηλαδή, είστε ικανοποιημένοι αν μείνει ο ΦΠΑ και δεν εφαρμοστεί το μεταφορικό ισοδύναμο; Σας πειράζει να υπάρχουν και τα δύο, δηλαδή και οι μειωμένοι συντελεστές ΦΠΑ και το μεταφορικό ισοδύναμο; Ή - για να το πούμε διαφορετικά - αν δεν μπορέσουμε να κρατήσουμε τους μειωμένους συντελεστές ΦΠΑ, τότε να μην κάνουμε ούτε το μεταφορικό ισοδύναμο; Και εδώ, όσον αφορά τη σχέση του μεταφορικού ισοδύναμου με τον ΦΠΑ, έχουμε πει επανειλημμένα, άσχετα με το αν έχουμε μειωμένους συντελεστές ΦΠΑ ή όχι, εμείς το μεταφορικό ισοδύναμο το βλέπουμε σαν ένα από τα μέτρα που πρέπει να εφαρμοστούν στο πλαίσιο μιας ολοκληρωμένης νησιωτικής πολιτικής, που θα είναι και φορολογικά μέτρα - μπορεί να είναι και ο ΦΠΑ και θα είναι και άλλα μέτρα φοροελαφρύνσεων των νησιωτών και των επιχειρήσεων που επιχειρούν εκεί - αλλά θα είναι και άλλα μέτρα που έχουν να κάνουν με την πρόσβαση των νησιωτών στα αγαθά τα οποία δικαιούνται, προκειμένου η πρόσβαση να είναι ίδια με την πρόσβαση που έχουν οι κάτοικοι στην ενδοχώρα. Επιτρέψτε μου, βεβαίως, να μιλήσω για τη σχέση του ΦΠΑ με το μεταφορικό ισοδύναμο και να σας πω κάτι, γιατί οι περισσότεροι δεν το ξέρουν από ό,τι έχω διαπιστώσει. Το ξέρετε ότι αυτή τη στιγμή που ισχύουν οι μειωμένοι συντελεστές ΦΠΑ στα νησιά - σε αυτά που ισχύει τώρα και σε αυτά που ίσχυε πριν - ο συντελεστής στις μεταφορές ήταν και είναι αυξημένος κατά 24%; Το ξέρετε, δηλαδή, ότι στις μεταφορές, που υποτίθεται ότι εκεί πονάνε τα νησιά και εκεί στέκεται κύρια ο αποκλεισμός τους, δεν έχουν μειωμένο συντελεστή ΦΠΑ; Αν θέλαμε να δούμε μια σχέση του μεταφορικού ισοδύναμου με τον ΦΠΑ, είναι αυτή. Άρα, αν ο μειωμένος συντελεστής ΦΠΑ καταργηθεί σε όλα τα νησιά, κανονικά και μόνο για αυτόν εδώ τον λόγο δεν πρέπει να υπάρχει καμμία αύξηση στις μεταφορές, γιατί ήδη ο συντελεστής στις μεταφορές είναι 24%. Αντίθετα, αν εφαρμοστεί το μεταφορικό ισοδύναμο, ακόμα και αν αυξηθούν οι συντελεστές του ΦΠΑ σε όλα τα νησιά, τότε θα μειωθεί η τιμή των εισιτηρίων και όχι μόνο γιατί θα μειωθεί με την επιδότηση του κόστους μεταφοράς, όπως είπαμε πριν, αλλά γιατί θα μειωθούν και σε αρκετούς άλλους τομείς λόγω των μεταφορών που θα επηρεάσουν την τιμή αυτή. Οφείλω να απαντήσω και σε μια άλλη αιτίαση που τέθηκε και που εμένα με στενοχωρεί πάρα πολύ. Προέρχεται από τους φίλους συναδέλφους του Κομμουνιστικού Κόμματος Ελλάδας, που πιστοί και αυτοί στην καθαρή γραμμή τους «Δεν ψηφίζουμε τίποτα είτε προέρχεται από την Ευρωπαϊκή Ένωση είτε γιατί αφορά στο ΝΑΤΟ και την ενδυνάμωση του ΝΑΤΟ είτε γιατί είναι από τη δική σας Κυβέρνηση, η οποία εξυπηρετεί τα συμφέροντα των εφοπλιστών και των μεγάλων» λέει «όχι». Όμως, ποιο επιχείρημα προβάλλει στο συγκεκριμένο νομοσχέδιο; Λέει ότι αυτά τα χρήματα θα τα πάρουν οι εφοπλιστές. Αν είναι δυνατόν! Μπαίνει, λοιπόν, το ερώτημα: Αυτή τη στιγμή έχουμε μονοπώλια στην ακτοπλοΐα. Τα εισιτήρια είναι δεδομένα. Αυτή τη στιγμή ο νησιώτης και οι επιχειρήσεις που κάνουν μεταφορές, τα πληρώνουν. Τα παίρνουν οι εφοπλιστές έτσι και αλλιώς. Αυτά τα χρήματα που δίδονται από το μεταφορικό ισοδύναμο πηγαίνουν στους χρήστες, δεν πηγαίνουν στους εφοπλιστές. Οι εφοπλιστές το ίδιο εισιτήριο έπαιρναν, το ίδιο εισιτήριο θα παίρνουν. Αν γίνονται αυξήσεις, θα προσαρμόζεται και το μεταφορικό ισοδύναμο. Πάντα θα καλύπτει τη διαφορά της τιμής του ΚΤΕΛ αναλογικά με το εισιτήριο το οποίο θα προκύπτει κάθε φορά, γιατί θα έχουμε και αυξήσεις ίσως λόγω των καυσίμων, αλλά θα έχουμε και μειώσεις ίσως λόγω άλλων παραγόντων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα - δύο λεπτά, κύριε Πρόεδρε. Τελειώνοντας, θα μου επιτρέψετε με την ευκαιρία που συζητάμε αυτό το νομοσχέδιο, να τονίσω την ανάγκη αυτού του μέτρου και της επίσπευσής του. Γι' αυτό έρχεται και με τη διαδικασία του επείγοντος, γιατί περιμένουν όλοι την ανακούφιση των νησιών που τόσα έχουν τραβήξει όλα αυτά τα χρόνια από αυτούς οι οποίοι δεν φρόντισαν τα περασμένα χρόνια να εφαρμόσουν κάποιο μέτρο νησιωτικής πολιτικής. Είχαμε μόνο τον μειωμένο συντελεστή ΦΠΑ. Και έρχονται τώρα να διαμαρτυρηθούν για τον ΦΠΑ ή να κατηγορήσουν την Κυβέρνησή μας για τη μη εφαρμογή νησιωτικής πολιτικής. Εμείς, εδώ και δύο χρόνια και με την εξαγγελία από τον Πρωθυπουργό τον Δεκέμβριο του 2016 ολοκληρωμένου πλαισίου μέτρων νησιωτικής πολιτικής, έχουμε ξεκινήσει. Δεν υπάρχει χρόνος να τα αναφέρω. Ίσως να τα αναφέρουν και οι Υπουργοί. Ξέρετε πολύ καλά τα βήματα που έχουν γίνει για τη βελτίωση της ακτοπλοΐας, την ενίσχυση των νοσοκομείων, των κέντρων υγείας, των αγροτικών ιατρείων που πριν δεν είχαμε. Πηγαίναμε σε νησάκι που είχε είκοσι πέντε κατοίκους και το πρόβλημά τους ήταν που δεν είχαν γιατρό. Πηγαίναμε σε ένα καφενείο που δύο φίλοι, σε ένα νησί είκοσι πέντε κατοίκων, στη Ψέριμο συγκεκριμένα, καθόταν ο ένας στη μια γωνιά και ο άλλος στην άλλη για να μην κολλήσουν γρίπη, γιατί δεν είχαν γιατρό να τους εξετάσει. Πηγαίναμε σε ένα μικρό νησί και βλέπαμε ένα ή δύο παιδιά σε σχολείο και δεν ήξεραν πού θα πάνε όταν τελειώσουν το δημοτικό. Αυτή ήταν η κατάσταση που παραδώσατε, κύριοι της Αντιπολίτευσης. Και έρχεστε τώρα, τάχα μου, και κλαίτε για τα νησιά. Δεν έχω χρόνο να αναφερθώ για την ανάπτυξη της νησιωτικής πολιτικής. Ευχαριστώ.
Πράγματι δεν έχετε χρόνο. Τελείωσε ο χρόνος σας, κύριε Καματερέ. Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Τον λόγο έχει ο κ. Χαράλαμπος Αθανασίου, ο ειδικός αγορητής της Νέας Δημοκρατίας.
Κύριε Πρόεδρε, ίσως χρειαστώ λίγα λεπτά περισσότερα από το δωδεκάλεπτο εν όψει τού ότι έχουν κατατεθεί και επτά τροπολογίες, οι τρεις εκ των οποίων κατατέθηκαν μετά τη συνεδρίαση εχθές.
Δεν καταλαβαίνω τι λέτε, αλλά περιμένω να δω πότε θα είστε εντός του χρόνου, κύριε Αθανασίου. Περιμένω να δω την πρώτη φορά που θα είστε.
Κατατέθηκαν πολλές τροπολογίες.
Θα σας αποδώσω εύφημο μνεία όταν επιτευχθεί αυτό.
Ευχαριστώ πολύ. Κυρίες και κύριοι συνάδελφοι, όπως δήλωσα και στην επιτροπή, στη Νέα Δημοκρατία, εκτός αν υπάρξουν πάρα πολύ σημαντικές παρεμβάσεις στο νομοσχέδιο - θα δούμε και τις νομοτεχνικές βελτιώσεις - δήλωσα ότι ήμασταν αρνητικοί και ως εκ τούτου επιφυλαχθήκαμε. Θα αναφερθώ εκτενώς στις προϋποθέσεις κάτω από τις οποίες η Νέα Δημοκρατία θα υπερψήφιζε ένα τέτοιο νομοσχέδιο. Ο αντίλογός σας στην επιτροπή ήταν: η Νέα Δημοκρατία καταψηφίζει ένα καινοτόμο μέτρο που βοηθάει τα νησιά και στηρίζει τους νησιώτες. Δεν είναι, όμως, καθόλου έτσι τα πράγματα. Άλλο το ζήτημα του μεταφορικού ισοδυνάμου - είναι εντελώς διαφορετικό το μεταφορικό ισοδύναμο αυτό καθαυτό ως φιλοσοφία - και άλλο το νομοσχέδιο όπως εισάγεται. Και εξηγούμαι. Το νομοσχέδιο έχει πάρα πολλά προβλήματα για τα οποία θα αναφερθώ βέβαια εκτενώς και στη συνέχεια στη συζήτηση επί των άρθρων. Όμως, κυρίως είμαστε αρνητικοί για τρεις βασικούς λόγους. Ο πρώτος λόγος είναι ότι διαφωνούμε με τη φιλοσοφία του νομοσχεδίου. Προσέξτε, δεν διαφωνούμε με τη φιλοσοφία και την εφαρμογή του μεταφορικού ισοδυνάμου στο πλαίσιο της εδαφικής συνέχειας του κράτους. Θεωρούμε ότι πρέπει το μεταφορικό ισοδύναμο να εφαρμοστεί. Όμως, με τον τρόπο που το εισάγετε, ο οποίος μόνο κατ' όνομα αποτελεί μεταφορικό ισοδύναμο, στην πραγματικότητα αποτελεί μία ακόμα επιδότηση η οποία θα δοθεί σε ορισμένες κατηγορίες δικαιούχων και όχι σε όλους. Η Νέα Δημοκρατία το δήλωσε και προχθές και το έχουμε κάνει πράξη σε πάρα πολλές περιπτώσεις. Αναφέρομαι πρόσφατα στα μεγάλα νομοσχέδια των εταιρειών και στο πόσο θέλαμε να βοηθήσουμε στη σωστή νομοθέτηση γιατί βοηθάνε την οικονομική ανάπτυξη της χώρας. Η Νέα Δημοκρατία είναι ανοικτή στον διάλογο για ένα νομοσχέδιο που θα λύνει προβλήματα, θα αντέχει στον χρόνο αλλά και θα ωφελεί τους νησιώτες. Δεν συμφωνούμε να χορηγείται το μεταφορικό ισοδύναμο ανά νοικοκυριό, αλλά ανά άτομο. Και δεν συμφωνούμε και με τα εισοδηματικά κριτήρια τα οποία θα προσδιορίσετε εσείς και τα οποία παρεμπιπτόντως δεν τολμάτε να τα αναφέρετε ευθέως, αλλά τα υπονοείτε. Πιστεύουμε ότι το μεταφορικό ισοδύναμο πρέπει να το απολαμβάνουν όλοι οι νησιώτες και όλες οι επιχειρήσεις που δραστηριοποιούνται στα νησιά. Γι' αυτόν τον λόγο δεν συμφωνούμε με το κριτήριο της εντοπιότητας που εισάγετε για τις επιχειρήσεις, αλλά αντιθέτως ζητούμε να εισαχθεί το κριτήριο της πραγματικής οικονομικής δραστηριότητος, διότι αναγκαστικά τίθεται και το θέμα της ισότιμης αντιμετώπισης των επιχειρήσεων, αφού επιδοτούνται μόνο οι επιχειρήσεις που έχουν την έδρα τους στο νησί. Σας τόνισα τις δυσλειτουργίες που θα δημιουργηθούν, κύριε Υπουργέ, και είπατε ότι θα φέρετε σήμερα μια νομοτεχνική βελτίωση. Θα δούμε αν μας ικανοποιεί. Εκτός βεβαίως της νομικής διάκρισης που υποδηλώνει μία τέτοια ενέργεια αναφύεται και το θέμα ότι οι καταναλωτές κάτοικοι των νησιών δεν επωφελούνται από μια τέτοια διάκριση, αφού δεν μετακυλίεται το όφελος της επιδότησης του μεταφορικού ισοδυνάμου σε αυτούς, δηλαδή στους τελικούς καταναλωτές. Τίθεται συνεπώς το γενικότερο ζήτημα κατά πόσον οι κάτοικοι των νησιών θα επωφεληθούν τελικά από την επιδότηση του μεταφορικού ισοδυνάμου, όπως θα έπρεπε και όπως είναι ουσιαστικά η βασική φιλοσοφία του νομοσχεδίου. Σε διαφορετική περίπτωση αδικούνται επιχειρήσεις που συνεισφέρουν στην πραγματική οικονομία των νησιών και παράγουν θέσεις εργασίας. Θα το εξηγήσω με ένα παράδειγμα, ένα παράδειγμα χαρακτηριστικό. Το ανέφερα προχθές και στην επιτροπή. Ας υποθέσουμε ότι δύο ξενοδοχειακές επιχειρήσεις έχουν από δύο ξενοδοχεία, ένα σε νησί και ένα στην ηπειρωτική Ελλάδα, αλλά η μία έχει μόνο έδρα σε νησί. Τότε θα θεωρηθεί μόνο αυτή. Πώς είναι δίκαιο αυτό και πώς δεν νοθεύεται ο ανταγωνισμός απ' τη στιγμή που και οι δύο επιχειρήσεις καταβάλλουν το ίδιο υψηλό κόστος μεταφοράς για το προσωπικό και τα προϊόντα τους; Εφόσον, λοιπόν, μια επιχείρηση ασκεί πραγματική οικονομική δραστηριότητα σε ένα νησί, θα έπρεπε να ωφελείται και αυτό ανεξαρτήτως μεγέθους, ανεξαρτήτως έδρας. Ο δεύτερος λόγος που είμαστε αρνητικοί είναι ότι το νομοσχέδιο είναι απολύτως αόριστο και στα όρια της αντισυνταγματικότητας. Δεν είναι η πρώτη φορά που συναντάμε τέτοιες διατάξεις από το Υπουργείο σας, κύριε Υπουργέ. Ζητάτε για μία ακόμη φορά από τη Βουλή να υπογράψει μια λευκή επιταγή προς την Κυβέρνηση. Φέρνετε με νομοσχέδιο που στην καλύτερη περίπτωση θεωρείται διακήρυξη αρχών. Στη θεωρεία ακούγεται σπουδαίο: Θα επιδοτούμε το κόστος μεταφοράς των νησιωτών και νησιωτικών επιχειρήσεων. Όμως, στην πράξη όλα παραπέμπονται στις καλένδες και σε υπουργικές αποφάσεις. Μια δική σας, δηλαδή του Υπουργού Ναυτιλίας, και έξι κοινές υπουργικές αποφάσεις. Δεν υπάρχει πρόβλεψη ούτε καν για προεδρικά διατάγματα, τα οποία ως νομοθετικά εργαλεία υπάγονται σε έλεγχο της νομιμότητας από το Συμβούλιο της Επικρατείας. Επίσης, εισάγετε αόριστες έννοιες, όπως η αυτονομία από άποψη παροχής δημοσιών υπηρεσιών, και θεωρείτε πως υιοθετώντας ανάλογους όρους θα αποπροσανατολίσετε το Σώμα. Για αυτό και σας ρωτώ ευθέως: Ποια νησιά θα δικαιούνται το μεταφορικό ισοδύναμο και με ποια κριτήρια; Ποιοι νησιώτες θα ωφεληθούν και με ποια κριτήρια; Υπάρχουν νησιά - μην ξεχνάτε - από τα νησιά τα οποία αναφέρετε, που δεν έχουν ούτε έναν κάτοικο και άλλα που έχουν είκοσι, είκοσι πέντε και τριάντα κατοίκους και είναι γέροντες. Τουλάχιστον δεσμευτείτε αν θα υπάρχουν ή όχι εισοδηματικά κριτήρια. Μπορείτε να μας πείτε ποιος θα είναι ο πραγματικός αντίκτυπος του μέτρου; Το μέσο νοικοκυριό, ας πούμε στην Ανάφη, στη Σύμη, στη Λέσβο, στα Ψαρά, στο Καστελόριζο, πόσο θα ωφεληθεί; Φυσικά δεν μπορείτε να απαντήσετε στα ερωτήματα αυτά, κύριε Υπουργέ, γιατί και προεργασία δεν έχετε κάνει και γιατί δεν θέλετε να καταλάβουν οι νησιώτες ότι στην πραγματικότητα θα λάβουν ψίχουλα. Έχετε καθορίσει με διαβλητά κριτήρια μόνο τα νησιά στα οποία θα εφαρμοστεί πιλοτικά η υποδειγματική σας πολιτική, ενώ τα υπόλοιπα δεν θα μπουν. Διότι από 1-1-2019 δεν θα μπουν όλα. Αυτό είναι ξεκάθαρο και αναφέρεται και στην πρόσφατη τέταρτη τελική αξιολόγηση του προγράμματος. Γι' αυτό ακριβώς δεν το έχετε αποφασίσει ακόμα. Σας είπα και προχθές, δέστε την τέταρτη τελική αξιολόγηση, η οποία λέει ότι δεν θα μπουν όλα. Οι μικροπολιτικές αυτές αποτελούν καθημερινότητα και η παραπλάνηση παραμένει. Σήμερα δεν θα αναφερθώ στις γραβάτες. Θα μας δοθεί η ευκαιρία στην προ ημερησίας διάταξης συζήτηση στη Βουλή. Θα προχωρήσω στην τρίτη ένστασή μας. Ο πραγματικός λόγος που φέρνετε το νομοσχέδιο και μάλιστα με τη διαδικασία του επείγοντος και σε αυτή τη χρονική συγκυρία είναι για να καλύψετε τον θόρυβο και τις συνέπειές σας από την κατάργηση των μειωμένων συντελεστών ΦΠΑ στα νησιά, η οποία θα λάβει χώρα την επόμενη εβδομάδα, μία πολιτική σας επιλογή η οποία φέρνει ακεραία την υπογραφή ΣΥΡΙΖΑ - ΑΝΕΛ, αφού εσείς το προτείνατε και εσείς το αποδεχθήκατε στην περίφημη διαπραγμάτευσή σας και τελικά το υπογράψατε. Καμμία άλλη κυβέρνηση δεν δέχτηκε ποτέ αυτή την πολιτική επιλογή και σας είπα ότι η τρόικα και ο Πολ Τόμσεν μάς πίεσε και το 2013 και το 2014 να υπογράψουμε και αρνηθήκαμε κατηγορηματικά και δεν υπεγράφη ποτέ η κατάργηση των μειωμένων συντελεστών. Συμπερασματικά, αυτό που προσπαθείτε να πετύχετε με το παρόν νομοσχέδιο, κυρίες και κύριοι συνάδελφοι των ΣΥΡΖΑ και των ΑΝΕΛ, είναι να παίρνετε με το ένα χέρι μια χούφτα ευρώ από όλους τους νησιώτες και με το άλλο να τους υπόσχεστε λίγα λεπτά, χωρίς μάλιστα να πείτε πώς ακριβώς είναι και για ποιους, καθόσον δεν θα τα δικαιούνται όλοι. Όπως μάλιστα, έδειξε και το σόου στο Ζάππειο την περασμένη Παρασκευή θεωρείτε πως ο ελληνικός λαός είναι κουτός και πως οι Έλληνες δεν κατανοούν τι προσπαθείτε να πετύχετε και πώς τους κοροϊδεύετε. Ενδεχομένως, μπορεί κάποιος να επικαλεστεί ότι το μεταφορικό ισοδύναμο δεν έχει σχέση με τον ΦΠΑ, είναι τελείως ανεξάρτητο. Και σας απαντώ προκαταβολικά, αφ' ενός μεν είναι μεταγενέστερη πολιτική σας θέση, γιατί τα ακριβώς αντίθετα λέγατε πριν από λίγους μήνες και αφ' ετέρου, αν είναι έτσι τα πράγματα γιατί φέρνετε το νομοσχέδιο αυτή τη στιγμή, τώρα που στο πέρας της εβδομάδας βάζετε την οριστική ταφόπλακα στον συντελεστή ΦΠΑ για τα νησιά και μάλιστα με την επείγουσα διαδικασία, ενώ δεν υπάρχει κανένας άλλος λόγος να επιταχυνθεί η εξέταση αυτού του νομοσχεδίου; Αυτή είναι η υποκρισία σας, κυρίες και κύριοι της Κυβέρνησης. Και προχωρώ. Ας δεχθούμε ότι πράγματι δεν σχετίζεται άμεσα το μεταφορικό ισοδύναμο με την κατάργηση των μειωμένων συντελεστών ΦΠΑ. Εφόσον τα δύο αυτά ζητήματα, όπως διατείνεστε δεν έχουν καμμία σχέση μεταξύ τους, σας προκαλώ εσάς και την Κυβέρνησή σας να επαναφέρετε άμεσα την τροπολογία σε αυτό το νομοσχέδιο, σχετικά με τον μειωμένο συντελεστή ΦΠΑ στα νησιά - την τροπολογία την οποία έχουμε καταθέσει - , και η Νέα Δημοκρατία είναι έτοιμη να καθίσει μαζί σας, να συζητήσουμε ένα νομοσχέδιο και ένα μεταφορικό ισοδύναμο, το οποίο θα είναι λειτουργικό και, βεβαίως, θα αντέξει στο χρόνο, όπως σας ανέφερα προηγουμένως. Και μια και ανέφερα την τροπολογία που καταθέσαμε, επιτρέψτε μου να σας πω πρόσφατες εξελίξεις στην Ευρώπη για την τροπολογία των ΦΠΑ. Αυτή την περίοδο - και σήμερα, που μιλάμε - διεξάγεται στην Ευρωπαϊκή Ένωση διαβούλευση για την τροποποίηση της οδηγίας 2006/112/EK σχετικά με τους συντελεστές ΦΠΑ, όπως αναφέρεται στο σχέδιο οδηγίας με τίτλο 2018-2019. Αυτή η οδηγία θα ψηφιστεί τώρα, είναι η πρόταση της οδηγίας του συμβουλίου. Λέει επί λέξει: «Όλοι οι υφιστάμενοι επί του παρόντος μειωμένοι συντελεστές συμπεριλαμβανομένων και των παρεκκλίσεων...», οι παρεκκλίσεις είναι αυτές που ενδεχομένως αφορούν τις ξενοδοχειακές μονάδες, δηλαδή να υπάρχει μικρότερος ΦΠΑ στις ξενοδοχειακές μονάδες κ.λπ., «…εφαρμόζονται νόμιμα στα κράτη - μέλη της Ευρωπαϊκής Ένωσης. Θα πρέπει να διατηρηθούν και θα μπορούν να είναι διαθέσιμοι σε όλα τα κράτη - μέλη, εξασφαλίζοντας ίση μεταχείριση, κάτι που συνιστά κεκτημένο των νησιωτικών περιοχών ολόκληρης της Ευρωπαϊκής Ένωσης». Κάνοντας χρήση, λοιπόν, αυτής της δυνατότητας η Πορτογαλία ήδη προχθές επιβεβαίωσε την εξαίρεση σχετικά με τον ΦΠΑ στα νησιά της, Αζόρες και Μαδέρα, και, βέβαια, στηρίζεται, όπως θα ξέρετε, στο άρθρο 174 της λειτουργίας της Ευρωπαϊκής Ένωσης και στα άρθρα 5 και 9 της Συνθήκης για την Ευρωπαϊκή Ένωση. Στο άρθρο 1, όπως είπα και προχθές, διατηρούμε επιφυλάξεις για την ωφελούμενη μονάδα, για την ωφελούμενη επιχείρηση, γιατί εξαιρεί τις μεγάλες επιχειρήσεις που εδρεύουν στα νησιά. Στο άρθρο 2, που αφορά τη ρύθμιση της χρηματοδότησης του μέτρου από το εθνικό ή το συγχρηματοδοτούμενο σκέλος του Προγράμματος Δημοσίων Επενδύσεων, σας είπα ότι αυτό με την τέταρτη αξιολόγηση είναι απαγορευτικό. Διότι λέει ότι δεν πρέπει να συμπιεστεί περαιτέρω το Πρόγραμμα Δημοσίων Επενδύσεων. Αυτά λέει η τέταρτη αξιολόγηση. Παρακαλώ, σας είπα να τα δείτε αυτά τα ζητήματα. Οπότε προκύπτει εύλογα η απορία από ποια οικονομική πηγή θα προέλθει η χρηματοδότηση αυτής της επιδότησης το 2019. Στο άρθρο 3, το οποίο αφορά τον ορισμό δικαιούχων ΑΝΗΚΟ. Σας ανέφερα τα παραδείγματα των επιχειρήσεων της έδρας και το ότι παραπέμπεται σε τζίρο, ενώ ο νόμος, όπως σας είπα, δεν αναφέρεται σε τζίρο, αλλά αφορά στα καθαρά κέρδη. Όσον αφορά τους δημοσίους υπαλλήλους, σας είπα δείτε στο άρθρο 2 την παράγραφο δ΄, υποπαράγραφο δ9, σχετικά με αυτούς τους δημόσιους υπαλλήλους που μετακινούνται για την εκτέλεση υπηρεσίας και οι οποίοι, ως μόνιμοι κάτοικοι νησιών, δικαιούνται επιδότησης. Δεν είναι σαφές αν υπάρχει μηχανισμός διαχωρισμού μεταξύ ιδιωτικών ταξιδιών και μη, ώστε το δημόσιο να μην αποζημιώσει δύο φορές τον υπάλληλο που πραγματοποιεί υπηρεσιακή μεταφορά. Στο άρθρο 4 που αφορά τον προσδιορισμό των παραγόντων του λογισμικού καθορισμού του νησιωτικού κόστους δηλαδή αποτελεί ένα θεωρητικό κατασκεύασμα άνευ ουσίας, γιατί όλα παραπέμπονται σε υπουργικές αποφάσεις. Δηλαδή, ο Υπουργός θα αποφασίζει μόνος του - δεν λέω για εσάς, ο εκάστοτε Υπουργός - , προφανώς ικανοποιώντας πελατειακές σχέσεις. Επίσης, η διάταξη δεν αποσαφηνίζει πώς γίνεται η οικονομοτεχνική προσέγγιση του ζητήματος. Καμμία αναφορά δεν γίνεται σε δεδομένα του προβλήματος προϋπολογισμού διατιθέμενων πόρων, μεθοδολογία παρακολούθησης και αποτίμησης των αποτελεσμάτων του μέτρου. Είπε και ο κ. Καρράς προχθές ότι πάνω σε αυτό το θέμα δεν έχετε καμμία προεργασία. Εκτίμηση του κόστους οφέλους ανά κατηγορία δικαιούχων, χονδρέμποροι, λιανέμποροι, ιδιώτες μεταφορείς, ιδιωτική μετακίνηση. Επιπρόσθετα, σημαντικό ζήτημα γίνεται με την παράγραφο γ΄, γιατί ορίζεται μέγιστος αριθμός εισιτηρίων. Και τι γίνεται, αν δεν επαρκούν για όλους; Ποιοι θα αποκλειστούν; Αόριστη η έννοια της αυτονομίας από απόψεως παροχής δημοσίων υπηρεσιών, που αποσκοπεί στην εξυπηρέτηση των πελατειακών σκοπιμοτήτων του εκάστοτε Υπουργού. Σας είπα προχθές πως υπολογίζονται τέτοια, μου είπατε για το προεδρικό διάταγμα που υπολογίζει τις αποστάσεις από τα ΚΤΕΛ. Μια υπουργική απόφαση είναι, αλλά μπορεί να υπάρχει και μεταγενέστερο προεδρικό διάταγμα. Εκεί δεν θέλω να έχω αντιρρήσεις για κάτι το οποίο μπορεί εν πάση περιπτώσει να διορθωθεί. Υπήρχε πολιτική απόφαση, αλλά μπορεί να έγινε και προεδρικό διάταγμα. Σας είπα ότι εγώ δεν αντιλέγω σε αυτό και δεν είναι το μείζον αυτό. Στο άρθρο 6 που αφορά τη θεσμοθέτηση των αρμοδίων της Γενικής Γραμματείας Αιγαίου και Νησιωτικής Πολιτικής του Υπουργείου σας ως προς την υλοποίηση του μέτρου, η όλη διαδικασία που περιγράφετε είναι ασαφής. Γίνεται λόγος για ηλεκτρονική πλατφόρμα με ευθύνη της Γενικής Γραμματείας Αιγαίου. Αυτό θα υλοποιηθεί εντός του 2018; Είστε σίγουρος γι' αυτό;
Απόλυτα.
Το λέω γιατί δεν υπάρχει σαφές χρονοδιάγραμμα υλοποίησης. Εξ όσων αντιλαμβάνομαι, αν δεν ολοκληρωθεί η πλατφόρμα, δεν μπορεί να υλοποιηθεί αυτό το επιδοματικό μέτρο. Ειδικά δείτε στην παράγραφο 6, τις υποπεριπτώσεις 3α και 3γ που αφορούν τις αρμοδιότητες στις οποίες δίνετε την ευθύνη για τον έλεγχο από τους δήμους. Έχουν πόρους; Από πού θα βρουν τους πόρους; Έχουν προσωπικό; Αυτά είναι ζητήματα, τα οποία έθεσε και ο νομικός σύμβουλος της ΚΕΔΕ που ήλθε. Κύριε Πρόεδρε, ευχαριστώ για την ανοχή σας. Είναι σημαντικά ζητήματα αυτά και πρέπει να τα δουν.
Όχι, παίρνετε και τον χρόνο της δευτερολογίας σας.
Εμείς, κύριε Πρόεδρε, σε μία συζήτηση που κάναμε τώρα με τον κ. Τσιάρα, είμαστε ανοικτοί. Αν γίνουν ουσιαστικές βελτιώσεις, θα τις δούμε κατά τη διαδικασία.
Ωραία, γι' αυτό χρησιμοποιείτε και τη δευτερολογία σας.
Στο άρθρο 7 σάς είπα και προχθές να το δείτε αυτό για τη διαδικασία καταβολής στο ΑΝΗΚΟ, δηλαδή το αντιστάθμισμα του νησιωτικού κόστους. Στην παράγραφο 1 αναφέρεται διασταλτικά και η δυνατότητα απευθείας καταβολής του εισιτηρίου στις ναυτιλιακές εταιρείες. Αυτό θα μπορούσε να γίνει στις άγονες γραμμές γιατί υπάρχει εξαίρεση. Η επιδότηση απευθείας των ναυτιλιακών εταιρειών, κύριε Υπουργέ, απαγορεύεται από την ενωσιακή νομοθεσία, ιδίως αν κριθεί ότι αφορά σε επιδότηση γραμμής, γι' αυτό σας είπα να δείτε το πρόβλημα αυτό. Το άρθρο 8 αφορά στη ρύθμιση διακοπής καταβολής του ΑΝΗΚΟ. Εκεί δεν υπάρχει έλεγχος για να το δούμε. Αφού επαφίεται σε αυτόν, ο οποίος το δικαιούται, να δηλώνει ότι το διακόπτει, ποιος θα πάει να το δηλώσει; Αυτό είναι ένα ζήτημα που πρέπει να εξεταστεί. Το άρθρο 9 αφορά στη θεσμοθέτηση της υποχρέωσης του Υπουργείου να προβεί στην κατάρτιση της εθνικής πολιτικής υλοποίησης του μεταφορικού ισοδυνάμου με χρονικό ορίζοντα μία τριετία. Θα ήθελα να παρατηρήσω ότι είναι απολύτως ασαφές ποιος φορέας εκπονεί αυτή την πολιτική που δεν έχει ούτε επιστημονική βάση ούτε διακομματική αποδοχή κατά το στάδιο της κατάρτισής της. Το άρθρο 10 αναφέρεται σε κάποια νησιά. Σας τα είπα πριν. Δεν έχω να προσθέσω τίποτε άλλο. Για τις ΚΥΑ είπαμε ότι δεν συμφωνούμε, διότι ο εκάστοτε Υπουργός γίνεται νομοθέτης, πράγμα το οποίο απαγορεύεται και είναι αντισυνταγματικό. Όσο για τις τροπολογίες, ανέφερα τη μία, αλλά εν όψει τού ότι σέβομαι τον χρόνο, για τις υπόλοιπες τροπολογίες θα αναφερθώ μετά. Νομικά, όμως, κύριε Υπουργέ, δεν είναι δικό σας θέμα. Τα είπα στον κ. Πολάκη. Στην τροπολογία αυτή που παίρνει θέσεις, προσέξτε. Ενώ είναι ανάγκη να υπάρχει προσωπικό και στα νοσοκομεία και στο ΚΕΕΛΠΝΟ κ.λπ. - δεν έχουμε καμμία αντίρρηση - σας είπα να δείτε την απόφαση του Ελεγκτικού Συνεδρίου που κηρύσσει άκυρες όλες τις προσλήψεις που είναι διαδοχικές ανανεώσεις. Βέβαια, αυτό έλυσε διαφορετικό θέμα. Έχω, όμως, έναν προβληματισμό μήπως για την ταυτότητα του νομικού λόγου ισχύσει και σε αυτή την περίπτωση και ακυρωθούν όλα. Ευχαριστώ πολύ.
Κι εμείς ευχαριστούμε. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις φοιτητές και ένας συνοδός από το Διεθνές Κέντρο Ελληνικών και Μεσογειακών Σπουδών - Royal University of Chicago. H Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει o κ. Γεώργιος - Δημήτριος Καρράς από το Δημοκρατική Συμπαράταξη. Κύριε Καρρά, χρειάστηκα λίγα δευτερόλεπτα για να συνειδητοποιήσω ότι θα εκπροσωπήσετε τη Δημοκρατική Συμπαράταξη.
Κύριε Πρόεδρε, με εκφωνήσατε, οπότε ευχαριστώ. Έλεγα, λοιπόν, στις επιτροπές και το είπα και κατά κόρον, αν θέλετε, ότι το μεταφορικό ισοδύναμο είναι ένα καλό μέτρο, αλλά μπορεί να αποβεί ατελέσφορο ή και να αποτύχει αν δεν έχει ένα καλό υπόβαθρο και το καλό υπόβαθρο συνήθως είναι το νομοθέτημα, το οποίο εισάγει το μέτρο αυτό. Στη συγκεκριμένη περίπτωση ετέθη το ζήτημα του μεταφορικού ισοδυνάμου. Κατ' αρχάς, δεν μπορούμε να πούμε ότι δεν είναι κάτι καλό. Βεβαίως, ως προς τον χρόνο και με τη διαδικασία του επείγοντος που εισάγεται, μας καθιστά υπόπτους, για τον λόγο ότι τουλάχιστον ημερολογιακά συμπίπτει με τον χρόνο λήξης του μειωμένου συντελεστή ΦΠΑ στα νησιά. Θέλει, λοιπόν, η Κυβέρνηση να το εμφανίσει ότι είναι ένα αντιστάθμισμα στις απώλειες των νησιωτών; Όμως, το αρνείται ρητά. Λέει ότι δεν έχει καμμιά σχέση, αλλά υφέρπει πλέον ότι επιχειρείται επικοινωνιακά να τεθεί ως το αντιστάθμισμα του ΦΠΑ που καταργείται. Να δούμε, όμως, αν ισχύει αυτό. Το μεταφορικό ισοδύναμο, βεβαίως, αφορά τους επιβάτες οι οποίοι κινούνται από τα νησιά προς το κέντρο ή κυκλικά μεταξύ των νησιών και του κέντρου και ταυτόχρονα αφορά τα εμπορεύματα, την επιδότηση του κομίστρου των εμπορευμάτων που εισάγονται ή εξάγονται από τα νησιά. Βεβαίως, το σύνολο των νησιών στην παρούσα περίοδο δεν καλύπτεται, γιατί μιλάμε για ένα πιλοτικό μέτρο το οποίο θα εφαρμοστεί το δεύτερο εξάμηνο του 2018. Θέλω να κάνω, όμως, έναν παραλληλισμό στο σημείο αυτό μεταξύ της ωφέλειας που απέδιδε τον ΦΠΑ στο σύνολο των κατοίκων και των επιχειρήσεων των νησιών. Ήταν ένας μειωμένος συντελεστής, μείωνε το κόστος, μείωνε το κόστος υπηρεσιών, το κόστος εμπορευμάτων, το κόστος λειτουργίας εν γένει, ενώ αντίθετα…
Τις μεταφορές τις αφορούσε αυτό;
Αφήστε με να τελειώσω, κύριε Υπουργέ. Εγώ δεν θέλω να σας διακόπτω, αλλά είμαι έτοιμος. Δεν τις αφορούσε, αλλά θα ακούσετε στη συνέχεια. Ας έχετε λίγο υπομονή να ακούσετε.
Μην το αποκρύπτετε αυτό.
Δεν αποκρύπτω τίποτα. Ακούστε τι θα πω. Ωφελούμενοι, λοιπόν, εκ του μειωμένου ΦΠΑ ήταν το σύνολο. Ωφελούμενοι εκ του μεταφορικού ισοδυνάμου είναι λιγότεροι. Βεβαίως, τίθεται το ερώτημα, ειδικά ως προς τα εμπορεύματα: Μειώνεται το κόστος του κομίστρου, αλλά τελικά η οικονομική ωφέλεια διαχέεται σε όλους; Έχω θέσει ένα ερώτημα και από τις επιτροπές δεν πήρα απάντηση ποτέ. Ενώ λέγεται ότι θα συμβάλει στην ανάπτυξη των νησιών, πώς το μέτρο αυτό θα συμβάλει στην ανάπτυξη; Απάντηση δεν έχω πάρει. Μάλιστα, με καλή διάθεση και χθες και προχθές στην επιτροπή, έθεσα ορισμένα ζητήματα: Γιατί να είναι πιλοτικό το μέτρο για το πρώτο εξάμηνο και να μην είναι πιλοτικό για το σύνολο της χώρας, αφού μιλάμε για νησιωτική πολιτική; Εν πάση περιπτώσει είδα ότι αυτό δεν μπορεί να προχωρήσει και έκανα μια άλλη πρόταση. Είπα ότι θα πρέπει στο πιλοτικό διάστημα - για το οποίο ο νόμος δεν αναφέρει τη λήξη του, μιλάει μόνο από 1-1-2018- να τεθεί ημερομηνία λήξης του εξαμήνου η 31-12-2018 και έναρξη γενικής εφαρμογής για όλη τη νησιωτική χώρα από 1-1-2019. Έλαβα την απάντηση ότι θα υπάρξει νομοθετική βελτίωση. Δεν την έχουμε δει ακόμα. Ας ελπίσουμε ότι θα τη δούμε. Ένα δεύτερο ζήτημα, το οποίο περιορίζει ούτως ή άλλως την εμβέλεια του μεταφορικού ισοδύναμου, είναι ότι κατά το κείμενο του νόμου λέει: «Στους νησιωτικούς δήμους όπου θα ισχύει το μέτρο». Ούτε κατονομάζονται, αλλά σε σχέση με το κείμενο της διαβούλευσης, όπως είχε τεθεί προς γνώσιν του κοινού, έλεγε ότι είναι το σύνολο της νησιωτικής χώρας γεωγραφικά. Επομένως έχουμε μία διαφοροποίηση εδώ σε σχέση με την αρχική εξαγγελία και με την σημερινή νομοθέτηση. Ζήτησα, λοιπόν, να τεθεί και αυτό, ότι, δηλαδή, από 1-1-2019 θα αφορά το σύνολο της νησιωτικής χώρας. Αυτή τη στιγμή ο επισπεύδων φορέας - ας πούμε - είναι το Υπουργείο Ναυτιλίας και η Γενική Γραμματεία Αιγαίου και Νησιωτικής Πολιτικής. Έκανα, λοιπόν, την ερώτηση, γιατί δεν έχει χωρική αρμοδιότητα πέραν του νοτίου και βορείου Αιγαίου, όπως τουλάχιστον είναι στην ιστοσελίδα του Υπουργείου. Έχω λάβει την απάντηση, αόριστη μεν αλλά ελπίζω ότι κάποια στιγμή θα υλοποιηθεί: «Ξέρεις κάτι; Προωθούμε σχέδιο προεδρικού διατάγματος να αλλάξουμε τη αρμοδιότητα της Γενικής Γραμματείας Αιγαίου, να την επεκτείνουμε σε όλη τη νησιωτική χώρα». Δεν θα μου αρκούσε αυτό. Θα έλεγα ότι μπορούμε να το βάλουμε στον νόμο από τώρα ότι η εφαρμογή του μέτρου αφορά στο σύνολο της νησιωτικής χώρας, για να μπορεί τουλάχιστον να προχωρήσει, ούτως ώστε να μην υπάρχουν διαχωρισμοί, να μη μείνουν περιθώρια - θα έλεγα - ευελιξίας, που θα μπορούμε να φτάνουμε σε εξαιρέσεις μεγάλων περιοχών. Στο κάτω - κάτω, εφόσον το μέτρο αφορά τους νησιώτες και τα εμπορεύματα που διακινούνται προς και από τα νησιά, γιατί να μην υπάρχει ισοτιμία και ισονομία μεταξύ αυτών; Βεβαίως, το θέμα για τις μεγάλες επιχειρήσεις που έθεσε και η επιτροπή και η Επιστημονική Υπηρεσία της Βουλής δεν θα με απασχολήσει ιδιαίτερα για τον λόγο ότι δόθηκε ένα παράδειγμα χθες και κατάλαβα για ποια μεγάλη εταιρεία πρόκειται. Είναι μία εταιρεία η οποία δραστηριοποιείται σε ολόκληρη την Ελλάδα. Δεν νομίζω ότι θα έχει επίπτωση στο σημείο αυτό. Εν πάση περιπτώσει, επανέρχομαι. Περιμένω, λοιπόν, τη νομοτεχνική βελτίωση και το ζήτημα της επέκτασης του μέτρου συνολικά από πρώτης του νέου έτους σε όλη την Ελλάδα. Επιπλέον περιμένω και κάτι άλλο που έχει δημιουργήσει προβληματισμό: ο τρόπος καταβολής του αντισταθμίσματος. Έχει δύο εναλλακτικούς τρόπους. Μάλιστα το νομοθέτημα τους αφήνει στην επιλογή του Υπουργού. Ή θα γίνεται κατευθείαν στον λογαριασμό του δικαιούχου ή θα γίνεται μέσω του πράκτορα με μείωση του εισιτηρίου. Εμείς δεν συμφωνούμε με τη μείωση του εισιτηρίου. Θέλουμε να γίνεται μέσω του «TAXIS», ούτως ώστε να υπάρχει και διαφάνεια και διαύγεια. Να ξέρει τελικά ο ωφελούμενος τι λαμβάνει και τι δεν λαμβάνει. Να μη γίνεται μέσω πρακτόρων και ναυτιλιακών εταιρειών, τα λογιστήρια των οποίων λειτουργούν κατά πολλούς και διαφόρους τρόπους. Όχι ότι έχω αμφιβολίες για την εντιμότητά τους. Για τον τρόπο αποτελεσματικότητας του μέτρου έχω αμφιβολίες, αν τελικά θα οδηγούνται σε μειωμένα εισιτήρια ή σε μειωμένα κόμιστρα εκείνοι οι οποίοι έχουν το δικαίωμα. Νομίζω, λοιπόν, ότι με αυτές τις παρατηρήσεις και με το γεγονός ότι είναι πολλές οι εξουσιοδοτικές διατάξεις είμαι υποχρεωμένος να δηλώσω ότι η Δημοκρατική Συμπαράταξη περιμένει τις νομοτεχνικές βελτιώσεις για να εκτιμήσει τη τελική της θέση επί του νομοσχεδίου. Εκείνο, βέβαια, το οποίο θέλω να πω και στο οποίο θέλω να σταθώ, γιατί είναι ένα θέμα που με αγγίζει και προσωπικά, λόγω της δικής μου νησιωτικής καταγωγής - θα μου επιτρέψετε να το πω αυτό - είναι η ναυτική εκπαίδευση. Η ναυτική εκπαίδευση είναι ένα σημαντικότατο ζήτημα για την Ελλάδα λόγω της θέσης της ελληνόκτητης ναυτιλίας στη διεθνή οικονομία. Το 20% -25% των παγκόσμιων θαλάσσιων μεταφορών γίνεται από ελληνόκτητα πλοία. Εν τω μεταξύ, βλέπουμε πλέον ότι υπάρχει ανάγκη όχι μόνο της εσωστρέφειας, να δημιουργήσουμε υψηλού βαθμού πληρώματα για τα ελληνικά πλοία. Για να πάψει να υπάρχει και ανεργία στους ναυτικούς, πρέπει να είναι έτοιμοι, πρέπει να είναι κατάλληλα εκπαιδευμένοι, για να μπορούν να μπουν σε πλοία όχι μόνο υπό άλλη σημαία αλλά και υπό άλλη ιδιοκτησία. Να μπορούν τα ελληνικά πληρώματα να αναβαθμιστούν. Η Σχολή της Καλύμνου, η οποία είναι ένα πάγιο αίτημα το οποίο, προφανώς, όπως έχω ενημερωθεί, υπάρχει εδώ από πολλά χρόνια, αυτή τη στιγμή προτείνεται με τη διάταξη να ιδρυθεί. Σχολή Πλοιάρχων, όμως. Αρκεί αυτό; Έκανα μια συζήτηση κατά την ακρόαση των φορέων με τον δήμαρχο, γιατί και η δική του άποψη και η δική μου είναι ότι, αν θέλουμε να αναβαθμίσουμε τη ναυτική εκπαίδευση, πρέπει να υπάρξουν συνέργειες, ούτως ώστε να έχουμε καλύτερο επίπεδο εκπαίδευσης, αλλά να έχουμε και καλύτερη αξιοποίηση των μέσων εκπαίδευσης ή του προσωπικού εκπαίδευσης. Θα πρέπει, λοιπόν, να πηγαίνει μαζί και μηχανικός. Δεν αρκεί μόνο να πηγαίνουν οι πλοίαρχοι. Στο κάτω - κάτω πρέπει να υπάρχει και η επαφή από το εκπαιδευτικό στάδιο, δεδομένου του ποιοι διοικούν το πλοίο; Ο πλοίαρχος και ο πρώτος μηχανικός. Αυτοί διοικούν το πλοίο. Πρέπει να έχουν και ταυτότητα εκπαίδευσης. Δυστυχώς δεν βλέπω να μπορεί να υπάρξει αυτή τη στιγμή και Σχολή Μηχανικών στην Κάλυμνο. Είναι ένα θέμα το οποίο δημιουργεί αμφιβολίες για το μέτρο. Οι Καλύμνιοι έχουν μεν τη ζέση. Από τα στατιστικά στοιχεία, τα οποία έχω, φαίνεται ότι ένας μεγάλος αριθμός νέων Καλύμνιων στρέφεται στο ναυτικό επάγγελμα. Ένας μεγάλος αριθμός, βέβαια, των ιδίων είναι προς την κατεύθυνση του μηχανικού. Να θυμηθούμε και τη λέξη «μηχανικός», που ήταν οι σπογγαλιείς με το σκάφανδρο, για να πάμε και λίγο πιο πίσω. Νομίζω, λοιπόν, ότι θα πρέπει να ληφθεί μέριμνα να ιδρυθεί και Σχολή Μηχανικών ούτως ώστε να μπορέσει να λειτουργήσει. Βεβαίως, ως προς τις υποδομές οι οποίες άκουσα ότι θα υπάρξουν ως δωρεές εφοπλιστών κ.λπ., αφ' ενός μεν νομίζω ότι δεν μπορεί να καλυφθεί μια κρατική λειτουργία μόνο από δωρεές, αφ' ετέρου δε το 1.900.000 ευρώ, το οποίο αναφέρεται στην έκθεση του Γενικού Λογιστηρίου ως το πρώτο ύψος εξοπλισμού και επιπλέον η διάθεση ενός κτηρίου από τον δήμο - του οποίου βεβαίως δεν ξέρουμε και την πραγματική του κατάσταση, ας δεχθούμε ότι είναι καλή - δεν νομίζω ότι επαρκούν αυτή τη στιγμή. Θέλω να πω, όμως, ότι ως προς τη διάταξη για τη ναυτική εκπαίδευση δεν μπορούμε να είμαστε αρνητικοί. Απλώς, όμως, θέλω να θυμίσω στο σημείο αυτό ότι έχει τεθεί και από τον πρώην δήμαρχο Καλύμνου επανειλημμένα το ζήτημα και μάλιστα έχουν εξηγηθεί οι λόγοι για τους οποίους πρέπει να υπάρχει Σχολή Μηχανικών, με επιστολή του Δημήτρη Διακομιχάλη προς όλα τα κόμματα και τους Υπουργούς. Εκεί υπάρχουν και οι απαντήσεις σε αυτά τα ερωτήματα που έθεσα και θα την καταθέσω στα Πρακτικά. [[Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για τις τροπολογίες θα κρατήσω τον χρόνο της δευτερολογίας μου, κύριε Πρόεδρε. Επιχειρώντας μια σύνοψη επί του νομοσχεδίου, ονομάζω ατελές μέχρι στιγμής το νομοθέτημα, ύποπτος ο χρόνος νομοθέτησης, περιμένουμε τις νομοτεχνικές βελτιώσεις για να σταθμίσουμε την τελική μας θέση. Σημειώνω μόνο τούτο: ότι είναι ακόμα ένα παράδειγμα μεταβίβασης, εκχώρησης, αρμοδιότητας της Βουλής προς τον εκάστοτε Υπουργό που επισπεύδει νομοθέτημα, διότι έχει τέσσερα ή πέντε ζητήματα κοινών υπουργικών αποφάσεων. Δεδομένης δε της σπουδαιότητας του ζητήματος, εμείς θα προτείναμε να εκδοθεί προεδρικό διάταγμα, ούτως ώστε να τεθεί και υπό τον έλεγχο εξουσιοδότηση. Βέβαια, για τα τεχνικά θέματα δεν θα επιμείνω, για τα λεπτομερειακά, αλλά για τον κορμό τον βασικό των κανονιστικών πράξεων, θα επιμείνουμε να εκδοθεί προεδρικό διάταγμα ούτως ώστε να τεθεί και υπό τη βάσανο του Συμβουλίου Επικρατείας, δεδομένου ότι εν ψήγματι μέσα στο ίδιο νομοσχέδιο περιέχεται και έκδοση προεδρικού διατάγματος, διότι η νομοθεσία περί ναυτικής εκπαίδευσης δεν επιτρέπει τη λειτουργία Ναυτικής Σχολής αν δεν έχει εκδοθεί προηγουμένως - έστω κι αν η ίδρυσή της έχει νομοθετηθεί με νόμο της Βουλής - και το προεδρικό διάταγμα που κανονίζει τη λειτουργία της Σχολής. Με αυτές τις σκέψεις ολοκληρώνω, κύριε Πρόεδρε και περιμένω τις απαντήσεις της Κυβέρνησης.
Ο κ. Κούζηλος από τη Χρυσή Αυγή έχει τον λόγο.
Ευχαριστώ πολύ, κύριε Πρόεδρε. Για το μεταφορικό ισοδύναμο, μια πρώτη προσέγγιση, μια πρώτη μελέτη που έγινε - και για μας ήταν σε τελείως λάθος βάση - ήταν το 2012. Ήταν μια μελέτη η οποία αυτό που έκανε ήταν να πάρει στοιχεία από χώρες όπως Σκωτία, Νορβηγία, Γαλλία, και είχε σχέση μόνο με τις άγονες γραμμές. Στην ουσία αυτό που έρχεται σήμερα είναι ένα ελληνικό μεταφορικό ισοδύναμο που προσπαθεί να προσεγγίσει τα προβλήματα νησιωτικότητας της χώρας μας. Η εδαφική μας ιδιαιτερότητα δημιουργεί πάρα πολλά προβλήματα στο θέμα των θαλάσσιων συγκοινωνιών. Εδώ τώρα θέλω να πάω στο άρθρο 1. Μεταφορικό ισοδύναμο, άρθρο 1, ορισμοί: «Είναι το μέτρο με τη θέσπιση του οποίου επιδιώκεται η εξίσωση του κόστους μεταφοράς, που αντιστοιχεί σε επιβάτες και εμπορεύματα με μέσα θαλάσσιας μαζικής μεταφοράς με το κόστος που θα ίσχυε στα μέσα χερσαίας μαζικής μεταφοράς για την ίδια απόσταση». Πολύ ωραίο το συγκεκριμένο άρθρο και ο ορισμός, αλλά οι ενστάσεις που έχουμε στο συγκεκριμένο είναι οι εξής: Λέτε ότι εξισώνει. Όπως σας είπα και στην επιτροπή και σας το αιτιολόγησα, δεν εξισώνει στην ουσία. Δεν θα πάω μόνο στον ΦΠΑ 24% που αναφέρονται όλοι οι εισηγητές. Εγώ θα σας πω ότι το κόστος και το πρόβλημα του νησιώτη δεν είναι μόνο αυτό. Είναι η μείωση του αφορολόγητου, είναι οι αυξήσεις στις ασφαλιστικές εισφορές, είναι οι αυξήσεις στις πρώτες ύλες που υπάρχουν. Θα μου πείτε, δεν είναι θετικό. Ναι, είναι θετικό το μεταφορικό ισοδύναμο από τη στιγμή που έρχεται και από τη στιγμή που δεν έρχεται με τον τρόπο που είχε προταθεί το 2012 να έρθει. Αυτό είναι το βασικό για εμάς. Γι' αυτό λέμε ότι δεν είναι σωστός ο ορισμός, δεν εξισώνει στην ουσία. Έχουμε 60 εκατομμύρια για φέτος, μέχρι το 2019 πάνω από 150 κυρίως, βασικό θέμα για να αναπτυχθούν τα νησιά μας. Θα πάω πάλι σε μια δήλωσή σας. Το ζητούμενο είναι να βρούμε και να ενισχύσουμε το πραγματικό μέγεθος της επιβάρυνσης του νησιώτη εμπόρου και να αγγίξουμε τα κύρια αίτια. Στα κύρια αίτια, εκτός από τα προηγούμενα που ανέφερα, θα ήθελα να συμπληρώσουμε και το κόστος καυσίμων, το κόστος εισιτηρίων των πλοίων, στο οποίο είναι μέσα και τα ναυτιλιακά καύσιμα, όπου στην επιτροπή, αυτό που είπαμε είναι ότι θα πρέπει από τώρα να δούμε και τι θα γίνει με την αύξηση των ναυτιλιακών καυσίμων 10% με 20% τουλάχιστον με την αλλαγή σε χαμηλού θείου. Όλα αυτά θα είναι μια επιβάρυνση πάνω στο μεταφορικό ισοδύναμο. Βασικές προϋποθέσεις για να συνεχίσει να υπάρχει το μεταφορικό ισοδύναμο. Και θα πρέπει να δούμε και το κόστος καυσίμων στα νησιά. Δεν είναι μόνο το μεταφορικό είναι και η μεταφορά μέσα στο νησί. Ένα φορτηγό που θα πάρει πατάτες από τη Νάξο από το χωράφι να τις πάει στο λιμάνι, έχει κόστος. Πρέπει να μειώσετε και αυτό το κόστος. Δεν είναι μόνο το εισιτήριο. Στο άρθρο 9, «Εθνική Πολιτική Υλοποίησης του Μεταφορικού Ισοδύναμου» αυτό που είπατε και ισχυρίζεστε, είναι ότι βγήκαμε από τα μνημόνια. Και σε τρία χρόνια από τώρα θα έχουμε διορθώσει όποια προβλήματα έχουμε δημιουργήσει στο μεταφορικό ισοδύναμο και δεν θα υπάρχει πρόβλημα. Τονίζω ξανά, από τα μνημόνια δεν βγήκαμε. Η εποπτεία θα συνεχίσει να υπάρχει, μέτρα λιτότητας θα συνεχίσουν να υπάρχουν, άλλοι λένε μέχρι το 2060. Επομένως αυτό που μας ανησυχεί για το μεταφορικό ισοδύναμο στο σύνολό του είναι το εξής: Λέτε ότι η χρηματοδότηση θα είναι από το Πρόγραμμα Δημοσίων Επενδύσεων, ένα Πρόγραμμα Δημοσίων Επενδύσεων που όλα τα Υπουργεία λένε ότι θα πάρουμε χρήματα από εκεί. Το μεταφορικό ισοδύναμο θα πρέπει να καταβάλλεται κάθε χρόνο. Κάποια στιγμή δεν θα σταματήσουν να υπάρχουν χρήματα; Θα μπορέσετε να χρηματοδοτήσετε το μεταφορικό ισοδύναμο από το συγκεκριμένο ταμείο, από το συγκεκριμένο πρόγραμμα; Βασικά ερωτήματα. Θα έρθει πιλοτικά για τρία χρόνια, θα δούμε τις αδυναμίες που υπάρχουν και μετά θα συνεχίσουν να υπάρχουν χρήματα; Και κυρίως είναι και πόσο θα αντέξει αυτό το «κακόμοιρο» Πρόγραμμα Δημοσίων Επενδύσεων. Όλοι βάζουν χέρι εκεί, όλοι παίρνουν χρήματα από το συγκεκριμένο. Περιμένουμε να δούμε και τις ΚΥΑ που είπατε σαν Υπουργείο και κυρίως για το θέμα των καυσίμων και τη συμφωνία με τα ΕΛΠΕ, να δούμε τι θα ισχύει. Πηγαίνω λίγο στο άρθρο 3. Το ανησυχητικό για εμάς είναι το εξής: Τι λέει το άρθρο 3, ποιοι είναι δικαιούχοι; Εκτός από τους μόνιμους κατοίκους των νησιών είναι και αλλοδαποί που διαθέτουν άδεια διαμονής σε ισχύ. Γνωρίζουμε όλοι τι έγινε με το κοινωνικό μέρισμα. Ελάχιστοι ήταν οι Έλληνες που το πήραν. Όσον αφορά τα άρθρα 4 για τον υπολογισμό ΑΝΗΚΟ, Αρμόδια Όργανα - Διαδικασίας Υλοποίησης άρθρο 6, Καταβολή ΑΝΗΚΟ άρθρο 7, σίγουρα όλες οι βελτιώσεις γι' αυτά θα χρειαστούν τουλάχιστον έναν χρόνο για να δούμε τι θα γίνει πάνω σε αυτά τα θέματα και να δούμε ακριβώς πού πονάει το όλο σύστημα. Γι' αυτό δεν θέλουμε να βιαστούμε να βγάλουμε συμπεράσματα πάνω στο συγκεκριμένο. Πήραμε κάποιες απαντήσεις στις επιτροπές. Πιστεύουμε ότι θα υπάρχουν μικρά προβλήματα, αλλά τουλάχιστον να παραμείνουν μικρά. Κύριε Σαντορινιέ, στο 14ο Περιφερειακό Συνέδριο της Παραγωγικής Ανασυγκρότησης του Βορείου Αιγαίου είχατε δηλώσει ότι «με το μεταφορικό ισοδύναμο ικανοποιούμε ένα πάγιο αίτημα των νησιών». Πολύ σωστά. Στην επιτροπή είπατε ότι «είναι μία θεσμική τομή». Θα συμπληρώσω, όμως, και κάτι άλλο το οποίο θα είναι μία μικρή διόρθωση που θα πρέπει να υπάρχει. Είναι συνταγματικώς κατοχυρωμένο το συγκεκριμένο με το άρθρο 101 του Συντάγματος, διοικητική αποκέντρωση: «Ο κοινός νομοθέτης και η διοίκησης, όταν δρουν κανονιστικά, υποχρεούνται να λαμβάνουν υπ' όψιν τις ιδιαίτερες συνθήκες των νησιωτικών και ορεινών περιοχών, μεριμνώντας για την ανάπτυξή τους». Κι επειδή μιλάμε για την ανάπτυξη, κι επειδή το θέσαμε κι αυτό το θέμα και ότι το μεταφορικό ισοδύναμο είναι στην αρχή και για να έρθει σιγά - σιγά η ανάπτυξη και στα νησιά, οι προϋποθέσεις για να υπάρχει ανάπτυξη είναι όλα αυτά που σας έθεσα. Δηλαδή, δεν μπορούμε να έχουμε αυξημένες ασφαλιστικές εισφορές, με μείωση του αφορολόγητου, με μεγάλο κόστος καυσίμου στα νησιά. Άρα πώς θα γίνει η ανάπτυξη; Θα πρέπει μετά το πρώτο εξάμηνο να διευθετήσετε και τέτοια θέματα, στην ουσία. Έγινε πολύς λόγος για το άρθρο 12. Είναι ένα πάγιο αίτημα για τη Σχολή της Καλύμνου, ένα πολύ μεγάλο αίτημα της ναυτιλιακής κοινότητας, για περισσότερες σχολές, για περισσότερες ακαδημίες στη χώρα. Ήδη υπάρχουν μελέτες που λένε ότι σε δέκα χρόνια από τώρα θα χρειαστεί η παγκόσμια ναυτιλιακή κοινότητα περίπου πενήντα χιλιάδες αξιωματικούς. Η χώρα μας διαθέτει και υψηλή εκπαίδευση, και υψηλής ικανότητας προσωπικό και κυρίως - μία λέξη που δεν την έχει κανένας στον κόσμο και κανένας δεν μπορεί να το καταλάβει, μόνο εμείς το έχουμε αυτό - ναυτοσύνη. Οπότε, είναι θετικό. Πιστεύουμε ότι θα λειτουργήσει η Σχολή Πλοιάρχων της Καλύμνου τον Σεπτέμβρη - Οκτώβρη, να υποδεχθεί τους πρωτοετείς. Πιστεύουμε ότι σε έναν χρόνο από τώρα θα υπάρχει και μία σχολή στα Δωδεκάνησα, αν όχι στην Κάλυμνο. Υπάρχει όντως πρόβλημα στα Δωδεκάνησα, που δεν υπάρχει καμμία σχολή. Το έχω ζήσει και σαν πρωτοετής στις Σχολές του Εμπορικού Ναυτικού να υπάρχουν παιδιά της Καλύμνου σε όλη την Ελλάδα και κυρίως Δωδεκανήσιοι, οι οποίοι φανταστείτε ότι βρισκόντουσαν στην Πρέβεζα, στην Κύμη. Ήταν φοβερό το κόστος τότε. Άρα θα λύσει πολύ μεγάλο πρόβλημα αυτή τη στιγμή. Με την ευκαιρία αυτή, να τονίσουμε ότι είμαστε υπέρ της δημόσιας ναυτικής εκπαίδευσης. Δεν πιστεύουμε στην ιδιωτική ναυτική εκπαίδευση. Κάποιοι κύκλοι τα τελευταία χρόνια προσπάθησαν να προωθήσουν την ιδιωτική ναυτική εκπαίδευση. Δεν συμφωνούμε με τις ΝΕΚΕ και με τα ιδιωτικά προγράμματα. Γιατί έτσι προσπαθούν αυτή τη στιγμή να μπουν στο παιχνίδι, με ιδιωτικά προγράμματα.
Δεν έχουν όνομα αυτοί οι κύκλοι;
Περιμένετε. Γιατί βιάζεστε; Θα έρθω με στοιχεία την επόμενη φορά. Αν θέλει η Νέα Δημοκρατία μπορεί να κάνει μία επίκαιρη επερώτηση για τη ναυτική εκπαίδευση, για να έρθουμε όλοι με στοιχεία. Γιατί για το μεταφορικό ισοδύναμο έγινε η συγκεκριμένη ερώτηση, απλώς δεν απαντήθηκε από εσάς γιατί ήρθε σαν νομοσχέδιο. Επειδή, όμως, το θέσατε τώρα, όπως είπε και ο κ. Σαντορινιός, πρέπει να κάνετε κι εσείς πράξη την υπόσχεσή σας. Τελικά ποιος έφερε τον ΦΠΑ; Είπατε ότι θα φέρετε στοιχεία και ότι θα τα καταθέσετε για τα Πρακτικά της Βουλής. Να δούμε τελικά τον ΦΠΑ ποιος τον έφερε, εσείς ή η Νέα Δημοκρατία;
Θα απαντήσω.
Θα χρειαστώ δύο, τρία λεπτά από τη δευτερολογία μου, κύριε Πρόεδρε. Ευχαριστώ πολύ. [[Χειροκροτήματα από την πτέρυγα της Χρυσής Αυγής]] Κλείνω με την εδαφική συνοχή που είπατε, κύριε Κουρουμπλή. Να θυμίσω - και για όσους δεν ξέρουν - ότι υπάρχει ένα δελτίο Τύπου τον Μάιο, όπου συναντηθήκατε στην Επιτροπή Μεταφορών και Τουρισμού της Ευρωπαϊκής Ένωσης και μιλήσατε για την εδαφική συνοχή. Είπατε ότι η Ευρώπη, όταν μιλάει για εδαφική συνοχή, πρέπει και να το εννοεί. Η μείωση των κονδυλίων για την πολιτική συνοχή, ακόμα και για την τρέχουσα περίοδο, οξύνει τις ανισότητες. Εκεί θέλω να συμπληρώσω αναφορικά με το μεταφορικό ισοδύναμο και την επόμενη κίνησή σας. Διότι, όπως σας είπα, αναρωτιέμαι πόσο θα αντέξει αυτό το «κακόμοιρο» Πρόγραμμα Δημοσίων Επενδύσεων, πόσο θα έχει χρήματα και να μπορεί, γιατί μιλάμε για ένα κόστος της τάξεως περίπου των 150 εκατομμυρίων ευρώ τουλάχιστον τον χρόνο. Ξεκινάμε από εκεί. Άρα μήπως αυτό που λέτε εσείς, «οι φίλοι μας οι Ευρωπαίοι», μήπως θα πρέπει να κοιτάξουν την ιδιαιτερότητα της Ελλάδας, την ιδιαιτερότητα που έχουμε με την πολυνησία μας; Έχουμε τόσα πολλά νησιά. Έρχονται, απολαμβάνουν τα πάντα, απολαμβάνουν τουρισμό, απολαμβάνουν τον ήλιο μας και στην ουσία τούς πληρώνουμε κιόλας με τα μνημόνια. Είναι το επόμενο θέμα που πρέπει να θέσετε στην Ευρωπαϊκή Κοινότητα. Έχουμε πολλά νησιά. Έχουμε πάρει όλο το βάρος με τους λαθρομετανάστες. Βλέπουμε τις αντιδράσεις που υπάρχουν σε όλη την Ευρώπη αυτή τη στιγμή. Και αυτό που γίνεται είναι ότι η Ευρώπη μέσω αυτής της συγκεκριμένης πολιτικής, βάσει του ΑΕΠ, στην ουσία θα μας μειώσει τα κονδύλια. Κλείνω με το εξής: Όσο θα υπάρχει μνημόνιο, εποπτεία, σκληρή δημοσιονομική πολιτική, μέτρα λιτότητας, η ανάπτυξη στη χώρα μας θα έρθει πολύ αργά. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Υπουργός Εργασίας, Κοινωνικής Ασφάλισης και Κοινωνικής Αλληλεγγύης, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Υποδομών και Μεταφορών, Μεταναστευτικής Πολιτικής και Τουρισμού, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων και Οικονομικών, καθώς και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν στις 26-6-2018 σχέδιο νόμου: «Ασφαλιστικές και συνταξιοδοτικές ρυθμίσεις - Αντιμετώπιση της αδήλωτης εργασίας - Ενίσχυση της προστασίας των εργαζομένων - Επιτροπεία ασυνόδευτων ανηλίκων και άλλες διατάξεις». Παραπέμπεται στην αρμόδια Διαρκή Επιτροπή. Ο Βουλευτής κ. Θεόδωρος Καράογλου ζητεί άδεια ολιγοήμερης απουσίας στο εξωτερικό από 27-6-2018 έως 1-7-2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Τάσσος από το ΚΚΕ.
Ευχαριστώ, κύριε Πρόεδρε. Κυρίες και κύριοι της Κυβέρνησης ΣΥΡΙΖΑ - ΑΝΕΛ, αλλά και των άλλων αστικών κομμάτων, και στα ζητήματα κοινωνικής πολιτικής, παρά τις επιμέρους διαφορές σας, ο πυρήνας της πολιτικής σας είναι ίδιος. Και αυτός ο πυρήνας είναι ότι οι φτωχοί πληρώνουν τους φτωχότερους. Τα διάφορα αντίμετρα και ισοδύναμα στην πράξη μεταφέρουν πόρους από τους πολλούς φτωχούς στους λίγους πλούσιους και δίνουν κάποια ψίχουλα στους φτωχότερους. Αυτό, βέβαια, συνδυάζεται με συγκάλυψη του τι πραγματικά συμβαίνει και με προσπάθεια εξαπάτησης και χειραγώγησης του λαού. Χαρακτηριστικό παράδειγμα είναι το μεταφορικό ισοδύναμο, όπου απέναντι στην ανάγκη των νησιωτών και συνολικά του λαού για φθηνές, απρόσκοπτες, σύγχρονες ακτοπλοϊκές συγκοινωνίες τριακόσιες εξήντα πέντε μέρες τον χρόνο, με πληρώματα με μόνιμη και σταθερή εργασία, πλήρη εργασιακά και ασφαλιστικά δικαιώματα και οργανικές συνθέσεις, που θα καλύπτουν πλήρως τις ανάγκες των πλοίων και την ασφάλεια της ανθρώπινης ζωής στη θάλασσα, απέναντι στα εξοντωτικά φορολογικά μέτρα και χαράτσια, την κατάργηση του μειωμένου ΦΠΑ στα νησιά, τις μειώσεις των μισθών, των συντάξεων, τις κατασχέσεις, τους πλειστηριασμούς, τη μνημονιακή πολιτική μέχρι το 2060- χωρίς μνημόνια, αλλά μνημονιακή πολιτική, η ίδια πολιτική δηλαδή - η Κυβέρνηση απαντά με την πρόκληση του μεταφορικού ισοδύναμου, φέρνοντας στη Βουλή και το σχετικό νομοσχέδιο, που δεν είναι τίποτα άλλο παρά μια ακόμα μορφή επιδότησης των εφοπλιστών. Να σημειωθεί ότι οι εφοπλιστές για τις άγονες γραμμές από την αρχή του χρόνου έχουν ήδη εισπράξει ως επιδότηση 120 εκατομμύρια ευρώ. Το εφοπλιστικό κεφάλαιο θησαυρίζει με τις αυξημένες τιμές των εισιτηρίων και των ναύλων μεταφοράς εμπορευμάτων και αυτοκινήτων, με προνόμια, με πενήντα έξι φοροαπαλλαγές - ακόμα και το ουίσκι που πίνουν στα γιοτ τους είναι αφορολόγητο! - που τους αποδίδουν κάθε χρόνο πολλά δισεκατομμύρια ευρώ - που βέβαια δεν διανοείστε να θίξετε, γιατί αυτές είναι οι «ιερές αγελάδες» - και κρατικές επιδοτήσεις που ξεπέρασαν το 1,2 δισεκατομμύριο ευρώ από τότε που ψηφίστηκε ο ν.2932/2001 για την ακτοπλοΐα, στο πλαίσιο της εφαρμογής του αντιλαϊκού κανονισμού 3577/1992 της Ευρωπαϊκής Ένωσης για την απελευθέρωση των εσωτερικών θαλάσσιων μεταφορών. Με τη μορφή που έχει το νομοσχέδιο τους εφοπλιστές όχι μόνο δεν τους βαραίνει τίποτα, αφού ό,τι εισέπρατταν, θα εισπράττουν, όπως δήλωσαν με μεγάλη έμφαση πολλοί κυβερνητικοί Βουλευτές, χρησιμοποιώντας το ως ένα ατράνταχτο κατ' αυτούς επιχείρημα για να εγκαλέσουν το ΚΚΕ για την αρνητική του ψήφο. Εμείς, κύριοι Βουλευτές της Συμπολίτευσης, είμαστε αντίθετοι με αυτή τη λογική ότι οι φτωχοί πληρώνουν τους φτωχότερους. Το μεταφορικό ισοδύναμο θα ήταν ένα αναδιανεμητικό μέτρο, αν το κόστος του βάραινε τους πλούσιους - στην προκειμένη περίπτωση τους εφοπλιστές - και γινόταν με δραστική μείωση των τιμών των εισιτηρίων και των ναύλων μεταφοράς οχημάτων κατά 50% στην ακτοπλοΐα και δωρεάν μετακίνηση για τους άνεργους και τις οικογένειές τους, τους στρατευμένους, τα ΑΜΕΑ κ.λπ.. Αυτό, όμως, δεν μπορείτε να το κάνετε, γιατί, τόσο εσείς όσο και τα άλλα αστικά κόμματα, πίνετε νερό στο όνομα του καπιταλισμού και της Ευρωπαϊκής Ένωσης, του ΝΑΤΟ και των άλλων ιμπεριαλιστικών οργανισμών. Υπερηφανεύεστε και διαφημίζετε το τσάκισμα μισθών, συντάξεων και εργατικών δικαιωμάτων για την προσέλκυση επενδύσεων. Είσαστε το πρωτοπαλίκαρο του ιμπεριαλισμού στη γειτονιά μας, εξ ου και τα «μπράβο» που εισπράττετε από τα δεξιά και από τα αριστερά. Συγχρόνως η Κυβέρνηση με τα περί δίκαιης ανάπτυξης και η Αντιπολίτευση με τα περί βιώσιμης ανάπτυξης παραμυθιάζετε τους εργαζόμενους και τα λαϊκά στρώματα, αυτούς, δηλαδή, που παράγουν τον πλούτο ότι θα γίνουν και αυτοί πλούσιοι, αν δεχθούν αδιαμαρτύρητα να εκχωρήσουν τον πλούτο, που αυτοί παράγουν, στους εφοπλιστές, στους βιομήχανους, στους τραπεζίτες και γενικά στις περίφημες αγορές. Οι εργαζόμενοι και τα λαϊκά στρώματα στα νησιά υποφέρουν από την αντιλαϊκή πολιτική και η Κυβέρνηση προσπαθεί να τους βγάλει παράλογους, παρουσιάζοντας μια εικονική πραγματικότητα, όπως κάνουν με τα λεγόμενα «αναπτυξιακά συνέδρια» ή με τούτο εδώ το νομοσχέδιο για το μεταφορικό ισοδύναμο του Υπουργείου Εμπορικής Ναυτιλίας και Νησιωτικής Πολιτικής, που επιχειρεί να κάνει το άσπρο μαύρο. Το μεταφορικό ισοδύναμο προβάλλεται ως το αντιστάθμισμα της φοροληστείας απέναντι στα λαϊκά στρώματα των νησιών, μειώνοντας το μεταφορικό κόστος διακίνησης ανθρώπων και εμπορευμάτων. Το κριτήριο για να καθοριστεί το ποσό του καταβαλλόμενου μεταφορικού κόστους είναι το κόστος των εισιτηρίων των ΚΤΕΛ της ηπειρωτικής Ελλάδας. Το ποσό που θα επιστρέφουν θα είναι διαφορά που θα προκύπτει από τη σύγκριση της τιμής του εισιτηρίου του πλοίου για την οικονομική θέση με το κόστος του εισιτηρίου των ΚΤΕΛ για αντίστοιχη απόσταση της ηπειρωτικής χώρας, χρησιμοποιώντας διάφορες παραμέτρους. Το μεταφορικό ισοδύναμο αποκλείει όσους εργάζονται στα νησιά, καθώς και όσους από τους νησιώτες έχουν δηλώσει στην εφορία ότι η μόνιμη κατοικία τους βρίσκεται στην ηπειρωτική χώρα. Προφανώς αποκλείει τα λαϊκά στρώματα της ηπειρωτικής χώρας, που χρειάζονται ή θέλουν να ταξιδέψουν στα νησιά. Εάν, δηλαδή, κάποιος θέλει να πάει σε ένα νησί να κάνει τουρισμό, δεν θα έχει το μεταφορικό ισοδύναμο, γιατί αφορά μόνον αυτούς που κατοικούν στα νησιά, για τη μετακίνησή τους από τα νησιά προς την ηπειρωτική χώρα. Αυτά είναι πολυτέλειες που δεν επιτρέπονται για σας! Το ΚΚΕ καλεί τα εργατικά - λαϊκά στρώματα των νησιών να απαντήσουν στην αντιλαϊκή πολιτική και στον εμπαιγμό της Κυβέρνησης. Δυναμώνοντας τώρα την πάλη τους να διεκδικήσουν άμεσα δραστική μείωση των τιμών των εισιτηρίων και των ναύλων μεταφοράς των οχημάτων κατά 50% στην ακτοπλοΐα, δωρεάν μετακίνηση για τους άνεργους και τις οικογένειές τους, τους στρατευμένους, τα ΑΜΕΑ, ναυτεργάτες με κλαδική συλλογική σύμβαση εργασίας με αυξήσεις και συγκροτημένα εργασιακά δικαιώματα, που καλύπτουν τις πραγματικές ανάγκες του κλάδου, δρομολόγηση σύγχρονων πλοίων για τη τακτική σύνδεση των νησιών με τα λιμάνια της ηπειρωτικής Ελλάδας και διανησιωτική σύνδεση για όλη τη διάρκεια του χρόνου. Να επανέλθει ο μειωμένος συντελεστής ΦΠΑ για όλα τα νησιά και να καταργηθεί για τα είδη λαϊκής κατανάλωσης, αφορολόγητο ατομικό όριο για όλους 20.000 ευρώ, προσαυξανόμενο κατά 5.000 ευρώ για κάθε παιδί, να εκπίπτουν από τη φορολόγηση και οι δαπάνες υγείας, ΔΕΗ, θέρμανσης, νερού, τηλεφώνου κ.λπ., κατάργηση του ΕΝΦΙΑ και όλων των χαρατσιών, απαγόρευση των κατασχέσεων και των πλειστηριασμών για την εργατική λαϊκή οικογένεια, αποκλειστικά δημόσια ναυτική εκπαίδευση και μετεκπαίδευση για όλους τους ναυτεργάτες. Η μάχη των λαϊκών δυνάμεων πρέπει να δοθεί με μεγάλη αποφασιστικότητα για όλα τα προβλήματα, για τις συλλογικές συμβάσεις, τους μισθούς και τις συντάξεις, τα εργασιακά δικαιώματα, την υγεία και την πρόνοια, την παιδεία, τις συγκοινωνίες, με κατεύθυνση διεκδίκησης της ανάκτησης των απωλειών της περιόδου κρίσης και της ικανοποίησης όλων των σύγχρονων λαϊκών αναγκών. Το ΚΚΕ πρωτοστατεί για την οργάνωση της λαϊκής πάλης στους χώρους δουλειάς και στους κλάδους, στη Βουλή, στα δημοτικά και περιφερειακά συμβούλια, παντού για την προώθηση αυτών των διεκδικήσεων, την αποκάλυψη της αντιλαϊκής πολιτικής και τους στόχους που υπηρετεί. Ταυτόχρονα, το ΚΚΕ παλεύει και καλεί τις εργατικές λαϊκές δυνάμεις να συμπορευθούν μαζί του, ώστε να δυναμώσει αποφασιστικά η εργατική λαϊκή αντεπίθεση και η κοινωνική συμμαχία για την ανατροπή της αντιλαϊκής πολιτικής και εξουσίας. Μόνο με την εργατική εξουσία, την κοινωνικοποίηση όλων των μεγάλων επιχειρήσεων, τον κεντρικό σχεδιασμό μπορεί να ανοίξει ο δρόμος, ώστε η οικονομία να υπηρετεί τις ανάγκες του λαού και όχι τα συμφέροντα των μονοπωλίων. Μόνο έτσι μπορούν να εξασφαλιστούν και οι σύγχρονες, ασφαλείς και φθηνές ακτοπλοϊκές συγκοινωνίες για όλα τα νησιά. Όπως καταλαβαίνετε από αυτά που είπα και όπως έχουμε δηλώσει, άλλωστε και στις επιτροπές, καταψηφίζουμε επί της αρχής το παρόν νομοσχέδιο. Επί των άρθρων και επί των τροπολογιών θα τοποθετηθούμε στη δευτερολογία μας, αλλά θα ήθελα τώρα να σημειώσω ένα σοβαρό ζήτημα που αφορά την τροπολογία 1268/43 του Υπουργείου Υγείας, την οποία παρεμπιπτόντως εμείς θα υπερψηφίσουμε. Με την τροπολογία αυτή δίνεται μια παράταση της θητείας στο επικουρικό προσωπικό που είχε προσληφθεί μέχρι την 1-8-2017. Υπάρχουν, όμως, είκοσι επικουρικοί στην 4η Περιφέρεια Θεσσαλονίκης, που υπέγραψαν τη σύμβασή τους στις 9-8-2017, χωρίς να είναι αυτό δική τους υπαιτιότητα. Όπως καταλαβαίνετε, θα ήταν άδικο αυτοί να αποκλειστούν. Γι' αυτό ζητάμε από το Υπουργείο Υγείας να συμπεριλάβει και αυτούς τους είκοσι επικουρικούς, ώστε και αυτών η θητεία να παραταθεί. Ευχαριστώ.
Και εμείς ευχαριστούμε για την τήρηση του χρόνου, κύριε Τάσσο. Τον λόγο έχει ο Υφυπουργός κ. Ηλιόπουλος για να παρουσιάσει μια τροπολογία.
Ευχαριστώ, κύριε Πρόεδρε. Η τροπολογία αφορά μια βελτίωση στον τελευταίο Οργανισμό του Σώματος Επιθεώρησης Εργασίας. Όπως ίσως γνωρίζετε, με τον τελευταίο Οργανισμό του Σώματος Επιθεώρησης Εργασίας η Επιθεώρηση Εργασίας κλείνει μια σειρά από πληγές που είχαν ανοίξει με το οργανόγραμμα του 2014, αφού δημιουργήθηκαν μια σειρά από καινούργια τμήματα, τα οποία είχαν κλείσει, όπως το Τμήμα Νομικής Στήριξης, αλλά και καινούργιες μονάδες. Αυτό το οποίο προστίθεται και είχε ήδη κατατεθεί στον διάλογο και από σωματεία εργαζομένων, αλλά και από πολλούς επιθεωρητές, είναι ότι ακριβώς ότι επειδή ο προϊστάμενος και ο διευθυντής στην Επιθεώρηση Εργασίας έχει έναν ιδιαίτερα κρίσιμο ρόλο και ελεγκτικό, αλλά και για ζητήματα εσωτερικού ελέγχου, είναι απαραίτητο οι άνθρωποι οι οποίοι κρίνονται ως προϊστάμενοι και διευθυντές, πέρα από τα υπόλοιπα κριτήρια που βάζει ο Δημοσιοϋπαλληλικός Κώδικας, να έχουν τουλάχιστον τρία χρόνια προϋπηρεσία ως Επιθεωρητές Εργασίας, έτσι ώστε πραγματικά να μπορούν να αντεπεξέλθουν στο συγκεκριμένο καθήκον. Αυτή είναι η τροπολογία. Ευχαριστώ.
Ο Υφυπουργός Πολιτισμού θέλει, επίσης, να παρουσιάσει μια τροπολογία.
Καλημέρα, κύριοι Βουλευτές. Παρουσιάζω σήμερα τη με αριθμό 1632/37 τροπολογία που αφορά το πλαίσιο διαχείρισης των ακινήτων και ιδίως των αναψυκτηρίων των αρχαιολογικών χώρων και των μουσείων της χώρας. Περίπου ογδόντα αναψυκτήρια λειτουργούν στους αρχαιολογικούς χώρους και τα μουσεία της χώρας, σαράντα εκ των οποίων είναι στους μεγαλύτερους χώρους που συγκεντρώνουν εκατομμύρια επισκεπτών και ειδικότερα δεκαπέντε στους πολύ μεγάλους χώρους που αποτελούν και τη βιτρίνα της χώρας. Το πλαίσιο διαχείρισης των εν λόγω αναψυκτηρίων γινόταν μέχρι σήμερα με τον ν.2557/1997 που προέβλεπε, ουσιαστικά, μόνο εκμισθώσεις των χώρων αυτών. Με την τροπολογία κατ' αρχάς διευρύνουμε τους σκοπούς του Ταμείου Αρχαιολογικών Πόρων, ώστε πέρα από την άντληση εσόδων μέσω εκμισθώσεων, να αποσκοπεί το ταμείο και στην ανάδειξη της πολιτιστικής κληρονομιάς και στην παροχή προϊόντων και υπηρεσιών υψηλής ποιότητας, προκειμένου να τίθενται συγκεκριμένοι όροι πολύ αυστηροί για τη λειτουργία των εν λόγω ακινήτων και αναψυκτηρίων. Επίσης, διευρύνονται τα εργαλεία με τα οποία το Ταμείο Αρχαιολογικών Πόρων μπορεί να αξιοποιεί τα εν λόγω αναψυκτήρια. Πέρα από τις εκμισθώσεις προστίθενται δημόσιες συμβάσεις, συμβάσεις παραχώρησης, συμβάσεις παραχώρησης ειδικά σε φορείς κοινωνικής και αλληλέγγυας οικονομίας και η δυνατότητα - κάτι που θα μελετηθεί αν είναι ωφέλιμο - ίδρυσης νομικού προσώπου το οποίο θα αναλάβει να διαχειριστεί κατ' αποκλειστικότητα κάποια από αυτά τα αναψυκτήρια μετά από μελέτη. Αυτό θα υλοποιηθεί μετά από έγκριση του Κεντρικού Αρχαιολογικού Συμβουλίου, δηλαδή αφού πιστοποιηθεί και επιστημονικά όλο αυτό το πρόγραμμα αξιοποίησης και ανάπτυξης. Τίθεται το μεγάλο ερώτημα τι κάνουμε με τα αναψυκτήρια που αυτή τη στιγμή είναι κενά, κλειστά, γιατί έχει λήξει ο προηγούμενος γύρος συμβάσεων και οι προηγούμενοι εκμισθωτές έχουν αποχωρήσει. Εισηγούμαστε, λοιπόν, μία εξαιρετική ρύθμιση, η οποία εδράζεται στα εξής δεδομένα: Πρώτα απ' όλα τίθενται ισχυροί λόγοι δημοσίου συμφέροντος. Οι αρχαιολογικοί χώροι και τα μουσεία είναι επισκέψιμα από εκατομμύρια επισκεπτών από όλον τον κόσμο και τίθενται ζητήματα υγείας, αλλά και ζητήματα δυσφήμισης της χώρας. Δεύτερο στοιχείο που λαμβάνουμε υπ' όψιν μας είναι ότι οι μισθώσεις αυτές καθαυτές εξαιρούνται από το πεδίο εφαρμογής της νομοθεσίας, της ευρωπαϊκής και της ελληνικής, για τις δημόσιες συμβάσεις. Τρίτο στοιχείο είναι ότι σ' αυτές τις νομοθεσίες, οι οποίες δεν έχουν εφαρμογή ως γράμμα του νόμου στις εκμισθώσεις, προβλέπονται εξαιρετικές ρυθμίσεις για περιπτώσεις όπου υπάρχει δημόσιο συμφέρον και δεν υπάρχει ευθύνη της αναθέτουσας αρχής. Έτσι προτείνουμε με την τροπολογία να υπάρξει μία δυνατότητα βραχυχρόνιων συμβάσεων μέχρι δεκαοκτώ μήνες για μία φορά και μόνο και με την ύπαρξη ισχυρών ρητρών εκτίμησης των μισθωμάτων που θα προκύψουν μέσα απ' αυτή τη διαδικασία. Στη συνέχεια διατηρούμε σε ισχύ διάφορες άλλες διατάξεις της ισχύουσας νομοθεσίας που έχουν να κάνουν με την αποβολή των μισθωτών, με το πλαίσιο παραχώρησης ακινήτων από το Υπουργείο Πολιτισμού και βέβαια με την αδειοδότηση των αναψυκτηρίων αποκλειστικά από το Υπουργείο Πολιτισμού. Οι αρχαιολογικοί χώροι, τα μουσεία, τα μνημεία της χώρας είναι συγκεκριμένα, ένα αναψυκτήριο σε κάθε ένα απ' αυτά. Μόνο ο Υπουργός Πολιτισμού μπορεί να αδειοδοτεί τη λειτουργία αυτών των χώρων ως αναψυκτηρίων. Ευχαριστώ.
Ευχαριστούμε πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τρεις εκπαιδευτικοί συνοδοί τους από τα Εκπαιδευτήρια «Ο Πλάτων». Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο ειδικός αγορητής των Ανεξαρτήτων Ελλήνων κ. Παπαχριστόπουλος. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Για να συνεννοούμαστε, το σημερινό νομοσχέδιο αφορά το 15% του πληθυσμού της χώρας. Πιστεύω ότι αυτή την ιδιαιτερότητα δεν την έχει καμμία χώρα, ούτε στην Ευρωζώνη ούτε στην Ευρωπαϊκή Ένωση. Την έχει μόνο η Ελλάδα. Λέω ξανά ότι αφορά το 15% του πληθυσμού της χώρας. Άκουσα με πολλή προσοχή όλους τους ειδικούς αγορητές. Εγώ έχω να πω καλές κουβέντες. Μετά τις πρώτες αντιδράσεις βλέπω μία πιο ήπια αντιμετώπιση. Όμως, θα ήθελα να μιλήσω με στοιχεία και να πω τα εξής: Τι πράγματι εμπόδισε τις τότες κυβερνήσεις; Το 1981, που έγινε η ένταξη της Ελλάδας στην Ευρωπαϊκή Ένωση, άλλες χώρες, όπως η Δανία, η Ιρλανδία, η Μεγάλη Βρετανία, αργότερα η Ισπανία και η Πορτογαλία, κατοχύρωσαν προνόμια και πέτυχαν ειδικούς όρους για τα νησιά τους. Εσείς που ήσασταν τότε ποια προνόμια κατοχυρώσατε; Λίγο αργότερα με τη Συνθήκη του Μάαστριχτ θα μπορούσε να υπάρχει έστω μια μικρή αναφορά. Ενώ αναφέρονται οι νησιωτικές περιοχές της Γαλλίας, της Ισπανίας ακόμα και για υπερπόντια νησιά που έχουν αυτοί, ποια αναφορά υπήρχε τότε στα ελληνικά νησιά; Ακόμα, το άρθρο 158 της Συνθήκης του Άμστερνταμ, που υπεγράφη το 1997, στοχεύει στη μείωση ανισοτήτων επιπέδου ανάπτυξης των διαφόρων περιφερειών. Φαντάζομαι, τα νησιά θα έπρεπε να είναι μέσα. Τίποτα! Έρχεστε εδώ και υποδεικνύετε. Καλά κάνετε και υποδεικνύετε, δεν είναι κακό, για να δούμε τι κάνατε εσείς για το 15% των πολιτών αυτής της χώρας. Επίσης, το άρθρο 101 του Συντάγματος δεν ήρθε χθες, είναι παλιό. Αναφέρεται στις ιδιαίτερες συνθήκες των νησιωτικών περιοχών. Το εκμεταλλευτήκατε; Πατήσατε εκεί πάνω; Και ακόμα, το άρθρο 106 του Συντάγματος μιλάει για προώθηση περιφερειακής ανάπτυξης, προαγωγή ιδίως της οικονομίας των ορεινών νησιωτικών και παραμεθόριων περιοχών. Τι κάνατε; Τίποτα δεν κάνατε. Λυπάμαι που το λέω αυτό. Εγώ θεωρώ θετική την κουβέντα που γίνεται σήμερα και καλώς γίνεται. Μήπως πρέπει εγώ να σας πληροφορήσω, μήπως πρέπει αυτή η Κυβέρνηση να σας πληροφορήσει ότι το κόστος ζωής στα νησιά είναι 23% ακριβότερο από ό,τι για όλους τους υπόλοιπους, τους κοινούς θνητούς; Δεν είναι τυχαίο ότι και ο Υφυπουργός κ. Σαντορινιός είναι από νησί. Εγώ και ο κ. Κουρουμπλής είμαστε από περιοχές που δεν έχουν νησιά. Ο Ηλίας Καματερός είναι από νησί. Ο Γιάννης Γιαννέλης είναι από νησί. Ξέρουν, λοιπόν, πάρα πολύ καλά τι σημαίνει να ζεις σε ένα νησί. Θα σας πω μόνο ένα παράδειγμα που θα σας κάνει εντύπωση και ίσως δεν θα το πιστεύετε κιόλας. Ξέρετε πόσο χρειάζεται μια νταλίκα να φύγει από την Κίνα και να έρθει στον Πειραιά; Χρειάζεται 500 με 700 ευρώ. Τόσο χρειάζεται. Σας είπε ποτέ κανείς όλα αυτά τα χρόνια ότι η ίδια νταλίκα για να φύγει από το λιμάνι του Πειραιά και να πάει σε ένα νησί κοστίζει 1.200 με 1.700 ευρώ; Είπατε τίποτα; Τι κάνατε γι' αυτά; Είναι παλιές ιστορίες, πάρα πολύ παλιές, πιο παλιές δεν γίνεται να είναι. Τι κάνατε τόσα χρόνια; Ακούστε με. Χάρηκα κατ' αρχάς που άκουσα ότι για το 15% του ελληνικού πληθυσμού είναι το ξεκίνημα. Δεν άκουσα ούτε θριαμβολογίες ούτε υπερφίαλες κουβέντες. Και στην εισήγηση που έκανε ο Υπουργός και ο Υφυπουργός και ο εισηγητής δεν άκουσα καμμιά θριαμβολογία. Ξεκινάμε. Τους τελευταίους έξι μήνες του 2018, 60 εκατομμύρια. Να το ακούσουν αυτό οι νησιώτες. Για ξανασκεφτείτε την τοποθέτησή σας, γιατί είσαστε πολύ οξείς την πρώτη ημέρα. Οφείλω να ομολογήσω ότι κάθε μέρα που περνάει μαλακώνουν λίγο οι τόνοι. Δηλαδή είναι λίγο - θα το πω έτσι με αριθμούς για να συνεννοηθούμε - πρώτοι σε σαράντα εννιά νησιά πιλοτικά και μετά σε όλα, πλην Κρήτης, γιατί ξέρετε ότι έχει πληθυσμό μεγαλύτερο από πεντακόσιες χιλιάδες, πλην Λευκάδας και Εύβοιας που δεν είναι νησιά γιατί επικοινωνούν με το χερσαίο έδαφος; Είναι λίγο, δηλαδή, για μια τετραμελή οικογένεια στα Ψαρά - φτώχεια της φτώχειας - χωρίς εφορία, χωρίς ΙΚΑ, χωρίς τίποτα, χωρίς αγροτικό γιατρό, χωρίς, χωρίς, χωρίς, χωρίς… να έχει εφτά ταξίδια πήγαινε - έλα και να γλιτώνει, ας πούμε, 958 ευρώ; Είναι λίγο; Αν είναι λίγο, να μου το πείτε. Γιατί ακούω ότι μιλάτε για ψίχουλα. Και δεν αφορά αυτό μόνο τους μόνιμους κατοίκους που για πρώτη φορά γράφονται. Αφορά και τις επιχειρήσεις. Είναι λίγο στο πρώτο εξάμηνο, ξαναλέω εγώ, του 2018 μια νησιώτικη επιχείρηση να ωφεληθεί στην Αλόννησο, στην Ικαριά, στην Κάλυμνο, στην Κω, στη Λέσβο, στη Χίο, τώρα με το πιλοτικό; Να σας διαβάσω τα νούμερα; Είναι αρκετά μεγάλα. Τι σημαίνει αυτό; Ήταν ή δεν ήταν αυτοί οι άνθρωποι απόκληροι της υπόλοιπης ελληνικής κοινωνίας; Ήταν. Για πρώτη φορά εντάσσονται! Τα Ιόνια νησιά τι σας είχαν κάνει; Οι Σποράδες τι σας είχαν κάνει και τα είχατε απ' έξω; Τα νησιά του Αργοσαρωνικού τι σας είχαν κάνει και τα είχατε έξω από όλες αυτές τις ιστορίες; Θέλω να είμαι ακριβής και μόνο με νούμερα. Δεν αφορά μόνο τους επιβάτες, γιατί άκουσα εδώ πέρα ότι πάνε στις ακτοπλοϊκές εταιρείες. Νομίζω ότι απάντησε ο Υπουργός με πολύ οξύ τρόπο και καλά έκανε. Να μη διαστρεβλώνουμε την πραγματικότητα. Τα εμπορεύματα τα αφορά; Ναι. Τα καύσιμα τα αφορά; Ναι. Εγώ προχωράω κι άλλο. Εγώ θα ηρεμήσω, όταν αυτά τα νησιά, πραγματικά, αποκτήσουν ξανά και εφορία και ΙΚΑ και αγροτικό γιατρό και σχολείο. Τι γινόταν μέχρι τώρα να μην πω, τα ξέρετε. Θα ήθελα με πολύ σεβασμό να πω το εξής: Κάποιοι κάνουν τους πατριώτες εδώ μέσα και καλά κάνουν και μπορεί και να είναι. Στην πράξη, όμως, να το δείξουν. Η Κυρά της Ρω, λοιπόν, κάθισε μόνη της σε αυτό το νησί. Έχει μεγάλη σημασία για τον γείτονα, γιατί είναι θέμα εθνικής σημασίας, να υπάρχει έστω και ένας μόνιμος κάτοικος ένας! Και είναι για εμάς όλους ηρωΐδα η Κυρά της Ρω. Ξέρετε, όμως, ότι από το 2002 μέχρι τώρα, ενώ κατοικήσιμα από τα έξι χιλιάδες νησιά ήταν τα εκατόν είκοσι επτά, σήμερα είναι τα εκατόν δέκα τέσσερα, γιατί οι άνθρωποι εκεί αισθάνονται εγκαταλελειμμένοι τελείως. Ένα από τα νησιά που δεν κατοικείται είναι και η Νήσος Ρω. Στην πράξη, λοιπόν, ο πατριωτισμός, όχι στα λόγια. Εγώ, τελειώνοντας, θέλω να πω ότι δεν θριαμβολόγησε κανείς. Να πω και κάτι; Καθυστερήσαμε. Τι να πρωτοπρολάβουμε; Από το πρωί ως το βράδυ ακούω κινδυνολογίες, υπερβολές, απίστευτα πράγματα. Υπογράφτηκε πριν τρεις μέρες μια συμφωνία. Θέλω να πω μισή κουβέντα για αυτό. Αφήνω τι γράφει ο «BLOOMBERG», αφήνω τι λέει η «WALL STREET JOURNAL», αφήνω τι λένε οι «FINANCIAL TIMES», που είναι τα ιερά, που δίνουν μήνυμα στις αγορές, αφήνω την αναβάθμιση της «Standard & Poors», αφήνω τα καλά λόγια της «Moody's», δεν αναφέρομαι καθόλου στα καλά λόγια των πολιτικών, γιατί αυτοί μπορεί να είχαν συμφέρον να εξωραΐσουν τα πάντα. Αυτά τα κέντρα που σας είπα, τι συμφέρον έχουν; Κανένα. Μια παραφωνία σε αυτή την ιστορία είναι το κόμμα της Αξιωματικής Αντιπολίτευσης και η κ. Φώφη Γεννηματά, γιατί ένα μικρό κομμάτι του πολιτικού της γραφείου, δηλαδή από τα 6/6, το 1/6 καταγγέλλει τη συμφωνία, τα άλλα 5/6 είναι υπέρ. Κλείνει η παρένθεση. Θέλω να αναφερθώ σε ένα άρθρο που έγραψε στο πρωτοσέλιδο της οικονομικής της εφημερίδας η εφημερίδα «ΚΑΘΗΜΕΡΙΝΗ». Το υπογράφει - και θα σας παρακαλέσω να το διαβάσετε - ο Κώστας Καλίτσης. Ξαναλέω, «Η ΚΑΘΗΜΕΡΙΝΗ» το γράφει, μη νομίζετε ότι κάνω λάθος, δεν το γράφει «Η ΑΥΓΗ». Διαβάστε αυτό το άρθρο. Είναι ένα διθυραμβικό άρθρο. Κανένας Βουλευτής δεν έχει μιλήσει με τόσο θετικά λόγια για αυτή τη συμφωνία. Τα λέω όλα αυτά, για να τελειώσω με το εξής: Ακούσω συνέχεια για τον ΦΠΑ. Έπιασε ο πόνος της Νέα Δημοκρατία για τα πέντε νησιά. Εγώ θα συμφωνήσω μαζί σας. Μαζί σας είμαι, κύριε Αθανασίου. Δεν σας είπε κανείς για τον ΦΠΑ, τον ΕΝΦΙΑ, τις κατά 45 δισεκατομμύρια κομμένες συντάξεις έντεκα φορές, δεν σας είπε κανείς για όλη αυτή η ιστορία με τα μνημόνια, που θα πρέπει κάποτε να κάνετε την αυτοκριτική σας, πώς χρεοκόπησε τη χώρα; Ο Βαρουφάκης τη χρεοκόπησε σε έξι μήνες; Πιστεύετε ότι σας πιστεύει έστω και ένας πολίτης εκτός από τους φανατικούς οπαδούς σας; Συλλογικές συμβάσεις όλα αυτά τα καταστρέψατε. Ανάμεσα στα πολλά, λοιπόν, ήταν και ο ΦΠΑ. Φθάσατε την ανεργία της χώρας κάποια στιγμή στο 28% και εξαφανίσατε το ¼ της περιουσίας των Ελλήνων πολιτών. Εμένα δεν μου αρέσουν οι μεγάλες κουβέντες. Τις συγγνώμες και όλα αυτά τα θεωρώ λίγο ανοησίες. Αυτοκριτική μια αξιόπιστη αυτοκριτική «ρε παιδιά κάναμε αυτά τα λάθη. Αυτό έγινε». Και έρχεστε τώρα και μιλάτε για τον ΦΠΑ. Να σας πω κάτι; Συμφωνώ μαζί σας. Ο ΦΠΑ θα έπρεπε να είναι μηδενικός με τη μεταναστευτική ιστορία. Τουλάχιστον για τα μεγάλα νησιά έπρεπε να είναι μηδέν. Είναι κάτι που μπορούμε και δεν το κάνουμε; Κάντε λίγο υπομονή κι εσείς και όλοι οι Έλληνες. Σε αυτή τη χώρα, σε αυτή την Αίθουσα κάποιοι έχουν βάλει στοίχημα για δύο πράγματα. Πρώτον, δεν ήλθαν στη Βουλή για να πλουτίσουν και δεύτερον, δεν ήλθαν για να κάνουν δημόσιες σχέσεις με τις εκατό οικογένειες που λεηλάτησαν ανακυκλούμενοι επί σαράντα χρόνια. Αυτό να το βάλετε καλά στο μυαλό σας. Είμαστε λίγο προσεκτικοί, γιατί ακόμα η συμφωνία εξελίσσεται. Το πρώτο ήταν αυτό που έγινε την 21η Ιουνίου. Περιμένουμε και στις 20 Αυγούστου, γιατί κάποιοι που έχουν υπερθεματίσει, που η υπερβολή ήταν το μόνιμο μοτίβο τους, πιστεύω ότι δεν θα έχουν λόγο, δεν θα έχουν αξιοπιστία πια. Γι' αυτό είμαστε πολύ προσεκτικοί και με το θέμα του ΦΠΑ. Κάντε λίγο υπομονή και γι' αυτό και για τις μειωμένες συντάξεις που όντως έχουμε υπογράψει και για το αφορολόγητο. Κάντε λίγο υπομονή, γιατί πιστεύω ότι κάτι αλλάζει σε αυτή τη χώρα και αυτή η Κυβέρνηση είναι αποφασισμένη να το αλλάξει. Ευχαριστώ.
Κι εμείς ευχαριστούμε. Κυρίες και κύριοι συνάδελφοι, σας κάνω γνωστό ότι από τα αριστερά έδρανα του Προεδρείου παρακολουθεί τη συνεδρίαση η κ. Ιρίνα Γεροβάγια, πρώτη Αντιπρόεδρος της Κρατικής Δούμα της Ομοσπονδιακής Συνέλευσης της Ρωσικής Ομοσπονδίας και ο Πρέσβης της Ρωσικής Ομοσπονδίας στην Αθήνα κ. Αντρέι Μασλόφ. Η Βουλή τούς καλωσορίζει.
Σας εύχομαι καλή επιτυχία στη δουλειά σας.
Ευχαριστούμε πάρα πολύ.
Και οι συνάδελφοι μας από το ελληνικό Κοινοβούλιο μπορούν να ελπίζουν και να προσβλέπουν στη συνεργασία με το δικό μας κοινοβούλιο.
Κύριε Πρόεδρε, δεν ακούγεται.
Μας εύχεται καλή επιτυχία και μπορούμε να ελπίζουμε στην καλή συνεργασία μεταξύ των δύο Κοινοβουλίων. [[Χειροκροτήματα απ' όλες τις πτέρυγες της Βουλής]] Τον λόγο έχει ο Υπουργός κ. Σταθάκης να παρουσιάσει μια τροπολογία.
Πρόκειται για δύο παρατάσεις προθεσμιών και δύο φραστικές νομοτεχνικές. Η πρώτη παράταση προθεσμίας αφορά την οριστικοποίηση πρώτων εγγραφών κτηματολογίου. Είναι αυτοί που είχαν κλείσει δεκατέσσερα χρόνια. Δόθηκε μια τρίμηνη παράταση, κατά κύριο λόγο απευθυνόμενη στην καθυστερημένη εγγραφή, κυρίως, εκ μέρους του δημοσίου. Δίνεται επιπρόσθετη παράταση για άλλους έξι μήνες, ώστε με αυτόν τον τρόπο να οριστικοποιηθεί πλέον η δυνατότητα να υπάρξει αποφυγή κινδύνου παγίωσης αμφισβητούμενων έννομων σχέσεων. Η δεύτερη παράταση αναστολής εκτέλεσης αφορά το ΙΓΜΕ. Σας υπενθυμίζω ότι πριν από έναν χρόνο είχαμε ψηφίσει τη δωδεκάμηνη αναστολή κατασχέσεων κατά του ΙΓΜΕ, που είχαν εγερθεί από συνταξιούχους του ΙΓΜΕ. Προτείνεται η παράταση αυτή να επεκταθεί για τέσσερις ακόμα μήνες, έχοντας ως δεδομένο - τότε το είχαμε υποσχεθεί - ότι θα υπάρξει ο νέος νόμος για το ΙΓΜΕ, ο οποίος είναι έτοιμος και βγαίνει σε διαβούλευση τις αμέσως επόμενες εβδομάδες, γι' αυτό και η παράταση των τεσσάρων μηνών είναι υπεραρκετή, διότι θα έχει ψηφιστεί πλέον ο νέος νόμος για το ΙΓΜΕ, ο οποίος αναμορφώνει πλήρως τον οργανισμό αυτόν και ταυτόχρονα θα προστατεύει και την κινητή και ακίνητη περιουσία του ΙΓΜΕ για προφανείς λόγους υπέρτερου δημοσίου συμφέροντος. Αυτές είναι οι δύο τροποποιήσεις και είναι και δύο νομοτεχνικές που αφορούν λάθη πάνω στην πρώτη παράταση. Πρόκειται για αριθμό κατάθεσης 1629/44/26-6-2018. Οι δύο νομοτεχνικές, λοιπόν, είναι: «Στο πρώτο εδάφιο του άρθρου με τον τίτλο: «Παράταση προθεσμίας οριστικοποίησης πρώτων εγγραφών Κτηματολογίου» - αυτό που είπα πριν - «η φράση της «παραγράφου 1» αντικαθίσταται από τη φράση «της παραγράφου 2»». Στο δεύτερο εδάφιο του ίδιου άρθρου η ημερομηνία «30-1-2018» αντικαθίσταται από την ημερομηνία «3-1-2018»». Σας ευχαριστώ.
Κύριε Υπουργέ, μία διευκρίνιση. Αυτές τις τροποποιήσεις που είπατε τις φέρνετε σε μία τροπολογία με δύο άρθρα;
Ναι.
Γιατί τα φέρνετε έτσι; Το ένα ακούγεται καλά. Δεν ξέρω, βέβαια, δεν είμαι και αρμόδιος αλλά δεν μου πάει καλά. Πώς θα φέρετε δύο τροπολογίες χωριστά; Να το δούμε. Αν είναι σε ένα άρθρο, τι να κάνουμε;
Σε δύο είναι.
Δύο διαφορετικές τροπολογίες είναι ή μία;
Μία τροπολογία.
Αλλά είναι δύο άρθρα.
Ψηφίζονται ως μία.
Μα δεν είναι πράγματα αυτά.
Τον λόγο έχει ο κ. Σπυρίδων Δανέλλης, ειδικός αγορητής του Ποταμιού.
Ευχαριστώ, κύριε Πρόεδρε. Κυρίες και κύριοι συνάδελφοι, θα ξεκινήσω με μία διαπίστωση που έχω κάνει με τις διάφορες ιδιότητες που κατά καιρούς είχα στη δημόσια ζωή. Η νησιωτικότητα, δηλαδή οι διαφορετικοί όροι, οι προϋποθέσεις και οι επιπλέον δυσκολίες που αντιμετωπίζουν οι νησιωτικές κοινωνίες σε σχέση με τη διασφάλιση μιας αξιοπρεπούς και ποιοτικής ζωής και σε σχέση με κάθε αναπτυξιακό έργο και δράση δεν είναι σε όλους κατανοητή. Απαιτείται το βίωμα της νησιωτικότητας, για να καταλάβει κανείς τις ειδικές συνθήκες των νησιών. Η Ελλάδα είναι η ενενηκοστή έβδομη σε έκταση στον κόσμο χώρα, αλλά η ενδέκατη σε ακτογραμμή. Είναι η μεγαλύτερη χώρα σε αριθμό κατοικουμένων νησιών σε όλη την Ευρωπαϊκή Ένωση και οι τέσσερις από τις δεκατρείς περιφέρειές της είναι αμιγώς νησιωτικές. Καμμία άλλη χώρα της Ευρώπης, όμως, δεν παρουσιάζει αυτή τη συνθετότητα, αυτή την πολυνησιωτικότητα που έχει η Ελλάδα. Είναι γνωστή η ιδιαίτερη μορφολογία των ακτών του ηπειρωτικού κορμού της χώρας, όπως είναι γνωστά και τα χιλιάδες νησιά, είτε κατοικημένα είτε ακατοίκητα είτε βραχονησίδες. Η διατήρηση των νησιωτικών πληθυσμών όπως και η αντιμετώπιση της δημογραφικής αναιμίας σε μια εποχή που η κινητικότητα είναι κανόνας, είναι ζήτημα εξαιρετικής εθνικής σημασίας ιδιαίτερα στη δική μας περίπτωση. Τα νησιά με λιγότερους από πέντε χιλιάδες κατοίκους δεν είναι μόνο ότι εμφανίζουν υποδομές κατά κανόνα κατώτερες του επιθυμητού. Η ζωή στα μικρά νησιά λόγω της γεωγραφικής τους περιφερειακότητας ποτέ δεν ήταν τόσο εύκολη όσο στις μεγαλύτερες πόλεις. Οι νησιωτικοί πληθυσμοί ανέκαθεν αντιμετώπιζαν προβλήματα στις μεταφορές και κατ' επέκταση στο εμπόριο, στην οικονομία, στον τουρισμό, σε κάθε δραστηριότητα και, βεβαίως, και σ' ό,τι αφορά τη συνοχή τους με τις ηπειρωτικές περιοχές, γιατί και οι αναπτυξιακές δυνατότητες των νησιωτικών περιοχών οριοθετούνται από το μικρό μέγεθος των τοπικών αγορών και τα προβλήματα στην πρόσβαση σε μεγαλύτερες ηπειρωτικές αγορές. Άλλο βασικό σημείο, όπως είναι προφανές, αποτελεί και η σύνδεση των νησιών μεταξύ τους, αλλά κυρίως μεταξύ τους και του ηπειρωτικού κορμού της χώρας τόσο για τη μεταφορά επιβατών και τη μετακίνηση του πληθυσμού όσο, βεβαίως, και για τη μεταφορά αγαθών. Λόγω της γεωγραφικής τους απομόνωσης, της ανεπαρκούς μεταφορικής υποδομής και της μη τακτικής σύνδεσης ιδίως οι μικρές νησιωτικές κοινότητες έχουν μεγαλύτερη δυσκολία στο να ταξιδεύουν και πρέπει να καταβάλλουν, βεβαίως, πολύ υψηλότερο κόστος μεταφοράς από ό,τι οι αντίστοιχες υπηρεσίες στη ξηρά. Οι μέσες αποστάσεις μεταξύ των περιοχών και υπηρεσιών υγείας και εκπαίδευσης είναι γενικά μεγαλύτερες από τις αντίστοιχες στην Ευρωπαϊκή Ένωση. Ωστόσο οι μεταφορές αποτελούν αναπόσπαστο κομμάτι της ανάπτυξης, μια αναγκαία αν όχι και ικανή συνθήκη για την πρόοδο μιας κοινωνίας ή μιας περιοχής. Στο πλαίσιο, λοιπόν, μιας ευνομούμενης πολιτείας θα πρέπει να εξασφαλίζεται ένα ελάχιστο κοινωνικά αποδεκτό επίπεδο μεταφορών για όλα τα νησιά, η σύνδεση μεταξύ τους, αλλά και η μεταξύ τους και της ενδοχώρας για τη συνέχιση της εμπορικής τους δραστηριότητας, εξαγωγές, τουρισμό, αλλά βεβαίως και η διαρκής πρόσβαση των κατοίκων τους στην ηπειρωτική χώρα, για την κοινωνική τους ζωή, για την απασχόληση, την εκπαίδευση ή την παροχή υπηρεσιών υγείας. Εδώ θα πρέπει να προσθέσουμε και το φαινόμενο της διπλής νησιωτικότητας, που το έχουμε σε πολύ μεγάλη έκταση στη χώρα μας. Πάρα πολλά νησιά εμφανίζουν μια σχέση εξάρτησης από κάποιο μεγαλύτερο από αυτά νησί στο οποίο βρίσκονται κοντά. Τι όμως ορίζουμε ως το μεταφορικό ισοδύναμο, που αποτελεί και τη βασική ιδέα του συζητούμενου νομοσχεδίου; Το μεταφορικό ισοδύναμο συνιστά την αρχή σύμφωνα με την οποία οι επιβάτες των ακτοπλοϊκών μεταφορών, από και προς τα νησιά, καλούνται να πληρώσουν κόμιστρα ισόποσα με τα αντίστοιχα τα οποία χρεώνονται για τη χρήση άλλων μέσων μεταφοράς, οδικές και σιδηροδρομικές μεταφορές, για τη μετακίνησή τους σε ανάλογες αποστάσεις. Το μεταφορικό ισοδύναμο στοχεύει στην κατά το δυνατόν εναρμόνιση της τιμολογιακής επιβάρυνσης του χρήστη των θαλάσσιων μεταφορών με αυτή των χερσαίων μεταφορών και την απολαβή ανάλογης προσφερόμενης υπηρεσίας, ανεξαρτήτως του μεταφορικού μέσου που χρησιμοποιούν σε ό,τι αφορά τη συχνότητα, το κόστος, τον χρόνο μετακίνησης, την απόσταση που θα διανύσει, καθώς και την παρεχόμενη ποιότητα. Δεν είναι τυχαίο πως η θεωρία περί μεταφορικού ισοδύναμου αναπτύχθηκε ήδη από τα μέσα της δεκαετίας του ΄70 και εφαρμόστηκε για πρώτη φορά στο τιμολογιακό σύστημα της Νορβηγίας, μιας χώρας που παρουσιάζει πολύ μεγάλη νησιωτικότητα, χωρίς αυτό να σημαίνει βεβαίως πως η διεθνής εμπειρία είναι άμεσα αξιοποιήσιμη, γιατί οι διαφορές και οι ιδιαιτερότητες της κάθε νησιωτικής περιοχής είναι πολύ μεγάλες και ποικίλλουν. Το μεταφορικό ισοδύναμο δεν είναι μια απλή υπόθεση και, βεβαίως, ποικίλλει σημαντικά μεταξύ των σημαντικότερων ευρωπαϊκών περιπτώσεων, όπως είναι η Γαλλία, η Σκωτία, η Νορβηγία, όπου έχει αναπτυχθεί. Και αυτό γιατί τα δίκτυα των χωρών στα οποία εφαρμόζεται το Μεταφορικό Ισοδύναμο, διαφοροποιούνται σημαντικά από το ελληνικό δίκτυο ως προς τα δομικά και ποιοτικά τους χαρακτηριστικά. Σε κάθε περίπτωση η λογική για την εφαρμογή του μεταφορικού ισοδυνάμου ήταν ότι οι πολίτες της νησιωτικής χώρας με την πληρωμή των φόρων, προσφέρουν ομοίως με τους κατοίκους της ηπειρωτικής χώρας τη δυνατότητα στην πολιτεία να κατασκευάζει και να συντηρεί έργα υποδομής όπως δρόμους και γέφυρες. Ωστόσο οι δρόμοι και οι γέφυρες συνδέουν περιοχές και πόλεις όλης της ηπειρωτικής χώρας, εκτός των νησιωτικών περιοχών, εξυπηρετώντας σε καθημερινή βάση όλους τους πολίτες πλην των νησιωτών. Οι νησιώτες, λοιπόν, οι οποίοι όπως όλοι οι λοιποί συμπολίτες τους πληρώνουν φόρους, δεν μπορούν να χρησιμοποιούν αυτό το δίκτυο των δρόμων, αν πριν δεν υποβληθούν σε ένα επιπλέον κόστος, προκειμένου να μετακινηθούν από τα νησιά τους προς την ηπειρωτική χώρα, ένα σημαντικό μάλιστα τίμημα που είναι ο ναύλος για τη μεταφορά τους με το πλοίο. Βέβαια συζητώντας για το μεταφορικό ισοδύναμο, δεν γίνεται να μην κάνουμε μια αναφορά στον αξέχαστο Τάσο Αλιφέρη, τον επί χρόνια Δήμαρχο της Τήλου, που έδωσε, πραγματικά, τους αγώνες της ζωής του, για να μεταφερθεί στην ελληνική πραγματικότητα αυτή η σπουδαία πολιτική πρακτική. Αυτός ήταν που έβαλε τη βάση, την πρώτη απόπειρα εφαρμογής του μεταφορικού ισοδύναμου στην Ελλάδα πίσω στο 2000 με το «Τήλος Sea Star», το οποίο εκτελούσε το δρομολόγιο Τήλος - Ρόδος με οκτώ δρομολόγια ανά εβδομάδα, εκτός χειμερινής περιόδου, υπό την ιδιοκτησία και διαχείριση του Δήμου Τήλου. Αξίζει να σημειωθεί, πως κατά τη δρομολογιακή περίοδο 2009-2010 με το «Τήλος Sea Star» μετακινήθηκαν δεκατέσσερις χιλιάδες ενενήντα νησιώτες επιβάτες μέσα σε έναν χρόνο. Κυρίες και κύριοι συνάδελφοι, θα πρέπει να αντιμετωπίσουμε το σημερινό νομοσχέδιο ως αυτό που πραγματικά είναι, ως ένα βήμα μονάχα, ένα πρώτο βήμα στην αντιμετώπιση όλων των προβλημάτων που έχει ως αποτελεσματικότητα η νησιωτικότητα. Σαφώς δεν συνιστά μια ολοκληρωμένη νησιωτική πολιτική και σαφώς δεν αίρει τις υπάρχουσες ανισότητες που χαρακτηρίζουν τη ζωή στα νησιά. Εξάλλου οι προς διάθεση πόροι είναι πάρα πολλοί λίγοι. Πλην όμως είναι το πρώτο βήμα μετά από δεκαετίες δημόσιας συζήτησης γι' αυτό το τόσο χρήσιμο εργαλείο. Πρόκειται για μια πρωτόλεια εφαρμογή, για μια εφαρμογή που θα μας βοηθήσει να εξάγουμε συμπεράσματα προς χρήση στο μέλλον, προκειμένου να την αλλάξουμε, να την τροποποιήσουμε, να τη διευρύνουμε. Προφανώς ένα νησί όπως η Κρήτη δεν θα μπορούσε να μπει στην πρώτη πιλοτική εφαρμογή με τόσο περιορισμένους πόρους. Όμως όταν μιλάμε για νησιωτικότητα, προφανώς πρέπει να αντιμετωπιστεί η νησιωτικότητα που χαρακτηρίζει το σύνολο των πληθυσμών των νησιών. Δεν θα πρέπει όμως η πιλοτική εφαρμογή αυτής της ιδέας, να καταστεί πεδίο άγονων μικροκομματικών τακτικισμών και να αντιπαραβάλλεται με άλλα εργαλεία άμβλυνσης της νησιωτικότητας όπως οι μειωμένοι συντελεστές του ΦΠΑ στα νησιά. Το κοινό χαρακτηριστικό είναι ότι και τα δυο είναι εργαλεία προστατευτισμού. Κυρίες και κύριοι συνάδελφοι, να είμαστε καθαροί με τον ελληνικό λαό αλλά και με τη συνείδησή μας και για να επαναφέρουμε στοιχειωδώς την πολιτική στην πολιτική. Η υποκρισία της ευκολίας της Αντιπολίτευσης να θεωρεί ότι τέτοια ζητήματα μπορούν να αντιμετωπιστούν με μια τροπολογία δεν βοηθάει. Και δεν βοηθάει και στην ενίσχυση της αξιοπιστίας του πολιτικού συστήματος στην κοινωνία. Θυμίζω, κυρίες και κύριοι συνάδελφοι, ότι η εξομοίωση των συντελεστών του ΦΠΑ μας βαραίνει από το τρίτο μνημόνιο. Ήταν μνημονιακή υποχρέωση. Αρχίζει να υλοποιείται από 1-10-2015, όπου η πρώτη ομάδα των νησιών - Μύκονος, Ρόδος, Σαντορίνη, Πάρος, Νάξος, αν θυμάμαι καλά - εξομοιώνει τους συντελεστές του ΦΠΑ. Έπεται μια δεύτερη ομάδα. Και τώρα μιλάμε για την τρίτη ομάδα που από μεθαύριο αποστερείται των μειωμένων συντελεστών του ΦΠΑ. Αυτό που πρέπει να αναλογιστούμε και να κάνουμε ως κριτική αλλά και ως αυτοκριτική όλοι εμείς - που για να σώσουμε τη χώρα τότε στηρίξαμε, ψηφίσαμε το τρίτο μνημόνιο - ήταν ότι έπρεπε τότε να αντιληφθούμε ότι δεν θα έπρεπε να μιλάμε για κατάργηση των χαμηλών συντελεστών αλλά για «πάγωμα» των χαμηλών συντελεστών προκειμένου να έχουμε το παράθυρο όταν βελτιωθούν οι συνθήκες, να επαναφέρουμε αυτό το εργαλείο με έναν εξορθολογισμό όμως της χρήσης αυτού του εργαλείου. Να μην ξεχνάμε επίσης ότι η υλοποίηση - εφαρμογή των μειωμένων συντελεστών δεν έφερε τα ποθητά αποτελέσματα, γιατί δεν κατέληγε πάντα σε όφελος του καταναλωτή, του νησιώτη χρήστη υπηρεσίας ή καταναλωτή προϊόντος. Και αυτό είναι ένα άλλο ζήτημα το οποίο πρέπει χωρίς υποκρισίες να δούμε ξανά. Επίσης θέλω να πω ότι δεν πρέπει να αγνοούμε ότι υπάρχει άλλο ένα εργαλείο άρσης μέρους της νησιωτικότητας που έχει να κάνει με τους νησιώτες γεωργούς και κτηνοτρόφους, το οποίο έχουμε στη διάθεσή μας δεκαετίες τώρα και το οποίο όμως δεν εφαρμόζεται σωστά. Δεν μπορέσαμε μέχρι σήμερα να αξιοποιήσουμε τα 24 με 26 εκατομμύρια που έχουμε στη διάθεσή μας ετησίως για να ενισχύσουμε τους γεωργούς, τους αγρότες των μικρών νησιών του Αιγαίου. Δηλαδή το σύνολο των νησιών του Αιγαίου πλην Κρήτης και Ευβοίας. Και αναφέρομαι στο πρόγραμμα ενίσχυσης της γεωργίας των μικρών νησιών του Αιγαίου. Πρέπει να συντομεύσω την τοποθέτησή μου. Κυρίες και κύριοι συνάδελφοι, η μεταφορά του μεταφορικού ισοδυνάμου είναι συμβατή με το δίκαιο της Ευρωπαϊκής Ένωσης στον τομέα των θαλασσίων μεταφορών. Στο πλαίσιο της δυνατότητας των κρατών - μελών να επιβάλλουν υποχρεώσεις δημόσιας υπηρεσίας, η αρχή του μεταφορικού ισοδυνάμου αποτελεί μια από τις δυνατές μεθόδους για τον καθορισμό της τιμής του εισιτηρίου των υπηρεσιών αυτών. Δεν πρέπει ακόμα να ξεχνάμε ότι η πρόταση για το μεταφορικό ισοδύναμο, επί χρόνια τίθεται μετ' επιτάσεως από τους ιδιωτικούς φορείς και τις τοπικές κοινωνίες των νησιών. Επί χρόνια γίνονται προσπάθειες να υιοθετηθούν καλές πρακτικές από χώρες της Ευρώπης, τις λοιπές που έχουν εφαρμόσει το μεταφορικό ισοδύναμο, αλλά πάντα σκόνταφταν αυτές οι προσπάθειες στις ανυπέρβλητες δυσκολίες που είχαν να κάνουν είτε με γραφειοκρατία είτε με την αδυναμία εξειδίκευσης αυτών των εργαλείων. Ο τελικός στόχος της νησιωτικής πολιτικής εντοπίζεται στην ανάγκη να προσφερθούν στα νησιά μας οι ίδιες δυνατότητες ανάπτυξης που απολαμβάνονται από όλες τις υπόλοιπες ευρωπαϊκές περιφέρειες. Και το μεταφορικό ισοδύναμο, ξαναλέω, είναι μια κάποια αρχή, ελλιπής, αλλά είναι η πρωτόλεια προσπάθεια. Εξάλλου δουλειά του κράτους είναι να διαμορφώνει τις συνθήκες, που θα επιτρέψουν στις ιδιωτικές κοινότητες να εξελιχθούν, χωρίς να χάσουν τον χαρακτήρα τους, να μετατρέψουν τις δυνατότητες που ήδη έχουν σε απτά έργα και αποτελέσματα. Και σε σχέση με τα μεγάλα νησιά της χώρας και τις ηπειρωτικές περιοχές μας οι μικροοικονομίες των μικρών νησιών δεν προσφέρουν τις ευκαιρίες που αξίζουν οι άνθρωποι που ζουν σε αυτά. Οι Ευρωπαίοι νησιώτες της Ελλάδας ψάχνουν αδιάκοπα νέα εγχειρήματα και ιδέες είτε στη γεωργία είτε στον τουρισμό είτε στο εμπόριο, που θα τους επιτρέψουν να ευημερήσουν και γιατί όχι να διαπρέψουν, χωρίς να χρειαστεί να αποχωριστούν τον τόπο τους. Ας τους βοηθήσουμε, λοιπόν, και ας δούμε το παρόν νομοσχέδιο ως μια ελάχιστη αρχή, για να μπορέσουμε να οικοδομήσουμε στο μέλλον άλλες μεγαλύτερης κλίμακας επεμβάσεις που θα άρουν, κατά το δυνατόν, την ανισοτιμία που χαρακτηρίζει τον νησιωτικό πληθυσμό σε σχέση με τον πληθυσμό της υπόλοιπης χώρας. Σας ευχαριστώ.
Ο κ. Σαρίδης, από την Ένωση Κεντρώων, έχει τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, σαν σήμερα πριν από ακριβώς τρία χρόνια η ελληνική Κυβέρνηση ανακοίνωνε στους Έλληνες πως θα τους έδινε την ευκαιρία να εκφραστούν μέσω δημοψηφίσματος. Το τι συνέβη στη χώρα από εκείνη τη στιγμή, από εκείνη την ημέρα και έπειτα, ο καθένας το θυμάται και το περιγράφει με τον δικό του τρόπο. Τα τρία χρόνια μπορεί να είναι λίγα για να επουλωθούν οι πληγές των Ελλήνων, αλλά αρκετά για να βγουν κάποια συμπεράσματα. Μια από τις διαπιστώσεις, που δεν αμφισβητούνται εύκολα, είναι πως η εμπιστοσύνη των Ελλήνων απέναντι στο υπάρχον πολιτικό σύστημα έχει κλονιστεί. Σήμερα ακριβώς τρία χρόνια μετά από εκείνο το δημοψήφισμα η Κυβέρνηση καταγγέλλει στους πολίτες πως η Αξιωματική Αντιπολίτευση - σε συνεργασία με επώνυμα επιχειρηματικά συμφέροντα του Πειραιά και της Θεσσαλονίκης - εκτελεί ένα προαποφασισμένο σχέδιο αποστασίας, επιχειρώντας να εξαγοράσει ή και να εκβιάσει ακόμα Βουλευτές. Τρία χρόνια μετά από εκείνο το δημοψήφισμα που πολλοί πιστέψανε ότι θα άλλαζε την εικόνα, την πραγματικότητα που ζούσε ο ελληνικός λαός. Τρία χρόνια, λοιπόν, μετά και αντί το πολιτικό σύστημα να έχει βρει τρόπο να προασπίσει τα συμφέροντα του ελληνικού λαού, αντί να του λύνει τα προβλήματά του, αντί να τον στηρίζει, αντί να σταθεί στο ύψος των περιστάσεων, αντί να κάνει αυτά που πρέπει, συνεχίζει να τραυματίζει τη δημοκρατία μας. Κυρίες και κύριοι συνάδελφοι, η ανάγκη να επιστρέψουμε στην κανονικότητα δεν είναι μια απλή ανάγκη αλλά είναι ζήτημα ζωής και θανάτου πλέον για τη χώρα μας και τον λαό μας. Η πρώτη μας υποχρέωση εδώ μέσα είναι απέναντι στον ελληνικό λαό. Η σημαντικότερη ευθύνη μας είναι να στηρίξουμε τη λειτουργία των θεσμών της δημοκρατίας και να ενισχύσουμε τη δικαιοσύνη, ώστε να είναι αποτελεσματική στο έργο της. Αυτό που οφείλουμε εμείς εδώ μέσα να κάνουμε, είναι να σταματήσουμε τους Έλληνες από το να φεύγουν και να απέχουν από οποιεσδήποτε δημοκρατικές διαδικασίες, από αυτές τις δημοκρατικές διαδικασίες που θα αλλάξουν το μέλλον τους. Και σε αυτές τις υποχρεώσεις, αγαπητοί συνάδελφοι, έχουμε αποτύχει. Η Κυβέρνηση μιλάει για κανονικότητα, αλλά σήμερα νομοθετούμε εδώ με τη διαδικασία του επείγοντος. Η Αντιπολίτευση κάθε φορά που θεωρεί πως δέχεται μια αναίτια επίθεση, μιλάει για κατάλυση του κράτους δικαίου στην Ελλάδα. Η Κυβέρνηση κάνει λόγο, από την άλλη πλευρά, για καθαρή έξοδο από τα μνημόνια, την ίδια ώρα, όμως, που νομοθετεί μέσω υπουργικών αποφάσεων. Τέσσερις προβλέπει το σημερινό νομοσχέδιο, οι οποίες κινούνται και σε κάποια λεπτά όρια τα οποία περιέγραψαν καλύτερα οι συνάδελφοι νομικοί που βρίσκονται μέσα σε αυτή την Αίθουσα, απ' ό,τι θα μπορούσα να τα περιγράψω εγώ. Η Αντιπολίτευση από την άλλη αδυνατεί να απαντήσει στην πιο απλή ερώτηση - την οποία θέτουμε εδώ και πάρα πολύ καιρό ως Ένωση Κεντρώων - ποιους από τους τριακόσιους πενήντα μνημονιακούς νόμους θα άλλαζαν αν σήμερα ήταν στην κυβέρνηση, ποιους θα καταργούσαν απ' αυτούς που έχουν ψηφιστεί σε αυτή εδώ την Αίθουσα, από τότε που διακόσιοι είκοσι πέντε Βουλευτές τον Αύγουστο του 2015 παρέδωσαν την εθνική κυριαρχία της χώρας. Κυρίες και κύριοι συνάδελφοι, πόσο κρίνετε εσείς οι ίδιοι πως απέχουμε από την κανονικότητα, πόσο μακριά από την έννοια - την οποία συνηθίζουμε και λέμε τώρα τελευταία και για τα κοινωνικά και για τα εθνικά μας θέματα - του πυλώνα σταθερότητας; Λέτε να θεωρούν πως είμαστε πυλώνας σταθερότητας οι Έλληνες πολίτες; Δεν μπορεί να την βλέπετε μικρή αυτή την απόσταση, όταν τρία χρόνια από εκείνη την ημέρα του δημοψηφίσματος τη λέξη την οποία χρησιμοποιείτε είναι η λέξη αποστασία. Κατά τη συζήτηση του σημερινού νομοσχεδίου αποδεικνύεται πως και η Κυβέρνηση και η Αξιωματική Αντιπολίτευση αποτυγχάνουν εξίσου στο να αντιμετωπίσουν τις ξεχωριστές προκλήσεις οι οποίες παρουσιάζονται. Η Κυβέρνηση με το σημερινό νομοσχέδιο, κυριολεκτικά, προσπαθεί να μοιράσει λεφτά, λεφτά στα νησιά, λεφτά όμως που οι μνημονιακές της υποχρεώσεις την ανάγκασαν να κόψει, όπως ήταν ο μειωμένος ΦΠΑ στα νησιά. Αυτό κάνει. Προσπαθεί μέσα από έναν «κουμπαρά» του δημοσίων επενδύσεων να βρει κάποια χρήματα - κάποια «ψίχουλα» θα χαρακτήριζα εγώ, η Ένωση Κεντρώων - για να μπορέσει να καλύψει το μεγάλο κενό το οποίο δημιουργήθηκε από αυτή την μνημονιακή της υποχρέωση, μια κόκκινη γραμμή, μια ακόμα κόκκινη γραμμή της συγκυβέρνησης ΣΥΡΙΖΑ - ΑΝΕΛ που δεν μπόρεσαν να κρατήσουν. Και την ώρα που το κάνει αυτό με τον τρόπο της, νιώθει ταυτόχρονα και υποχρεωμένη να προσπαθήσει να πείσει τους νησιώτες πως η απόφαση αυτή δεν έχει να κάνει με την αύξηση του ΦΠΑ και θα διεκδικήσει, θα συνεχίσει να διεκδικεί την επαναφορά του προηγούμενου ευνοϊκού καθεστώτος. Είναι λογικό, όμως, να δυσπιστούν οι πολίτες, γιατί και άλλες διαβεβαιώσεις έχουν πάρει στο παρελθόν, πάρα πολλές διαβεβαιώσεις και δεν μπορέσατε εσείς, αγαπητοί συνάδελφοι της Κυβέρνησης, να τηρήσετε τα όσα λέγατε προεκλογικά. Πόσα απ' αυτά τα οποία λέγατε προεκλογικά, πόσα απ' αυτά σαν διαβεβαιώσεις που έχουν ακουστεί μέσα σε αυτή την Αίθουσα μπορέσατε να τηρήσετε; Εγώ θα σας έλεγα ένα απλό παράδειγμα, όπως μου έρχεται αυτή τη στιγμή, όσον αφορά το θέμα του εξωδικαστικού συμβιβασμού, για το οποίο μας λέγατε πως θα ενταχθούν τετρακόσιες χιλιάδες επιχειρήσεις. Ένα νομοσχέδιο αποτυχία ήταν - το συζητήσαμε και τις προάλλες μέσα σε αυτή εδώ την Αίθουσα - , με πάρα πολλά τρωτά σημεία. Δεν βοήθησε καθόλου τον ελληνικό λαό, δεν βοήθησε καθόλου την επιχειρηματικότητα. Πόσες δεσμεύσεις από αυτές που έχει πάρει η ελληνική Κυβέρνηση έχει υλοποιήσει; Νομοθετούμε, λοιπόν, με διαδικασίες του επείγοντος μέσω υπουργικών αποφάσεων, για να προσπαθήσουμε να μοιράσουμε κάποια χρήματα. Αυτά τα χρήματα τα μοιράζετε όμως και πιλοτικά. Λέτε ότι θα τα δώσουμε πιλοτικά για να δούμε αν το σύστημα λειτουργεί, ποια είναι τα τρωτά του συστήματος, αν θέλει βελτιώσεις, αν αντέχει η οικονομική πραγματικότητα θα έλεγα εγώ, και αν μας το επιτρέψει η σκληρή μεταμνημονιακή επιτήρηση. Από την άλλη πλευρά η Αξιωματική Αντιπολίτευση και τα κόμματα που κυβέρνησαν αυτόν τον τόπο, συνεχίζουν να μας αρνούνται τι θα μπορούσαν να κάνουν καλύτερα και με δεδομένο μάλιστα πως φέρουν μερίδιο ευθύνης για την κατάσταση στην οποία βρίσκεται σήμερα η χώρα - ανεξάρτητα το πόσο μεγάλο ή μικρό είναι, το κρίνει ο καθένας αυτό το συγκεκριμένο μερίδιο ευθύνης - παρουσιάζονται τελικά ανίκανα να προστατεύσουν τον Έλληνα από τα όσα ακριβώς του συμβαίνουν σήμερα, τώρα εδώ, αυτή την στιγμή που μιλάμε. Αυτό είναι που δεν έχετε καταλάβει, ούτε οι μεν ούτε οι δε, πως δηλαδή οι Έλληνες περιμένουν και απαιτούν απαντήσεις από το πολιτικό σύστημα για το τι γίνεται όχι αύριο, αλλά το τι γίνεται τώρα, το τι γίνεται σήμερα, το τι μπορεί να αλλάξει όχι κάποτε και υπό προϋποθέσεις αλλά αύριο το πρωί και με συνοπτικές διαδικασίες. Κυρίες και κύριοι συνάδελφοι, ή θα πρέπει να ομολογήσετε στους Έλληνες ότι δεν προτίθεστε να κάνετε κάτι που θα άλλαζε σημαντικά την ποιότητα της ζωής τους μέσα σε ένα σύντομο χρονικό διάστημα ή θα πρέπει να συνειδητοποιήσετε ότι είσαστε εκτός θέματος και ως εκ τούτου οι Έλληνες αδιαφορούν για όσα λέτε. Τους οδηγείτε με αυτόν τον τρόπο στην απάθεια, στην αποχή, στην αποστασιοποίηση, τους πραγματικούς, δηλαδή, εχθρούς της δημοκρατίας. Η Ένωση Κεντρώων, αγαπητοί συνάδελφοι, δεν έχει ψηφίσει μνημόνια. Κερδίσαμε το δικαίωμα του να βρισκόμαστε μέσα σε αυτή την Αίθουσα με αλήθειες, με σκληρές αλήθειες όχι με ψέματα κι όχι με υποσχέσεις. Αυτόν τον δρόμο θα ακολουθήσουμε, γιατί συνεχίζουμε να έχουμε επαφή με τους πολίτες και την πραγματικότητα. Γι' αυτό θεωρούμε πιο σημαντικό, από το να δώσουμε την ψήφο μας στο σημερινό νομοσχέδιο για να φανούμε αρεστοί, να το καταψηφίσουμε, με σκοπό να επισημάνουμε με τον πιο έντονο τρόπο που μας προσφέρει η δημοκρατία ότι, όταν κόβουμε το μέγιστο και προσπαθούμε να δώσουμε το ελάχιστο, δεν είναι αυτή η δουλειά μας για την οποία βρισκόμαστε εδώ μέσα. Η Κυβέρνηση πρέπει να σταματήσει να νομοθετεί με τη διαδικασία του επείγοντος και με την παροχή υπερεξουσιών στους Υπουργούς με σκοπό την επικοινωνιακή διαχείριση υπαρκτών προβλημάτων. Θέλουμε να μας πείτε εάν είμαστε σε μία προεκλογική περίοδο ή αν δεν είμαστε σε μία προεκλογική περίοδο. Και η Αντιπολίτευση πρέπει, επιτέλους, από τη δική την πλευρά να αρχίσει να προτείνει, να αρχίσει να κοιτάει πώς μπορεί να βοηθήσει αυτόν τον τόπο, πώς μπορεί να βοηθήσει στο να καλυτερεύσουν τα πράγματα σε αυτόν τον τόπο αύριο το πρωί και όχι όταν θα γίνει κυβέρνηση. Θα ήθελα να πω λίγα λόγια, στον χρόνο που απομένει, για τις τροπολογίες. Για την τροπολογία με γενικό αριθμό 1626 η Ένωση Κεντρώων θα ψηφίσει «όχι» γιατί δίνει υπερεξουσίες στους δύο Υπουργούς να καθορίσουν τη σύνθεση του διοικητικού συμβουλίου. Δεν υπάρχει δημοκρατική νομιμοποίηση δίνοντας λευκή επιταγή στους Υπουργούς, ενδεχομένως να τοποθετήσουν πρόσωπα της αρέσκειας τους στην προκείμενη εταιρεία. Όσον αφορά στην τροπολογία με γενικό αριθμό 1628, η Ένωση Κεντρώων θα ψηφίσει «παρών». Κατανοούμε τις ανάγκες σε προσωπικό, αλλά πιστεύουμε ότι δεν μπορεί να συνεχίζεται επ' αόριστον αυτό το κακό με τις εμβαλωματικές λύσεις. Κάποια στιγμή θα πρέπει να μπει και μία τάξη στις προσλήψεις, που να γίνονται με τη διαδικασία του ΑΣΕΠ. Ψηφίζουμε, λοιπόν, «παρών», ακριβώς γιατί θέλουμε να τονίσουμε πως εμμένουμε στην αρχή της νομιμότητας όσον αφορά τις προσλήψεις. Στην τροπολογία με γενικό αριθμό 1629 η Ένωση Κεντρώων θα ψηφίσει «παρών». Θα μπορούσε, ενδεχομένως, να ψηφίσει «ναι», αν έσπαζαν οι δύο παράγραφοι που αποτελούν δύο διαφορετικά άρθρα. Όσον αφορά την τροπολογία με γενικό αριθμό 1630, η Ένωση Κεντρώων θα ψηφίσει «ναι», γιατί συμφωνούμε με το ακατάσχετο στους λογαριασμούς των δικαιούχων των δρομολογίων αυτών, καθώς θα πρέπει να έχουν την οικονομική βιωσιμότητα για την εκτέλεση των εν λόγω δρομολογίων, που αποτελούν μία ανακούφιση για τους επισκέπτες και τους κατοίκους των άγονων περιοχών. Κλείνω με την τροπολογία με γενικό αριθμό 1631, όπου η Ένωση Κεντρώων θα ψηφίσει «παρών». Πρόκειται για μία ρύθμιση που δημιουργεί υπόνοιες για φωτογραφική διάταξη και πιθανή τοποθέτηση ανθρώπων της αρέσκειας της Κυβέρνησης. Συνοψίζοντας, θα ήθελα να πω ότι η Ένωση Κεντρώων θα ψηφίσει «όχι» στο νομοσχέδιο. Θα ψηφίσει, φυσικά, κάποια άρθρα, όπως ακριβώς θα ακολουθήσει στη διαδικασία της ψήφισης των άρθρων. Θα ψηφίσει «όχι» επί του συνόλου και των τροπολογιών, όπως ακριβώς τοποθετήθηκα. Σας ευχαριστώ πολύ.
Κι εμείς ευχαριστούμε. Τον λόγο έχει ο κ. Ηγουμενίδης από τον ΣΥΡΙΖΑ.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το σημερινό νομοσχέδιο εκτός από το Μεταφορικό Ισοδύναμο και την ίδρυση της Ακαδημίας Εμπορικού Ναυτικού, κατά τη γνώμη μου, επαναφέρει καίρια στο τραπέζι τη συζήτηση για τη νησιωτικότητα. Η αλήθεια είναι πως παρά το γεγονός ότι είμαστε η χώρα με τα περισσότερα κατοικούμενα νησιά στην Ευρωπαϊκή Ένωση, ουσιαστικά ποτέ δεν διεκδικήσαμε και ποτέ δεν πετύχαμε κάτι σχετικά με τη νησιωτική πολιτική. Έτσι, κατά τη γνώμη μου, είναι εντυπωσιακός ο τρόπος με τον οποίο η Αξιωματική Αντιπολίτευση χλευάζει το νομοσχέδιο, που αφορά άμεσα την ανακούφιση των νησιωτών. Η κ. Μπακογιάννη σε μια απίστευτη τοποθέτησή της στις επιτροπές απαξίωσε το νομοσχέδιο, χαρακτηρίζοντάς το ούτε λίγο ούτε πολύ «τέρας της γραφειοκρατίας». «Πάρτε το πίσω», είπε περιφερειάρχης νησιωτικής περιφέρειας προσκείμενη στη Νέα Δημοκρατία. «Δίνετε ψίχουλα με το μεταφορικό ισοδύναμο, παίρνετε πολύ περισσότερα ΦΠΑ στα νησιά», είπε ο εισηγητής της Νέας Δημοκρατίας. Εξήγησε τη στάση του μόλις πριν από εμένα ο εκπρόσωπος της Ένωσης Κεντρώων: «Κόβουμε το μέγιστο, δίνουμε το ελάχιστο. Μια μίζερη συζήτηση χωρίς να υποτιμώ τα οικονομικά προβλήματα που έχουν οι νησιώτες μας, μια μίζερη συζήτηση που δεν έχει σχέση με την πραγματικότητα». Και η πραγματικότητα, κατά τη γνώμη μου, κυρίες και κύριοι συνάδελφοι, είναι ότι ουσιαστικά μέσα σε ένα ρευστό παγκόσμιο και ευρωπαϊκό περιβάλλον, χρειάζεται ένας ολοκληρωμένος στρατηγικός σχεδιασμός ενδυνάμωσης της αναπτυξιακής πορείας των νησιωτικών περιοχών. Σε αυτή την κατεύθυνση και για αυτό το θέμα θα ήθελα να καταθέσω μερικές προτάσεις. Πρώτον, είναι η θεσμική κατοχύρωση της ρήτρας νησιωτικότητας στην Ευρωπαϊκή Ένωση. Οφείλουμε ως χώρα να κατοχυρώσουμε θεσμικά τη νησιωτικότητα, καθώς ήδη από την ένταξη της Ελλάδας στην τότε Ευρωπαϊκή Οικονομική Κοινότητα πραγματικά δεν αναφέρθηκε, δεν προβλέφθηκε καμμία ειδική πρόνοια για τις νησιωτικές περιοχές, όπως έγινε με άλλα κράτη - μέλη της Ευρωπαϊκής Ένωσης. Στο πλαίσιο των δράσεων εντός της Ευρωπαϊκής Ένωσης που έχουν ως βασικό στόχο την οικονομική, την κοινωνική ή, τώρα πια, και την εδαφική συνοχή της Ευρωπαϊκής Ένωσης με χρηματοδοτήσεις και ενισχύσεις μέσα από τα διαρθρωτικά ταμεία, το Ταμείο Συνοχής, τις κοινοτικές πρωτοβουλίες, νομίζω ότι έχουμε συμφέρον να επιδιώξουμε τον σχεδιασμό και τη χρηματοδότηση ειδικών μέτρων αποκλειστικά για τις νησιωτικές περιοχές, αλλά και πιθανόν την ίδρυση Ειδικού Ταμείου Νησιωτικής Ανάπτυξης. Ένα δεύτερο στοιχείο, κατά τη γνώμη μου, στο οποίο πρέπει να επιμείνουμε σε επίπεδο Ευρωπαϊκής Ένωσης, είναι η δικτύωση των μεγάλων νησιών της Μεσογείου είτε αυτά είναι ξεχωριστά κράτη - αναφέρομαι στην Κύπρο και τη Μάλτα - είτε είναι νησιά μέρη κρατών και αναφέρομαι στην Κρήτη για την Ελλάδα, στη Σαρδηνία και τη Σικελία. Πιστεύω ότι η χώρα μας πρέπει να μπει μπροστά σε μία τέτοια δικτύωση των μεγάλων νησιών της Μεσογείου και να παίξει έτσι έναν βασικό ρόλο για μια κοινή ευρωπαϊκή νησιωτική πολιτική. Γι' αυτή τη δικτύωση θα πρέπει να ενεργοποιηθούν όλες οι παραγωγικές και δημιουργικές δυνάμεις των νησιωτικών περιοχών, οι επαγγελματικές ομάδες, τα δίκτυα οινοποιών, τα δίκτυα αγροτουρισμού, τα δίκτυα γυναικείων συνεταιρισμών, οι συλλογικότητες δημιουργικής οικονομίας. Αυτή η δικτύωση νομίζω ότι τελικά θα ασκεί πολιτικές πιέσεις ακόμα και για τη δημιουργία ειδικού ταμείου για την ανάπτυξη των νησιών, αντίστοιχου με το Ταμείο της Αλιείας και της Θάλασσας. Σε αυτό το πλαίσιο πρέπει να δούμε και την πολιτική μας στο Ευρωπαϊκό Δίκτυο Παραθαλάσσιων και Νησιωτικών Περιφερειών CRPM. Σε αυτό το πλαίσιο είναι σημαντική και η συμβολή διατοπικών, διαπεριφερειακών και διακρατικών συνεργασιών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα, κλείνοντας, να κάνω μια παρατήρηση για την Κρήτη και τον ρόλο της στη Μεσόγειο. Θα χρειαστώ για λίγα δευτερόλεπτα ακόμα την ανοχή σας, κύριε Πρόεδρε. Πέρα από το ότι φαίνεται και από όσα είπα, η Κρήτη ως ένα από τα μεγάλα νησιά της Μεσογείου, ως ένας μοχλός πίεσης από τη χώρα μας για μέτρα - πέρα από διακηρύξεις - σχετικά με τη νησιωτικότητα, είναι μια ευκαιρία να μπει στο κάδρο, θα μπορούσε από τη θέση της - με τον τουρισμό ως ένα επιπλέον στοιχείο υπέρ της - να μπει στο κάδρο ως ένας χώρος ασφαλούς, ειρηνικής και ποιοτικής δύναμης της Μεσογείου, να μπει στο κάδρο της περιφερειακής και νησιωτικής ανάπτυξης. Πρέπει να το αξιοποιήσουμε συνολικά για την παρέμβασή μας στη νησιωτική πολιτική της Ευρωπαϊκής Ένωσης. Δεύτερον, κύριε Υπουργέ, έχω - και κλείνω με αυτό - ένα ερωτηματικό: Οι Κρήτες πολίτες δεν χρησιμοποιούν ακτοπλοϊκή συγκοινωνία; Οι κρητικές επιχειρήσεις για τη μεταφορά των πρώτων υλών ή των προϊόντων τους προς την ηπειρωτική Ελλάδα δεν χρησιμοποιούν ακτοπλοϊκή συγκοινωνία; Ειλικρινά, καταθέτω την ερώτησή μου γιατί εξαιρείται. Προφανώς αντιλαμβάνομαι την αναγκαιότητα να ενισχυθούν τα μικρά ή τα μικρότερα νησιά ή τα νησιά με λιγότερο πληθυσμό, αλλά νομίζω ότι στον μακροπρόθεσμο σχεδιασμό μας πρέπει να είναι όλα τα νησιά, όλοι οι κάτοικοι των νησιών. Κλείνοντας, κυρίες και κύριοι συνάδελφοι, πιστεύω ότι η αναβάθμιση της έννοιας της νησιωτικότητας με διαστάσεις γεωγραφικές, πολιτισμικές και οικονομικές είναι ένα συστατικό στοιχείο της ταυτότητας της χώρας, που το νέο αναπτυξιακό υπόδειγμα πρέπει να λαμβάνει και, κατά τη γνώμη μου, θα λαμβάνει υπ' όψιν του. Σας ευχαριστώ.
Και εμείς ευχαριστούμε. Τον λόγο έχει ο κ. Μηταράκης από τη Νέα Δημοκρατία.
Κύριε Πρόεδρε, κυρίες και κύριοι συνάδελφοι, είτε φοράτε γραβάτα είτε όχι, είτε είμαστε μέσα ή έξω από τα μνημόνια, είτε νομίζετε ότι βγήκατε, η αλήθεια για τους νησιώτες είναι μία: Την 1η Ιουλίου καταργείτε, με δική σας αποκλειστική ευθύνη, τον νησιωτικό ΦΠΑ και στα τελευταία νησιά του βορειοανατολικού Αιγαίου. Το ξεκινήσατε το 2015 με την «περήφανη» διαπραγμάτευση Τσίπρα - Βαρουφάκη. Το ολοκληρώνετε το 2018 με τις υπογραφές Τσίπρα και Καμμένου. Η κατάργηση του νησιωτικού ΦΠΑ είναι μια δέσμευση που φέρατε μέχρι τέλους. Δεσμευτήκατε στους δανειστές και το κάνατε πράξη. Νομίζετε ότι δεν ασκήθηκαν πιέσεις και στην προηγούμενη κυβέρνηση; Όταν ήμασταν στην κυβέρνηση με τον κ. Αθανασίου, τον κ. Βρούτση, Βουλευτές νησιώτες, δεν ασκήθηκε η ίδια πίεση; Τότε, όμως, υπήρξαν στην πράξη κόκκινες γραμμές. Εμείς ως Νέα Δημοκρατία πολλές φορές προσπαθήσαμε να δώσουμε στην Ολομέλεια την ευκαιρία να διορθώσει αυτό το λάθος. Καταθέσαμε τέσσερις τροπολογίες: τον Νοέμβριο, τον Δεκέμβριο, τον προηγούμενο Απρίλιο στο νομοσχέδιο για το μεταναστευτικό και τώρα στο σημερινό νομοσχέδιο. Καλώ την Κυβέρνηση αυτήν την ύστατη στιγμή να την κάνει αποδεκτή. Άκουσα κάποιους συναδέλφους - και επιτρέψτε μου μία μικρή παρένθεση - να μιλούν για την ανάγκη αυτοκριτικής. Δεν θα δεχθούμε τέτοια σχόλια από μία Κυβέρνηση, που πρώτον, μας επέστρεψε στην ύφεση, χρειάστηκε να λάβει αχρείαστα μέτρα, υπέγραψε το τρίτο και τέταρτο μνημόνιο, που οδηγεί σήμερα στην κατάργηση του νησιωτικού ΦΠΑ. Σήμερα πάλι έρχεστε και λέτε ότι το μεταφορικό ισοδύναμο είναι κάτι διαφορετικό από τον ΦΠΑ. Βέβαια δεν είναι τυχαία η συγκυρία που το ψηφίζετε σήμερα. Προσπαθείτε για λόγους επικοινωνιακούς να πείτε στους νησιώτες ότι ναι, μεν καταργείτε τον ΦΠΑ, αλλά δίνετε κάτι ισοδύναμο. Στην πράξη, όμως, στα ποσά, στις διαδικασίες και στο πεδίο εφαρμογής, μόνο ισοδύναμο δεν είναι. Κυρίες και κύριοι της Κυβέρνησης, σας ρωτάω ευθέως: Έχετε ολοκληρωμένη πρόταση για τα νησιά μας; Εμείς βλέπουμε ότι δεν έχετε. Και διαβάζω στην αιτιολογική έκθεση ότι «τα νησιά μας συγκροτούν μία περιοχή του ελληνικού χώρου, η οποία χαρακτηρίζεται από χαμηλή προσβασιμότητα και ελκυστικότητα για κατοικία ή οικονομική δραστηριότητα ως αποτέλεσμα εμβαλωματικών και αποσπασματικών πολιτικών επιλογών και μνημονιακών μέτρων». Ποιος έφερε αυτές τις αποσπασματικές και εμβαλωματικές πολιτικές επιλογές; Ποιος έφερε τώρα την κατάργηση του βασικότερου μέτρου στήριξης της νησιωτικότητας, του νησιωτικού ΦΠΑ; Ποιος ευθύνεται για την αθρόα και ανεξέλεγκτη σώρευση μεταναστών και προσφύγων στα νησιά, για την οποία ακόμα δεν έχετε ένα ολοκληρωμένο σχέδιο για να την αντιμετωπίσετε; Ποιος ευθύνεται τα τελευταία χρόνια για την απούσα αναπτυξιακή προοπτική, για τις υποδομές που λιμνάζουν; Όλα αυτά έχουν την υπογραφή σας, την υπογραφή ΣΥΡΙΖΑ - ΑΝΕΛ. Το μεταφορικό ισοδύναμο, έτσι όπως εσείς το φτιάχνετε, δυστυχώς αποτελεί μία εμβαλωματική πολιτική, ψίχουλα σε σχέση με τον ΦΠΑ χωρίς να υπάρχει σχέδιο χρηματοδότησης για τα επόμενα χρόνια, αλλά μόνον για τους επόμενους μήνες, χωρίς ουσιαστικό σχέδιο για την ανάπτυξη των νησιών. Έχει χαρακτήρα επιδότησης και μάλιστα, αποσπασματικής. Δεν αποτελεί μέρος μιας ολοκληρωμένης πρότασης στήριξης της νησιωτικότητας. Επίσης, κύριε Υπουργέ, θεωρώ πάρα πολύ σημαντικό ότι ένα βασικό συγκριτικό πλεονέκτημα το οποίο έχουν τα νησιά μας, που είναι το τουριστικό προϊόν, δεν στηρίζεται καθόλου από το μέτρο το οποίο προτείνετε. Αντιθέτως, και οι τιμές στα ξενοδοχεία και το πακέτο της εστίασης πάει εφτά μονάδες ΦΠΑ πάνω. Γινόμαστε μη ανταγωνιστικοί σε σχέση με όμορες χώρες, όπως, παραδείγματος χάριν, για τα νησιά του Αιγαίου η Τουρκία. Παρουσιάσατε μια παρελκυστική εικόνα στην επιτροπή. Είπατε ότι μια τετραμελής οικογένεια στα Ψαρά θα λάβει 958 ευρώ από το μεταφορικό ισοδύναμο. Θα ξοδέψει πολύ περισσότερα, βέβαια, για τα ταξίδια αυτά. Όμως, για να κερδίσει κάποιος αυτό το ποσό, πρέπει να κάνει είκοσι επτά ταξίδια Πειραιά - Ψαρρά μέσα σε ένα εξάμηνο. Κύριε Υπουργέ, Ψαρά - Χίος είναι δωρεάν το εισιτήριο. Το ξέρετε. Το έκαναν οι παλιές κυβερνήσεις. Οι παλιές κυβερνήσεις που δεν στήριζαν τη νησιωτικότητα, που είχαν το νησιωτικό ΦΠΑ, είχαν δωρεάν το εισιτήριο για τους μόνιμους κατοίκους να πάνε από τα Ψαρά στη Χίο. Αν θέλουν να πάνε είκοσι τέσσερα ταξίδια στον Πειραιά, καλοδεχούμενοι!
Οι παλιές κυβερνήσεις δεν έκαναν Πειραιά - Ψαρά.
Βέβαια, η κατάργηση του νησιωτικού ΦΠΑ, κύριε Υπουργέ, είναι συγκεκριμένο μέτρο. Για κάθε 100 ευρώ που ξοδεύει ένας κάτοικος των Ψαρών, της Χίου, των Οινουσσών, των Δωδεκανήσων θα ξοδεύει 7 ευρώ παραπάνω. Φέρνετε μια έκρηξη πληθωρισμού, ακριβαίνετε τη ζωή των ακριτών μας και δεν έχετε κανένα σχέδιο για να στηρίξετε αυτά τα νησιά. Φυσικά και δεν στηρίζουμε αυτό το νομοσχέδιο. Σας ευχαριστώ.
Και εμείς ευχαριστούμε. Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, στις 27-6-2018: Ποινική δικογραφία που αφορά στον τέως Υπουργό Υγείας κ. Μάκη Βορίδη. Τον λόγο έχει ο κ. Βασίλειος Κεγκέρογλου.
Κυρίες και κύριοι συνάδελφοι, σήμερα μεταξύ των άλλων μάθαμε και γιατί καταργείται η βασική πολιτική για τη στήριξη των νησιών. Μας είπε ο κ. Ηγουμενίδης ότι χρειάζεται μια ευρωπαϊκή νησιωτική πολιτική. Άρα, σύμφωνα με τη λογική του, η κατάργηση του μειωμένου κόστους λόγω του ΦΠΑ στα νησιά είναι μια συνειδητή επιλογή, η οποία θα οδηγήσει στο μέλλον στην αναζήτηση ευρωπαϊκών πολιτικών. Κυρίες και κύριοι συνάδελφοι, ο Επίτροπος Οικονομικών της Ευρωπαϊκής Επιτροπής κ. Μοσκοβισί, απαντώντας σε ερώτηση του Ευρωβουλευτή μας κ. Νίκου Ανδρουλάκη, είπε ότι η επιλογή της κατάργησης του μειωμένου συντελεστή ΦΠΑ στα νησιά είναι επιλογή της Κυβέρνησης ΣΥΡΙΖΑ. Δεν μπορείτε να έρχεστε εδώ οι οποιοιδήποτε συνάδελφοι - είτε είναι στην Κυβέρνηση είτε αλλού - και να λέτε για δεσμεύσεις από τρίτο μνημόνιο, δεύτερο ή οτιδήποτε άλλο. Είναι αποκλειστικά επιλογή ΣΥΡΙΖΑ - ΑΝΕΛ. Έχουμε καταθέσει εδώ και καιρό μια πρόταση νόμου για τη διατήρηση του μειωμένου συντελεστή ΦΠΑ στα πέντε εναπομείναντα νησιά με τρόπο ώστε να διατηρηθεί αυτή η πολιτική, αυτή η ιδέα, αυτό που έχει στηρίξει από το 1986 και μετά ανελλιπώς τα νησιά, να συζητήσουμε τους τρόπους με τους οποίους θα μπορέσουμε να επαναφέρουμε αυτή τη ρύθμιση συνολικά ως αντιστάθμισμα για τα ιδιαίτερα προβλήματα που αντιμετωπίζουν οι κάτοικοι των νησιών ακριβώς λόγω της νησιωτικότητας. Εγώ θέλω να ξεκαθαρίσω, για να μη γίνονται οι συμπολίτες μας - κάτοικοι της ηπειρωτικής χώρας εύκολα θύματα του λαϊκισμού, ότι η νησιωτικότητα είναι ένα σοβαρό ζήτημα. Οι επιπτώσεις από την απομόνωση, από την ασυνέχεια της επικοινωνίας είναι πάρα πολύ σοβαρές. Οι επιπτώσεις επιβαρύνουν τη ζωή του καθενός και συνολικά όλων των ανθρώπων που ζουν στα νησιά. Νησιά δεν είναι μόνο οι φανταχτερές φωτογραφίες και οι εικόνες των διαφημίσεων των καλοκαιρινών διακοπών. Νησιά είναι και οι δύσκολες συνθήκες που ζουν οι άνθρωποι κατά τη διάρκεια του χειμώνα και όχι μόνο. Είναι και οι δύσκολες συνθήκες κάτω από τις οποίες επιχειρούν μικρές και μεσαίες επιχειρήσεις. Με αυτήν την έννοια, λοιπόν, είναι υποχρέωση της χώρας - και γι' αυτό έχει συμπεριληφθεί στο άρθρο 101 του Συντάγματος - η μέριμνα για αντιστάθμισμα αυτών των αρνητικών συνεπειών. Εδώ, όμως, αντί να υπάρξει περαιτέρω μέριμνα, υπήρξε το πετσόκομμα της πολιτικής που είχε εφαρμοστεί στα νησιά με τον μειωμένο συντελεστή ΦΠΑ, όχι μόνο βεβαίως για οικονομικούς, αναπτυξιακούς και κοινωνικούς λόγους, αλλά και για εθνικούς λόγους. Επαναλαμβάνω ότι έχουμε καταθέσει μια πρόταση. Ζητούμε να έρθει άμεσα στη Βουλή και μας λένε ότι τα συναρμόδια Υπουργεία αρνούνται να έρθουν να συζητήσουν. Αυτή είναι η εξήγηση που μας δίνουν οι υπηρεσίες της Βουλής και το ίδιο το Προεδρείο, όταν ρωτάμε γιατί δεν έρχεται αυτή η πρόταση νόμου. Αρνούνται τα συναρμόδια Υπουργεία να έρθουν στη Βουλή να συζητήσουμε την πρόταση νόμου. Αυτή είναι η δημοκρατία. Ελάτε και απορρίψτε την! Όμως, ελάτε, κύριοι! Θα αναφερθώ τώρα στο νομοσχέδιο και στο μεταφορικό ισοδύναμο. Το μεταφορικό ισοδύναμο, όπως πολύ καλά ανέλυσε ο εισηγητής μας, είναι μια καλή ιδέα, μια ώριμη πρόταση, αλλά έρχεται με ένα κακό έως μέτριο νομοθέτημα. Η Κυβέρνηση διατείνεται ότι δεν έρχεται σε αντιστάθμισμα της κατάργησης του ΦΠΑ και πράγματι πρέπει να το δούμε ανεξάρτητα από αυτό ως ένα πρόσθετο μέτρο που έχει να κάνει με τα νησιά. Δυστυχώς, όμως, το συνδυάζει. Το επείγον, δηλαδή το να συζητηθεί με τη διαδικασία του επείγοντος… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πέντε λεπτά την κάνατε την τοποθέτηση, κύριε Πρόεδρε; Έχει αποφασιστεί;
Για όλους, κύριε Κεγκέρογλου, χωρίς καμμία εξαίρεση.
Δεν το είδα, αλλά τουλάχιστον οι πρώτοι ομιλητές από τα κόμματα έπρεπε να έχουν λίγο παραπάνω χρόνο. Πρέπει, πράγματι, να είναι ανεξάρτητο, αλλά δυστυχώς το συνδύασε. Είναι επείγον, λέει, γιατί καταργείται ο ΦΠΑ. Έτσι σιγοψιθυρίστηκε. Θεωρώ ότι πρέπει να το αποκόψουμε και να το δούμε με ένα διαφορετικό μάτι. Βεβαίως, χρειαζόταν πιο ολοκληρωμένη δουλειά. Όμως, κι έτσι που έρχεται, ας πειραματιστεί το Υπουργείο να δει, να βγάλει συμπεράσματα με το πιλοτικό πρόγραμμα και να δούμε πώς θα εφαρμοστεί. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Όμως, έχω να κάνω κάποιες βασικές παρατηρήσεις. Κοιτάξτε, κύριοι, δημιουργείτε έναν νέο μηχανισμό στο Υπουργείο Ναυτιλίας, για να κάνει τη δουλειά που κάνει η ΗΔΙΚΑ με το ΚΕΑ - και άλλα προγράμματα - που μπορεί να σας το έκανε χωρίς κόστος και χωρίς καν να δημιουργηθεί άλλο πρόγραμμα. Η ΗΔΙΚΑ έχει την τεχνογνωσία αυτή τη στιγμή για να κάνει όλο αυτό το πρόγραμμα. Ποιος ο λόγος να δημιουργείτε νέο μηχανισμό; Δεύτερον, επειδή διαχωρίζετε οικονομικά τους κατοίκους των νησιών και λέτε ότι δεν θα έχουν όλοι οι κάτοικοι την ωφέλεια από τον ΦΠΑ, αλλά μόνο οι οικονομικά ασθενείς, θα ήθελα να σας ρωτήσω κάτι. Αυτή τη στιγμή το Υπουργείο Εργασίας γνωρίζει τα νησιά και έχει καταγεγραμμένους όλους τους ανθρώπους που παίρνουν κοινωνικό επίδομα αλληλεγγύης με βάση εισοδηματικά κριτήρια. Από πού κι ως πού στον αδύναμο άνθρωπο που παίρνει κοινωνικό επίδομα αλληλεγγύης, του λέτε «Πήγαινε να πληρώσεις τα εισιτήρια και μετά έλα να πάρεις την έκπτωση»; Όχι, κύριοι! Από τη στιγμή που είναι δικαιούχος του ΚΕΑ, θα πρέπει να είναι δικαιούχος και της έκπτωσης και να πάτε να τα βρείτε εσείς με τις εταιρείες. Αυτό που κάνετε είναι απαράδεκτο. Είναι αντίθετο με τη φιλοσοφία της στήριξης των αδύναμων ανθρώπων, όπως την έχουμε θεσμοθετήσει από το 2012 με το εγγυημένο κοινωνικό εισόδημα. Είναι υπηρεσίες που παρέχονται στους δικαιούχους του εγγυημένου κοινωνικού εισοδήματος. Δεν νομίζω ότι πράττετε σωστά. Δημιουργείτε μια νέα γραφειοκρατία, χωρίς λόγο. Μπορείτε και σήμερα να τροποποιήσετε ότι οι δικαιούχοι του ΚΕΑ έχουν άμεσα την έκπτωση από τις μεταφορικές εταιρείες.
Κλείστε, κύριε Κεγκέρογλου.
Κλείνω. Ευχαριστώ, κύριε Πρόεδρε. Δεν ήξερα για το πεντάλεπτο και δεν είχα προετοιμαστεί.
Αφού κάναμε ολόκληρη φασαρία στη Διάσκεψη των Προέδρων.
Δεν μετείχα στη φασαρία αυτήν τη φορά. Συνήθως μετέχω. Είπε και ο Υφυπουργός και ο Υπουργός ότι εξαιρούνται οι νήσοι Λευκάδα, Εύβοια και Κρήτη. Ακούστε. Κατά τον ευρωπαϊκό ορισμό και του '94, αλλά και με βάση τις τροποποιήσεις μέχρι το 2016, δεν θεωρούνται, κατά την έννοια την οικονομική, την κοινωνική και την αναπτυξιακή, νησιά αυτά που έχουν μόνιμη σύνδεση. Η Εύβοια, επομένως, και η Λευκάδα που έχουν μόνιμη, σταθερή σύνδεση με την ηπειρωτική χώρα δεν είναι νησιά, κατά την έννοια της Ευρωπαϊκής Ένωσης, για την ενίσχυσή τους με ειδικά μέτρα. Το βάζετε αυτό ως φερετζέ για να καλύψετε τον αποκλεισμό της Κρήτης. Όχι, κύριοι, δεν λέτε ότι το μεταφορικό ισοδύναμο είναι για τα μικρά νησιά ούτε μέχρι τρεις χιλιάδες εκατό κατοίκους, ούτε μέχρι πέντε χιλιάδες, ούτε μέχρι τίποτα. Λέτε ότι είναι για τα νησιά. Εδώ δεν υπάρχει, λοιπόν, εξαίρεση. Είναι απαράδεκτο που εξαιρείτε την Κρήτη, η οποία έχει την ίδια επιβάρυνση στο μεταφορικό κόστος με οποιοδήποτε άλλο νησί και επιπλέον έχει πάρα πολλές σχέσεις και με τα νησιά τα υπόλοιπα. Και άρα έχουμε διπλή επιβάρυνση για τους νησιώτες από το μεταφορικό κόστος που επιβαρύνονται όσα προϊόντα, επιβάτες και μεταφορές γίνονται διά μέσου της Κρήτης. Θα ζητούσα, λοιπόν, να μην επαναλαμβάνετε αυτή την εξαίρεση για την Κρήτη διότι είναι πολιτική εξαίρεση. Δεν είναι ούτε νομική, ούτε στηρίζεται σε κάποια άλλα κριτήρια που έχετε θέσει στο νομοσχέδιο. Θέστε τα.
Κύριε Κεγκέρογλου, κλείστε παρακαλώ.
Έτσι ζητάω ρητά να συμπεριλαμβάνεται και η Κρήτη μέσα. Εξάλλου θα ήταν ένα καλό στοιχείο να έχουμε από τον πιλοτική εφαρμογή τι ακριβώς στοιχεία υπάρχουν και τι ακριβώς κόστη έχουμε και για τις μεταφορές τις επιβατικές, αλλά και για τις μεταφορές των προϊόντων από και προς την Κρήτη. Ευχαριστώ, κύριε Πρόεδρε, και για την ανοχή.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και δύο εκπαιδευτικοί συνοδοί τους από τα Εκπαιδευτήρια «Ο Πλάτων» (δεύτερο τμήμα). Η Βουλή σάς καλωσορίζει.
Κύριε Πρόεδρε, θέλω να κάνω μια ερώτηση. Γιατί βάλατε πέντε λεπτά χρόνο ομιλίας, ενώ σε όλα τα νομοσχέδια έχουμε επτά λεπτά;
Διότι το νομοσχέδιο με πρωτοβουλία και με πλειοψηφία των κυβερνητικών Βουλευτών στη Διάσκεψη των Προέδρων συζητείται ως επείγον. Στο επείγον, με βάση τον Κανονισμό, είναι πέντε λεπτά. Επομένως, μην παραπονιέστε σε εμάς που δεν ψηφίσαμε το επείγον.
Μπορούμε να πάμε στο επτάλεπτο. Δεν είμαστε προετοιμασμένοι.
Ούτως ή άλλως, από ό,τι αντιλήφθηκα και ο κ. Βαρεμένος έδειχνε μια ανοχή. Και εγώ θα δείχνω μια ανοχή, διότι δεν είναι πάρα πολλοί συνάδελφοι γραμμένοι. Είστε είκοσι τέσσερις Βουλευτές γραμμένοι, οπότε είμαστε εντάξει. Όμως, τυπικά να ξέρετε ότι όταν στη Διάσκεψη των Προέδρων ψηφίζουν οι κυβερνητικοί και χαρακτηρίζουν ένα νομοσχέδιο ως επείγον, ο χρόνος ομιλίας των ομιλητών είναι πέντε λεπτά. Αυτό είναι. Τον λόγο έχει ο Βουλευτής της Χρυσής Αυγής κ. Ηλίας Παναγιώταρος.
Ευχαριστώ πολύ, κύριε Πρόεδρε. Πριν ξεκινήσω τα του νομοσχεδίου, νομίζω ότι θα πρέπει να μπει πλέον και η Μάνδρα στα ωφελήματα του μεταφορικού ισοδύναμου, αφού την έχετε καταστήσει ένα νησί, που πλημμυρίζει συνεχώς. Η κατάσταση είναι τραγική. Η ομογάλακτή σας περιφερειάρχης δεν κάνει τίποτα απολύτως. Εκτίθεται συνεχώς με τα έργα και τα λόγια της. Η Ελλάδα ως μια νησιωτική χώρα με χιλιάδες νησιά που περικλείουν την ηπειρωτική της χώρα ακούγεται ως κάτι πολύ όμορφο και πολύ ωραίο. Όμως, η πραγματικότητα είναι κάπως διαφορετική, διότι, εκτός από λίγα - μετρημένα στα δάχτυλα των χεριών - νησιά τα οποία έχουν οικονομική ευμάρεια για τους περισσότερους μήνες του χρόνου από τον τουρισμό, αλλά και από άλλα, η συντριπτική πλειοψηφία των νησιών της πατρίδας μας, χιλιάδες, έχουν να κάνουν με ανθρώπους οι οποίοι, δυστυχώς, όλο και λιγοστεύουν, με πολλές δυσκολίες και αντιξοότητες, ειδικότερα κατά τους χειμερινούς μήνες. Εξ ου και η έννοια της νησιωτικότητας και των ευεργετημάτων των οποίων θα έπρεπε να τυγχάνουν τα νησιά του Αιγαίου και του Ιονίου, τα ελληνικά μας νησιά. Εδώ να συμφωνήσω με τον προλαλήσαντα Βουλευτή. Γιατί εξαιρείται η Κρήτη από τα ωφελήματα του μεταφορικού ισοδύναμου; Νησί είναι κι αυτό, το οποίο προσφέρει πάρα πολλά στην ελληνική οικονομία. Γι' αυτό θα πρέπει κι αυτό να μην εξαιρείται. Η νησιωτικότητα θα έπρεπε να είναι πρώτη στην ατζέντα κάθε ελληνικής κυβερνήσεως μαζί με τις πόλεις και τα χωριά της παραμεθορίου και γενικότερα της υπαίθρου, διότι έτσι και μόνο έτσι θα μπορέσουμε να διατηρήσουμε και ανέπαφη την εδαφική μας ακεραιότητα από τους όποιους επιβολής, είτε είναι όμορα κράτη, είτε με την εισβολή των λαθρομεταναστών, είτε, είτε, είτε. Αντ' αυτού, τι βλέπουμε; Ειδικότερα στα χρόνια των μνημονίων, μια πλειάδα μέτρων να λαμβάνονται, τα οποία καθιστούν τη ζωή και τη διαβίωση στα νησιά της ελληνικής επικράτειας χρόνο με τον χρόνο όλο και πιο δύσκολη, με αποκορύφωμα τη μείωση, την κατάργηση του μειωμένου ΦΠΑ στα νησιά. Μάλλον γι' αυτό το κάνετε, για να προλάβετε να ρίξετε στάχτη στα μάτια του κόσμου με το μεταφορικό ισοδύναμο. Το μεταφορικό ισοδύναμο είναι μια πολύ σωστή ενέργεια, η οποία θα είχε και ιδιαίτερα μεγάλη αξία αν γινόταν σε χρόνο όπου δεν θα αυξάνατε το ΦΠΑ, αλλά θα το εξισώνατε με το ΦΠΑ της ηπειρωτικής Ελλάδος. Αυτή η αύξηση του ΦΠΑ έγινε από κοινού με τη Νέα Δημοκρατία. Τώρα εάν ήταν πέντε πάνω, πέντε κάτω ή σε πιο από τα τρία μνημόνια ήταν πιο ξεκάθαρο ότι θα αυξηθεί ο ΦΠΑ, αυτό μας αφήνει παγερά αδιάφορους με την έννοια ότι εμείς δεν έχουμε ψηφίσει κανένα μνημόνιο και δεν πρόκειται να ψηφίσουμε ποτέ, αντίθετα με εσάς πλέον όπου με τέσσερα μνημόνια που έχετε ψηφίσει - άλλοι ένα, άλλοι δύο, άλλοι και τα τέσσερα μαζί - έχετε κάνει τη ζωή των πολιτών στα νησιά ιδιαιτέρως δύσκολη. Άδικο είναι και το ότι βάζετε κριτήρια για το μεταφορικό ισοδύναμο. Γιατί κριτήρια; Τι διαφορά έχει; Και ποια είναι αυτά τα κριτήρια; Είναι όπως με τον εξωδικαστικό συμβιβασμό τον οποίο συζητούσαμε χθες, προχθές, όπου ενώ έκαναν αίτηση δεκάδες χιλιάδων, τελικά μόνο είκοσι τρεις ωφελήθηκαν, γιατί τα κριτήρια ήταν τέτοια όπου ουσιαστικά απέρριπταν τους πάντες και τα πάντα. Βλέπουμε τα τελευταία χρόνια στα νησιά να κλείνουν υπηρεσίες, να φεύγουν υπηρεσίες, να υπάρχει μεταστέγαση υπηρεσιών και να αναγκάζονται από ένα νησί, ειδικότερα στις Κυκλάδες και στα Δωδεκάνησα, να πηγαίνουν σε άλλο για να διεκπεραιώσουν κάτι που θα ήταν πολύ πιο εύκολο αν δεν ήταν νησί και ήταν ηπειρωτική η χώρα. Βλέπουμε δυσκολίες τις οποίες δεν μπορεί να τις φανταστεί κανένας. Βλέπουμε τα καύσιμα στα νησιά να είναι πανάκριβα, που πλέον και με τη φημολογούμενη κατάργηση του αφορολόγητου στα καύσιμα σημαίνει ότι θα επιβαρυνθούν επιπλέον οι μετακινήσεις με τον φόρο στο ναυτιλιακό καύσιμο. Βλέπουμε για τις μειώσεις των μισθών των συντάξεων, που έχουν πλήξει και τους νησιώτες φυσικά. Βλέπουμε ένα κοινωνικό μέρισμα που παρέχετε, το οποίο όταν δίνεται μία φορά τον χρόνο είναι ένα ψίχουλο. Τους έχετε πάρει δέκα και δίνετε ένα και θεωρείτε ότι έτσι ικανοποιείτε όποιους το παίρνουν. Βλέπουμε συνεχώς νέους φόρους. Βλέπουμε και την πλημμυρίδα των λαθρομεταναστών, οι οποίοι έχουν κατακλύσει ειδικότερα τα νησιά του βορειοανατολικού Αιγαίου, με όσα προβλήματα τεράστια έχουν δημιουργήσει πλέον στις κοινωνίες εκεί. Και παρεμπιπτόντως βλέπω να παίρνουν το μεταφορικό ισοδύναμο οι λαθρομετανάστες επειδή θα πληρούν τις προϋποθέσεις και τα κριτήρια, τα δικά σας κριτήρια, και στο τέλος - όπως γίνεται αλλού - , οι Έλληνες πολίτες να μην τα πληρούν. Για τη συντριπτική πλειοψηφία των κατοίκων των νησιών είναι μια ηρωική υπόθεση. Βλέπουμε, επίσης, στο νομοσχέδιο κάποια ζητήματα που αφορούν τη ναυτική εκπαίδευση, ένα πολύ σημαντικό κεφάλαιο. Είναι πολύ θετικό ότι ανοίγουν ξανά παλαιές σχολές ή ενδεχομένως να ανοίξουν και άλλες. Αυτό θα ωφελήσει σίγουρα τις τοπικές κοινωνίες. Βέβαια, εδώ υπάρχει ένα ερώτημα: Τι θα γίνει με την Ακαδημία Εμπορικού Ναυτικού Μακεδονίας που είναι στη Θεσσαλονίκη, με τις επιθυμίες σας, δηλαδή αν θα παραμείνει Ακαδημία Εμπορικού Ναυτικού Μακεδονίας ή αν θα πρέπει να αλλάξει κι αυτή το όνομά της, σύμφωνα με τις επιταγές σας, αν προλάβετε, γιατί μάλλον δεν προλαβαίνετε. Τελειώνοντας, θα έπρεπε στο πλαίσιο της νησιωτικότητας - και έχουν γίνει κάποιες σκέψεις στο παρελθόν, αλλά ποτέ δεν έγιναν πράξη - , να υπάρξει επιδότηση. Και υπάρχουν εθελοντές για να πάνε εκεί και κάποιοι χωρίς επιδότηση να κατοικήσουν βραχονησίδες και μικρά νησιά και να βοηθήσετε και την επιχειρηματικότητα καθ' οιονδήποτε τρόπο για λόγους εθνικής ασφάλειας. Η νησιωτικότητα ήταν, είναι και θα είναι το Α και το Ω για την πατρίδα μας και δυστυχώς, με τις ενέργειές σας και τα μνημόνια σας και σε όλα όσα αποβαίνετε την έχετε βάλει πολύ πίσω σε σχέση με άλλα ζητήματα. Ευχαριστώ πολύ.
Θα μιλήσουν ακόμα δύο συνάδελφοι, η κ. Θεοπεφτάτου και η κ. Μεγαλοοικονόμου και μετά θα μπούμε και στους Κοινοβουλευτικούς Εκπροσώπους. Ζήτησε τον λόγο ως Κοινοβουλευτικός ο κ. Αμυράς, ο οποίος θα μιλήσει μετά την κ. Μεγαλοοικονόμου. Όπως κάνουμε πάντα, θα μιλούν τρεις - τέσσερις συνάδελφοι και μετά ένας Κοινοβουλευτικός, με τη σειρά όποιος ζητάει τον λόγο. Ελάτε, κυρία Θεοπεφτάτου, έχετε τον λόγο.
Ευχαριστώ, κύριε Πρόεδρε. Κύριοι Υφυπουργοί, κυρίες και κύριοι συνάδελφοι, η χώρα μας εκτείνεται σε χερσαίο και θαλάσσιο χώρο σε αναλογία περίπου 60% -40%. Έχουμε λοιπόν, ένα μεγάλο κομμάτι της χώρας που αποτελείται από θάλασσα και μέσα σε αυτήν κατανέμονται τρεις χιλιάδες νησιά, που από αυτά πάνω από εκατό είναι κατοικημένα. Όντως, όπως είπαν και προηγούμενοι συνάδελφοι, είναι μοναδικό για την Ευρώπη αυτό το φαινόμενο. Εν τούτοις, τα όσα είχαν γίνει τα προηγούμενα χρόνια γι' αυτό το θέμα της νησιωτικότητας ήταν αποσπασματικά. Ενώ, λοιπόν, τα νησιά μας συμβάλλουν στο ΑΕΠ της χώρας, έχουμε ήδη ξεκινήσει τις απαραίτητες ρυθμίσεις για την αναγνώριση αυτού του μειονεκτήματος της νησιωτικότητας. Για όλους εμάς, τους μόνιμους κατοίκους των νησιών, η κάθε μας δραστηριότητα συνδέεται με μετακινήσεις ή ακόμα και διανυκτερεύσεις στο κέντρο της περιφέρειας μας ή στην απέναντι ξηρά. Για θέματα υγείας, υπηρεσιών, δικαστηρίων, αγοράς ή διάθεσης προϊόντων είμαστε αναγκασμένοι να μετακινούμαστε ακτοπλοϊκά. Ακόμη, αυτή η δυσκολία μετακίνησης λειτουργεί αποτρεπτικά στο να έλθουν στο νησί είτε υπάλληλοι για τις υπηρεσίες είτε καθηγητές και δάσκαλοι για τη στελέχωση των σχολείων μας είτε γιατροί, νοσηλευτές και λοιπό προσωπικό για τα νοσοκομεία μας. Ακόμη, αυτό το γεγονός της νησιωτικότητας λειτουργεί ανασταλτικά και στον πρωτογενή παράγοντα, αφού στα νησιά έχουμε κατά κανόνα και μικρούς κλήρους. Αυτό, λοιπόν, το μειονέκτημα ήδη αναγνωρίζεται και από το Σύνταγμα της χώρας με το άρθρο 101 και με τη Συνθήκη της Ευρωπαϊκής Ένωσης στο άρθρο 174 για την εδαφική συνοχή, για την ανάπτυξη δηλαδή με ισόρροπο τρόπο μεταξύ αυτών των περιοχών που μειονεκτούν και από το άρθρο 32 του ν.4150, δηλαδή σύμφωνα με το οποίο θα πρέπει κάθε νομοθέτηση να εξετάζει την επίδραση που έχει στα νησιά μας. Η Κυβέρνησή μας αναγνώρισε αυτόν τον ισχυρό ρόλο που θα πρέπει να παίξουν τα νησιά στην ανάπτυξη της χώρας. Δημιουργήθηκε το Υφυπουργείο Νησιωτικής Πολιτικής και έχουν ξεκινήσει οι απαραίτητες ρυθμίσεις, προκειμένου να μπουν οι στέρεες βάσεις για την άσκηση της νησιωτικής πολιτικής, η αναγνώριση δηλαδή αυτού του μειονεκτήματος, ώστε να προχωρήσει σε συγκεκριμένες τομές. Όπως καταλαβαίνουμε όλοι, αυτό απαιτεί συντονισμό κυρίως μεταξύ όλων ουσιαστικά των Υπουργείων, όπως έχει ξεκινήσει να γίνεται με το Υπουργείο Υγείας, ώστε να δοθούν κίνητρα για στελέχωση των μονάδων υγείας στα νησιά, με το Υπουργείο Εθνικής Άμυνας, να έρχονται οπλίτες γιατροί να κάνουν τη θητεία τους στα νησιά μας, καθώς και με το Υπουργείο Διοικητικής Ανασυγκρότησης, δηλαδή να λειτουργεί κατά προτεραιότητα η νησιωτικότητα ως προς το διορισμό. Ερχόμαστε, λοιπόν, σήμερα να μιλήσουμε για το μεταφορικό ισοδύναμο, ένα αίτημα που συζητείται εδώ και δεκαετίες στα νησιά μας, δηλαδή να μπορεί να γυρίζει πίσω στον επιβάτη ή σ' αυτόν που μετακινεί το εμπόρευμα, η διαφορά που κοστίζει η ακτοπλοϊκή συγκοινωνία σε σχέση μ' αυτή στη χερσαία περιοχή. Αυτό είναι μια μεγάλη τομή. Είναι η βάση, είναι το θεμέλιο για να ξεκινήσει να εφαρμόζεται αυτό το μέτρο. Βεβαίως, είναι λογικό να λειτουργήσει πιλοτικά το δεύτερο εξάμηνο του 2018 και σε όλα τα νησιά μας από 1-1-2019 και μέσα από ηλεκτρονική πλατφόρμα να επιστρέφεται αυτό το αντίτιμο. Θα ήθελα να επισημάνω στον συνάδελφο ότι, όπως προβλέπει ο νόμος στο άρθρο 7, είτε καταβάλλει επί τόπου ο επιβάτης το μειωμένο κόστος είτε μέσω λογαριασμού τραπέζης που θα είναι ακατάσχετο και δεν θα απαιτείται φορολογική ενημερότητα. Επίσης, θα ήθελα να τονίσω για εμάς, τους κατοίκους των Ιόνιων νησιών, ότι μέχρι πρότινος τα μέτρα για τη νησιωτικότητα δεν αφορούσαν τα Ιόνια νησιά. Αναγνωρίζουμε τις ιδιαιτερότητες των νησιών του Αιγαίου, όμως ποτέ δεν ίσχυε τίποτα για τα Ιόνια νησιά, ούτε για τον μειωμένο ΦΠΑ ούτε για τη διαθεσιμότητα, απ' αυτά που είχαν ισχύσει από προηγούμενες κυβερνήσεις. Είναι η πρώτη φορά που αναγνωρίζεται αυτό το δικαίωμα και στα Ιόνια νησιά μας και γι' αυτό είναι ιδιαίτερα καλοδεχούμενο, γιατί βεβαίως έχουν και τα δικά μας τα νησιά τις δικές τους ιδιαιτερότητες, όπως τα νησιά του Αιγαίου και αυτό το μέτρο συμβάλλει στην ανάπτυξή τους. Σας ευχαριστώ.
Ευχαριστούμε την κ. Θεοπεφτάτου. Τον λόγο έχει η κ. Μεγαλοοικονόμου από τον ΣΥΡΙΖΑ.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, το σημερινό νομοσχέδιο είναι η προσωποποίηση του λόγου που εμείς - ή έστω οι περισσότεροι από εμάς - θελήσαμε να γίνουμε Βουλευτές του ελληνικού Κοινοβουλίου. Τι εννοώ μ' αυτό; Θέλαμε να προσφέρουμε την απαραίτητη στήριξη και βοήθεια στους συμπολίτες μας. Έτσι, η πρωτοβουλία του Υπουργείου Ναυτιλίας και Νησιωτικής Πολιτικής δημιούργησε ένα μεταφορικό ισοδύναμο για τους κατοίκους των νησιών του Αιγαίου. Αποδεικνύεται έτσι η έμπρακτη στήριξη της Κυβέρνησης προς τους νησιώτες, τους ανθρώπους που επέλεξαν να ζήσουν μόνιμα και να εργαστούν σ' ένα από τα πολλά και υπέροχα νησιά της πατρίδας μας. Μέχρι σήμερα οι προηγούμενες κυβερνήσεις είχαν λίγο - πολύ ξεχασμένους τους κατοίκους των νησιών. Τους θυμόνταν μόνο όταν πλησίαζαν οι εκλογές για να τους δώσουν έναν χαιρετισμό. Παρ' όλο που πολλοί απ' αυτούς τους νησιώτες μένουν σε απομακρυσμένα ακριτικά νησιά του Αιγαίου, είναι οι πραγματικοί φύλακες των θαλασσίων συνόρων μας. Γνωρίζω πάρα πολύ καλά τι είναι να μένει κάποιος σε νησί, διότι η καταγωγή του συζύγου μου - που τη θεωρώ πλέον μετά από σαράντα έξι χρόνια και δική μου καταγωγή - είναι από το νησί των Κυθήρων, το νησί που είναι ένας πανέμορφος και ευλογημένος τόπος το καλοκαίρι, ένας από τους επίγειους παραδείσους. Όμως, τον χειμώνα που όλα ερημώνουν είναι πραγματικά δύσκολο να μένει κανείς εκεί μόνιμα. Γι' αυτό πάντοτε θαύμαζα τους νησιώτες για την αφοσίωση και την αγάπη που δείχνουν στον τόπο που τους φιλοξενεί, που γεννήθηκαν, ανεξαρτήτως των συνθηκών που βιώνουν. Μάλιστα, κύριοι συνάδελφοι της Νέας Δημοκρατίας και της Αντιπολίτευσης γενικά, θα ήθελα να σας θέσω ένα ζήτημα. Τώρα κόπτεστε για τον ΦΠΑ των μεγάλων νησιών, των Δωδεκανήσων, Κω, Ρόδου κ.λπ.. Γιατί τότε, κύριοι Βουλευτές της Α΄ Πειραιώς, κύριοι συνάδελφοι της Νέας Δημοκρατίας και του ΠΑΣΟΚ, τα Κύθηρα με τρεις χιλιάδες κατοίκους και τα Αντικύθηρα με μόνο εκατό κατοίκους, είχαν πάντα ΦΠΑ ηπειρωτικής περιοχής, ενώ ανήκουν στα Επτάνησα; Αυτοί οι άνθρωποι δεν είχαν ποτέ σηκώσει το κεφάλι τους να αντισταθούν; Εσείς οι Βουλευτές της Α΄ Πειραιώς, που ανήκαν τα Κύθηρα, δεν μπορούσατε να πείτε «όχι, να έχουν και εκείνοι μειωμένο ΦΠΑ ως ακριτικό νησί»; Ξέρετε που βρίσκεται; Στη μέση του πελάγους, μεταξύ Πελοποννήσου και Κρήτης, όπως και τα Αντικύθηρα που έχουν εκατό κατοίκους και τώρα πηγαίνουν για είκοσι. Ποτέ δεν σκεφτήκατε να μειώσετε σε αυτούς τους ανθρώπους το ΦΠΑ. Τώρα κόπτεστε για τα μεγάλα νησιά, τη Ρόδο, την Κω, που έχουν μια τουριστική περίοδο οκτώ μηνών.
Η Κως είναι μεγάλη, τεράστια!
Ναι, μάλιστα. Στα Κύθηρα, που έχουν ενάμιση μήνα, δεν σκεφτήκατε ποτέ πώς περνάγανε αυτοί οι άνθρωποι. Όταν ήσασταν κυβέρνηση εσείς, η Νέα Δημοκρατία και το ΠΑΣΟΚ, τα Κύθηρα και τα Αντικύθηρα τα είχατε ξεχασμένα. Δεν σας συνέφερε να τα μειώσετε.
Δεν έχουν μεταφορικό ισοζύγιο τα Κύθηρα.
Το ξέρω, αλλά…
Θα έχουν από 1-1-2019.
Θα έχουν μετά την 1-1-2019.
Κυρία Μεγαλοοικονόμου, μην κάνετε διάλογο, γιατί μετά θα λέτε ότι δεν σας φτάνει ο χρόνος.
Αυτούς τους ανθρώπους ερχόμαστε να στηρίξουμε σήμερα, όχι με ένα προσωρινό μέτρο και μπάλωμα, ή να τους δώσουμε μια παροχή που πιθανόν αύριο να την πάρουμε πίσω, αλλά με μια ουσιαστική κίνηση, μόνιμη, που ξεκίνησε πιλοτικά σε μερικά νησιά και θα επεκταθεί οριζόντια σε μια τριετία σε όλο το Αιγαίο. Αυτό σημαίνει, κυρίες και κύριοι συνάδελφοι της Αντιπολίτευσης υπεύθυνη και σοβαρή στρατηγική πολιτική με σχεδιασμό για το μέλλον. Με τον τρόπο αυτόν μελλοντικά οι κάτοικοι των νησιών και όσοι έχουν επιχειρήσεις στα νησιά, θα μπορούν να μετακινούνται οι ίδιοι και τα εμπορεύματά τους με το κόστος που ισχύει για τη χερσαία μεταφορά. Πρόκειται για μια εξαιρετικά πρωτότυπη στη σύλληψη και εκτέλεση ιδέα που θα δώσει τεράστια ώθηση στους νησιώτες. Με δεδομένο μάλιστα ότι τα νησιά του βορείου Αιγαίου έχουν πιεστεί οικονομικά με την εισροή προσφύγων τα τελευταία χρόνια, θεωρώ πως η συγκεκριμένη σημερινή νομοθετική πρωτοβουλία θα είναι μια σημαντική βοήθεια για τις επιχειρήσεις των νησιών. Επομένως, θεωρώ αυτονόητο ότι σύσσωμη η Αντιπολίτευση θα πρέπει να υπερψηφίσει το σημερινό νομοσχέδιο. Όμως, δυστυχώς συμβαίνει το αντίθετο. Η Αντιπολίτευση φέρνει εδώ αντιρρήσεις και μάλιστα η Αξιωματική Αντιπολίτευση διαφωνεί με τη φιλοσοφία του νομοσχεδίου. Μα, δεν μιλάμε για μια φιλοσοφική συζήτηση, κυρίες και κύριοι συνάδελφοι. Μιλάμε για μια απολύτως πρακτική και όχι φιλοσοφική ή θεωρητική βοήθεια στους νησιώτες. Και σας ερωτώ: Ποια είναι η υπεύθυνη πρακτική της Νέας Δημοκρατίας; Δίνω την απάντηση μόνη μου. Να φέρνει αντιρρήσεις αδιακρίτως σε όλα τα νομοσχέδια, σε όλα όσα έχει πετύχει η Ελλάδα στο εσωτερικό και στο εξωτερικό. Στην κυβερνητική επιτυχία στο θέμα του χρέους ζητήσατε συζήτηση, σε μια απελπισμένη προσπάθεια να κάνετε αντίλογο μόνο και μόνο για ψηφοθηρικούς λόγους. Δηλαδή, βάζετε για ακόμη μια φορά το κομματικό σας κέρδος έναντι του συμφέροντος της πατρίδας. Δυστυχώς, δεν εκπλήσσομαι για αυτή σας την επιλογή. Ο απελπισμένος κάνει κινήσεις βεβιασμένα. Και όπως λέει η λαϊκή ρήση, «ο πνιγμένος από τα μαλλιά του πιάνεται». Όμως, όσο και αν μπορώ να αντιληφθώ την πίεση της Αξιωματικής Αντιπολίτευσης, δεν αντιλαμβάνομαι πώς θα μπορούσατε να δικαιολογήσετε στον κόσμο, στους ψηφοφόρους σας και σε όλους τους Έλληνες το ότι δεν στηρίζετε το σημερινό νομοσχέδιο, το οποίο είναι το πρώτο και πολύ σημαντικό βήμα για την οικονομική στήριξη των νησιών του Αιγαίου. Κυρίες και κύριοι της Αντιπολίτευσης, θα πρέπει επιτέλους να φερθείτε ανάλογα με την εποχή και τις καταστάσεις, να δείξετε την υπευθυνότητα που απαιτεί επακριβώς η πατρίδα μας σε δύσκολους καιρούς. Τα νησιά του Αιγαίου χρειάζονται τη στήριξή μας και το σημερινό νομοσχέδιο είναι μια εξαιρετική προσπάθεια να αλλάξει εντελώς το κόστος μεταφοράς στα νησιά. Όσα ερωτήματα, αντιρρήσεις ή αμφιβολίες και αν έχει κάποιος, δεν μπορεί να μην αναγνωρίσει το ότι είναι ένα εξαιρετικό νομοσχέδιο που πρέπει να υπερψηφιστεί από όλους μας. Είναι άλλη μια απτή απόδειξη ότι το κυβερνητικό έργο συνεχίζει με αποφασιστικά βήματα στην αποκατάσταση της οικονομικής και κοινωνικής ισορροπίας της χώρας μας. Κάθε μέρα διαπιστώνω ότι ερχόμαστε πιο κοντά στον στόχο, στο να φέρουμε την πατρίδα μας στην κατάσταση που της αξίζει, αυτό που της άξιζε πάντοτε, από πολλές δεκαετίες. Διότι, εσείς κυρίες και κύριοι της Αντιπολίτευσης, με την κατασπατάληση του δημοσίου χρήματος, την ασυδοσία και τη διαπλοκή για την οποία φυσικά είστε μόνο εσείς υπεύθυνοι για τη χρεοκοπία της πατρίδας μας, σήμερα από τα έδρανα της Αντιπολίτευσης κάνετε μια στείρα κριτική μόνο και μόνο για εντυπώσεις. Σας ευχαριστώ.
Τον λόγο έχει ο κ. Αμυράς ως Κοινοβουλευτικός Εκπρόσωπος από το Ποτάμι.
Ευχαριστώ, κύριε πρόεδρε. Κυρίες και κύριοι συνάδελφοι, θα αρχίσω κι εγώ με τα αγαπημένα Κύθηρα της κ. Μεγαλοοικονόμου. Μάλιστα, μου φέρνει αλάτι από την αλυκή των Κυθήρων. Συγκλονιστικός, ευλογημένος τόπος! Κατηγορήσατε το ΠΑΣΟΚ και τη Νέα Δημοκρατία ότι είχαν αφήσει τα Κύθηρα στην τύχη τους. Να σας θυμίσω ότι πέρυσι, όλη την καλοκαιρινή περίοδο, τα Κύθηρα έμειναν ακάλυπτα από ακτοπλοϊκή σύνδεση από τον Πειραιά. Δεν πήγαινε καράβι από τον Πειραιά στα Κύθηρα όλο το καλοκαίρι. Ας συνυπολογίσουμε και την ατυχία να υποστούν μια πυρκαγιά, που έκαψε είκοσι εφτά χιλιάδες στρέμματα. Χτες είχαμε τον Δήμαρχο Κυθήρων κ. Χαρχαλάκηστην Επιτροπή Περιβάλλοντος και συζητήσαμε για την αναγέννηση του νησιού. Το νησί τα πάει θαυμάσια. Έχει πρασινίσει και πάλι. Όλοι φέτος να πάμε στα Κύθηρα. Θα υπάρχει ελπίζω φέτος καράβι. Υπάρχει, ως τώρα. Πέρυσι όμως, αν ήθελες να πας ταξίδι στα Κύθηρα, θα έπρεπε ή να πας νοερώς ή να έχεις αυτοκίνητο και να πας μέχρι τη Νεάπολη και από εκεί να περάσεις απέναντι με το μικρό καραβάκι. Από Πειραιά ήταν αποκλεισμένα τα Κύθηρα, καθ' όλη τη διάρκεια της θερινής περιόδου. Άρα, καλό είναι το μεταφορικό ισοδύναμο, αλλά στο μυαλό μας έρχεται το εξής. Γιατί καταργήσατε τη μείωση του ΦΠΑ;
Εμείς;
Δεν απευθύνομαι σε εσάς, κ. Μεγαλοοικονόμου. Στην Κυβέρνηση απευθύνομαι. Η ερώτηση, λοιπόν, έχει μια συνάφεια με τον παραπειστικό λόγο πολλών Υπουργών της Κυβέρνησης, αλλά και του ιδίου του κ. Τσίπρα που λέει «σας βγάζουμε από τα μνημόνια στις 20 Αυγούστου». Κι εγώ ρωτώ: Τότε γιατί μας βάλατε σε μνημόνια; Δυο μνημόνια Τσίπρας - Καμμένος. Ένα συν ένα μνημόνιο. Άρα, μπορούμε να συζητάμε σήμερα για την καθιέρωση του μεταφορικού ισοδυνάμου, αλλά αυτό γίνεται εν μέσω πανηγυρισμών της Κυβέρνησης. Φιέστα στις Πρέσπες για το Σκοπιανό, γραβάτες στο Ζάππειο για το Eurogroup, γλέντια στα Υπουργεία για το τέλος των μνημονίων, μόνο που αυτό το κλίμα ευφορίας περιορίζεται στενά στα όρια του Μαξίμου και μάλιστα, υπό την αυστηρή προστασία των αστυνομικών δυνάμεων. Έχετε περάσει, κυρίες και κύριοι συνάδελφοι, έξω από την Ηρώδου Αττικού; Έχετε δει τις κλούβες Βασιλίσσης Σοφίας και Ηρώδου Αττικού, που κλείνουν την πρόσβαση προς το Μέγαρο Μαξίμου; Έχετε δει τις κλούβες. Είναι σαν το «tetris»το παιχνίδι. Η μια έτσι, η άλλη αλλιώς και από πίσω άλλη μια διμοιρία των ΜΑΤ. Πού είναι εκείνα τα επαναστατικά; «Ανοίξτε τους δρόμους, να είμαστε κοντά στον λαό» έλεγε ο κ. Τσίπρας και κατηγορούσε τους προηγούμενους όταν έκλειναν την Ηρώδου Αττικού. Τώρα, η Ηρώδου Αττικού, ο δρόμος που περνάει μπροστά από το Πρωθυπουργικό Γραφείο, είναι μονίμως κλειστός με αστυνομικές κλούβες - «tetris». Η συντριπτική πλειονότητα των Ελλήνων πολιτών, όπως φάνηκε κι από δημοσκοπήσεις που βγήκαν τις προηγούμενες μέρες στη δημοσιότητα, είναι αντίθετη με τη συμφωνία των Πρεσπών. Θεωρεί επιζήμιες για τα εθνικά συμφέροντα τις παραχωρήσεις της γλώσσας και της εθνότητας στους γείτονες. Οι αγορές αντέδρασαν, σαν να μην υπήρξε συμφωνία για το χρέος, το χρηματιστήριο βολοδέρνει και τα επιτόκια, για να δεκαετή ομόλογα βρίσκονται πάνω από το 4%. Οι φορολογούμενοι ως τις 18 Ιουλίου, δηλαδή για άλλες οκτώ εβδομάδες θα εργάζονται αυτό το έτος, για να πληρώνουν φόρους και εισφορές, λαμβάνοντας ως ανταπόδοση τις χειρότερες υπηρεσίες υγείας και παιδείας μεταξύ των χωρών του ΟΑΣΑ, όπως προκύπτει από πρόσφατη έρευνα του Κέντρου Φιλελεύθερων Μελετών. Ακόμα όμως και εντός της Κυβέρνησης πίσω από τα πανηγύρια διακρίνει ένας προσεκτικός παρατηρητής το κλίμα κατήφειας. Γιατί, λοιπόν, η Κυβέρνηση θριαμβολογεί και την ίδια στιγμή οι πολίτες αντιλαμβάνονται τις θριαμβολογίες ως πανωλεθρίες; Η απάντηση είναι πολύ απλή: Η αλήθεια είναι ισχυρότερη από την προπαγάνδα. Δυστυχώς, ΣΥΡΙΖΑ και ΑΝΕΛ μοίρασαν υποσχέσεις, ανέλαβαν δεσμεύσεις ενώπιον των πολιτών και τις καταπάτησαν όλες, με μοναδικό κριτήριο την παραμονή στην εξουσία. Τα παραδείγματα είναι πολλά. Πόσες φορές στο παρελθόν ο συγκυβερνήτης κ. Καμμένος, είχε ορκιστεί ενώπιον Θεού και λαού, ότι θα έριχνε οποιαδήποτε κυβέρνηση έδινε στους γείτονες το όνομα «Μακεδονία»; Πόσες φορές ο κ. Καμμένος δεν είχε πει «θα ρίξω την Κυβέρνηση, αν μου το ζητήσει η Εκκλησία»; Επίσης, ο κ. Καμμένος, πρόσφατα, τις προηγούμενες ημέρες, είπε ότι «αν έρθει η συμφωνία για το σκοπιανό στη Βουλή, θα την καταψηφίσω κι έτσι θα πέσει η Κυβέρνηση». Άρα, αυτά τα σενάρια - τάχατες - περί αποσταθεροποίησης της Κυβέρνησης από ύποπτους κύκλους κ.λπ. είναι όλα αέρας κοπανιστός. Ο Καμμένος έχει πει οκτακόσιες φορές ότι θα ρίξει την Κυβέρνηση. Φυσικά, δεν το κάνει, διότι η αγάπη για την καρέκλα φτάνει μέχρι το άπειρο. Επίσης, να σας θυμίσω πόσες φορές στο παρελθόν ο Πρωθυπουργός κ. Τσίπρας έλεγε ότι «η επιμήκυνση των δανείων είναι ένα τρύπιο σωσίβιο και ότι απλώς μακραίνει το σχοινί, που θα μας κρεμάσουν οι δανειστές». Αυτά έλεγε ο κ. Τσίπρας για το χρέος και τώρα πανηγυρίζουν για μια επιμήκυνση των δόσεων, στην ουσία, κατά δέκα έτη.
Τίποτα.
Τίποτα από αυτά που είπατε δεν κάνατε. Χαίρομαι, κύριε συνάδελφε, του ΣΥΡΙΖΑ που μου δώσατε τον τίτλο γι' αυτά που έχετε κάνει. Τίποτα! Επίσης, πόσες φορές ο κ. Τσακαλώτος, αγαπητέ συνάδελφε, δεν είχε πει ότι θα παραιτηθεί, εάν μειωνόταν το αφορολόγητο κάτω από τα 9.000 ευρώ; Τελικώς, υπέγραψε την περικοπή του στα 5.600 ευρώ. Πόσες φορές στο παρελθόν ο κ. Κατρούγκαλος διαβεβαίωνε τους συνταξιούχους ότι δεν πρόκειται να μειωθούν οι συντάξεις, ενώ από τον Δεκέμβριο θα δουν μειωμένες συντάξεις έως και 18%; Και όχι μόνο αυτό, σας θυμίζω ο κ. Κατρούγκαλος έλεγε: «Από 1-1-2019 οι συντάξεις θα αυξηθούν». Και του λέγαμε: «Πώς γίνεται αυτό; Αφού στον νόμο σου περιλαμβάνει περικοπές». Έλεγε: «Θα αυξηθούν, γιατί θα πάει καλά η οικονομία, θα αυξηθεί το ΑΕΠ κι έτσι θα δώσουμε αυξήσεις». Χάντρες και καθρεφτάκια για ιθαγενείς. Αυτό είναι, λοιπόν, το πρόβλημα της Κυβέρνησης. Πανηγυρίζει για όσα είχε καταγγείλει και φυσικά, δεν μπορεί να γίνει πιστευτή από τους πολίτες. Τα μνημόνια δεν τελειώνουν, δυστυχώς, όταν έρχονται μειώσεις συντάξεων, αύξηση φορολογίας μέσω της πτώσης του αφορολόγητου - είναι μπροστά μας - και οι δεσμεύσεις για υψηλά πλεονάσματα - τα »ματωμένα», σύμφωνα με τον ΣΥΡΙΖΑ, πλεονάσματα - θα είναι σε ισχύ έως το 2060. Πώς, όμως, θα μπορούσε να λυθεί το χρέος, όταν από το 2015 έχουμε χάσει δέκα μονάδες ανάπτυξης, σε σχέση με τις άλλες χώρες της Ευρωζώνης; Δέκα μονάδες ανάπτυξης έχουμε χάσει, αγαπητέ συνάδελφε! Δεν είναι τίποτα αυτό, έτσι; Είναι ογκόλιθος αυτός. Το δημόσιο λοιπόν, έχει φορτωθεί νέα δάνεια μέσω του τρίτου και τέταρτου μνημονίου Τσίπρα - Καμμένου: το ζήτημα της ονομασίας της FYROM όχι μόνο δεν επιλύθηκε, αλλά αντιθέτως επιβάρυνε το κλίμα στην Ελλάδα. Όλοι αναγνωρίζουν - κι εγώ πρώτος απ' όλους - ότι πρέπει να λυθεί οριστικά αυτό το ζήτημα, αλλά αυτή η συμφωνία περιλαμβάνει διατάξεις, που πολύ φοβάμαι ότι δημιουργούν θύλακες διενέξεων στο μέλλον. Γι' αυτό λοιπόν, κυρίες και κύριοι συνάδελφοι, χρειάζεται να λέμε την αλήθεια και όχι επικοινωνιακά τερτίπια. Οι Έλληνες πολίτες έχουν εξαντληθεί από την υπερφορολόγηση. Βλέπουν το μέλλον με απαισιοδοξία και όσο η Κυβέρνηση παριστάνει την πετυχημένη, τόσο περισσότερο απομακρύνεται από την κοινωνία. Αυτό, θα μου πείτε, ίσως σε ένα βαθμό είναι και καλό, διότι όσο πιο γρήγορα τελειώσουμε με αυτήν την Κυβέρνηση των ΣΥΡΙΖΑ - ΑΝΕΛ τόσο το καλύτερο για τον τόπο. Ευχαριστώ.
Κι εγώ, κύριε Αμυρά, για την πολύ σύντομη, αλλά ουσιαστική ομιλία σας. Οι επόμενοι τέσσερις συνάδελφοι, για να προετοιμαστούν, είναι οι εξής: ο κ. Αντώνης Μπαλωμενάκης, ο κ. Νικόλαος Συρμαλένιος, η κ. Αναστασία Γκαρά και η κ. Φωτεινή Βάκη. Ορίστε, κύριε Μπαλωμενάκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, τόσο ο χρόνος, όσο και η δομή αυτού του νομοσχεδίου υπαγορεύονται - νομίζω ότι είναι φανερό αυτό - από δύο ανάγκες. Η μία είναι να εφαρμοστεί, κατ' αρχήν πιλοτικά, για να δοκιμαστούν οι όποιοι τρόποι υλοποίησης και να διορθωθούν τα ενδεχόμενα κενά, τα οποία θα υπάρξουν, να συγκροτηθούν οι μηχανισμοί αυτοί και αυτό το διάστημα του εξαμήνου, νομίζω, ότι είναι απολύτως λογικό. Και η δεύτερη ανάγκη, στην οποία υπακούει αυτό το νομοσχέδιο, είναι βεβαίως η δημοσιονομική κατάσταση της χώρας. Είναι πολύ συγκεκριμένο και πάρα πολύ σημαντικό το γεγονός ότι μέσα σε συνθήκεςδημοσιονομικής στενότητας - που όλοι γνωρίζουμε, η Κυβέρνηση βρήκε τρόπο, βρήκε χρήματα, να προτάξει αυτήν τη συνταγματική, τελικά, υποχρέωση, που έχει να υπερασπιστεί με το ισοδύναμο την ισότητα στη γενικότερη έκφρασή της, την ισότητα των κατοίκων των νησιών έναντι των κατοίκων της ηπειρωτικής χώρας. Η Νέα Δημοκρατία ισχυρίζεται, μάλλον αμήχανα, ότι θα θέλαμε - λέει - ένα σχέδιο γενικότερο, να μας πείσετε ότι είστε προγραμματισμένοι για την ανάπτυξη των νησιών και αφήνει να εννοηθεί ότι ενδεχομένως, εκεί θα μπορούσε να συμφωνήσει. Δύσκολο, βέβαια, αλλά θα ήθελα από εδώ να της θυμίσω ότι, τουλάχιστον για το Αιγαίο, έχουν γίνει τρία περιφερειακά συνέδρια, εξαιρετικά παραγωγικά. Αν δεν κάνω λάθος, στα δύο δεν έχει εμφανιστεί καθόλου ή προσπάθησε να τα σαμποτάρει η Νέα Δημοκρατία. Εκεί χαράχθηκαν συγκεκριμένοι δρόμοι, συγκεκριμένες μέθοδοι και έγιναν συγκεκριμένες προτάσεις για την οριστική ανάπτυξη των νησιών του Αρχιπελάγους. Ο δηλωμένος σκοπός, που νομίζω ότι εκεί θα πρέπει να επικεντρωθούμε, είναι ότι πέραν από την τουριστική ανάπτυξη, θα ευνοηθεί κυρίως η κατοίκηση ανθρώπων, που ως τώρα δίσταζαν, για λόγους κόστους, να κατοικήσουν τα νησιά, με ό,τι αυτό μπορεί να συνεπάγεται για την πληθυσμιακή αύξηση και τη μακροβιότητα και τη στερέωση των δομών της κοινωνίας και των εθνικών δομών εκεί. Και βεβαίως, θα ευνοηθεί η οικονομική δραστηριότητα, κυρίως μικρών και πολύ μικρών επιχειρήσεων. Αυτός είναι ο δηλωμένος σκοπός του νομοσχεδίου και νομίζω ότι υπηρετείται, τουλάχιστον στην έναρξή του, πάρα πολύ σημαντικά με προσοχή και με περίσκεψη, θα έλεγε κανείς. Τόσα χρόνια, αυτή η υποχρέωση ήταν θεσμική υποχρέωση όσων κυβέρνησαν. Όπως έχει τονιστεί επανειλημμένα, υπάρχει το άρθρο 106 του Συντάγματος, το οποίο δεν θεσπίζει απλώς μια δυνατότητα ή δεν δικαιολογεί εκ των υστέρων μια ιδιαίτερη μεταχείριση των κατοίκων των νησιών, αλλά θεσπίζει - επαναλαμβάνω - τη θεσμική υποχρέωση, η οποία αγνοήθηκε, παντελώς. Και πότε αγνοήθηκε; Την εποχή της ευμάρειας. Και είναι πάρα πολύ σημαντικό να ξέρει ο ελληνικός ότι, όταν υπήρχε περίσσευμα και όταν γίνονταν αυτές οι τρομαχτικές σπατάλες, τις οποίες βλέπουμε τώρα και τις αντιμετωπίζουμε, ως το καρκίνωμα του παρελθόντος, κανείς δεν σκέφθηκε να δώσει ένα περίσσευμα από το πλεόνασμα, που υπήρχε τότε - έστω το τεχνητό πλεόνασμα - για την υλοποίηση αυτής της συνταγματικής επιταγής. Νομίζω, λοιπόν, ότι σήμερα γίνεται ένα σημαντικό βήμα - πρέπει να το τονίσουμε αυτό - και ότι όλες οι αρνήσεις και όλες οι εναντιώσεις έχουν μόνο μικροκομματικό, προσχηματικό χαρακτήρα που, δυστυχώς, δεν δείχνουν - δεν λέω τη λέξη σοβαρότητα - ένα αίσθημα ευθύνης. Θέλω τώρα, στον λίγο χρόνο, που μου μένει να τοποθετηθώ σε αυτά που ακούστηκαν για το θέμα της επέκτασης και αναφέρομαι στην Κρήτη. Η διατύπωση, που υιοθετείται στην αιτιολογική έκθεση είναι ότι η Κρήτη εξαιρείται λόγω μεγέθους. Δεν είναι σωστή νομίζω η διατύπωση αυτή. Θα προσπαθήσω να επιχειρηματολογήσω. Το πιο σωστό θα ήταν - και θα το δεχόμασταν σε κάθε περίπτωση - ότι εξαιρείται, λόγω κόστους. Μιας και η αιτιολογική έκθεση αναφέρεται στο σήμερα, το κόστος πραγματικά θα ήταν ενδεχομένως και δυσβάσταχτο ή δύσκολα αντιμετωπίσιμο. Εκείνο το οποίο έχει σημασία να πούμε είναι ότι, ακριβώς λόγω του μεγέθους της, η Κρήτη έχει ιδιαιτερότητες και οι οποίες συνίστανται στις αποστάσεις εντός του νησιού. Αυτό είναι κάτι, το οποίο πρέπει να συνεκτιμηθεί μιας και η αιτιολογική έκθεση θέτει και ως κριτήριο υποστήριξης των νησιωτικών περιοχών να καλύπτεται και το κόστος του χρόνου μεταφοράς. Διότι δεν είναι μόνο η μεταφορά από το λιμάνι προς την ηπειρωτική Ελλάδα, είναι και η μεταφορά από το ένα σημείο της Κρήτης προς το άλλο. Σας λέω για παράδειγμα ότι, όσον αφορά την Ιεράπετρα ή τη δική μας περιοχή της Κουντούρας στην Παλαιόχωρα χρειάζεται, αρκετή ώρα, τουλάχιστον μιάμιση ώρα - οι υποδομές δεν είναι ακόμα τόσο κατάλληλες - για να μεταφερθεί το προϊόν στο λιμάνι. Αυτό είναι ένα κόστος και σε χρόνο και σε χρήμα. Βεβαίως, απ' ότι διάβασα και στην ‘εκθεση της Επιστημονικής Επιτροπής, μόνο αν δεν παράγονται αλλού τα προϊόντα, δεν μπορούν να τύχουν υποστήριξης και επιδότησης και ενίσχυσης. Εδώ σας λέω ότι, ειδικά τα κηπευτικά προϊόντα της Κρήτης είναι βεβαίως ανταγωνιστικά και χάνουν αυτήν τη στιγμή από ανταγωνισμό, εξαιτίας αυτών των αποστάσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Αυτό - δεν το εισηγούμαι άμεσα και θα ήθελα να διαχωρίσω τη θέση μου με όσους έχουν πει ότι αυτήν τη στιγμή μπορούμε να το εφαρμόσουμε λόγω των δημοσιονομικών δυνατότητων - το λέω όμως ως μία προοπτική, ακριβώς για να συνεκτιμηθεί ο παράγοντας χρόνος και βεβαίως, να ελπίσουμε όλοι - και πιστεύω ότι θα τα καταφέρουμε - στις καλύτερες ημέρες, όπου και αυτή η πλευρά της ανάγκης θα καλυφθεί. Ευχαριστώ.
Κι εγώ ευχαριστώ, κύριε Μπαλωμενάκη. Τον λόγο έχει ο κ. Νικόλαος Συρμαλένιος, Βουλευτής του ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, αγαπητοί Υπουργοί, πραγματικά σήμερα, όπως είπα και στις επιτροπές, είναι μία μεγάλη μέρα για τα νησιά. Και είναι μία μεγάλη μέρα για τα νησιά, γιατί ήταν αίτημα δεκαετιών. Και πρέπει να θυμίσω, όπως κι άλλοι συνάδελφοι, να το πούμε και στην Ολομέλεια, ότι ο αείμνηστος Τάσος Αλειφέρης, δήμαρχος της Τήλου, έδωσε πρώτος το έναυσμα για το μεταφορικό ισοδύναμο, κάτι το οποίο αρχίζει να γίνεται πράξη με την ψήφιση αυτού του νομοσχεδίου. Κάποιοι συνάδελφοι από άλλα κόμματα της Αντιπολίτευσης, είπαν ότι είναι ένα ημιτελές βήμα και επομένως, ουσιαστικά, δεν θα μπορέσει να λειτουργήσει, είναι ασαφές, αόριστο κ.λπ.. Είναι προφάσεις εν αμαρτίαις. Σε ό,τι αφορά τη στάση της Αξιωματικής Αντιπολίτευσης, έχω να πω για άλλη μια φορά - με ήπιους όρους - ότι είναι μη εξηγήσιμη και στην πραγματικότητα εξοργιστική. Θα κριθεί, βεβαίως, από τους νησιώτες. Είπα και πάλι ότι στο όνομα τού να πέσει η κυβέρνηση της Νέας Δημοκρατίας έχει υποτάξει τα πάντα κι έχει γίνει, από ιστορικό κόμμα, σε γκρούπα διαμαρτυρίας του «όχι σε όλα». Και το λέω μετά λόγου γνώσεως. Δυστυχώς, και η Δημοκρατική Συμπαράταξη, ο κ. Καρράς, είπε για «ύποπτο χρόνο». Ελπίζω στο τέλος να το ψηφίσει, γιατί πιστεύω ότι θα καταλάβει ότι οι νησιώτες θα δουν σημαντικά οφέλη, μετά από έναν χρόνο από την πιλοτική εφαρμογή του. Η πιλοτική εφαρμογή είναι μία εφαρμογή η οποία έπρεπε να γίνει, κατ'αρχήν σε σαράντα εννέα ή πενήντα νησιά, γιατί ακριβώς από την εμπειρία της πιλοτικής εφαρμογής θα προκύψουν και τα πραγματικά δεδομένα. Κι επειδή δεν είναι ένα απλό πρόβλημα, το οποίο μπορείς να το εφαρμόσεις πολύ εύκολα από τη μια μέρα στην άλλη και υπάρχουν πολλά τεχνικά ζητήματα που πρέπει να λυθούν, νομίζω ότι έχει γίνει μία σημαντική προπαρασκευή από το Υπουργείο και με συσκέψεις και με το πληροφοριακό σύστημα, το οποίο θα λειτουργήσει. Νομίζω, λοιπόν, ότι μετά από έναν χρόνο θα έχουν φανεί τα σημαντικά οφέλη στους νησιώτες από την εφαρμογή του μεταφορικού ισοδύναμου. Βεβαίως, θέλουμε να ολοκληρωθεί το μεταφορικό ισοδύναμο, όχι μόνο για τους μόνιμους κατοίκους - που φυσικά είναι οι κατ'αρχάς ωφελούμενοι και καλά κάνει που ωφελούνται οι μόνιμοι κάτοικοι και οι επιχειρήσεις των νησιών - αλλά θέλουμε να επεκταθεί και στους επισκέπτες τουρίστες και σε όλα τα νησιά και στην Κρήτη, όπως είπαν οι συνάδελφοι. Οι Κρητικοί Βουλευτές έχουν δίκιο, αλλά είναι προφανές ότι δεν σηκώνει ο προϋπολογισμός - έτσι το καταλαβαίνω εγώ - να εφαρμοστεί και στην Κρήτη από 1-1-2019. Να είμαστε καλά, να παλέψουμε, να ολοκληρωθεί το μεταφορικό ισοδύναμο σε όλα τα επίπεδα και στους ανθρώπους επιβάτες που θέλουν να πηγαίνουν και να έρχονται από τα νησιά, αλλά και στα εμπορεύματα και στα καύσιμα, που είναι πάρα πολύ σημαντικό καισύνθετο ζήτημα για το πώς τελικά θα λυθεί - αλλά θα λυθεί - και βεβαίως,σε όλα τα νησιά. Γι' αυτό, λοιπόν, δεν καταλαβαίνω τα κόμματα της Αντιπολίτευσης - θα κριθούν, όπως είπα, από τους νησιώτες - ούτε τη Νέα Δημοκρατία ούτε το ΚΚΕ, το οποίο, χωρίς κανένα επιχείρημα, μας λέει ότι θα πάνε τα λεφτά στους εφοπλιστές. Είναι αστεία επιχειρήματα αυτά, όταν δεν υπάρχει καμμία διαδικασία είσπραξης από τις ακτοπλοϊκές εταιρείες παραπάνω χρημάτων μέσα από τη διαδικασία του μεταφορικού ισοδύναμου. Νομίζω, λοιπόν, ότι επιχειρήματα όπως και αυτό του ΦΠΑ είναι άκρως υποκριτικά. Γίνεται συσχετισμός και από τη Νέα Δημοκρατία και εν μέρει από τη Δημοκρατική Συμπαράταξη με το ΦΠΑ. Μάλιστα, ο κ. Κεγκέρογλου έκανε μια ομιλία για το ΦΠΑ και όχι για το μεταφορικό ισοδύναμο. Εν πάση περιπτώσει, σας λέω να διαβάσετε τη σελίδα 27 του mail Χαρδούβελη, για να είμαστε ρεαλιστές και να ξέρουμε τι λέμε. Αναφέρεται σε επανεξέταση των μειωμένων συντελεστών του ΦΠΑ στα νησιά - διαβάστε το! - και στην αγγλική εκδοχή και στην ελληνική μετάφραση. Είναι η σελίδα 27 του mail Χαρδούβελη, που λέει ότι θα επανεξετασθούν οι συντελεστές ΦΠΑ στη νησιωτική χώρα. Αυτό ήταν το mail Χαρδούβελη. Να μην έρχεστε τώρα, λοιπόν, να λέτε ότι ο ΣΥΡΙΖΑ έφερε και φέρει αποκλειστικά την ευθύνη για την αύξηση των μειωμένων συντελεστών του ΦΠΑ. Είναι τελείως υποκριτικές όλες αυτές οι τροπολογίες, που φέρνετε. Και ξέρετε πολύ καλά ότι εμείς πρώτοι θα αγωνιστούμε με αποτελεσματικότητα, για μια συνολική ευρωπαϊκή πολιτική στα νησιά, που θα περιλαμβάνει και το κίνητρο των μειωμένων συντελεστών. Όμως, θέλω να πω, επίσης, ότι το μεταφορικό ισοδύναμο, το οποίο εντάσσουμε στις νησιωτικές πολιτικές, δεν έρχεται από μόνο του, ως εξ ουρανού. Έχουν γίνει, από την επίσκεψη του Πρωθυπουργού και την εξαγγελία για τις νησιωτικές πολιτικές στη Νίσυρο πριν από δύο χρόνια, σημαντικά βήματα και στην παιδεία και στην υγεία και στην ανάπτυξη και στην ενέργεια και στο περιβάλλον και στον χωροταξικό σχεδιασμό και στην αγροτική ανάπτυξη. Πηγαίνετε και διαβάστε. Δεν είναι η ώρα και δεν έχω τον χρόνο να σας πω αναλυτικά τι έχουμε ψηφίσει από αυτή τη Βουλή για τη νησιωτική Ελλάδα. Το ποιος ενδιαφέρεται πραγματικά, για ουσιαστικές νησιωτικές πολιτικές, θα το κρίνουν οι νησιώτες και ο ελληνικός λαός. Σας ευχαριστώ.
Προχωρούμε με την κ. Αναστασία Γκαρά. Η κ. Βάκη είναι στην Επιτροπή Φιλίας με την Τυνησία. Δεν θα τη διαγράψω, αλλά δεν θα την εκφωνήσω. Ακολουθεί μετά ο συνάδελφος κ. Ουρσουζίδης, ο κ. Βρούτσης - ειδοποιήστε τον - και ο κ. Αρβανιτίδης.
Κύριε Πρόεδρε, μπορώ να έχω τον λόγο για νομοτεχνικές βελτιώσεις;
Κυρία Γκαρά, περιμένετε μισό λεπτό. Ο κύριος Υφυπουργός θέλει να παρουσιάσει νομοτεχνικές βελτιώσεις. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Είναι αρκετές. Θα πω τις πιο σημαντικές. Στο άρθρο 1. Στην περίπτωση θ΄ του άρθρου 1η φράση «το τζίρο τους» αντικαθίσταται από τη φράση «το καθαρό ύψος του κύκλου εργασιών τους». Το είχαμε συζητήσει και στην επιτροπή. Στο άρθρο 2. Στην παράγραφο 2 του άρθρου 2, το τελευταίο εδάφιο αντικαθίσταται ως εξής: «Η Διαχειριστική Αρχή του έργου, καθώς και ο ενδιάμεσος φορέας ορίζονται με κοινή υπουργική απόφαση που εκδίδεται σύμφωνα με το εδάφιο β΄ της παραγράφου 1 του άρθρου 11», για να μην θεωρείται διαφορετική υπουργική απόφαση. Στο άρθρο 3. Στην υποπερίπτωση αα΄ της περίπτωσης β΄ της παραγράφου 1 του άρθρου 3, μετά τη λέξη «εκπαιδευτικοί» προστίθεται η φράση «καθώς και το ωρομίσθιο εκπαιδευτικό προσωπικό των Ακαδημιών Εμπορικού Ναυτικού(ΑΕΝ)». Στην παράγραφο 2 του άρθρου 3, μετά τη φράση «μεσαίες επιχειρήσεις» προστίθεται η φράση «ή οντότητες» και μετά τη φράση «του ν.4308/2014» η φράση «οι οντότητες» απαλείφεται. Ουσιαστικά, μεταφέρεται η φράση «οι οντότητες» πιο πάνω. Στην παράγραφο 2 του άρθρου 3 η φράση «τον τζίρο τους» αντικαθίσταται από τη φράση «το καθαρό ύψος του κύκλου εργασιών τους» και πάλι. Στην παράγραφο 2 του άρθρου 3 η φράση «στους δήμους» αντικαθίσταται από τη φράση «σε νησί». Στο άρθρο 4. Στο πρώτο εδάφιο του άρθρου 4 του σχεδίου νόμου, η φράση «Με απόφαση του Υπουργού Ναυτιλίας και Νησιωτικής Πολιτικής» αντικαθίσταται από τη φράση «Με κοινή απόφαση των Υπουργών Οικονομίας και Ανάπτυξης, Οικονομικών και Ναυτιλίας και Νησιωτικής Πολιτικής, που εκδίδεται σύμφωνα με τις παραγράφους 2 και 3 του άρθρου 11». Με αυτόν τον τρόπο, όπως συζητήθηκε και στην επιτροπή, μαζεύονται όλες οι υπουργικές αποφάσεις στο άρθρο 11. Στην υποπερίπτωση αβ΄ της περίπτωσης α΄ του άρθρου 4 η φράση «της πρωτεύουσας» αντικαθίσταται από τη φράση «του λιμένα». Στην υποπερίπτωση βα΄ της περίπτωσης β΄ του άρθρου 4 η φράση «μεταξύ εκάστου νησιού και του ηπειρωτικού προορισμού» αντικαθίσταται από τη φράση «από το νησί προς οποιονδήποτε προορισμό και από οποιονδήποτε προορισμό προς το νησί». Η υποπερίπτωση ββ΄ διαγράφεται. Υπάρχουν και άλλες νομοτεχνικές. Δεν θα τις αναφέρω όλες, γιατί είναι απλές διορθώσεις. Αναφέρω τις βασικές: Στο άρθρο 6. Η παράγραφος 3 του άρθρου 6 του σχεδίου νόμου αντικαθίσταται ως εξής: «Οι δήμοι στους οποίους εφαρμόζεται το μέτρο, ορίζουν υπάλληλο ως πρόσωπο αναφοράς, αρμόδιο: α) να συνεργάζεται με τη Γενική Γραμματεία Αιγαίου και Νησιωτικής Πολιτικής, για την αποτελεσματική εφαρμογή και τον συντονισμό του προγράμματος, β) να παρέχει κάθε στήριξη στους δικαιούχους, προκειμένου να ενημερώνονται και να υποβάλουν αίτηση». Στο άρθρο 7. Στο πρώτο εδάφιο της παραγράφου 1 του άρθρου 7 απαλείφεται η λέξη «είτε» και η φράση «είτε με κατευθείαν καταβολή του κατά τον χρόνο έκδοσης του εισιτηρίου, με αντίστοιχη μείωση της τιμής του και απόδοσή του στην ακτοπλοϊκή εταιρεία». Η δεύτερη, δηλαδή, δυνατότητα της απόδοσης στην ακτοπλοϊκή εταιρεία. Στο τελευταίο εδάφιο της παραγράφου 2 του άρθρου 7 μετά τη φράση «ή νομική οντότητα» προστίθεται η φράση: «που εμπίπτει στο πεδίο εφαρμογής του παρόντος νόμου». Στο άρθρο 10, κύριε Καρρά, στο τέλος του άρθρου προστίθενται δύο εδάφια ως εξής: «Η πιλοτική εφαρμογή του μέτρου του Μεταφορικό Ισοδυνάμου λήγει την 31η Δεκεμβρίου του 2018. Από την 1η Ιανουαρίου του 2019 το μέτρο τίθεται σε πλήρη εφαρμογή για όλα τα νησιά της επικράτειας πλην Κρήτης, Εύβοιας και Λευκάδας». Άρα νομίζω ότι όλες οι αιρέσεις που είχατε βάλει φεύγουν. Στο άρθρο 11. Στο τέλος του άρθρου 11, κύριε Δανέλλη και κύριε Καρρά, που έχετε ζητήσει και οι δύο το ίδιο, προστίθεται παράγραφος 5 ως εξής: «5. Οι κοινές υπουργικές αποφάσεις των παρ. 1 έως και 3 εκδίδονται μέσα σε έναν (1) μήνα από τη δημοσίευση του παρόντος νόμου στην Εφημερίδα της Κυβερνήσεως. Η κοινή υπουργική απόφαση της παρ. 4» για τα καύσιμα δηλαδή «εκδίδεται μέσα σε δύο (2) μήνες από τη δημοσίευση του παρόντος νόμου στην Εφημερίδα της Κυβερνήσεως». Στο άρθρο 12 προστίθεται παράγραφος 2 ως εξής: «Στο τέλος της παρ. 3 του άρθρου 4 του ν.2638/1998 προστίθεται τελευταίο εδάφιο ως εξής: «Οι θέσεις του μόνιμου εκπαιδευτικού προσωπικού στην ΑΕΝ Καλύμνου ανέρχονται συνολικά σε δώδεκα (12)». Άρα καλύπτεται και το θέμα του προσωπικού. Στο άρθρο 17 στο τέλος της παραγράφου 1 προστίθεται η φράση «ανεξάρτητα από τον χρόνο κατάταξής τους στις ανωτέρω Σχολές». «Στην παρ. 2 αντικαθίσταται η λέξη «πλήρη» με τη λέξη «αναδρομική» και η φράση «της προηγούμενης παραγράφου» με τη φράση «που προέρχονται από τη Σχολή Δοκίμων Υπαξιωματικών Λιμενικού Σώματος - Ελληνικής Ακτοφυλακής και τη Σχολή Δοκίμων Λιμενοφυλάκων, οι οποίοι κατά τον χρόνο έναρξης ισχύος του παρόντος, φέρουν βαθμούς ανώτερους του Επικελευστή Λιμενικού Σώματος - Ελληνικής Ακτοφυλακής και του Λιμενοφύλακα αντίστοιχα». «Στο τέλος της παρ. 2 προστίθεται εδάφιο ως εξής: «Η αναδρομική διοικητική αποκατάσταση του προηγούμενου εδαφίου επέρχεται ανεξάρτητα από την ύπαρξη κενών οργανικών θέσεων και κατά παρέκκλιση του πδ 81/2012 (Α' 139) καθώς και κάθε άλλης διάταξης». Υπάρχουν και άλλες μικρές νομοτεχνικές παρεμβάσεις τις οποίες, κύριοι συνάδελφοι, θα τις διαβάσετε.
Δεν χρειάζεται. Και αυτά πολλά ήταν που τα διαβάσατε. Αφού τα μονογράψω, παρακαλώ να φωτοτυπηθούν και να διανεμηθούν σε όλους τους συναδέλφους. Ευχαριστούμε, κύριε Υπουργέ. Κυρία Γκαρά, αφού σας ευχαριστήσουμε για την αναμονή, έχετε τον λόγο.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, έχουμε την ευχέρεια σήμερα να συζητάμε ένα νομοσχέδιο - πλαίσιο, που αγγίζει στην ουσία της την έννοια της νησιωτικότητας, μια έννοια άρρηκτα συνυφασμένη με την Ελλάδα, τη γεωγραφική της δομή και τα χαρακτηριστικά της, ταυτόχρονα όμως μια έννοια η οποία, δυστυχώς, απουσίαζε κραυγαλέα από τις πολιτικές των προηγούμενων κυβερνήσεων, στο πλαίσιο στήριξης και ενίσχυσης των κατοίκων και επιχειρηματιών των νησιών μας. Για μας, η σωστή αξιοποίηση της νησιωτικότητας αποτελεί αναπτυξιακό χαρακτηριστικό, αλλά και μια έννοια βασισμένη στην ισότητα, αλλά και την ισοπολιτεία. Μέλημά μας είναι η άρση των ανισοτήτων μεταξύ των νησιωτών και των υπόλοιπων κατοίκων, η ευκολότερη και οικονομικότερη πρόσβαση και η μετακίνηση πολιτών και εμπορευμάτων, η σύνδεση με τον χερσαίο ελλαδικό, αλλά και τον ευρωπαϊκό χώρο στο πλαίσιο της ευρωπαϊκής συνοχής. Επίσης, αξίζει να σημειωθεί ότι ήδη αξιοποιούνται ευρωπαϊκά και κρατικά κονδύλια για την ανάπτυξη δημόσιων δομών, την ολοκλήρωση βασικών υποδομών, την ενεργειακή αυτονόμηση των νησιών και την αύξηση του αριθμού δημόσιων λειτουργών στα νησιά. Μέλημά μας, επίσης, είναι η διαμόρφωση αναπτυξιακών κινήτρων στα νησιά, αλλά και η στήριξη των νησιωτών σε όλες τις εκφάνσεις της δημόσιας ζωής τους, προκειμένου να κατοικούν και να αναπτύσσουν δραστηριότητες στο νησί, στο οποίο επιθυμούν και επιμένουν να κατοικούν. Οφείλουμε να παραδεχθούμε πως το μεταφορικό ισοδύναμο αποτελεί ένα καινοτόμο πλαίσιο, καθώς σχεδιάζεται και εφαρμόζεται για πρώτη φορά, όχι μόνο για τις μετακινήσεις επιβατών, αλλά και για τη μετακίνηση εμπορευμάτων και καυσίμων. Είναι η πρώτη φορά, που παρέχεται, λοιπόν, κρατική ενίσχυση τέτοιου μεγέθους, οριζόντια, σε τόσο μεγάλο αριθμό επιχειρήσεων στη νησιωτική Ελλάδα. Η συγκεκριμένη παρέμβαση έχει στόχο, όχι μόνο να ισορροπήσει και να συγκρατήσει τις τιμές στα νησιά, αλλά να δημιουργήσει και ένα κίνητρο ίδρυσης νέων επιχειρήσεων. Κυρίες και κύριοι συνάδελφοι, το εν λόγω πλαίσιο ονομάζεται μεταφορικό ισοδύναμο, διότι εναρμονίζει το κόστος της θαλάσσιας μεταφοράς επιβατών και εμπορευμάτων με το κόστος σε χερσαία μέσα μεταφοράς, για την ίδια απόσταση. Το μεταφορικό ισοδύναμο, λοιπόν, δεν λειτουργεί ως αντιστάθμισμα σε κάτι, όπως επικαλείται η Αντιπολίτευση. Αντίθετα. Το μεταφορικό ισοδύναμο είναι ένα μόνιμο μέτρο, οριζόντιο και καθολικό για τους νησιώτες και τις επιχειρήσεις, που έχουν έδρα στα νησιά. Άλλωστε, ήταν, είναι και θα είναι ένα πάγιο αίτημα δεκαετιών από τους κατοίκους των νησιών. Επιγραμματικά, κυρίες και κύριοι συνάδελφοι, θα μου επιτρέψετε να αναφερθώ στα κυριότερα σημεία του νομοσχεδίου και να ξεκαθαρίσουμε ότι δεν υπάρχουν εισοδηματικά κριτήρια, για να καταστεί κάποιος δικαιούχος του μέτρου, αρκεί να διατηρούν τη φορολογική έδρα τους στο εκάστοτε νησί. Δίνεται η δυνατότητα στα μέλη της οικογένειας να αξιοποιήσουν το σύνολο των διαθέσιμων εισιτηρίων ανάλογα με τις ανάγκες τους, όπως αυτοί τις καθορίζουν. Δικαιούχοι του μέτρου καθίστανται και οι αναπληρωτές ωρομίσθιοι εκπαιδευτικοί, καθώς και οι επικουρικοί και αγροτικοί γιατροί στις δομές υγείας και παιδείας των νησιών. Επίσης, η διαδικασία εγγραφής και παραλαβής του μοναδικού αριθμού νησιώτη είναι απλή και καθόλου γραφειοκρατική, καθώς δεν χρειάζεται η κατάθεση παραστατικών ή άλλων εγγράφων. Τέλος, τα ποσά, τόσο για τους κατοίκους, όσο και για τις επιχειρήσεις, είναι ακατάσχετα και αφορολόγητα. Εκτιμώ πως αυτές οι αναφορές, απαντούν στις αιτιάσεις της Αντιπολίτευσης, που κάνει λόγο για την ύπαρξη εισοδηματικών κριτηρίων, που δεν υπάρχουν, για ποσά «ψίχουλα» - εντός εισαγωγικών η λέξη - που μοιράζουμε στους νησιώτες, για γραφειοκρατία και αοριστία του μέτρου. Στο σημείο αυτό, θα ήθελα να αναφερθώ - και να μου το επιτρέψετε - στο νησί της Σαμοθράκης, το οποίο και εκπροσωπώ, καθώς πιστεύω ότι πρέπει ο καθένας από εμάς να αναφέρεται σε συγκεκριμένα παραδείγματα, με συγκεκριμένους αριθμούς, ώστε να γίνει αντιληπτό το όφελος αυτού του μέτρου. Η Σαμοθράκη, λοιπόν, ένα ιδιαίτερο και πανέμορφο νησί - και από αυτό το Βήμα σάς καλώ να το επισκεφθείτε, μιας και είναι καλοκαίρι και να το γνωρίσετε από κοντά - είναι ένα από τα σαράντα εννιά νησιά, στα οποία θα εφαρμοστεί πιλοτικά το μεταφορικό ισοδύναμο από τις αρχές Ιουλίου. Σύμφωνα με τις μελέτες και τις μετρήσεις που έχουν γίνει από το Υπουργείο, στη Σαμοθράκη των τριών χιλιάδων περίπου κατοίκων υπολογίζεται πως το ποσό που αντιστοιχεί σε μια τετραμελή οικογένεια, ως ισοδύναμο για κάθε εξάμηνο, είναι της τάξης 526 ευρώ. Άρα, περίπου 1.050 ευρώ τον χρόνο θα μπαίνουν στον λογαριασμό κάθε τετραμελούς οικογένειας, που αξιοποιεί το σύνολο των διαθέσιμων εισιτηρίων. Επιπλέον, το όφελος από τη μεταφορά εμπορευμάτων για τις επιχειρήσεις της Σαμοθράκης εκτιμάται περίπου στις 100.000 ευρώ τον χρόνο. Πιστεύω πως αυτά δεν είναι ποσά «ψίχουλα» για την τοπική οικονομία ενός νησιού. Κύριοι Υπουργοί, με αφορμή την ίδρυση της Σχολής στην Κάλυμνο - μια πάρα πολύ θετική είδηση - θα ήθελα να σας καλέσω να εργαστούμε πιο εντατικά για τον σχεδιασμό ίδρυσης της Λιμενικής Ακαδημίας στην Αλεξανδρούπολη, όπως έχουμε συζητήσει εκτενώς, ενισχύοντας την ποιότητα της ναυτικής εκπαίδευσης, αλλά και την ανάπτυξη στην περιοχή του Έβρου. Τέλος, κυρίες και κύριοι συνάδελφοι, σας καλώ να υπερψηφίσουμε και να υποστηρίξουμε σθεναρά το συγκεκριμένο νομοσχέδιο και το συγκεκριμένο μέτρο από την εφαρμογή του. Παράλληλα, προτρέπω τους συναδέλφους και τις συναδέλφους της Αντιπολίτευσης να συμβάλουν παραγωγικά και να είναι συμμέτοχοι στην οικονομική, θεσμική και κοινωνική ανάπτυξη της χώρας. Η Ελλάδα γυρίζει σελίδα. Βγαίνουμε από την μέγγενη των μνημονίων και πλέον καλούμαστε να σχεδιάσουμε τις δικές μας - και μόνο δικές μας - πολιτικές, που θα απευθύνονται στην κοινωνία. Σ' αυτή τη διαδικασία, λοιπόν, δεν χρειάζεται καμία μιζέρια, καμμία μεμψιμοιρία, καμμία απαισιοδοξία. Αντίθετα, χρειάζεται από κοινού να σχεδιάσουμε πολιτικές με παραγωγική σκέψη και προτάσεις. Σας ευχαριστώ πολύ.
Ευχαριστούμε. Κύριε Λοβέρδο, επειδή είχα εκφωνήσει την κ. Βάκη, αμέσως μετά θα λάβετε τον λόγο.
Μετά χαράς, κύριε Πρόεδρε.
Επειδή, μάλιστα, είναι από την Κέρκυρα, που αυτήν την περίοδο έχει προβλήματα, η κ. Βάκη προηγείται.
Ορίστε, κυρία Βάκη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, είμαι ιδιαίτερα ευτυχής σήμερα, που ένα αίτημα δεκαετιών των κατοίκων των νησιωτικών περιοχών, επιτέλους υλοποιείται και για πρώτη φορά θεσμοθετείται σε εθνική κλίμακα και χωρίς εξαιρέσεις ένα μέτρο για την ουσιαστική στήριξη της νησιωτικότητας, η οποία προστατεύεται από το άρθρο 101 του Συντάγματος, καθώς και από το άρθρο 174 της Συνθήκης για τη λειτουργία της Ευρωπαϊκής Ένωσης, όπου ρητά αναφέρεται η στόχευση για την καταπολέμηση της καθυστέρησης των πλέον μειονεκτικών περιοχών, όπως είναι οι νησιωτικές περιοχές. Είναι γεγονός πως οι νησιώτες, εδώ και πολλές δεκαετίες, στη χώρα μας, αισθάνονται πολίτες δεύτερης κατηγορίας. Η οκταετής κρίση και η επιβολή μνημονίων τούς επιβάρυνε ακόμα περισσότερο. Η έλλειψη υποδομών, η δυσκολία μετακίνησης και το υψηλό κόστος μεταφοράς έγιναν πλέον δυσβάσταχτα. Υπό αυτές τις συνθήκες δημοσιονομικής στενότητας, αλλά και έχοντας πλέον εξέλθει από την επιτροπεία, η Κυβέρνηση προχωρά στη νομοθέτηση του μεταφορικού ισοδυνάμου, αποδεικνύοντας εν τοις πράγμασι πως για μας οι νησιώτες δεν ανήκουν σε διαφορετική κατηγορία πολιτών. Το μεταφορικό ισοδύναμο αποτελεί θεσμική καινοτομία τόσο για τη χώρα όσο και για το ευρωπαϊκό κεκτημένο, διότι καμμία άλλη χώρα της Ευρώπης δεν χρειάστηκε να εφαρμόσει μια ολοκληρωμένη και ενιαία νησιωτική πολιτική, καθώς κανένα άλλο ευρωπαϊκό κράτος δεν έχει στην επικράτειά του τόσα πολλά και διάσπαρτα νησιά. Με την εφαρμογή του μεταφορικού ισοδύναμου πρόκειται να εναρμονισθεί το κόστος μεταφοράς που αντιστοιχεί σε επιβάτες, αλλά και σε εμπορεύματα, με μέσα θαλάσσιας μαζικής μεταφοράς, με το κόστος που θα ίσχυε στα μέσα χερσαίας μαζικής μεταφοράς για την ίδια απόσταση από και προς τα νησιά. Θα ήθελα να τονίσω ως Βουλευτής Κέρκυρας ότι επιτέλους για πρώτη φορά εντάσσονται και τα Ιόνια νησιά στη νησιωτική πολιτική. Και λέω επιτέλους, διότι όπως έχει επισημανθεί και στο παρελθόν, τα Ιόνια νησιά θεωρούνταν κατά κάποιον τρόπο «μη νησιά». Επί των προηγούμενων κυβερνήσεων τα Ιόνια νησιά αγνοήθηκαν επιδεικτικά, παραμένοντας στο περιθώριο των οποιωνδήποτε κυβερνητικών επιλογών. Χαρακτηριστικό είναι ότι εξαιρούνταν από το μέτρο του μειωμένου συντελεστή ΦΠΑ, παρ' όλο που και οι κάτοικοι της Επτανήσου πλήττονταν και πλήττονται εξίσου με τους κατοίκους άλλων νησιωτικών περιοχών από προβλήματα που εξ ορισμού φέρει η γεωγραφική τους θέση. Πλήττονταν επίσης και από σοβαρά προβλήματα που ήρθαν ως αποτέλεσμα πολιτικών επιλογών, όπως συνεχή πλήγματα που δέχθηκαν στο παρελθόν με σταδιακή μεταφορά κρατικών υπηρεσιών από την έδρα της Περιφέρειας Ιονίων Νήσων προς την Ήπειρο, την τραγική μείωση επί κυβερνήσεων ΠΑΣΟΚ και Νέας Δημοκρατίας της χρηματοδότησης μέσω του Προγράμματος Δημοσίων Επενδύσεων ή τη διαρκή υποστελέχωση των δομών υγείας, γεγονός που για την περίπτωση της Κέρκυρας σήμαινε επίσης ότι πολλοί κάτοικοι αναγκάζονταν να απευθυνθούν σε νοσοκομεία της ηπειρωτικής Ελλάδας και με δεδομένο ούτως ή άλλως το γεγονός ότι η νησιωτικότητα αποτελεί παράγοντα που δυσχεραίνει τη λειτουργία του συστήματος υγείας. Σε αυτό το σημείο θα ήθελα να υπογραμμίσω πως οι δικαιούχοι του Αντισταθμίσματος Νησιωτικού Κόστους, ΑΝΗΚΟ - το ποσό δηλαδή που θα καταβάλλεται και το οποίο προκύπτει από τη διαφορά του πραγματικού μεταφορικού κόστους από το ποσό που θα καταβαλλόταν αν η μεταφορά γινόταν στην ηπειρωτική χώρα - δεν θα είναι μόνο οι μόνιμοι κάτοικοι των νησιών, αλλά και κατηγορίες πληθυσμού που, παρά το ότι δεν έχουν μόνιμη κατοικία, διαμένουν στα νησιά και μετακινούνται συχνά από και προς αυτά. Πρόκειται κυρίως για γιατρούς και εκπαιδευτικούς. Όλοι καταλαβαίνουμε πόσο αυτό θα ζωογονήσει τα νησιά. Να μην ξεχνούμε ότι οι ήδη υποστελεχωμένες δομές υγείας στα νησιά, στις περιπτώσεις τουριστικών περιοχών καλούνται να παρέχουν τις υπηρεσίες τους σε πολλαπλάσιο αριθμό ασθενών τη θερινή περίοδο. Δεν θα πρέπει, επίσης, να ξεχνούμε τα οξυμένα προβλήματα που αντιμετωπίζουν τα μικρά νησιά στις περιφέρειες με τη λεγόμενη διπλή νησιωτικότητα και τους σκληρούς χειμώνες που πέρασαν χωρίς γιατρούς υπηρεσίας υπαίθρου οι κάτοικοί τους, όπως οι κάτοικοι των Διαποντίων νήσων. Δίνεται, επίσης, ένα επιπλέον κίνητρο σε αναπληρωτές και ωρομίσθιους εκπαιδευτικούς, καθώς διευκολύνονται στα έξοδα μεταφοράς τους από και προς τα νησιά που βρίσκονται οι σχολικές μονάδες στις οποίες υπηρετούν. Κλείνοντας, θα ήθελα να υπογραμμίσω ότι η παρούσα Κυβέρνηση, παρά τις αντιξοότητες, επέλεξε να μην αγνοήσει τους νησιώτες και εμπράκτως να τους αναγνωρίσει κάτι που θα έπρεπε να ήταν αυτονόητο σε μια χώρα με τόσα νησιωτικά συμπλέγματα όπως η Ελλάδα. Για τα Ιόνια νησιά το μεταφορικό ισοδύναμο έρχεται να συμπληρώσει δε, αν θέλετε, και το καλό νέο της ακτοπλοϊκής γραμμής που συνέδεσε για πρώτη φορά από φέτος τον Μάιο όλα τα Ιόνια νησιά και, όπως είχε πει ο κύριος Υπουργός Ναυτιλίας και Νησιωτικής Πολιτικής, ήρθε να σπάσει τον αποκλεισμό ανάμεσα στα νησιά της ίδιας περιφέρειας. Αυτή η Κυβέρνηση επέλεξε να μην αγνοήσει τους κατοίκους των νησιών. Επέλεξε να μην κάνει διακρίσεις μεταξύ περιοχών που δικαιούνται αντισταθμίσματα λόγω νησιωτικότητας και περιοχών που θεωρούνταν τελικά μόνο κατ' όνομα νησιωτικές. Τέλος, επέλεξε να μην αγνοήσει το άρθρο 101 του Συντάγματος, λαμβάνοντας σοβαρά υπ' όψιν τις ιδιαίτερες συνθήκες των νησιωτικών περιοχών και μεριμνώντας για την ανάπτυξή τους. Σας ευχαριστώ.
Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος.
Ευχαριστώ, κύριε Πρόεδρε. Κυρία συνάδελφε που μόλις κατήλθατε του Βήματος, κάνατε μια ειδική αναφορά στη νησιωτική σας πολιτική και στα νησιά. Εντάξει, όχι με άστοχα πράγματα. Μα, δεν βρήκατε μια λέξη να πείτε και για τα απορρίμματα στο νησί σας, στο νησί που εκπροσωπείτε; Έχουμε γίνει περίγελος παγκοσμίως με μια κατάσταση η οποία τελικά δύσκολα εξηγείται. Δύσκολα εξηγείται πώς φτάσαμε εκεί. Όμως μετά από τριάμισι χρόνια εδώ διακυβέρνησης του τόπου από εσάς, προς τα τέσσερα τώρα, δεν είχατε κάτι να πείτε για αυτή την κατάντια! Κυρίες και κύριοι Βουλευτές, θέλουμε ως Δημοκρατική Συμπαράταξη - Κίνημα Αλλαγής να εκφράσουμε θετική γνώμη για τις αλλαγές που έκανε ο Υπουργός, βάσει των προτάσεων που υπέβαλε ο κ. Καρράς. Μας διανεμήθηκε τώρα το σχετικό κείμενο. Θέλω να θυμίσω τα όσα είπε ο κ. Καρράς για το σχέδιο νόμου αυτό στην επιτροπή, όπου με τη σημερινή παρέμβαση βγαίνει νόημα μετά από δική του πρόταση. Δηλαδή να υπάρξει καθολική εφαρμογή από 1-1-2019. Διότι, ειδάλλως, πιλοτικές εφαρμογές για πολλά θέματα έχουμε δει πολλές, ουσία δεν έχουμε δει. Σε ό,τι αφορά υπόλοιπα δικά σας θέματα, κύριε Υπουργέ, διαβάζουμε αυτές τις ημέρες σε οικονομικές εφημερίδες ότι σκοπεύετε να πάρετε μια νομοθετική πρωτοβουλία αντίθετη με το άρθρο 107 του Συντάγματος, σε ό,τι αφορά μια συγκεκριμένη μορφή φορολόγησης. Τα διαβάζουμε, τα ξαναδιαβάζουμε. Δεν ξέρουμε κατά πόσο ισχύουν ή δεν ισχύουν. Αν αυτά τα οποία διαβάζουμε είναι αληθή, πέρα από όσες συμβιβαστικές σκέψεις έχετε κάνει - εάν έχετε κάνει - με ανθρώπους του χώρου του εφοπλισμού που συζητάτε, δεν θα πρέπει να διαμαρτύρεστε. Εάν πάρετε μια τέτοια απόφαση, αγνοώντας το Σύνταγμα και την περιβάλλετε με τον τύπο του νόμου για να της δώσετε κύρος, θα διαμαρτύρεστε μετά από κάποιους μήνες όταν κάποια δικαστήρια πουν ότι ο νόμος σας είναι αντισυνταγματικός, θα επικαλείστε εσείς συνεννοήσεις που είχατε σε διάφορα επίπεδα και θα διαμαρτύρονται κάποιοι από εσάς αγριεμένοι για τις στάσεις των δικαστηρίων, ενώ θα έχετε παραβιάσει το Σύνταγμα από μόνοι σας και ξέροντας την παραβίαση που κάνατε. Θα έπρεπε να δώσετε μια απάντηση. Αν το έχετε κάνει και εγώ δεν το έχω δει, καλώς, αλλά αν από όσα έχω ερευνήσει δεν έχετε πάρει θέση, καλό θα είναι κάποια στιγμή να κάνετε μια αναφορά στην ομιλία σας. Εγώ είχα σκοπό, κυρίες και κύριοι Βουλευτές, επειδή η επικαιρότητα έχει πάρα πολλά θέματα - πολλά εκ των οποίων συμπεριλαμβάνονται και στη συγκεκριμένη μου αγόρευση ούτως ή άλλως, πολλά εκ των οποίων όμως όχι - από το απάνθισμα των γεγονότων που «τρέχουν» γύρω από την Αίθουσα αυτή, θέλω να μείνω προσηλωμένος σε κάποια πράγματα που με έκπληξή μου διάβασα από αγορεύσεις του κ. Κουρουμπλή στην επιτροπή και δεν πιστεύω ότι καταλάβαινε τι ακριβώς έλεγε. Ξεκινάω από αυτά περί λαϊκών ασμάτων «για ψεύτικα λόγια και μεγάλα επί σαράντα χρόνια». Σαράντα χρόνια; Είκοσι χρόνια από αυτά τα σαράντα κυβερνούσε το ΠΑΣΟΚ, κύριε Υπουργέ. «Ψεύτικα λόγια μεγάλα» είπε η Αντιπολίτευση, λοιπόν, τότε που εκλέχτηκε προφανώς με τα ψεύτικα και μεγάλα της λόγια και λέτε εσείς, αρθρώνετε εσείς λόγο κριτικό για αυτά και ξεχνάτε ότι γίνατε Κυβέρνηση με ψεύτικα και μεγάλα λόγια και μάλιστα πολλά και επίκαιρα. Επειδή τα λέτε εσείς και καθένας μας φέρει το βάρος αυτού που είναι ενώπιον της Εθνικής Αντιπροσωπείας, ίσως θα πρέπει να έχετε και μια αυτοσυγκράτηση όταν αναφέρεστε με σηκωμένο δάχτυλο σε θεσιθήρες και καρεκλοθήρες και αν έχετε απορίες γιατί σας ρωτώ, παρακαλώ να ρωτήσετε ένα οποιοδήποτε μέλος ή στέλεχος του ΠΑΣΟΚ και του Κινήματος Αλλαγής για εσάς και θα σας απαντήσει νομίζω με πολύ χαρακτηριστικό τρόπο. Άρα σηκωμένο δάχτυλο από μέλος μιας Κυβέρνησης που σε πέντε μήνες κάνει ρεκόρ στις πλημμύρες, στη διαχείριση των νερών στη Μάνδρα, μιας Κυβέρνησης η οποία αντιφάσκει με τον εαυτό της τον χθεσινό και υποχωρεί στο ένα θέμα πίσω απ' το άλλο, μια Κυβέρνηση που εκεί που θα έπρεπε να είναι παρούσα, είναι απούσα; Νομίζω - για να το πω λιγάκι πιο απλά - ότι δεν σας παίρνει να κάνετε εσείς μαθήματα υπευθυνότητας στην Αντιπολίτευση. Τα επιχειρήσατε αυτά εσείς στη Διαρκή Επιτροπή. Και ενώ έχετε σπάσει κάθε ρεκόρ στις υποχωρήσεις από τον εαυτό σας, έχετε φτάσει και σε ένα σημείο να πανηγυρίζετε για πράγματα για τα οποία ήσασταν οι απόλυτοι εχθροί, σε ό,τι αφορά τις παραμετρικές αλλαγές για το δημόσιο χρέος. Τις υποτιμούσατε, τις λέγατε «τίποτα», τις επιμηκύνσεις τις λέγατε «σκοινί για να κρεμαστούν οι Ελληνίδες και οι Έλληνες», και τώρα, όπως θα πω και παρακάτω, έρχεστε και υπερηφανεύεστε για αυτά, ενώ έχετε επί τριάμισι χρόνια επιφέρει θανάσιμο πλήγμα στον κοινωνικό και οικονομικό ιστό. Κυρίες και κύριοι συνάδελφοι, εσείς της Πλειοψηφίας, ακούστε τι είπε ο Υπουργός σας, απευθυνόμενος στην Αντιπολίτευση γενικά. Δεν ξέρω αν έκανε διορθωτικές μετά και τα βέλη του κατηύθυνε κάπου συγκεκριμένα. «Σας νοιάζουν» λέει ο κ. Κουρουμπλής απευθυνόμενος στην Αντιπολίτευση «οι καρέκλες, γιατί είχατε μάθει να ζείτε μόνο με τις καρέκλες». Ο ίδιος τα λέει. «Δεν μπορούσατε να ζήσετε με άλλον τρόπο. Τώρα έχετε αυτό το άγχος και σας οδηγεί στην κατάθλιψη πως δεν έχετε την εξουσία ως βδέλλες να βυζαίνετε το αίμα του ελληνικού λαού». Verbatim. Είναι ακριβώς, σε εισαγωγικά, αυτά τα οποία είπε. Δεν ξέρω για ποιον τα είπε, ποιον κοιτούσε, δεν είμαι μέλος της επιτροπής, αλλά απευθυνόμενος στην Αντιπολίτευση πρέπει κανείς να σέβεται…
Απολογείστε για τη Νέα Δημοκρατία!
Δεν το λέτε! Τα έχω εδώ. Έχω τα Πρακτικά και τα καταθέτω.
Απολογείστε για τη Νέα Δημοκρατία!
Έχω εδώ τα Πρακτικά και τα καταθέτω! Όλα εδώ τα έχω.
Απολογείστε για τη Νέα Δημοκρατία! Μπράβο!
Όχι, κύριε Υπουργέ. Να το βρείτε μέσα. Να το βρείτε που το λέτε μέσα αυτό!
Μπράβο!
Παρακαλώ! Να το βρείτε, που λέτε «Νέα Δημοκρατία» εκεί. Αν το βρείτε και μου το δείξετε, θα το ξανακουβεντιάσουμε. Έσπευσε μάλιστα, στην ίδια φοβερή του ομιλία, να μιλήσει για σταθεροποίηση της οικονομίας, εμπέδωση αισθήματος ασφάλειας στους πολίτες κ.λπ.. Θέλω λοιπόν, επειδή τα είπε όλα αυτά - και με τον κομπασμό με τον οποίο τα είπε - , να του θυμίσω ότι είναι μέλος της Κυβέρνησης που κατήργησε το ΕΚΑΣ αντί να δώσει δέκατη τρίτη σύνταξη, πως αύξησε τους έμμεσους φόρους ο ίδιος, ΦΠΑ στο 24% και ειδικά για τα νησιά για τα οποία κάνουμε λόγο σήμερα. Αύξηση της εισφοράς για υγεία στις συντάξεις, καρατόμηση του αφορολογήτου - και είναι γνωστό που πάει - , μείωση του επιδόματος θέρμανσης, αύξηση της τιμής των εισιτηρίων στις συγκοινωνίες, μείωση με ρεκόρ των μερισμάτων των συνταξιούχων του δημοσίου, περικοπή των συντάξεων των αναπήρων, αύξηση συμμετοχής στα φάρμακα και σε διαγνωστικές εξετάσεις, γενίκευση του clawback, μείωση ακόμα και αυτών των κατώτερων συντάξεων του ΙΚΑ, των παλιών συντάξεων του ΙΚΑ των 486 ευρώ, επιβάρυνση σε όσους έχουν μισθό και μπλοκάκι. Και περί κατώτατου όλη αυτή τη φιλολογία που κρατά ακόμη, ας ρωτήσετε τους ανθρώπους που παίρνουν έστω και αυτόν τον κατώτατο που ορίζει ο νόμος, να σας δώσουν την κατάλληλη απάντηση. Τέλος διεύρυνση του ΕΝΦΙΑ αντί για την κατάργηση ενός μέτρου που, όπως έλεγε ο τότε Αρχηγός της αξιωματικής αντιπολίτευσης και νυν Πρωθυπουργός, είναι μέτρο που καταργείται και δεν διορθώνεται. Και πάμε τώρα σε αυτά που αποφασίσατε και πανηγυρίζετε και επαίρεστε και γι' αυτά κάνατε αυτόν τον λόγο της έπαρσης στη Διαρκή Επιτροπή. Εσείς ανοίξατε αυτόν το διάλογο, όχι εμείς. Χρέος, λοιπόν: επιμήκυνση κατά μια δεκαετία, μέτρο αποφασισμένο από τις ρυθμίσεις παραμετρικές του χρέους 2012-2014. Καμμία ονομαστική μείωση του χρέους. Και μάλιστα στρέφεστε με έναν απαράδεκτο τρόπο εναντίον του PSI. Στις ίδιες ομιλίες του Υπουργού είναι αυτά, κυρίες και κύριοι συνάδελφοι, που μας λέει τώρα ότι έχω στόχο τη Νέα Δημοκρατία. Περιφρονήσατε 106 δισεκατομμύρια PSI και στην ομιλία σας τώρα, ενώ είστε μέλος μιας κυβέρνησης που ακόμα και τον Βενιζέλο επιστράτευσε για να το υπερασπιστεί και οι νομικοί σύμβουλοι του κράτους το υπερασπίζονται. Εσείς κάνατε κάποια ονομαστική μείωση του χρέους που είχατε υποσχεθεί; Καμμία. Καμμία μείωση των επιτοκίων. Καμμία αναφορά στην περίφημη «ρήτρα ανάπτυξης» της γαλλικής πρότασης, που δήθεν θα ενσωματώνατε. Φυσικά, παραμονή των capital control και επίσης μια επιτροπεία εις το διηνεκές. Με αυτά ως πεπραγμένα τώρα πανηγυρίζετε και πανηγυρίζετε χωρίς τον κόσμο. Έλεγα προχθές πάλι στην Αίθουσα αυτήν πώς είναι δυνατόν κάποιος να πανηγυρίζει και ο «ωφεληθείς» λαός να απουσιάζει. Και αντί του «ωφεληθέντος» λαού να είναι οι διμοιρίες των ΜΑΤ για να προστατεύουν τις παράτες σας. Το πιο σπαρταριστό, όμως, σημείο της ομιλίας του κ. Κουρουμπλή - και με αυτό τελειώνω - είναι εκείνο που εγκαλεί την Αντιπολίτευση για την πρόσφατη πρόταση δυσπιστίας κατά της Κυβέρνησης, εκφράζοντας την απορία «τι θα είχε συμβεί, αν είχε υπερψηφιστεί εκείνη η πρόταση;». Πρόκειται για ερώτημα, κυρίες και κύριοι Βουλευτές, στο οποίο προδήλως και αυτονοήτως μια απάντηση προσήκει: Θα προκηρύσσονταν εκλογές. Ο ελληνικός λαός θα αισθανόταν προφανώς άφατη αγαλλίαση και απέραντη ανακούφιση και οι Υπουργοί αυτής της αναποτελεσματικής και κακής Κυβέρνησης θα πήγαιναν στα σπίτια τους και η χώρα θα ατένιζε το μέλλον με περισσότερη αισιοδοξία. Αυτή είναι η απάντηση. Απλά κοινοβουλευτικά πράγματα της πρώτης δημοτικού στα μαθήματα του κοινοβουλευτισμού. Όταν μια Κυβέρνηση καταψηφίζεται, φεύγει. Αυτό θα είχε συμβεί. Μην τερατολογείτε. Τίποτα άλλο δεν θα είχε συμβεί. Και τώρα - κλείνω με αυτό, κύριε Πρόεδρε - προκαλεί αλγεινή εντύπωση ένα κατάπτυστο χθεσινό non paper από το Μαξίμου, που εξηγούσε τη μείωση της κοινοβουλευτικής πλειοψηφίας κατά έναν Βουλευτή, με διάφορα σενάρια περί οικονομικών συμφερόντων. Τα γνωστά τροπάρια που λέει ο κάθε ένας που χάνει την μπάλα, που χάνεται το έδαφος κάτω από τα πόδια του, που κουνιέται το έδαφος κάτω από τα πόδια του. Ψάχνει να βρει κάτι να πει, του φταίνε κάποιοι άλλοι. Μάλιστα, ο Υπουργός Εξωτερικών το έκανε και πιο σαφές. Είπε: «Λεφτά που μοιράζουν επιχειρηματίες για να πέσει η Κυβέρνηση». Ταυτόχρονα, κάποιοι Βουλευτές σας το πρωί έλεγαν: «Εντάξει, κάποιοι φεύγουν, κάποιοι θα έλθουν». Πέραν των επιχειρημάτων που σας γελοιοποιούν, εγώ θέλω να σας κάνω μια ερώτηση: Αυτός που φεύγει από εσάς παίρνει χρήματα. Αυτός που έρχεται σε εσάς δεν παίρνει; Πρέπει να σοβαρευτείτε και πρέπει να καταλάβετε ότι αυτού του είδους η λάσπη, εναντίον όποιου και να απευθύνεται, δεν είναι σωστό πράγμα. Εμείς δεν έχουμε καμμία σχέση με τον πρώην Βουλευτή των ΑΝΕΛ, ούτε πολιτική, ούτε ιδεολογική, αν θέλετε ούτε και κοινοβουλευτική σε ό,τι αφορά τα χρόνια που πέρασαν και ήταν στην Αίθουσα μαζί μας. Ωστόσο, όταν βρίζετε ανθρώπους της δικής σας πλευράς που σας εγκαταλείπουν, βρίζετε και τους εαυτούς σας και όλους μας και πρέπει αυτά να τα προσέχετε. Έχετε χάσει όλα τα ερείσματά σας, το πολιτικό σας κοντέρ έχει μηδενιστεί και τα σκόρπια φύλλα αυτής της Κυβέρνησης δεν μαζεύονται, όσα λόγια και να πείτε, όσες κατηγορίες τέτοιου είδους και αν εξακοντίσετε. Κυρίες και κύριοι Βουλευτές, η Δημοκρατική Συμπαράταξη και το Κίνημα Αλλαγής σε σχέση με το συγκεκριμένο σχέδιο νόμου εκφράστηκε για ακόμα μία φορά με σοβαρότητα. Οι προτάσεις της εν μέρει έγιναν δεκτές και αυτό το χαιρετίσαμε. Η ψήφος μας συναρτάται απ' όλη αυτήν την κοινοβουλευτική διαδικασία. Κλείνω την ομιλία μου λέγοντας το εξής: Κύριε Υπουργέ, όποιος σηκώνει πια το δάχτυλο και μιλάει με τον απρεπή τρόπο που μιλήσατε - με τον κ. Βενιζέλο υπήρξατε και σύντροφοι - θα παίρνει στη Βουλή κάθε φορά τις κατάλληλες απαντήσεις. Ο λαός ακούει, οι πολίτες ακούν και τίποτα δεν θα σας σώσει, ούτε οι βρισιές ούτε οι κατηγορίες ούτε η λάσπη που προσπαθείτε να πετάξετε. Ευχαριστώ.
Θα προχωρήσουμε με τις ομιλίες τριών συναδέλφων, του κ. Ουρσουζίδη, του κ. Βρούτση και του κ. Αρβανιτίδη και μετά θα πάρει τον λόγο ο κ. Κασιδιάρης ως Κοινοβουλευτικός Εκπρόσωπος της Χρυσής Αυγής. Κύριε Ουρσουζίδη, έχετε τον λόγο.
Ευχαριστώ, κύριε Πρόεδρε. Αγαπητοί συνάδελφοι, κύριοι Υπουργοί, σήμερα συζητάμε το σχέδιο νόμου του Υπουργείου Ναυτιλίας και Νησιωτικής Πολιτικής που αφορά στον μηχανισμό εφαρμογής, στην εποπτεία και στους όρους υλοποίησης του μεταφορικού ισοδύναμου για τα νησιά μας, τα νησιά του Αιγαίου και από το 2019 για όλα τα νησιά της χώρας, πλην της Κρήτης λόγω μεγέθους και αρτιότητας υποδομών και της Εύβοιας και της Λευκάδας λόγω χερσαίας προσβασιμότητας. Παρά το γεγονός αυτό, εφόσον υπάρξουν τα περιθώρια, νομίζω ότι θα πρέπει να εκτιμηθεί ανάλογα και η περίπτωση της Κρήτης. Τι είναι, όμως, το μεταφορικό ισοδύναμο; Περί τίνος πρόκειται; Προφανώς δεν έχει καμμία σχέση με τον ΦΠΑ. Είναι διαφορετικό πράγμα. Είναι ένα μέτρο με τη θέσπιση του οποίου επιδιώκεται η εναρμόνιση του κόστους μεταφοράς που αντιστοιχεί σε επιβάτες και εμπορεύματα με μέσα θαλάσσιας μαζικής μεταφοράς σε σχέση με το κόστος που θα ίσχυε στα μέσα χερσαίας μαζικής μεταφοράς για την ίδια απόσταση από και προς τα νησιά. Με Κοινή Υπουργική Απόφαση θα εκδίδεται κάθε χρόνο, θα ορίζεται για κάθε νησί ανά έτος ο μέγιστος αριθμός εισιτηρίων επιβατών για τα οποία θα καλύπτεται το πραγματικό μεταφορικό κόστος, λαμβάνοντας υπ' όψιν ενδεικτικά την απόσταση από την ηπειρωτική Ελλάδα, το διοικητικό κέντρο, τις υπάρχουσες υποδομές σε υγεία, παιδεία και άλλα. Όσα νησιά στερούνται υποδομών και μέσων θα απολαμβάνουν προφανώς περισσότερες διαδρομές, ιδιαίτερα τα ακριτικά νησιά όπου η ζωή πραγματικά είναι δύσκολη. Η φιλοσοφία του μέτρου βασίζεται στις αρχές τις ισοτιμίας και της ισονομίας, αίρει τις ανισότητες και ενισχύει εκείνες τις ομάδες του πληθυσμού που δεν έχουν τις ίδιες ευκαιρίες και που τις στερήθηκαν για πάρα πολλά χρόνια. Μιλάμε για τα νησιά του Αιγαίου, τα οποία αποτελούν ένα σύμπλεγμα τριών χιλιάδων πενήντα τριών νήσων με συνολικό ανάπτυγμα ακτογραμμής εννέα χιλιάδες οκτακόσια χιλιόμετρα από τα δεκαπέντε χιλιάδες εκατόν σαράντα επτά που διαθέτει η πατρίδα μας, δηλαδή το 65% των υπέροχων ακτογραμμών ανήκουν στα νησιά του Αιγαίου. Το συνολικό εμβαδόν αντιστοιχεί στο 17,1% του εδάφους της χώρας, δηλαδή σε είκοσι δύο χιλιάδες τριακόσια τετραγωνικά χιλιόμετρα από τα εκατόν τριάντα δύο χιλιάδες τετραγωνικά χιλιόμετρα της πατρίδας μας. Για πολλά χρόνια, λοιπόν, οι νησιώτες βιώνουν άνισες συνθήκες ανταγωνισμού, αντιμετωπίζοντας σοβαρά προβλήματα, όπως το υψηλό κόστος μεταφοράς, η έλλειψη υποδομών και οι δυσκολίες στις μετακινήσεις. Αυτό είχε ως φυσικό επακόλουθο, εκτός των άλλων, την ελλιπή εκμετάλλευση του φυσικού πλούτου και την προβληματική προώθηση των μοναδικών προϊόντων που παράγονται και τυποποιούνται σε πολλά από τα νησιά μας. Πολλά από αυτά τα νησιά βίωσαν συνθήκες εγκατάλειψης και ερήμωσης, αποτέλεσμα της αδιαφορίας επί σειρά ετών της κεντρικής διοίκησης, των αναποτελεσματικών πολιτικών και μνημονιακών μέτρων των τελευταίων χρόνων, όπως όλη η χώρα άλλωστε. Όλα τα παραπάνω παραβίαζαν ευθέως τις αρχές της ισότητας και της εδαφικής συνοχής, αλλά και το άρθρο 101 του Συντάγματος που αφορά στον σεβασμό στις νησιωτικές περιοχές. Επέφεραν στους νησιώτες μας το αίσθημα της απομόνωσης, της κόπωσης και της γήρανσης. Αυτό πρέπει αναντίρρητα να αλλάξει. Νομίζω ότι δεν είναι δυνατόν να υπάρξει υγιής ανταγωνισμός, όταν το κόστος μεταφοράς ανθρώπων και προϊόντων είναι, προφανώς, σε βάρος της νησιωτικής Ελλάδας, όπως βεβαίως και τα καύσιμα που επιβαρύνουν επιπλέον και δυσανάλογα τη νησιωτική σε σχέση με την ηπειρωτική Ελλάδα. Κατά συνέπεια, αδρανώντας επί σειρά ετών, η ελληνική πολιτεία ουσιαστικά στάθηκε εμπόδιο στην ανάπτυξη των νησιών μας, ιδιαίτερα των μικρών ακριτικών, παρά το γεγονός ότι σε αυτά υπάρχει η μοναδικότητα προϊόντων και φυσικού κάλλους, σε παγκόσμιο επίπεδο θα μπορούσα να πω. Άρα όλοι χάσαμε από αυτήν την παροιμιώδη αδράνεια. Σε τι, όμως, πρακτικά αφορά το υπ' όψιν μέτρο; Για μια τετραμελή οικογένεια κυμαίνεται από 600 ευρώ έως 1000 ευρώ ανά έτος, δηλαδή μιάμιση φορά έως δυόμισι φορές της σύνταξης που απολαμβάνει σήμερα ο συνταξιούχος του ΟΓΑ, όπως ο πατέρας μου ή οποιοσδήποτε άλλος χαμηλοσυνταξιούχος. Για τις επιχειρήσεις, με βάση το εκτιμώμενο μεταφορικό έργο στα νησιά, θα σας αναφέρω μερικά ενδεικτικά παραδείγματα για τις επιδοτήσεις που θα λάβουν: Για την Αστυπάλαια έως 426.000 ευρώ, για τη Λέσβο έως 6.600.000 ευρώ, για τη Λέρο το αντίστοιχο ποσό είναι της τάξης του 1.695.000 ευρώ και, φυσικά, αφορά όλους όσοι εργάζονται στα νησιά στην εκπαίδευση, στο Εθνικό Σύστημα Υγείας, στα Σώματα Ασφαλείας. Κλείνοντας, θέλω να τονίσω ότι το προς ψήφιση μεταφορικό ισοδύναμο, όπως γίνεται κατανοητό πλέον, δεν αφορά μόνο τους νησιώτες. Αφορά ολόκληρη τη χώρα. Πέρα από το προφανές οικονομικό όφελος, νομίζω ότι οι εθνικοί λόγοι είναι ακόμα προφανέστεροι. Αφορούν στην εμπέδωση κλίματος αισιοδοξίας και στη συνέχιση της ζωής στα νησιά μας, στα μικρά ακριτικά νησιά μας με τους υπέροχους εκείνους Έλληνες που αισθάνονται ως απαραβίαστο καθήκον τη διατήρηση των παραδόσεων του λαού μας, καθιστώντας και γι' αυτόν τον λόγο πολύτιμα τα νησιά μας σε ολόκληρο τον πλανήτη, τα διαμάντια του Αιγαίου μας. Δεν μπορώ παρά να είμαι ευγνώμων. Με μεγάλη χαρά και συγκίνηση, λοιπόν, στηρίζω το μέτρο που υλοποιείται, επιτέλους, για πρώτη φορά φέτος, το 2018, μετά από πάρα πολλά χρόνια και μάλιστα εν μέσω κρίσης, αίροντας μια αδικία πολλών ετών. Μέτρα όπως αυτό θα ακολουθήσουν πολλά, όπως πάντα με μέτρο και χωρίς δανεισμό, όπως συνήθιζαν οι προηγούμενες κυβερνήσεις που χρεοκόπησαν τη χώρα στον βωμό των συμφερόντων, ιδίων και προστατών. Ευχαριστώ πολύ.
Συνεχίζουμε με τον κ. Ιωάννη Βρούτση, Βουλευτή Κυκλάδων της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι συνάδελφοι, παίρνω τον λόγο, κατ' αρχάς, ως Βουλευτής της νησιωτικής χώρας, Βουλευτής προερχόμενος από τον Νομό Κυκλάδων, που πρώτος υπέστη την επώδυνη απόφαση της Κυβέρνησης - θα αναφερθώ σε λίγο - να καταργηθεί το εθνικό ευεργέτημα που για δεκαετίες το στήριξαν όλες οι κυβερνήσεις μετά το 1982, τον μειωμένο ΦΠΑ για τη νησιωτική χώρα, για το Αιγαίο Πέλαγος. Δεύτερον, επιχειρείται σήμερα, όπως θα αποδείξω, το μεταφορικό ισοδύναμο, ένα αίτημα διαχρονικό, ένα αίτημα πάγιο, ένα αίτημα δίκαιο για τους νησιώτες, να κακοποιηθεί με τον πιο βάναυσο, τον πιο ύπουλο τρόπο εκ μέρους της Κυβέρνησης των ΣΥΡΙΖΑ - ΑΝΕΛ. Και εξηγούμαι: Πριν από λίγους μήνες, Ευρωβουλευτής του ΠΑΣΟΚ, του ΚΙΝΑΛ, έκανε ερώτηση στο Ευρωκοινοβούλιο και ρώτησε ποιος ευθύνεται για την απώλεια του ΦΠΑ στο Αιγαίο. Η απάντηση ήταν καταλυτική: «Ήταν απόφαση της Κυβέρνησης ΣΥΡΙΖΑ - ΑΝΕΛ η κατάργηση του ΦΠΑ στο Αιγαίο.». Το μειωμένο ΦΠΑ στο Αιγαίο ήταν το οξυγόνο που για δεκαετίες στήριξε οικογένειες, νοικοκυριά. Έδωσε οικονομική αναπνοή σε όλους τους κατοίκους των νησιών του αιγαίου. Ήταν μια απόφαση που πάρθηκε το 1982 από τον Κωνσταντίνο Καραμανλή, κατά την ένταξή μας στην τότε ΕΟΚ. Διέβλεψε το μέλλον και είπε ότι το Αιγαίο Πέλαγος, λόγω της νησιωτικής ιδιαιτερότητας, πρέπει να απολαμβάνει ένα ειδικό καθεστώς. Αντάλλαξε τότε, με τη συμφωνία των άλλων εννέα κρατών - μελών, το ΦΠΑ του Αιγαίου ως δώρο για την ένταξή μας στην τότε ΕΟΚ. Αυτό, λοιπόν, το δώρο, το ειδικό καθεστώς, διατηρήθηκε για δεκαετίες. Το 1987 με Κυβέρνηση του ΠΑΣΟΚ έγινε η πρώτη εφαρμογή του ΦΠΑ και εντάχθηκε τότε στον νέο κανονισμό και στο οικονομικό πλαίσιο της Ευρώπης o ΦΠΑ που καθιερώθηκε παντού. Πράγματι έδωσε οξυγόνο. Σκεφτείτε ότι από το 9% που ήταν ο μειωμένος ΦΠΑ στο Αιγαίο έφτασε σήμερα, με πολιτική του ΣΥΡΙΖΑ, στο 24%. Δεκαπέντε μονάδες στις εκατό είναι η απώλεια για κάθε νησιώτη. Όμως για να δούμε λίγο την ιστορία.
Τι είναι αυτά που λέτε;
Κύριοι της Κυβέρνησης, έχετε το θράσος και μιλάτε με αυτά που κάνατε;
Από το 9% στο 24%; Δεν υπάρχει αυτό που λέτε.
Βεβαίως. Από το 9% στο 24%. Και συνεχίζω. Πράγματι η τρόικα ζητούσε να υπάρχει εξομοίωση του ΦΠΑ με την ηπειρωτική Ελλάδα. Ούτε η κυβέρνηση Παπανδρέου, ούτε η κυβέρνηση Παπαδήμου, ούτε η κυβέρνηση Σαμαρά σκέφτηκε ποτέ να παραδώσει το ΦΠΑ. Και το έκανε την επόμενη μέρα σε συσκευασία δώρου η Κυβέρνηση ΣΥΡΙΖΑ - ΑΝΕΛ. Μάλιστα ήταν το ακραία προκλητικό του κ. Τσίπρα που προεκλογικά δεσμευόταν και μιλούσε για το ΦΠΑ του Αιγαίου και δάκρυζε, υποτίθεται. Και κατά πόσο και του κ. Καμμένου που έβγαινε από το Μέγαρο Μαξίμου και έκλαιγε, υποτίθεται, και έλεγε «πάνω από το πτώμα μου» προς τους νησιώτες. Και την επόμενη μέρα το ψήφισε και πήγε και στη Σύρο και μίλησε για εγκληματική ενέργεια. Ο κ. Καμμένος είπε, κύριε Υπουργέ, ότι είναι εγκληματικό και αντισυνταγματικό. Ο κ. Καμμένος, ο συνεργάτης σας, το άλλο κομμάτι της Κυβέρνησής σας. Καταργήθηκε ο ΦΠΑ. Χάσαμε αυτόν τον πολύτιμο πόρο για το Αιγαίο πέλαγος. Σήμερα έρχεται η Κυβέρνηση και επιχειρεί στην πράξη με μια επικοινωνιακή φούσκα να δώσει αέρα κοπανιστό στους νησιώτες. Φέρνει ένα νομοσχέδιο το οποίο - προσέξτε! - , πρώτον, είναι αόριστο. Δεύτερον, δεν έχει χρονοδιάγραμμα υλοποίησης. Τρίτον, παραπέμπει σε έξι υπουργικές αποφάσεις, τέσσερις και δύο, μέσα από τις οποίες - αν και εφόσον - θα υλοποιηθεί. Τέταρτον και το πιο κρίσιμο: Πόρους διασφαλίζει; Ρωτάω το εξής την Κυβέρνηση: Από πού υπάρχουν οι πόροι για να χρηματοδοτηθεί αυτό το πρόγραμμα; Δεν υπάρχουν πόροι. Είναι αέρας κοπανιστός, επαναλαμβάνω. Κάνει επίθεση, παίρνει τα λεφτά του Προγράμματος των Δημοσίων Επενδύσεων από το Υπουργείο Ναυτιλίας, που είναι για να γίνουν έργα στα νησιά, και πάει να τα δώσει με τη μορφή επιδόματος. Ποιος το κάνει αυτό; Η Κυβέρνηση ΣΥΡΙΖΑ - ΑΝΕΛ. η γνωστή τακτική.
Ρεσιτάλ ψεύδους!
Πώς θα ήταν το σωστό να γίνει; Το σωστό θα ήταν τον Νοέμβριο του 2017, όταν ψηφίσαμε τον προϋπολογισμό, να υπάρχει ειδικός κωδικός που να προγραμματίζονται και να μορφοποιούνται οι δαπάνες που θα αφορούν στο συγκεκριμένο μέτρο και αυτές να ακολουθούν στο διηνεκές τους προϋπολογισμούς. Το έκανε; Φυσικά, όχι. Γιατί στο μυαλό της ήταν αυτός ο επικοινωνιακός σχεδιασμός, στην προεκλογική περίοδο που διανύουμε ήδη, να αντισταθμίσει την οργή και τον θυμό των νησιωτών με ένα μέτρο που είναι στον αέρα. Δεν είναι διασφαλισμένοι οι πόροι και παραπέμπει στο μέλλον το χρονοδιάγραμμα υλοποίησής του. Αυτή είναι η πραγματικότητα. Πώς, κυρίες και κύριοι συνάδελφοι, εγώ ως νησιώτης να στηρίξω ένα μέτρο, μια νομοθετική απόφαση της Κυβέρνησης που είναι κοροϊδία για τους νησιώτες; Σας λέμε, λοιπόν, ότι το μέτρο αυτό θα το αλλάξουμε. Θα ασκήσουμε πραγματική νησιωτική πολιτική, αυτή που παραβιάσατε και εγκληματήσατε εναντίον των νησιωτών. Θα κάνουμε συζήτηση εποικοδομητική με όλους τους νησιώτες, με τους περιφερειάρχες τους οποίους δεν ακούσατε. Είδατε τι σας είπαν. «Αφήστε τον ΦΠΑ», του οποίου αρχίζει σήμερα η κατάργηση στα πέντε ακριτικά νησιά, το τελευταίο ανάχωμα υπεράσπισης της πραγματικής νησιωτικής πολιτικής «και μην πάρετε αυτό το μέτρο». Αγνοήσατε τους περιφερειάρχες του Αιγαίου πελάγους. Σας το είπαν στα «συνέδρια» που κάνατε. Τους αγνοήσατε. Φέρνετε αυτό το νομοθετικό μόρφωμα, το οποίο είναι και αναποτελεσματικό, είναι και άδικο, είναι και γραφειοκρατικό και δημιουργεί κράτος με νέες γραφειοκρατικές δομές. Όλα αυτά πολύ σύντομα θα τα αλλάξουμε.
Ασύστολα ψέματα!
Πολύ σύντομα θα τα αλλάξουμε και θα φέρουμε ένα νέο πλαίσιο, ένα νέο δίκτυ το οποίο πραγματικά θα αποδίδει νησιωτική πολιτική προς τους νησιώτες και όχι επικοινωνιακές φούσκες προεκλογικά, όπως επιχειρεί ο ΣΥΡΙΖΑ. Ευχαριστώ πολύ.
Μη διακόπτετε, κύριε Υπουργέ. Το κάνετε επανειλημμένως. Αυτά που ακούσαμε πριν εμείς είναι όλα σωστά και δεν αντιδράσαμε;
Λοιπόν, ηρεμία παρακαλώ! Και στα υπουργικά έδρανα και στα βουλευτικά. Ηρεμία!
Λέτε ψεύδη.
Όταν πάρετε τον λόγο, να τα πείτε.
Τώρα, τι θέλετε; Να υψώσω τη φωνή για να ηρεμήσουν και τα υπουργικά έδρανα και τα βουλευτικά; Λοιπόν, προχωράμε με τον συνάδελφο κ. Αρβανιτίδη και μετά έχει τον λόγο ο κ. Κασιδιάρης. Ορίστε, κύριε Αρβανιτίδη, έχετε τον λόγο.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, η Κυβέρνηση μέρα με τη μέρα αναζητά επικοινωνιακά ισοδύναμα για να αποπροσανατολίσει και να κρύψει την κατάρρευσή της. Την κατάρρευσή της δημοσκοπικά, κοινοβουλευτικά, αλλά πρωτίστως την κατάρρευσή της στην ελληνική κοινωνία. Και ενώ η αποδόμηση και η απονομιμοποίηση της Κυβέρνησης συνεχίζεται και επιταχύνεται, οι ΣΥΡΙΖΑ - ΑΝΕΛ κατά την προσφιλή τους τακτική φτιάχνουν επικοινωνιακά ισοδύναμα και σωσίβια από τις πλημμύρες που έχουν ξεσπάσει το κατακαλόκαιρο. Φτιάχνουν επικοινωνιακά ισοδύναμα και σωσίβια για να γλιτώσουν από τις βαριές ευθύνες τους σε όλα τα μέτωπα. Τόσο στο μέτωπο των εθνικών θεμάτων όσο και στα μέτωπα θεμάτων εσωτερικής διαχείρισης. Σε αυτά τα μέτωπα, λοιπόν, προσπαθούν να διαφύγουν από τις ευθύνες τους για τις διαπραγματεύσεις στο σκοπιανό, τις διαπραγματεύσεις με την Αλβανία, τις διαπραγματεύσεις για το χρέος, τις διαπραγματεύσεις για τα σκουπίδια στην Αττική και το Ιόνιο. Φέρνετε ολιστικά σχέδια, αλλά ειδικά στο θέμα των απορριμμάτων μιλάμε για ολιστική αποτυχία, ολιστική αποτυχία του ΣΥΡΙΖΑ εναντίον ΣΥΡΙΖΑ και καθυστερήσεις τριών ετών, καθυστερήσεις που τις πληρώνει ο τουρισμός και οι πολίτες σε Κέρκυρα και Αθήνα. Τις διαπραγματεύσεις για τα αντιπλημμυρικά έργα, που δεν έχουν ακόμη ξεκινήσει στην Μάνδρα της Αττικής. Τις διαπραγματεύσεις για την επιστροφή των μαρμάρων του Παρθενώνα, που ακόμα και γι' αυτές θα πρέπει να ανησυχούμε. Για την αποφυγή ουσιαστικής συζήτησης σε όλα τα παραπάνω πάντα θα υπάρξει κάποιος αντιπερισπασμός. Όλα τα επικοινωνιακά σωσίβια στον βωμό του αποπροσανατολισμού και της στήριξης του αφηγήματος της καλής και αδιάφθορης Κυβέρνησης που πολεμά το παλιό κακό σύστημα. Πότε η αναθεώρηση του Συντάγματος και ο χωρισμός εκκλησίας και κράτους, πότε οι κατηγορίες για αποστάτες και σχέδια αποσταθεροποίησης, επικοινωνιακά πυροτεχνήματα, πλασάρονται ως ισοδύναμα του ηθικού πλεονεκτήματος που καταρρέει, επίσης. Ένα ηθικό πλεονέκτημα που στα μάτια ιδίως των νησιωτών έχει πάψει, πλέον, να υπάρχει με την κατάργηση του χαμηλού συντελεστή ΦΠΑ στα νησιά. Γιατί δεν φέρνετε, κύριοι της Κυβέρνησης, την πρόταση που έχουμε καταθέσει εμείς για το ΦΠΑ; Η αύξηση του ΦΠΑ στα νησιά είναι μια απόφαση την οποία έλαβε με αποκλειστικά δική της ευθύνη η Κυβέρνηση και τώρα αναζητά ως αντίβαρο το μεταφορικό ισοδύναμο. Αφού έχασε στα μάτια των νησιωτών το ηθικό πλεονέκτημα, τώρα παρουσιάζει ένα σωστό μεν μέτρο ως πανάκεια που θα τα λύσει όλα. Να χρυσώσουμε το χάπι δηλαδή και αυτό όχι για το σύνολο των νησιών. Να θυμίσω ότι ήταν η δική μας παράταξη που ξεκίναγε να διεκδικήσει το μεταφορικό ισοδύναμο στο πλαίσιο της Ευρωπαϊκής Ένωσης και τότε δεν τέθηκε ποτέ το ζήτημα να μειώσει το ΦΠΑ στα νησιά ή να περικοπεί κάποιο άλλο ευεργετικό μέτρο. Η απόφαση της Κυβέρνησης για αύξηση του ΦΠΑ στα νησιά, που υποφέρουν ήδη από το προσφυγικό και ο τουριστικός ανταγωνισμός που υπάρχει και θα ενταθεί από την πλευρά της Τουρκίας και της Αιγύπτου, θα επιφέρουν αρνητικές συνέπειες στο σύνολο της ελληνικής κοινωνίας. Και αυτό θα το βρούμε μπροστά μας στα αμέσως προσεχή χρόνια. Θα ήθελα, τέλος, να αναφερθώ στην τροπολογία του Υπουργείου Ενέργειας και Περιβάλλοντος. Έχω μιλήσει κι άλλες φορές σε αυτήν την Αίθουσα για τον ευφάνταστο τρόπο που νομοθετεί η Κυβέρνησή σας, η Κυβέρνηση ΣΥΡΙΖΑ - ΑΝΕΛ. Ειδικά για τις τροπολογίες της «πρώτη φορά Αριστερά», τη μια παρουσιάζονται τροπολογίες που δεν έχουν καν κατατεθεί, την άλλη αναφέρονται ρυθμίσεις στις συνοδευτικές εκθέσεις, οι οποίες δεν υπάρχουν στο σώμα των άρθρων, την τρίτη έχουμε κρυπτοτροπολογίες και αυτήν τη φορά το κρούσμα προέρχεται και πάλι από τον αγαπητό Υπουργό Ενέργειας και Περιβάλλοντος, ο οποίος τι μας λέει με την υπ' αριθμόν 1629 τροπολογία που φέρνει με δύο άρθρα, ένα για το Κτηματολόγιο και ένα για το ΙΓΜΕ; Στην αιτιολογική έκθεση της τροπολογίας προαναγγέλλει και προεξοφλεί μάλιστα την ψήφιση νόμου εντός των προσεχών ημερών. Προκαταλαμβάνει και τη Βουλή. Αυτήν τη φορά το έχετε τερματίσει. Κι όλα αυτά ενώ πριν λίγες μέρες είχατε φέρει στον νόμο για τη θαλάσσια χωροταξία, τροπολογία, που τελικά την αποσύρατε, για τη ρύθμιση των οφειλών προς εργαζόμενους. Είχε πει μάλιστα χαρακτηριστικά ο κ. Σταθάκης - και θα σας διαβάσω από τα Πρακτικά της Ολομέλειας - όταν ψηφίστηκε ο νόμος για την ολοκλήρωση του θαλάσσιου χωροταξικού σχεδιασμού επί λέξει: «Υπήρχε μια διάταξη που ετοιμάζαμε αλλά δεν ολοκληρώθηκε. Βρέθηκε ένας τρόπος ο οποίος θα κάνει συμβατή τη δέσμευση απέναντι στις δικαστικές αποφάσεις, χωρίς να υπάρξει νομοθετική ρύθμιση». Και τώρα τι βλέπουμε; Βλέπουμε 220 χιλιάδες ευρώ για τόκους υπερημερίας, τόσο θα είναι το κόστος της περαιτέρω παράτασης της αναστολής διοικητικής και αναγκαστικής εκτέλεσης κατά του ΙΓΜΕ. Παράταση στην παράταση, ουδέν μονιμότερο του προσωρινού. Και οι επιβαρύνσεις αυξάνονται για τους Έλληνες φορολογούμενους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω ελάχιστο χρόνο, κύριε Πρόεδρε. Και όλα αυτά επειδή καθυστερήσατε να εφαρμόσετε δικαστικές αποφάσεις και να βρείτε λύσεις για να έρθετε μεθαύριο και να αλλάξετε όλο το νομικό καθεστώς του ΙΓΜΕ. Πέρασε ένας χρόνος από την πρώτη τροπολογία που έδινε την παράταση η οποία λήγει σε λίγες μέρες και δεν έχετε δώσει καμμία απολύτως λύση στο πρόβλημα του ΙΓΜΕ. Πετούσατε διαρκώς την μπάλα στην εξέδρα. Οι εργαζόμενοι πρέπει να γνωρίζουν τι σκοπεύετε να κάνετε με το ινστιτούτο. Το ΙΓΜΕ, κυρίες και κύριοι συνάδελφοι, είναι σαφώς υποβαθμισμένο και σε οικονομικό αδιέξοδο τη στιγμή που χάνεται η σημαντικότερη εμπειρία των στελεχών του λόγω αποχωρήσεως συνταξιοδότησης και μη επαρκής στελέχωσης για να απορροφηθεί, να μεταφερθεί αυτή η μεγάλη εμπειρία που διαθέτει. Και όλα αυτά σε εποχές που η ανάπτυξη των ευρωπαϊκών ορυκτών πόρων είναι από τις πρώτες προτεραιότητες της Ένωσης. Σε όλες σχεδόν τις χώρες τα αντίστοιχα ΙΓΜΕ είναι οι κύριοι φορείς έρευνας και ανάπτυξης της τεχνολογίας και ταυτόχρονα σύμβουλοι, όχι μόνο των κυβερνήσεων, αλλά και της βιομηχανίας. Τέλος, τα ινστιτούτα αυτά έχουν κατορθώσει να έχουν το μεγαλύτερο μέρος των εσόδων τους από ιδιωτικά έργα και όχι από κρατικές επιχορηγήσεις. Περιμένουμε, λοιπόν, κύριοι της Κυβέρνησης, την πρότασή σας για την εξέλιξη του ΙΓΜΕ σε ένα σύγχρονο ινστιτούτο με ευέλικτη δομή που θα προσαρμόζεται σε επιστημονικές και οικονομικές προτεραιότητες της χώρας και της ένωσης στο αντικείμενό του. Ευχαριστώ πολύ.
Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ηλίας Κασιδιάρης.
Βιώνουμε ημέρες κρίσιμες για το έθνος των Ελλήνων, ημέρες κρίσιμες για την πατρίδα, ημέρες οργής. Είναι οι μέρες της δίκαιης οργής των Ελλήνων για την εθνική προδοσία που έχει διαπράξει το μόρφωμα του Τσίπρα και του Καμμένου. Κανείς δεν ξεχνά αυτά που έλεγε ο Τσίπρας το 2011 για τους τότε μνημονιακούς κυβερνώντες, ότι δεν θα τολμούν να κυκλοφορούν ούτε σε καφενεία ούτε σε κοινωνικές εκδηλώσεις και υπερηφανευόταν και πανηγύριζε. Και ήρθε σήμερα το πλήρωμα του χρόνου, με τον Τσίπρα να διαπράττει μια ακόμα πιο αισχρή εθνική προδοσία όπου δεν μπορεί να κυκλοφορήσει σε κοινωνικές εκδηλώσεις ούτε εντός ούτε εκτός Ελλάδος. Και αντιμετωπίζει τη δίκαιη οργή των Ελλήνων πολιτών. Μέχρι το Λονδίνο έφτασε η χάρη του «Dear Αλέξης Τσίπρας, too hard to die». Σε όλη την Ελλάδα σε όλη την Ευρώπη οι παράγοντες αυτής της άθλιας συγκυβέρνησης η οποία έχει προδώσει τα εθνικά μας συμφέροντα αντιμετωπίζονται με τον πλέον δίκαιο τρόπο από τους Έλληνες πολίτες. Και είναι φαιδρό πραγματικά, είναι πραγματικά γελοίο να διαμαρτύρονται οι Συριζαίοι για τη βία, οι υμνητές της βίας, αυτοί που αποθέωσαν την παρακρατική βία σε βάρος των πολιτικών τους αντιπάλων και δη της Χρυσής Αυγής. Οι Υπουργοί, όπως ο Σκουρλέτης, που δήλωνε υπερήφανος επειδή ο γιος του συνελήφθη, δικάστηκε και καταδικάστηκε με μια παρακρατική συμμορία που έσπαγε τα γραφεία του κόμματος Λαϊκός Σύνδεσμος - Χρυσή Αυγή. Οι υμνητές, λοιπόν, της βίας να μη διαμαρτύρονται σήμερα. Βέβαια βλέπουμε και το άλλο φαιδρό και οξύμωρο, αυτοί που θα καταργούσαν τα ΜΑΤ - έβλεπα φωτογραφίες με τον Βούτση στην ΕΡΤ να τσακώνεται με τα ΜΑΤ - σήμερα να εξυμνούν τα ΜΑΤ, να μην μπορούν να βγουν από το σπίτι τους αν δεν υπάρχουν μαζί τους πάνοπλες διμοιρίες ΜΑΤ, οι οποίες με κλομπ και δολοφονικά σύνεργα ανοίγουν τα κεφάλια των πολιτών που διεκδικούν το αυτονόητο, διεκδικούν τη λαϊκή κυριαρχία, γιατί η λαϊκή κυριαρχία στην Ελλάδα σήμερα απαιτεί τη μη εκχώρηση του ονόματος της Μακεδονίας στο άθλιο κρατίδιο των κομιτατζήδων. Εγώ έχω να πω στους συριζαίους ότι δεν είναι το πρόβλημά τους αυτά τα επεισόδια, τα οποία ενδεχομένως υφίστανται. Το πρόβλημά τους είναι η λαϊκή οργή η οποία θα ξεσπάσει πολύ σύντομα και θα σκάσει σαν βόμβα μέσα στην κάλπη. Κι εκεί ο Τσίπρας και η ανεκδιήγητη συμμορία του θα καταδικαστούν από τον ελληνικό λαό σε ποσοστά μονοψήφια, στα πραγματικά ποσοστά του ΣΥΡΙΖΑ, στο 3% -4% το πολύ. Αυτό που δείχνουν οι δημοσκοπήσεις, οι οποίες δεν δημοσιοποιούνται για ευνόητους λόγους, είναι πως σήμερα - κι αυτό το λέω μετά λόγου γνώσεως και ενημερώνω τον ελληνικό λαό - σε όλη τη Μακεδονία και τη Θράκη, ο Καμμένος δεν υπάρχει ως κόμμα, ο δε ΣΥΡΙΖΑ έχει καταρρεύσει σε μονοψήφια ποσοστά και δεύτερο κόμμα είναι η Χρυσή Αυγή, με ποσοστά που ξεπερνούν το 15%. Αυτό το γεγονός, αυτή η απόφαση των Ελλήνων πολιτών είναι η μεγάλη ελπίδα για την Ελλάδα. Γιατί με μία ισχυρή Χρυσή Αυγή, με μία Χρυσή Αυγή στην εξουσία, όχι μόνο θα ακυρωθεί η εθνοπροδοτική συμφωνία Τσίπρα - Ζάεφ, αλλά ο Έλληνας θα ξαναπάρει και πάλι στα χέρια του την Ελλάδα. Παρεμπιπτόντως, να πω ότι ο Γενικός Γραμματέας του Λαϊκού Συνδέσμου - Χρυσή Αυγή είναι ο μόνος πολιτικός Αρχηγός που ήδη κινητοποιήθηκε και με επίσημη επιστολή, την οποία απέστειλε στον οργανισμό Ηνωμένων Εθνών, στο ΝΑΤΟ, στην κυβέρνηση του κρατιδίου των Σκοπίων και στις κυβερνήσεις των μεγάλων κρατών της Ευρωπαϊκής Ένωσης, αναφέρει ρητά πως με τη Χρυσή Αυγή στην εξουσία δεν θα λάβουμε υπ' όψιν μας την εθνοπροδοτική υπογραφή του Τσίπρα στις Πρέσπες και θα ακυρώσουμε de facto την άθλια αυτή, ανθελληνική, κατάπτυστη και εθνοπροδοτική συμφωνία. Αυτή είναι η Χρυσή Αυγή. Γι' αυτόν τον λόγο ενισχύεται καθημερινά. Γι' αυτόν τον λόγο μας πολεμάτε με κάθε άθλιο μέσο. Δεν είναι τυχαίο ότι από το 2015 μέχρι σήμερα, που εξελέγη και πάλι τρίτο κόμμα ο Λαϊκός Σύνδεσμος - Χρυσή Αυγή, δεν μας έχει δοθεί δημόσιο βήμα σε κανένα από τα κανάλια της διαπλοκής και των νταβατζήδων. Όλο το σύστημα, όλα τα κόμματα, όλα τα κανάλια, όλοι οι μεγαλοπαράγοντες της οικονομικής ζωής, οι νταβατζήδες της δημόσιας ζωής, πολεμούν με κάθε μέσο τον Λαϊκό Σύνδεσμο - Χρυσή Αυγή. Είδαμε τις φαιδρές εικόνες, τις γελοίες εικόνες του Τσίπρα με τη γραβάτα στο Ζάππειο, - η επιτομή της γελοιότητας, αυτές ακριβώς οι εικόνες περιγράφουν την πολιτική ζωή όπως την έχει διαμορφώσει η άθλια συμπαράταξη και σύμπραξη ΣΥΡΙΖΑ - ΑΝΕΛ - ο οποίος είπε ότι βγάζει την Ελλάδα από τα μνημόνια. Θα γελούσαμε, αν τα πράγματα δεν ήταν τραγικά για τη χώρα, αν μέσα στο 2019 δεν έρχονταν νέες μειώσεις στις συντάξεις των φτωχών Ελλήνων πολιτών, αν μέσα στο 2020 δεν ερχόταν νέα αλλαγή στο αφορολόγητο, που θα πλήττει ακόμα και τους πιο φτωχούς Έλληνες, οι οποίοι μέσα στην ανέχεια προσπαθούν να επιβιώσουν απέναντι στα πλήγματα που τους έχει προξενήσει η μνημονιακή σας συγκυβέρνηση. Ο μείζων κίνδυνος, όμως, δεν είναι ο οικονομικός μαρασμός της Ελλάδας. Ο μείζων κίνδυνος, το σχέδιο το οποίο επιτελούν, με άρτιο σχεδιασμό και υπακούοντας εντολές ξένων κέντρων εξουσίας εδώ και δεκαετίες, τα κόμματα της Μεταπολίτευσης, είναι ο δημογραφικός θάνατος της Ελλάδας. Είναι αυτό που κάνετε σήμερα να στέλνετε τους Έλληνες στο εξωτερικό, να τους αναγκάζετε να γίνονται μετανάστες, αλλά και όσους μένουν στην Ελλάδα να τους αναγκάζετε να είναι μετανάστες, πρόσφυγες και πολίτες δεύτερης κατηγορίας μέσα στη χώρα μας, εξυψώνοντας αυτούς που έρχονται μέσα στην Ελλάδα παράνομα. Μέσα σε αυτό το νομοσχέδιο που ψηφίζεται σήμερα, στο άρθρο 3, δίνετε το επίδομα στους αλλοδαπούς οι οποίοι μένουν στα νησιά. Το 2019 μάλιστα το επίδομα αυτό θα αφορά όλα τα νησιά της Ελλάδας, πλην της Κρήτης. Έχετε πάει στα μεγαλύτερα νησιά του Αιγαίου Πελάγους χειμώνα, πριν ξεκινήσει η τουριστική περίοδος, να δείτε ότι οι Έλληνες είναι μία θλιβερή μειοψηφία και πλειοψηφούν οι Αλβανοί; Να μη μιλήσω για Χίο, Λέσβο, εκεί όπου έχουν έρθει από τα βάθη της Ασίας, έχουν έρθει από τη βόρεια Αφρική, έχουν έρθει όλοι οι εγκληματίες του τρίτου κόσμου κι έχουν καταλάβει αυτά τα νησιά και κάθε μέρα βιαιοπραγούν, ληστεύουν, εγκληματούν, σε βάρος των Ελλήνων. Αυτή η κατάσταση που έχει διαμορφωθεί σήμερα στα νησιά της Ελλάδας στόχος σας είναι να επεκταθεί στη συνέχεια σε ολόκληρη τη χώρα. Και αυτός είναι ο μείζων κίνδυνος, ο δημογραφικός θάνατος της Ελλάδας. Είναι ο στόχος σας σε λίγα χρόνια η πατρίδα μας να μην κατοικείται από Έλληνες, ούτως ώστε όχι μόνο να πεθάνει το έθνος μας δημογραφικά, αλλά κυρίως να αφαιμάξουν τον εθνικό μας πλούτο οι ξένοι τοκογλύφοι, αυτοί οι οποίοι σήμερα αποθεώνουν τον Τσίπρα. Όλα τα μέσα της διεθνούς τοκογλυφίας, όλες οι κυβερνήσεις που μέχρι πρότινος εσείς αποκαλούσατε τοκογλυφικές, σήμερα έχουν ανοίξει τις αγκάλες, υποδέχονται τον Τσίπρα ως τον απόλυτο άνθρωπο - κλειδί για την κατάκτηση της Ελλάδας από τα ξένα κέντρα εξουσίας. Ελπίδα - ξαναλέω - μεγάλη ελπίδα για το έθνος, μεγάλη ελπίδα για την πατρίδα μας είναι ο Λαϊκός Σύνδεσμος - Χρυσή Αυγή, που σήμερα αποδεδειγμένα είναι η δεύτερη πολιτική δύναμη σε όλη τη βόρεια Ελλάδα, στη Μακεδονία και στη Θράκη και πολύ σύντομα αυτό το φαινόμενο θα επεκταθεί σε ολόκληρη την πατρίδα μας. Από την άλλη πλευρά, βεβαίως, χτυπάμε τον ΣΥΡΙΖΑ, χτυπάμε τον Καμμένο, τον ανύπαρκτο πλέον και νεκρό πολιτικά Καμμένο, που δεν αντιπροσωπεύει ούτε το 0% αυτή τη στιγμή σε όλη την Ελλάδα. Λειτουργεί μόνο ως περίγελως στα κανάλια να λέει ανοησίες, για να διακωμωδεί την πολιτική κατάσταση της χώρας. Από την άλλη, έχουμε να πούμε και πολλές αλήθειες για το κόμμα της Νέας Δημοκρατίας που φέρεται να διεκδικεί την εξουσία, επειδή έχει δώσει και αυτό «γη και ύδωρ» στους ξένους, όπως ακριβώς και ο ΣΥΡΙΖΑ. Το κόμμα της Νέας Δημοκρατίας, λοιπόν, ο Αρχηγός του Κυριάκος Μητσοτάκης ομολογεί δημόσια ότι δεν τον ενοχλεί το «Βόρεια Μακεδονία». Δεν τον ενοχλεί - και ορθώς το λέει - η απόδοση του όρου «Μακεδονία», η προδοσία της Μακεδονίας στο κρατίδιο των Σκοπίων. Άλλωστε, αυτή είναι η επίσημη γραμμή της Νέας Δημοκρατίας εδώ και πάρα πολλά χρόνια. Είναι η χρήση του όρου «Μακεδονία» από τα Σκόπια. Και στην τελευταία του συνέντευξη ο κ. Μητσοτάκης στο ΣΚΑΪ μίλησε για εθνικότητα, μίλησε για γλώσσα, αλλά δεν είπε καμμία απολύτως λέξη για την εκχώρηση, για την προδοσία του ονόματος της Μακεδονίας και τη χρήση του όρου «Μακεδονία» από το κρατίδιο των Σκοπίων. Και είπε, βεβαίως, ένα μεγάλο ψέμα, ότι αυτή η συμφωνία δεν ακυρώνεται. Βεβαίως και μπορεί να ακυρωθεί de facto αυτή η συμφωνία από μια πραγματικά εθνική κυβέρνηση. Και αυτό πρέπει να το ακούσει ο ελληνικός λαός. Διότι είναι μια συμφωνία παράνομη, η οποία έχει καταργήσει τη λαϊκή κυριαρχία, έχει καταργήσει την αρχή της πλειοψηφίας, έχει καταργήσει τη βασική αρχή του Συντάγματος, με βάση την οποία όλες οι εξουσίες πηγάζουν και απορρέουν από τον ελληνικό λαό. Για την απόλυτη πλειοψηφία - το 90% και πλέον - του ελληνικού λαού η απόφαση είναι ρητή: Καμία εκχώρηση του όρου «Μακεδονία» στα Σκόπια. Βγήκε ένας καταγέλαστος συριζαίος και ενέπλεξε και πάλι τη Χρυσή Αυγή και είπε: «Αυτοί που με κυνηγούσαν να με δείρουν και με έβριζαν - και που με έσωσαν τα ΜΑΤ - ήταν χρυσαυγίτες». Και τον ρωτούν: «Πώς το ξέρετε; Τους ξέρετε ονομαστικά;». Και απάντησε: «Όχι, αλλά έλεγαν το σύνθημα “αλήτες, προδότες πολιτικοί''». Για να το ξεκαθαρίσουμε, λοιπόν, μια και καλή, οι Έλληνες πολίτες, που σήμερα δικαίως σας αποκαλούν αλήτες και προδότες, δεν μπορεί να είναι όλοι χρυσαυγίτες, γιατί τότε η Χρυσή Αυγή θα είχε πάνω από 90%, θα ήταν η απόλυτη πλειοψηφία και θα είχε καθαρίσει μια και καλή τη διαφθορά, την απάτη και όλα αυτά τα εθνοπροδοτικά σχέδια, τα οποία απεργάζεστε σε βάρος της Ελλάδας. Είχε βγει κάποτε μια συριζαία και μου είχε πει ότι θα πάμε τη χώρα πεντακόσια χρόνια πίσω. Και βέβαια, δέχθηκε…. Και όταν ήρθαν στα πράγματα οι ίδιοι παράγοντες, πήγαν τη χώρα χίλια πεντακόσια χρόνια πίσω. Δεν μας έχετε πάει στον Μεσαίωνα, μας έχετε πάει στην εποχή των σπηλαίων. Έχετε καταστρέψει την Ελλάδα, έχετε καταστρέψει την πατρίδα μας. Και βέβαια, αυτό που ο ελληνικός λαός επιφυλάσσει για εσάς, το πολιτικό σας μέλλον, είναι η απόλυτη πολιτική σας καταστροφή. Είναι το 0%, είναι ο οριστικός αποχαιρετισμός για τον ΣΥΡΙΖΑ, τους ΑΝΕΛ και όλα αυτά τα εθνοπροδοτικά κόμματα από τα πολιτικά πράγματα της Ελλάδας. Κάνατε μέσα σε αυτά τα χρόνια σωρεία εγκλημάτων σε βάρος της πατρίδας μας: Εποικισμός από λαθρομετανάστες, η απόλυτη παρακμή να κυριαρχεί παντού με τα gay parade, με τα σύμφωνα συμβίωσης, με όλα αυτά τα άθλια νομοθετήματα. Προωθείτε συνεχώς τη ρουσφετολογία. Βλέπω ότι δώσατε μια τροπολογία για τους προϊστάμενους του ΣΕΠΕ, που πρέπει να είναι τριετής η προϋπηρεσία τους, δηλαδή από το 2015 και άρα είναι μόνο αυτοί τους οποίους εσείς διορίσατε το 2015. Είναι τα δικά σας παιδιά, τα οποία έχουν καταλάβει ολόκληρο τον κρατικό μηχανισμό. Και μέσα σε όλα αυτά, πάτε να κάνετε και διαχωρισμό Εκκλησίας - κράτους. Πάτε να πλήξετε με άθλια μέσα την Ορθοδοξία. Διότι αυτό που πονάει τους διεθνείς εξουσιαστές είναι ότι οι Έλληνες στο 97% έχουν ομοιογένεια εθνικότητος και θρησκεύματος.
Ολοκληρώστε, παρακαλώ.
Ολοκληρώνω, κύριε Πρόεδρε. Προσέξτε, ήμασταν το μοναδικό κράτος στον κόσμο με τέτοια ομοιογένεια εθνικότητος και θρησκεύματος. Οι κάτοικοι αυτής της χώρας, μέχρι να πληγεί αυτή η χώρα από τα καταστροφικά κόμματα της Μεταπολίτευσης, ήταν κατά 97% Έλληνες και χριστιανοί ορθόδοξοι. Και αυτή, βεβαίως, η πραγματικότης θα επανέλθει στην Ελλάδα και η Ελλάδα θα καθαρίσει απ' αυτούς οι οποίοι την έχουν καταλάβει παράνομα. Η Ελλάδα θα καθαρίσει από το διεφθαρμένο πολιτικό σύστημα, όταν η Χρυσή Αυγή αναλάβει τη διακυβέρνηση της χώρας. Κλείνω λέγοντας το εξής: Επειδή έχετε μία καραμέλα που τη χρησιμοποιείτε μονίμως περί κατάλυσης πολιτεύματος, μετά λύπης μου σας λέω ότι το πολίτευμα αυτή τη στιγμή έχει καταργηθεί και έχει καταλυθεί στην Ελλάδα.
Ολοκληρώστε, κύριε Κασιδιάρη.
Οι ένοχοι γι' αυτό το έγκλημα είναι ο ΣΥΡΙΖΑ και οι ΑΝΕΛ, διότι από το 2015 με το δημοψήφισμα, όταν το ηχηρό «ΟΧΙ» του ελληνικού λαού καταπατήθηκε με τον πλέον παράνομο και αντισυνταγματικό τρόπο, μέχρι σήμερα με την προδοσία του ονόματος της Μακεδονίας, όπου η λαϊκή κυριαρχία και πάλι εκχωρήθηκε, οι μόνοι ένοχοι οι οποίοι θα δικαστούν και θα καταδικαστούν για την κατάλυση του πολιτεύματος στην Ελλάδα είναι ο Τσίπρας, ο Καμμένος και όλη η άθλια συμμορία τους. Ευχαριστώ.
Πριν βγείτε από την Αίθουσα, κύριε Κασιδιάρη, θέλω να πω κάτι. Το ακούτε κι εσείς, το ακούν και όλοι οι συνάδελφοι. Το λέω επ' ευκαιρία, αλλά ισχύει για όλους. Στο άρθρο 66, παράγραφος 8, αναφέρεται ότι ο αγορητής δεν μπορεί να απομακρύνεται από το υπό συζήτηση θέμα, διαφορετικά ο Πρόεδρος τον καλεί να επανέλθει σ' αυτό. Αν δεν συμμορφωθεί, ο Πρόεδρος τον προειδοποιεί ότι θα του αφαιρέσει τον λόγο και αν μετά τη νέα αυτή επισήμανση ο αγορητής δεν επανέλθει στο θέμα, ο Πρόεδρος του αφαιρεί τον λόγο. Είναι άλλο πράγμα επ' ευκαιρία να μιλήσει κάποιος για δύο - τρία λεπτά για ένα θέμα της επικαιρότητας και άλλο πράγμα να μιλάμε για άλλο νομοσχέδιο και άλλη να είναι η τοποθέτηση, τελείως άσχετη, του όποιου αγορητή. Ξεκαθαρίζω ότι τουλάχιστον αν συμβεί ξανά με εμένα στην Έδρα, τότε θα κάνω πιστή εφαρμογή του άρθρου που σας διάβασα του Κανονισμού. Αυτό αφορά όλους.
Κύριε Πρόεδρε, βεβαίως είναι ορθό αυτό που λέτε. Το αποδέχομαι. Αναφέρθηκα, βεβαίως και σε τροπολογίες και σε άρθρα του νομοσχεδίου…
Εντάξει, κύριε Κασιδιάρη, τώρα…
Θα ήθελα να τονίσω ότι ως Κοινοβουλευτικός Εκπρόσωπος του κόμματος - διότι δεν έχω μόνο τον ρόλο του αγορητή, αλλά και του Κοινοβουλευτικού Εκπροσώπου - έχω το δικαίωμα…
Δεν σας είπα να μην κάνετε…
…να αναφέρομαι στα μείζονα ζητήματα που αφορούν τον λαό και την πατρίδα. Αυτό έκανα, χωρίς να παραβιάσω τον Κανονισμό. Ευχαριστώ, κύριε Πρόεδρε.
Το άρθρο του Κανονισμού είναι ξεκάθαρο. Άλλο αυτό που λέτε που το είπα και εγώ και άλλο επί δεκατέσσερα λεπτά να μιλάτε για άσχετο με το νομοσχέδιο θέμα. Και παρακαλώ πολύ, να σβηστούν από τα Πρακτικά από το … και μετά. Προχωρούμε με τον κ. Κουτσούκο, τον κ. Πάλλη - ο κ. Μεϊκόπουλος θα μιλήσει, μάλλον, τελευταίος γιατί είναι σε μία άλλη υποχρέωση - και τον κ. Δημητριάδη. Μετά, αν είναι κάποιος άλλος Κοινοβουλευτικός Εκπρόσωπος, θα λάβει τον λόγο. Ο κ. Κουτσούκος έχει τον λόγο.
Κύριε Πρόεδρε, θα αναφερθώ στο νομοσχέδιο και στην επικοινωνιακή πολιτική της Κυβέρνησης που το φέρνει λίγες μόνες ώρες πριν την κατάργηση του ΦΠΑ στα νησιά που είχε απομείνει, αλλά με βάση και τον Κανονισμό που μόλις αναγνώσατε, θέλω να αναφερθώ σε μία παρέμβαση του Προέδρου της Βουλής κ. Βούτση που έγινε προ ολίγου με αφορμή την επίθεση στα γραφεία του Βουλευτή των ΑΝΕΛ κ. Κατσίκη. Ο κ. Βούτσης, σε μία σωστή καθ' όλα τοποθέτηση, κάλεσε η αποδοκιμασία να είναι πάνδημη και όχι επιλεκτικά, συμψηφιστικά και επιβραβεύοντας απόψεις που οδηγούν σε βίαιες ενέργειες. Έτυχε σήμερα, λίγο πριν απ' αυτή τη δήλωση του κ. Βούτση, να βρω ένα δημοσίευμα που αναφέρεται σε δέκα επιθέσεις κατά Βουλευτών - κατά κύριο λόγο του ΠΑΣΟΚ - και τις αντίστοιχες δηλώσεις του Γραφείου Τύπου του ΣΥΡΙΖΑ. Έλεγε ο ΣΥΡΙΖΑ στην επίθεση που έγινε κατά του κ. Πεταλωτή, του Βουλευτή μας: «Τους γνωρίζουμε ότι η πολιτική τους υποκινεί τις κοινωνικές διαμαρτυρίες». Έλεγε ο κ. Καμμένος για τον κ. Πάχτα: «Πρέπει ο Πάχτας να μην μπορεί να κυκλοφορήσει. Λιντσάρετέ τον. Εγώ μαζί σας.» Καλοδεχούμενες, λοιπόν, οι εκκλήσεις του κ. Βούτση. Τις εκλαμβάνουμε ως μεταμέλεια του ΣΥΡΙΖΑ, που πρέπει, όμως, να γίνει έμπρακτη κατά όλων αυτών που μας προπηλάκιζαν, που κρεμούσαν τις αφίσες στις πλατείες με το σύνθημα ότι είμαστε ανεπιθύμητοι και μαζεύονταν κάτω από τα γραφεία μας με βία, επειδή εμείς είχαμε μία συγκεκριμένη πολιτική άποψη. Έρχομαι τώρα στα του νομοσχεδίου. Είπε ο εισηγητής μας, ο κ. Καρράς ότι μια καλή ιδέα τη βάζετε σε ένα πολύ άσχημο περιτύλιγμα, αυτό το νομοσχέδιο, το οποίο θα είναι ατελέσφορο, και ανέδειξε τους λόγους για τους οποίους θα είναι ατελέσφορο. Πέρα από τη γραφειοκρατία στην απόδοση του ισοδυνάμου σε ό,τι αφορά τα εισιτήρια, εκείνο που έχει σημασία είναι το κόστος που σωρεύεται στον καταναλωτή, κυρίως μετά την κατάργηση του μειωμένου ΦΠΑ. Αυτό το κόστος δεν υπάρχει τρόπος να αναπληρωθεί, καθώς το ισοδύναμο θα κατατίθεται στον λογαριασμό των εταιρειών σε ό,τι αφορά τα καταναλωτικά είδη. Δεν αναφέρομαι στα εισιτήρια. Κατά συνέπεια, πώς διασφαλίζεται ότι αυτός που αγόραζε ένα οποιοδήποτε εμπόρευμα μιας διαρκούς χρήσης, για παράδειγμα, και το αγόραζε φθηνότερο στα νησιά, γιατί έπρεπε να έχει χαμηλότερο κόστος διαβίωσης εκεί, θα του μεταφερθεί μέσω του ισοδυνάμου; Αυτό είναι ένα θέμα για το οποίο έχουν εκφραστεί πάρα πολλές αντιρρήσεις. Κυρίες και κύριοι συνάδελφοι, εκείνο που έχει σημασία για τον ΣΥΡΙΖΑ είναι ότι έρχεται και θεωρητικοποιεί την κατάργηση του μειωμένου ΦΠΑ. Άκουσα προηγουμένως τον κ. Κουρουμπλή να διακόπτει τον εισηγητή μας λέγοντάς του «αποκρύπτετε ότι δεν αφορούσε τις μεταφορές». Καλώς το, το παιδί! Ξέρετε ότι ο κ. Κουρουμπλής ήταν εκατό χρόνια ΠΑΣΟΚ πριν πάει στον ΣΥΡΙΖΑ και κάθε τρεις και λίγο εξυμνεί τον Ανδρέα Παπανδρέου, που είναι αυτός ο οποίος καθιέρωσε, με τη διαπραγμάτευση που έκανε κατά την εφαρμογή του ΦΠΑ στην Ελλάδα, την εξαίρεση των νησιών, που επεκτάθηκε από το Αιγαίο και στα υπόλοιπα νησιά μετά. Ο κ. Κουρουμπλής πού ήταν τότε;
Δεν αντέδρασες όταν έλεγαν άλλα αυτοί οι κύριοι. Δεν αντέδρασες όταν έλεγαν ότι το καθιέρωσε ο Καραμανλής.
Κύριε Υπουργέ, ακούστε…
Αφήστε, αφήστε. Θα απαντήσω και εγώ.
Να απαντήσετε. Να πείτε ό,τι θέλετε. Δεν μπορείτε, όμως, να κατηγορείτε εκείνους που κατέστρεψαν επί σαράντα χρόνια την Ελλάδα, όπως λέτε, από τα οποία τα είκοσι κυβέρνησε το ΠΑΣΟΚ. Σας το είπε ο κ. Λοβέρδος νωρίτερα. Και εσείς είσαστε συμμέτοχος σε αυτήν την καταστροφή. Μην νομίζετε ότι είναι κολυμβήθρα του Σιλωάμ, επειδή εξαργυρώσατε με μία καρέκλα τη μεταγραφή σας. Δεν είναι κολυμβήθρα του Σιλωάμ!
Ηρεμία! Τα ενδοοικογενειακά εκτός της Αιθούσης.
Ξέρετε να λασπολογείτε.
Συνεχίστε, κύριε Κουτσούκο.
Έχετε απώλεια ψυχραιμίας. Το καταλαβαίνω. Τι να κάνουμε, όμως. Αυτή είναι η σκληρή πραγματικότητα.
Είστε παλιός κοινοβουλευτικός. Συνεχίστε την αγόρευσή σας.
Έρχομαι, λοιπόν, τώρα στην ουσία, κυρίες και κύριοι συνάδελφοι. Η Δημοκρατική Συμπαράταξη έχει καταθέσει πρόταση νόμου η οποία με βάση τον Κανονισμό της Βουλής έπρεπε να έχει έρθει προς συζήτηση και να έρθει η Πλειοψηφία και να πει ότι δεν την αποδέχεται. Τι λέει αυτή η πρόταση νόμου πολύ απλά; Λέει ότι για τα νησιά, για τα οποία παρατάθηκε ο μειωμένος ΦΠΑ μέχρι 30 Ιουνίου, παρατείνεται κατά έναν χρόνο. Και ποια είναι η εκτίμηση του Γενικού Λογιστηρίου του Κράτους, την έκθεση του οποίου έχουμε εδώ και την καταθέτω; Είναι 78 εκατομμύρια. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Κυβέρνηση, λοιπόν, που μας έλεγε προχθές που ψηφίσαμε το μεσοπρόθεσμο και διαδίδει τώρα διά του Τύπου ότι επεξεργάζεται διάφορα σχέδια να διαμοιράσει στους αναξιοπαθούντες το υπερπλεόνασμα, δεν μπορεί να διαθέσει 78 εκατομμύρια για τους νησιώτες, αυτούς που υποφέρουν και λόγω της μεταναστευτικής κρίσης; Εγώ πιστεύω ότι μπορεί, απλώς δεν το διαπραγματεύεται. Και δεν το διαπραγματεύεται, διότι θεωρεί ότι κακώς είχε δοθεί ο μειωμένος ΦΠΑ στα νησιά. Μην κάνετε το λάθος να υπολογίζετε το κόστος σε σχέση με τη διαφορά που υπήρχε στο παρελθόν, διότι ο ΦΠΑ τώρα έχει αυξηθεί στο 24% και έχει μεταταγεί στον ανώτερο συντελεστή μια ομάδα προϊόντων ευρείας λαϊκής κατανάλωσης που ήταν στον μικρό συντελεστή του 13%. Άρα, είναι το κόστος μεγάλο για τον καταναλωτή, τον μόνιμο κάτοικο των νησιών. Εν πάση περιπτώσει, αν κάνω λάθος σε αυτή την εκτίμηση, δεν έχετε παρά να φέρετε αυτή την πρόταση νόμου που έχουμε καταθέσει, να τη συζητήσουμε για να δούμε τελικά ποιες είναι οι απόψεις σας: Ή αδυναμία διαπραγμάτευσης ή θεωρητικά λέτε ότι αυτό ήταν λάθος, γι' αυτό το καταργούμε. Όμως, αυτό δεν μπορείτε να πάτε να το πείτε στα νησιά. Στα νησιά λέτε ότι μας εκβίασαν. Τελειώνω, κύριε Πρόεδρε, για να μην σας ταλαιπωρώ άλλο, με τούτο: Κύριε Υπουργέ, κύριε Κουρουμπλή, έχετε προνομιακές σχέσεις με το Κατάκολο. Το ξέρουμε όλοι. Ο Δήμαρχος του Πύργου κ. Λιατσής, λοιπόν, το Ίδρυμα Λάτση, που εδρεύει στο Κατάκολο, δεν σας είπαν τίποτα για το αίτημα που αφορά στη Σχολή του Εμπορικού Ναυτικού στο Κατάκολο; Νομίζω ότι σας το έχουν πει. Η πολιτική, κύριε Υπουργέ, δεν γίνεται με βάση την προέλευση των Υπουργών και των Υφυπουργών. Καλώς κάνετε τη Σχολή στην Κάλυμνο. Μακάρι να λειτουργήσει! Έχουν ναυτική παράδοση. Όμως, μην υποτιμάτε την προσφορά του Κατακόλου και τη συνεισφορά του συνολικά στη ναυτιλία και τη ναυτοσύνη των Κατακολίσιων, που έχουν μεγαλουργήσει.
Το τι έκανα εγώ για τον Πύργο, έπρεπε να έχετε τη γενναιότητα να μιλήσετε γι' αυτό.
Θα περιμένουμε την απάντησή σας.
Έξι χρόνια ήσασταν Κυβέρνηση με τη Νέα Δημοκρατία και τα σκουπίδια έπεσαν μέσα στα σπίτια!
Κύριε Κουρουμπλή…
Σας έχω ξαναπεί…
Κύριε Κουτσούκο, κλείστε, για να απευθυνθώ στον κύριο Υπουργό.
Σας έχω ξαναπεί ότι, αν ο ΣΥΡΙΖΑ δεν καταλάμβανε τις χωματερές, τα σκουπίδια θα είχαν λυθεί προ πολλών ετών.
Κύριε Κουτσούκο, κλείστε. Δεν μας ενδιαφέρουν τα προσωπικά σας.
Χάρη σε εμάς και στον ΦΟΔΣΑ λύθηκε το θέμα των σκουπιδιών και εσείς ήρθατε να πάρετε τις πλακέτες!
Κύριε Κουτσούκο, ευχαριστώ. Ακούστε, κύριε Υπουργέ, σας το έχω ξαναπεί ότι όταν εγώ…
Κύριε Πρόεδρε, όταν απευθύνεται σε εμένα…
Θα ζητάτε τον λόγο, σύμφωνα…
Όποιος απευθύνεται σε εμένα θα παίρνει και απάντηση.
Κατ' αρχάς, κατεβάστε τον τόνο της φωνής σας, γιατί σε εμένα δεν περνάει. Δεύτερον, ζητήστε τον λόγο σύμφωνα με την κοινοβουλευτική τάξη επί προσωπικού και θα σας τον δώσω. Αυτό που δεν σας επιτρέπω είναι να διακόπτετε συνεχώς και να με αγνοείτε. Τελεία! Ο κ. Πάλλης έχει τον λόγο.
Έλεγε, έλεγε ο κύριος Πρόεδρος πριν για το τι θα πούμε στην ομιλία μας, αλλά ο κ. Κουτσούκος από τα εννέα λεπτά μίλησε μόνο ένα για το νομοσχέδιο.
Εντάξει, κύριε Πάλλη και εσείς θα έχετε τη σχετική ανοχή, όπως όλοι. Μην ανησυχείτε.
Όχι, δεν είναι θέμα χρόνου. Αγαπητοί συνάδελφοι, αντιλαμβάνεστε ότι ακόμη μια φορά μιλάμε για τα αυτονόητα. Έχει πλέον αποδειχθεί ότι κάθε προσπάθεια της σημερινής Κυβέρνησης θα έρχεται αντιμέτωπη με την αυτοσκοπούμενη και θυελλώδη αντίδραση της Αντιπολίτευσης. Ποια δικαιολογία, όμως, έχετε, αγαπητοί συνάδελφοι της Αξιωματικής Αντιπολίτευσης, όταν πρόκειται για νομοθετήματα που αφορούν θετικές ενέργειες, διασφάλιση και εγγύηση των ατομικών και κοινωνικών δικαιωμάτων των πολιτών αυτής της χώρας; Από τις συνεδριάσεις των επιτροπών ακόμα ακούστηκαν ερωτήματα του τύπου: Γιατί φέρνετε προς ψήφιση το μεταφορικό ισοδύναμο; Ποια είναι η φιλοσοφία του νομοσχεδίου; Γιατί καθυστερήσατε τόσο; Γιατί μπλέκονται τόσοι πολλοί φορείς; Αφού είχατε τα χρήματα, γιατί καταργήσατε τον μειωμένο ΦΠΑ; Μπορείτε να φανταστείτε ότι αυτού του τύπου οι ερωτήσεις κρύβουν μία και μόνο σκοπιμότητα, να εκτρέψουν τη συζήτηση εις βάρος ενός μέτρου με το οποίο επιδιώκεται η άσκηση ουσιαστικής αναπτυξιακής και κοινωνικής πολιτικής; Για αυτό λυπάμαι πάρα πολύ. Προς αποφυγή, όμως, κάθε παρεξήγησης εξηγώ. Το μεταφορικό ισοδύναμο δεν αποτελεί αντίμετρο του ΦΠΑ. Το μέτρο αυτό είναι ανεξάρτητο, αυτόνομο και έχει τη δική του λογική. Έπρεπε να είχε έρθει στη Βουλή πολλά χρόνια πριν, ανεξάρτητα από το ΦΠΑ. Και, αν θέλετε, είναι πιο στοχευμένο στο να αποκαταστήσει την έλλειψη ανταγωνιστικότητας της νησιωτικής Ελλάδος και των νησιωτών. Τελικά το μεταφορικό ισοδύναμο είναι μια πολιτική που προβλέπεται από πολιτικές της Ευρωπαϊκής Ένωσης που διεκδικούν ή έχουν εφαρμόσει άλλες ευρωπαϊκές χώρες με πολύ μικρότερο θέμα νησιωτικότητας. Όσον αφορά το γιατί καθυστέρησε, είναι από τα πολλά που δεν τολμήσατε να κάνετε όλα τα προηγούμενα χρόνια και που μας κατηγορείτε γιατί εμείς δεν το κάναμε τα πρώτα τρία χρόνια της διακυβέρνησής μας παράλληλα με την προσπάθεια της Κυβέρνησης και του προσωπικού των Υπουργείων να διεκπεραιώσουν το πρόγραμμα που έκλεισε πριν από μερικές ημέρες ως συνέχεια των προγραμμάτων και του μπάχαλου που είχατε προκαλέσει. Αγαπητοί συνάδελφοι της Αξιωματικής Αντιπολίτευσης και του ΠΑΣΟΚ, το μεταφορικό ισοδύναμο είναι άλλη μία απόδειξη πως η Κυβέρνησή μας είναι αυτή που δουλεύει για ένα καλύτερο αύριο τούτης της χώρας, ενώ οι δικές σας ήταν αυτές που κρατούσαν την Ελλάδα πίσω όλα αυτά τα χρόνια και που τελικά τη χρεοκόπησαν. Θα μπορούσατε τουλάχιστον να σιωπάτε. Όσον αφορά τη φιλοσοφία του μέτρου, αλλά και τον βαθμό δυσκολίας ως προς την υλοποίησή του, θα σταθώ σε δύο καίρια σημεία, κατά τη δική μου κρίση: Στη συλλογική και συντονισμένη προσπάθεια κυβερνητικών στελεχών και δημόσιας διοίκησης και στη συνολική στάση της Κυβέρνησης απέναντι στην ιδιαιτερότητα του πλούτου του ελληνικού νησιωτικού χώρου. Ξεκινώντας από το δεύτερο, είναι σημαντικό να επισημάνουμε ότι το μεταφορικό ισοδύναμο δεν είναι ένα μεμονωμένο μέτρο - πυροτέχνημα. Αντιθέτως είναι μια συστηματική προσπάθεια να αξιοποιηθούν όλοι οι διαθέσιμοι πόροι από τη διοίκηση και να συντονιστούν κρατικά όργανα, υπηρεσίες και τοπικοί φορείς προς όφελος της νησιωτικής Ελλάδας με στόχο την καταπολέμηση της κοινωνικής ανισότητας. Η νησιωτικότητα εξακολουθεί να λειτουργεί ως μειονέκτημα που γεννά κοινωνικές ανισότητες. Οι αποκλεισμοί και οι διακρίσεις που έχει να αντιμετωπίσει ο κάθε πολίτης που επιλέγει να ζει σε νησί δεν είναι αναπόφευκτες, πόσω μάλλον επιθυμητές. Σκεφτείτε ότι κάποτε η ακτοπλοϊκή μεταφορά ανθρώπων και προϊόντων αποτελούσε αν όχι τη μόνη, σίγουρα την ευκολότερη και οικονομικότερη λύση τότε που δεν υπήρχαν οδικά δίκτυα, τότε που δεν υπήρχαν σιδηρόδρομοι. Και όπως οι αυτοκινητόδρομοι διευκολύνουν την πρόσβαση στη δύσβατη ορεινή Ήπειρο και Μακεδονία, έτσι θα πρέπει να βρεθούν λύσεις και απέναντι στη γεωγραφική ιδιαιτερότητα των νησιών. Η ιδιαιτερότητα των μεταφορών έγκειται στη συνολική επιρροή που ασκούν στην κοινωνικοοικονομική δραστηριότητα των περιοχών στις οποίες αναπτύσσονται. Διαμορφώνουν ευνοϊκότερες ή δυσμενέστερες συνθήκες για την παροχή υπηρεσιών και για την παραγωγή και εμπορία ανταγωνιστικών προϊόντων. Το μεταφορικό ισοδύναμο, λοιπόν, αναμένεται να συμβάλλει θετικά στην ποιότητα των παρεχόμενων υπηρεσιών. Θα λειτουργήσει ενισχυτικά σε όλες τις παράλληλες δράσεις που προωθούν τα Υπουργεία στα νησιά, στους τομείς της υγείας, της εκπαίδευσης, της ενέργειας, του πολιτισμού και του αθλητισμού. Ταυτόχρονα, η εξομοίωση του κόστους θαλάσσιας μεταφοράς των εμπορευμάτων με αυτό το χερσαίας Ελλάδας θα επιτρέψει στις νησιωτικές επιχειρήσεις να ανταγωνιστούν τις επιχειρήσεις της ηπειρωτικής Ελλάδας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό ακόμη, κύριε Πρόεδρε. Περνάω στο δεύτερο ζήτημα. Ο υπολογισμός του αντισταθμίσματος νησιωτικού κόστους, ο καθορισμός των δικαιούχων, η χρηματοδότηση και η παρακολούθηση του μέτρου, ο σχεδιασμός της εθνικής πολιτικής απαιτούν μια πρωτοφανή προσπάθεια συντονισμού όλων των δημόσιων φορέων. Ενώ με την αξιοποίηση των τεχνολογιών πληροφορικής επιτυγχάνονται οι διαδικασίες και ελαχιστοποιείται το διοικητικό βάρος για τον πολίτη, παράλληλα με χαρά διαπιστώνω ότι οι εποχές στο δημόσιο που το δεξί χέρι δεν γνώριζε τι ποιεί το αριστερό έχουν περάσει πια ανεπιστρεπτί. Αγαπητοί συνάδελφοι, η αλήθεια είναι ότι δεν πρόκειται για ένα δοκιμασμένο μέτρο, παρά το γεγονός ότι έχει εφαρμοστεί σε ορισμένες ευρωπαϊκές χώρες. Είναι η πρώτη φορά που εφαρμόζεται σε μια χώρα που διαθέτει εκατοντάδες κατοικημένα νησιά. Η πιλοτική εφαρμογή στα πρώτα πενήντα νησιά αναμένεται να ξεκινήσει άμεσα και στην πράξη λογικό είναι να υπάρξουν αρκετές διορθώσεις. Αυτή είναι εξάλλου και η έννοια του πιλοτικού προγράμματος. Εκτιμώ ότι αυτό δεν πρέπει να αποθαρρύνει, αντίθετα αυτή είναι η πιο ενδεδειγμένη οδός που πρέπει να ακολουθήσουμε. Η διαφορά με τις προηγούμενες κυβερνήσεις που έμεναν απλά στις συζητήσεις, είναι ότι η συγκεκριμένη το πιστεύει, το τολμά και τελικά το κάνει. Θέλω να κάνω και δυο σχόλια πριν κλείσω. Άκουγα τον συνάδελφο τον κ. Βρούτση ο οποίος είναι και νησιώτης που έλεγε «εάν και εφόσον θα εφαρμοστεί». Συγγνώμη, κύριοι της Αντιπολίτευσης, αυτά είναι η δική σας πρακτική όλα αυτά τα χρόνια. Εμείς φέρνουμε κάτι και το εφαρμόζουμε, δεν το αναγγέλλουμε και δεν το εφαρμόζουμε ποτέ. Άκουσα τον κ. Κουτσούκο ότι πάμε το ΦΠΑ συνολικά στο 24%. Όπως σε όλη την Ελλάδα υπάρχουν οι τρεις κατηγορίες του ΦΠΑ. Το μόνο πράγμα το οποίο δυστυχώς ήταν φτηνότερο στα νησιά μας, ήταν το φάρμακο, γιατί προσδιορίζεται η τιμή από το κράτος και είχε την έκπτωση. Γιατί κατά τα άλλα, δεν απολαύσαμε οι νησιώτες - και το γνωρίζετε πολύ καλά - μειωμένες τιμές, λόγω του ΦΠΑ. Συγκρατούσε μάλλον τις τιμές, παρά τις μείωνε. Θα κλείσω με κάτι που προκαλεί πάρα πολύ θλίψη. Η στάση του ΚΚΕ.
Δεν σας αρέσει, ε;
Η στάση του ΚΚΕ μου προκαλεί θλίψη, διότι το ΚΚΕ ήταν από τους πρωτεργάτες της διεκδίκησης των μέτρων νησιωτικής πολιτικής και του ΦΠΑ και του μεταφορικού ισοδύναμου. Δυστυχώς, το ΚΚΕ το τελευταίο διάστημα εγκαταλείπει τις πάγιες θέσεις και τους αγώνες του…
Και τους κάνετε εσείς τώρα!
...σε μια προσπάθεια να βγάλει τον κ. Μητσοτάκη Πρωθυπουργό. Και κλείνω με την κ. Καλογήρου. Ας διαβάσει το άρθρο 10, να δει ότι είναι όλα τα νησιά του βορείου Αιγαίου μέσα, με εφαρμογή από τον Ιούλιο και μετά να μιλήσει για κάτι που δεν θα εφαρμοστεί ποτέ. Είναι ντροπή της ως Περιφερειάρχης Βορείου Αιγαίου με όλα τα νησιά μέσα να κάνει τέτοια κριτική στο νομοσχέδιο. Ευχαριστώ πολύ.
Θα προχωρήσουμε ως εξής: Τον λόγο θα πάρει τώρα ο κύριος Υπουργός και μετά θα ακολουθήσουν τρεις συνάδελφοι, ο κ. Δημητριάδης, ο κ. Συρίγος, η κ. Καφαντάρη, και αν θέλει κάποιος Κοινοβουλευτικός, όπως η κ. Μανωλάκου, θα πάρει τον λόγο μετά τους τρεις συναδέλφους. Μετά είναι ο κ. Δρίτσας, η κυρία Καρακώστα, ο κ. Δημοσχάκης, ο κ. Μπουκώρος και ο κ. Παυλίδης και κλείνουν οι ομιλητές και μένουν και τρεις Κοινοβουλευτικοί Εκπρόσωποι και ο Υφυπουργός. Τον λόγο έχει ο Υπουργός Ναυτιλίας και Νησιωτικής Πολιτικής.
Κύριε Πρόεδρε, κυρίες και κύριοι συνάδελφοι, μια λαϊκή ρήση λέει ότι ο έρωτας και ο βήχας δεν κρύβονται. Και ο έρωτας ορισμένων με τη Δεξιά, φαίνεται, είναι αφόρητος. Θέλω, λοιπόν, κυρίες και κύριοι συνάδελφοι, να πω παρακολουθώντας τρεις μέρες τη συζήτηση ότι δυστυχώς η έλλειψη γενναιότητας, η παραπληροφόρηση, η μικροψυχία και το ρεσιτάλ ψέματος ήταν τα στοιχεία με τα οποία ένας τρίτος νηφάλιος και ψύχραιμος παρατηρητής θα μπορούσε να χαρακτηρίσει τις τοποθετήσεις της Αντιπολίτευσης. Και θα εξηγηθώ παρακείθε με συγκεκριμένο τρόπο. Κυρίες και κύριοι συνάδελφοι, ήταν ή δεν ήταν ζήτημα που αναγραφόταν και αναφερόταν στα προεκλογικά προγράμματα επί σαράντα χρόνια το μεταφορικό ισοδύναμο; Μάλιστα, σε κάποια κόμματα που σήμερα με πολύ ιδιαίτερο ενδιαφέρον αναφέρονται σε αυτό, αμφιβάλλω αν ήταν στο τελευταίο τους προεκλογικό πρόγραμμα καν το μεταφορικό ισοδύναμο. Και τίθεται ένα ερώτημα. Εντάξει, να δεχτώ ότι δεν είναι το καλύτερο που θα μπορούσε να ήταν, κάτω από τις συγκεκριμένες περιοριστικές δημοσιονομικές συνθήκες που ζει η χώρα. Εσείς ήσασταν οι περισσότεροι Υπουργοί - όχι απλοί Βουλευτές, αλλά Υπουργοί! - στις κυβερνήσεις που προηγήθηκαν. Και δεν λέω για την περίοδο τώρα της κρίσης - για να μην μου πείτε ότι σας αδικώ - , μιλάω για την περίοδο των παχιών αγελάδων, που πήρατε το δημόσιο χρέος από 170 δισεκατομμύρια και το φθάσατε 300 δισεκατομμύρια. Γιατί δεν το εφαρμόσατε; Γιατί; Τι θα πείτε σε αυτόν τον κόσμο; Θα πείτε «ξέρετε, εμείς θεωρούμε τα 150 εκατομμύρια, που αποφάσισε η Κυβέρνηση να διαθέσει για το μεταφορικό ισοδύναμο, ότι είναι ψίχουλα»; Κι εσείς οι γενναιόδωροι, που ξυπνάτε και κοιμάστε με την αγωνία σας για τα νησιά και τους νησιώτες, όταν είχατε αυτήν τη δυνατότητα, γιατί δεν το εφαρμόσατε; Τι θα πείτε σε αυτόν τον κόσμο; Δεύτερον, γιατί παραπληροφόρηση; Κυρίες και κύριοι συνάδελφοι, η Κυβέρνηση είχε δεσμευτεί προεκλογικά για το μεταφορικό ισοδύναμο. Και ήλθε λοιπόν, σε αυτήν την περίοδο και προχωρεί σε αυτήν τη διαδικασία. Δεν προχωρήσαμε έτσι, γιατί ήλθε η μεταφυσική φώτιση. Κάναμε διάλογο, κυρίες και κύριοι συνάδελφοι. Έγιναν οχτώ οργανωμένες συναντήσεις με όλους τους άμεσα εμπλεκόμενους φορείς, με τη συμμετοχή του πιο έγκυρου επιστημονικού φορέα του Αιγαίου, που είναι το Πανεπιστήμιο Αιγαίου. Μπορεί να το αμφισβητήσει αυτό κανείς; Όχι. Διότι έγιναν αυτά, τα ακούσατε από τους φορείς. Δεν ήλθε κανένας φορέας εχθές να πει «ξέρετε, δεν μας καλέσατε, δεν μιλήσαμε». Με όλους μιλήσαμε, εξαντλητικά. Και έτσι προχώρησε αυτή η προσπάθεια και έφθασε σήμερα εδώ. Γιατί ρεσιτάλ ψέματος; Ακούγονται απίθανα πράγματα. Άρρητα ρήματα. Το 9%, λέει, έγινε 24% στο ΦΠΑ. Δεν είπατε όμως ποτέ στον κόσμο ότι ο ΦΠΑ δεν είχε καταργηθεί ποτέ στις μεταφορές, όπου είναι και το κόστος που συνδέεται με την ποιότητα ζωής των καταναλωτών. Δεν το είπατε ποτέ, το αποκρύπτατε. Και εδώ έρχεται η Κυβέρνηση να εφαρμόσει ένα μέτρο και παράλληλα συνιστά παρατηρητήριο, για να παρακολουθεί αν αυτό το μέτρο πραγματικά αγγίζει τους πολίτες, αν φθάνει στους πολίτες και όχι στις τσέπες των ολίγων. Αυτό κάνουμε. Το είχατε; Λέτε για το ΦΠΑ, που δεν ίσχυε σε μια σειρά δράσεων και πράξεων στο Αιγαίο. Είχε υπάρξει ποτέ σύστημα που παρακολουθούσε αν αυτός ο καταργημένος, μειωμένος ΦΠΑ ωφελούσε συνολικά τους πολίτες ή τις τσέπες ολίγων; Γιατί σας άκουσα να αγωνιάτε γιατί δεν έχουμε μέσα και κάποιες μεγάλες εταιρείες. Δεν μπορείτε να απογαλακτιστείτε από τα μεγάλα συμφέροντα. Αυτή είναι η αλήθεια. Ακόμα κι εδώ ήρθατε να μας πείτε κάτι τέτοιο και δεν ωχριάτε μπροστά όταν τα λέτε. Αυτή είναι η αλήθεια. Κυρίες και κύριοι συνάδελφοι, τι εννοούμε όταν λέμε μεταφορικό ισοδύναμο; Τι επιχειρούμε; Επιχειρούμε να μειώσουμε το κόστος μεταφοράς επιβατών και προϊόντων και να το προσαρμόσουμε στο μεγαλύτερο δυνατό βαθμό με το κόστος στις χερσαίες μεταφορές. Από αυτήν την προσπάθεια αποδεικνύεται ότι έχουν συγκεκριμένο όφελος οι πολίτες. Άλλωστε, σας είπα: Συνιστούμε το παρατηρητήριο για να παρακολουθούμε, για να μη γίνει αυτό που γίνεται συνήθως όπου καταλήγουν τελικά στις τσέπες των ολίγων όλες οι πολιτικές που εφαρμόζονται. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Έρχονται, λοιπόν, τα στοιχεία και δείχνουν ότι στην Αλόννησο θα έχουμε 3.000.000 όφελος από το μεταφορικό ισοδύναμο, στη Μυτιλήνη 6.000.000, στη Χίο 5.000.000, στην Ικαρία 2.000.000, αλλά και σ' όλα τα νησιά. Υπήρξε μία παρατήρηση - εγώ τη δέχομαι καλοπροαίρετα - ότι αν αυτό αφορά όλα τα νησιά, αυτή η Κυβέρνηση προχωρά σε διάταγμα, που είναι στον Πρόεδρο της Δημοκρατίας και μπορούμε να ελεγχθούμε σε λίγες μέρες, αν θέλετε, από οποιονδήποτε συνάδελφο σχετικά με το ποια είναι η εξέλιξή του. Επεκτείνεται η Γενική Γραμματεία Αιγαίου σε όλα τα νησιά. Ωστόσο, σας διέλαθε ότι μέσα στα νησιά του πιλοτικού προγράμματος είναι και νησιά του Ιονίου. Άρα, δεν περιορίζεται στο Αιγαίο. Γι' αυτό καμμιά φορά δεν το θέλω, αλλά σας λέω να έρχεστε πιο καλά διαβασμένοι στη Βουλή. Λέω, λοιπόν, κυρίες και κύριοι συνάδελφοι, ότι ακριβώς το μεταφορικό ισοδύναμο επιχειρεί να μειώσει στον μεγαλύτερο δυνατό βαθμό το κόστος μεταφοράς των πολιτών και των προϊόντων και να το εξισώσει στον μεγαλύτερο δυνατό βαθμό με το κόστος μεταφοράς των πολιτών, των επιβατών και των προϊόντων στη χερσαία Ελλάδα. Αυτό είναι πραγματικά ένα μέτρο πάρα πολύ σημαντικό και θα το δουν οι κάτοικοι. Ξέρετε, καμμιά φορά ο άνθρωπος εύκολα στον βωμό της σκοπιμότητας αυτοεξευτελίζεται προκειμένου να υπερασπιστεί πράγματα, τα οποία δεν στέκουν. Θα το δει ο κόσμος, όταν θα εφαρμοστεί αυτό και θα εφαρμοστεί απνευστί, όχι στο μέλλον. Τότε θα δούμε τι θα πει και για εσάς που δεν το εφαρμόσατε ποτέ και τι θα πει για εμάς που το εφαρμόζουμε τώρα κάτω από τις πολύ συγκεκριμένες περιοριστικές δημοσιονομικές συνθήκες. Άρθρο 2: Η πηγή χρηματοδότησης είναι το Πρόγραμμα Δημοσίων Επενδύσεων, εξήντα εκατομμύρια για το εξάμηνο που έρχεται και εκατόν πενήντα εκατομμύρια για τον επόμενο χρόνο, όπου θα επεκταθεί το πρόγραμμα σε όλα τα νησιά της χώρας, υλοποιώντας μ' αυτόν τον τρόπο για πρώτη φορά το άρθρο 101 του Συντάγματος. Αυτή είναι η αλήθεια και αυτή είναι η πραγματικότητα. Παράλληλα, όμως, κυρίες και κύριοι συνάδελφοι, θα κληθείτε να απολογηθείτε για το τι έχετε κάνει όσοι διατελέσατε Υπουργοί και κυβερνήσεις, ώστε να εξασφαλιστεί από την Ευρωπαϊκή Ένωση συγκεκριμένο πρόγραμμα υλοποίησης και εφαρμογής του προγράμματος «Εδαφική Συνοχή», για το οποίο πολλές φορές σε ευρωπαϊκές διακηρύξεις και συνθήκες υπήρξαν συγκεκριμένες αναφορές, όπως υπήρξε και στη Συνθήκη του Άμστερνταμ εδώ και αρκετά χρόνια, είκοσι περίπου χρόνια. Εμείς, λοιπόν, σε συνεργασία με τους περιφερειάρχες της Ελλάδος, τους τέσσερις περιφερειάρχες των αμιγώς νησιωτικών περιοχών της χώρας, ενεργοποιήσαμε τους είκοσι τρεις περιφερειάρχες των αμιγώς νησιωτικών περιοχών της Ευρώπης, τους έντεκα Υπουργούς των χωρών στις οποίες ανήκουν αυτές οι περιφέρειες, καθώς και τους Ευρωβουλευτές μας, τους οποίους καλέσαμε στη μόνιμη αντιπροσωπεία και τους ζητήσαμε να ενεργοποιηθούν πάνω σ' αυτά τα ζητήματα. Όλες αυτές οι προσπάθειες συγκλίνουν ώστε να φτάσουμε στη Σύνοδο της Βαλέτας των Υπουργών Μεταφορών και Ναυτιλίας και να υπάρξει ομόφωνη απόφαση. Και έτσι τώρα πλέον πιέζουμε την Κομισιόν για να υπάρξει συγκεκριμένο πρόγραμμα, το οποίο θα έρθει να κουμπώσει με αυτό το πρόγραμμα για να στηρίξει ακριβώς τη νησιωτική πολιτική. Αυτές είναι οι πολιτικές. Πήγαμε στην έδρα των περιφερειών. Το ξέρουν οι Έλληνες περιφερειάρχες. Δεν είχε πάει ποτέ Έλληνας Υπουργός εκεί για να ενεργοποιήσει τους περιφερειάρχες της Ευρωπαϊκής Ένωσης. Αυτές είναι οι πρωτοβουλίες και οι προσπάθειές μας. Όπως πήγαμε, όπως είπα, και στη FRONTEX. Γιατί επί δέκα χρόνια η Ελλάδα ζει μια άνιση μεταχείριση σε σχέση με άλλες χώρες, διεκδικώντας ακριβώς το δικαίωμα ίσης μεταχείρισης. Κυρίες και κύριοι συνάδελφοι, έχουμε προχωρήσει με τις διατάξεις αυτές στη σύσταση παρατηρητηρίου στο άρθρο 6. Πραγματικά εκεί δίνεται η δυνατότητα να παρακολουθούμε την εφαρμογή των μέτρων αυτών, για να έχουμε πραγματική εικόνα αν αυτά αγγίζουν και υπηρετούν πραγματικά τους πολίτες των νησιών μας. Στο άρθρο 9, δίνουμε μια τριετία. Την περίοδο αυτή, η εφαρμογή αυτού του προγράμματος θα αναδείξει και τα θετικά και τις αδυναμίες, για να δούμε ακριβώς πώς θα μπορέσουμε να ιάνουμε τις όποιες αδυναμίες, για να γίνει το πρόγραμμα πιο χρηστικό και πιο χρήσιμο για τους πολίτες. Με το άρθρο 12 ιδρύουμε την ακαδημία στην Κάλυμνο, σε ένα νησί που όλοι ξέρετε πώς συνδέεται με τη ναυτιλία. Αυτό δεν έγινε επειδή ήρθε το φως το αληθινό στο μυαλό μας. Όπως είπατε και εσείς και ισχυριστήκατε, η ακαδημία αυτή είναι αίτημα πολλών χρόνων. Ναι, αλλά ξεχάσατε ή το κάνατε σκοπίμως - όπως πολλές φορές το κάνετε - ότι πρώτα πρέπει να απολογηθείτε και να πείτε γιατί δεν το κάνετε εσείς. Και έρχεται αυτή η Κυβέρνηση και δεν κάνει μόνο αυτό. Υπήρχε μια εγκαταλελειμμένη ναυτική εκπαίδευση. Σημάναμε συναγερμό τα τελευταία τρία χρόνια. Δεν θέλω τώρα να πω ονόματα και να πω Υπουργούς που δεν πήγατε ποτέ σε σχολές. Υπήρξαν Υπουργοί Ναυτιλίας, για να μην πω Βουλευτές, που ήταν σε περιφέρειες με σχολές, που δεν είχαν πάει ποτέ στις σχολές ναυτικής εκπαίδευσης. Κι έρχεστε σε αυτό το Βήμα και μιλάτε και κλαίτε! Εντάξαμε σε περιφερειακά προγράμματα 10,5 εκατομμύρια ευρώ για εξοπλισμό. Καταργήσατε τις διακόσιες είκοσι θέσεις μόνιμων καθηγητών από τις διακόσιες ογδόντα στις σχολές. Συστήσαμε εκατόν είκοσι θέσεις και πήραμε διακόσιους ογδόντα ωρομίσθιους καθηγητές για να καλύψουμε τις ανάγκες. Αναθέσαμε στο Ίδρυμα «Ευγενίδη» την επεξεργασία του ωρολογίου προγράμματος, για να έχουμε ένα υπερσύγχρονο πρόγραμμα που να απαντά στις ανάγκες της ποντοπόρου ναυτιλίας. Να σας πω τι γινόταν με την ακτοπλοΐα - είναι να κλαίμε όλοι μαζί - , πού πήγαιναν τα λεφτά για τις άγονες αεροπορικές γραμμές και ποιοι τα κονόμαγαν, πού πήγαιναν τα λεφτά για τις περίφημες άγονες γραμμές και τι γινόταν στο Αιγαίο όλα αυτά τα χρόνια, πώς λειτουργούσε το σύστημα και ποιοι εξυπηρετούνταν; Τολμήσαμε να συγκρουστούμε με συμφέροντα και έρχεται το Κομμουνιστικό Κόμμα να μας λέει ότι τρέμουμε τους εφοπλιστές. Εσείς βγάλατε το «ΒΙΤΣΕΝΤΖΟΣ ΚΟΡΝΑΡΟΣ» από τη γραμμή που υπήρχε τριάντα χρόνια; Εσείς εφαρμόσατε τις διατάξεις για τα δικαιώματα των εργαζομένων στη ναυτιλία; Τόσα χρόνια που ήσασταν και έρχεστε και μας λέτε εύκολες κουβέντες; Κυρίες και κύριοι συνάδελφοι, εμείς δεν θεωρούμε ότι αυτά τα μέτρα ολοκληρώνουν την υποχρέωση, που έχει η πολιτεία απέναντι στη νησιωτική χώρα. Οι πολιτικές πρέπει να συνεχίσουν, να ενισχύονται, για να μπορέσουμε πραγματικά να περιορίσουμε τα φαινόμενα του κοινωνικού και οικονομικού αποκλεισμού που αισθάνονται οι νησιώτες. Όμως όταν απευθύνεστε σε εμάς για τα νησιά θα πρέπει να είστε αρκετά προετοιμασμένοι γιατί είμαστε μια πολιτική ηγεσία που έχουμε επισκεφθεί τη συντριπτική πλειοψηφία των νησιών για να δούμε από κοντά τα προβλήματα και να απαντήσουμε.
Κύριε Υπουργέ, απλώς να γνωρίζετε ότι έχετε φτάσει στα δεκαοκτώ λεπτά.
Τελειώνω, κύριε Πρόεδρε. Θέλετε να σας πω τι γίνεται με τα λιμάνια της χώρας; Νομίζω ότι θα αισθανθείτε πολύ δύσκολα. Κατ' αρχάς να σας πω για την ΕΣΑΛ, το αρμόδιο όργανο που ενέκρινε τις μελέτες των λιμανιών. Δεν είχατε όλα αυτά τα χρόνια εκπρόσωπο της ένωσης πλοιάρχων, δηλαδή των ανθρώπων που βάζουν και βγάζουν τα πλοία στα λιμάνια. Με αυτόν τον τρόπο κυβερνούσατε τη χώρα, με αυτόν τον τρόπο! Αυτή είναι η αλήθεια. Ελάτε, πάρτε τον λόγο και διαψεύστε με γι' αυτό που λέω. Ξέρετε αυτή τη στιγμή πώς λειτουργεί το λιμάνι της Σαντορίνης στο επίκεντρο του παγκόσμιου τουρισμού; Το 2010 παρελήφθη. Το ίδιο στην Ικαρία. Το ίδιο στον Άη Στράτη. Λιμάνια που πληρώθηκαν με λεφτά του ελληνικού λαού. Και έρχεστε εδώ και λέτε «τι κάνει αυτή η Κυβέρνηση»; Θα χρειαζόταν λίγη αυτοκριτική και λίγη γενναιότητα, να πείτε «δεν κάναμε αυτό, εκείνο, το άλλο. Δεν φέραμε αυτό το μέτρο κι ήταν λάθος μας». Πείτε το. Ένας να βγει να το πει. Δεν ήταν λάθος σας; Γιατί δεν το λέτε; Γιατί μας λέτε ότι αύριο θα το κάνετε καλύτερο; Και γιατί δεν το κάνατε μέχρι τώρα; Να βγείτε να το πείτε με γενναιότητα. Να πείτε «Ναι, κάναμε λάθος. Το αφήσαμε στα αζήτητα». Έτσι η πολιτική αποκτά περιεχόμενο και ουσία. Κλείνω, κύριε Πρόεδρε, λέγοντας ότι όσοι δεν ψηφίσετε αυτή τη νομοθετική προσπάθεια είμαι βέβαιος ότι πολύ σύντομα, μόλις εφαρμοστεί και ο κόσμος καταλάβει τι θα σημαίνει για τον ίδιον, για τη ζωή του, θα καταλάβετε ότι διαπράττετε πολύ μεγάλο λάθος στον βωμό μιας μικρόψυχης, πολιτικάντικης λογικής, που δεν είχε ούτε τη γενναιότητα να αναγνωρίσει γιατί δεν έγινε μέχρι τώρα και που δεν έχει τη γενναιότητα να πει «ναι, μπράβο, έστω ως αρχή, ως μια νέα ουσιαστική προσπάθεια εκδηλώνει με συγκεκριμένο και απτό τρόπο το ενδιαφέρον για μια περιοχή». Εγώ δέχομαι εκ προοιμίου ότι όλοι, με τον τρόπο του ο καθένας, έχουμε ή θα πρέπει να έχουμε το ίδιο ενδιαφέρον. Σας ευχαριστώ.
Κύριε Πρόεδρε, παρακαλώ τον λόγο.
Ορίστε, κύριε Λοβέρδο. Τι θέλετε; Περί τίνος πρόκειται;
Κύριε Πρόεδρε, θα ήθελα τον λόγο για δυο λεπτά, ως έχω εκ του Κανονισμού το δικαίωμα μετά την ομιλία του κυρίου Υπουργού.
Ορίστε, έχετε τον λόγο.
Στην πρώτη μου ομιλία, κύριε Πρόεδρε, έκανα μια αναφορά σε γενικότερα πολιτικά θέματα απαντώντας σε όσα είπε ο κ. Κουρουμπλής στην αρμόδια Διαρκή Επιτροπή. Μετά την ομιλία του τώρα δεν θα είχα κάτι να προσθέσω. Είπε ο Υπουργός αυτά που έπρεπε να πει για το σχέδιο νόμου του. Εμείς με τον κ. Καρρά νομίζω ότι δείξαμε με τρόπο υποδειγματικό πώς πρέπει να φέρεται μια σοβαρή Αντιπολίτευση. Ωστόσο, παίρνω τον λόγο για να του πω τα εξής: Όλα καλά αυτά τα οποία λέτε και αφορούν το δικό σας έργο. Αμφισβητείτε, βέβαια, αλλά αυτό είναι ένα θέμα άλλου είδους διαλόγου. Τι θέλετε τις αναφορές στο παρελθόν, σε ό,τι τουλάχιστον αφορά τον δικό μας πολιτικό χώρο, παλαιότερα το ΠΑΣΟΚ; Τι τις θέλετε τις αναφορές; Τι τη θέλετε τη σύγκριση; Γιατί τα κάνετε αυτά; Για να έχουμε στη Βουλή αυτού του είδους την αντιπαράθεση; Είναι παραγωγική; Γιατί να πρέπει να σας θυμίσω εσάς τώρα ότι εμείς, ως πολιτικός χώρος, είμαστε αυτοί οι οποίοι έκαναν το Πανεπιστήμιο του Αιγαίου; Τι θα προσφέρουμε στη συζήτηση σήμερα στη Βουλή; Τον ΟΚΑΝΑ; Τα νοσοκομεία; Τη διασύνδεση των νησιών της λεγόμενης άγονης γραμμής και από τον αέρα, αλλά και από τα καράβια; Αυτά δηλαδή γιατί πρέπει να σας τα λέει ένας εκπρόσωπος του δικού μας πολιτικού χώρου; Γιατί προκαλείτε αυτές τις συγκρίσεις, προκαλώντας και την κοινή λογική; Τα έχετε ανάγκη μάλλον. Έχετε ανάγκη να ισχυρίζεστε ότι πάθατε απώλεια πρόσφατης μνήμης, για να έχετε κάτι να λέτε. Σας είπα και στην πρωτομιλία μου ότι όσο είμαστε εμείς εδώ, τέτοια κούφια λόγια δεν θα περνάνε. Ευχαριστώ.
Ευχαριστούμε τον κ. Λοβέρδο. Κύριε Συρίγο, έχετε τον λόγο για πέντε λεπτά.
Κυρίες και κύριοι συνάδελφοι, διαβάζω ένα απόσπασμα από την καρδιά της αιτιολογικής έκθεσης, η οποία πιστεύω ότι απεικονίζει και τη ratio του νόμου που συζητάμε. «Η προτεινομένη νομοθετική ρύθμιση αποτελεί την έμπρακτη απόδειξη μιας νέας, ανθρωποκεντρικής προσέγγισης στη νησιωτικότητα, η οποία δεν πρέπει να διαμορφώνει όρους μειονεξίας, αλλά αξιοποιήσιμης ιδιαιτερότητας.» Το μεταφορικό ισοδύναμο είναι μια καλή αρχή με πολλούς συμβολισμούς, που συμπληρώνεται από θετικά βήματα που έχουν γίνει και σε άλλους τομείς όπως η υγεία. Και μόνο γι' αυτόν τον λόγο είναι άσχημο να χαρακτηρίζεται «επίδομα». Η συστηματική νησιωτική πολιτική ως ζητούμενο σε μια χώρα κατ' εξοχήν θαλασσινή και νησιωτική απεδείχθη τελικώς ότι δεν υπήρχε - η συστηματική νησιωτική πολιτική, επαναλαμβάνω - ούτε καν ως σύλληψη. Λόγια υπήρχαν. Μετά τη βλαβερή απώλεια του μειωμένου ΦΠΑ απεδείχθη ότι «ο βασιλιάς ήταν γυμνός». Έτσι, λοιπόν, το μεταφορικό ισοδύναμο, που εισάγεται με το υπό συζήτηση νομοσχέδιο, όχι ως αντιστάθμισμα στην απώλεια του ΦΠΑ, την οποία πάντα θα μνημονεύουμε και σε κάθε ευκαιρία, πέρα από το ότι αποτελεί - το μεταφορικό ισοδύναμο εννοώ - ένα αναγκαίο βήμα, θεωρούμε ότι είναι μόνο η αρχή στην εφαρμογή της συνταγματικής επιταγής των άρθρων 101 παράγραφος 4, σε συνδυασμό με το άρθρο 106 παράγραφος 1. Είναι ένα θετικό βήμα προς την κατάρτιση και τον σχεδιασμό μιας ολοκληρωμένης νησιωτικής πολιτικής. Κυρίες και κύριοι συνάδελφοι, η νησιωτικότητα δεν είναι ιδεολογία, ούτε σύνθημα, ούτε μεταφυσική, ούτε αναζήτηση επιπλέον δικαιωμάτων. Είναι μια πολιτική, που έρχεται να τακτοποιήσει τις ανάγκες που δημιουργεί η γεωγραφία και υπ' αυτήν την έννοια δεν παραβιάζει την ισότητα όπως εφοβούντο κάποιοι παλαιότερα, που στη συνταγματική αναθεώρηση του 2001 την είχαν τοποθετήσει κάτω από το σχετικό άρθρο με τη μορφή ερμηνευτικής δήλωσης. Ευτυχώς, το 2008 έγινε παράγραφος άρθρου, δηλαδή του 101, όμως κάπως ατελώς, lex imperfecta, αφού η παραγνώρισή της δεν έχει ουσιαστικά συνέπειες. Μήπως πρέπει να την ξαναδούμε και να την επαναδιατυπώσουμε με την επιβαλλομένη πληρότητα εν όψει και της εξελισσόμενης συζητήσεως για τη συνταγματική αναθεώρηση; Το νομοσχέδιο ευχόμαστε να είναι η αρχή μιας σοβαρής πορείας για τη νησιωτική πολιτική, η οποία εκπονείται και είναι αναγκαίο να την προχωρήσουμε. Νησιωτική πολιτική και νησιωτικότητα. Θα έλεγα «και όμως, κινείται!». Αυτός ο σημαντικός συμβολισμός, εκτός από την ουσία του μεταφορικού ισοδυνάμου, ας μας μείνει, ας τον κρατήσουμε. Είναι σημαντικό να αντιληφθούμε ότι οι κρίσεις - και οι επικρίσεις ακόμη - γίνονται επί του κειμένου που υφίσταται και αυτό κάποιος το δημιούργησε, το συνέταξε, το εμπνεύστηκε και το εισαγάγει και τώρα το συζητούμε. Είναι η δημιουργική βάση. Ας κτίσουμε πάνω σε αυτήν όλοι μαζί. Μπορούμε. Κλείνω με μία υπενθύμιση. Αν και ίσως είναι ενοχλητική, πρέπει να την κάνουμε, με ήσυχο τρόπο. Τον Αύγουστο του 2015 ο κοινός νομοθέτης, δηλαδή η Βουλή, ψήφισε την κατάργηση του μειωμένου συντελεστή ΦΠΑ στα νησιά, διακόσιοι είκοσι δύο ή διακόσιοι είκοσι τρεις Βουλευτές, υποκείμενος, ο κοινός νομοθέτης, στις αναγκαστικές περιστάσεις. Με τον νόμο αυτό δηλαδή καταργήθηκε ο μειωμένος συντελεστής ΦΠΑ τον Αύγουστο του 2015. Αυτό που έκτοτε γίνεται αντικείμενο έριδων και διαπληκτισμών είναι η τοπική του επέκταση ανά ομάδα νησιών. Τούτο πρέπει να αντιληφθεί όποιος μας παρακολουθεί, για την πληρότητα της συζητήσεως και για να μη δημιουργούνται σφαλερές εντυπώσεις. Ευχαριστώ πολύ.
Ευχαριστούμε τον κ. Συρίγο. Τον λόγο έχει ο κύριος Υφυπουργός, που θέλει να αναπτύξει μια τροπολογία.
Ουσιαστικά να πούμε ποιες τροπολογίες γίνονται δεκτές, κύριε Πρόεδρε. Από τις βουλευτικές γίνεται δεκτή η τροπολογία με γενικό αριθμό 1633 και ειδικό 48, του κ. Μανιού, «Τροποποιήσεις του άρθρου 90 του ν.4504/2017».
Αν έχετε την καλοσύνη, να μας πείτε και τα νούμερα.
Είπα ότι η τροπολογία με γενικό αριθμό 1633 και ειδικό 48 γίνεται δεκτή. Όσο για τις υπόλοιπες, ούτως ή άλλως η μία δεν έγινε δεκτή και η άλλη έγινε δεκτή στη διαδικασία των επιτροπών.
Η τροπολογία που καταθέσαμε εμείς;
Δεν έγινε δεκτή στις επιτροπές, κύριε Αθανασίου.
Ρωτάω μήπως γίνεται δεκτή στην Ολομέλεια.
Την επανακαταθέσατε; Δεν έχει επανακατατεθεί. Δεν γίνεται δεκτή, κύριε Αθανασίου, και θα σας ενημερώσω για ποιους λόγους στην ομιλία μου. Η τροπολογία με γενικό αριθμό 1629 και ειδικό 44, του κ. Σταθάκη, γίνεται δεκτή. Η τροπολογία με γενικό αριθμό 1630 και ειδικό 45 είναι μία τροπολογία η οποία αποσκοπεί στο να διευκολύνει την απόδοση των χρημάτων που είναι από τις άγονες γραμμές προς τις ακτοπλοϊκές εταιρείες και ουσιαστικά να εναρμονιστεί με τους κανονισμούς για την πληρωμή που υπάρχουν και για τα υπόλοιπα Υπουργεία, για τις υποχρεώσεις του δημοσίου. Επομένως, είναι μία τροπολογία που φέρνει το Υπουργείο μας και προφανώς γίνεται δεκτή. Η τροπολογία με γενικό αριθμό 1631 και ειδικό 46, της κ. Αχτσιόγλου και λοιπών, γίνεται δεκτή. Επίσης, η τροπολογία με γενικό αριθμό 1632 και ειδικό 47 γίνεται δεκτή. Οι άλλες δύο τροπολογίες, οι με αριθμό 1626/41 και 1628/43 έχουν ήδη ενσωματωθεί. Ευχαριστώ.
Κύριε Πρόεδρε, μπορώ να έχω τον λόγο;
Ορίστε, κύριε Κεγκέρογλου, τι θέλετε;
Κύριε Υπουργέ, έχουμε θέσει ένα θέμα για την Κρήτη. Έχετε να μας δώσετε κάποια απάντηση;
Μπορείτε να απαντήσετε και στην ομιλία σας, κύριε Υφυπουργέ.
Θα απαντήσω στην ομιλία μου, αλλά μιας που το θέτετε είναι ένα ζήτημα που έχει να κάνει και με τους κανονισμούς της Ευρωπαϊκής Ένωσης. Θα το θέσουμε και στην Ευρωπαϊκή Ένωση διότι αφορά τις χρηματοδοτήσεις των μικρών νησιών και κατά την έννοια των ορισμών της Ευρωπαϊκής Ένωσης, μικρά νησιά είναι τα νησιά με κάτω από πεντακόσιες χιλιάδες κατοίκους. Η Κρήτη θεωρείται μεγάλο νησί. Θα πρέπει να δοθεί εξαίρεση. Θα το διερευνήσουμε. Ούτως ή άλλως, αυτή τη στιγμή είναι πιλοτική η εφαρμογή. Ευχαριστώ.
Ευχαριστούμε τον κύριο Υφυπουργό. Κύριε Δημητριάδη, έχετε τον λόγο για πέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, θα περίμενε κανείς πως θα συμφωνούσαν όλες οι πολιτικές δυνάμεις ότι όχι μόνο θα έπρεπε να κατατεθεί αυτό το νομοσχέδιο, αλλά θα έπρεπε να βιαστούμε κιόλας για την εφαρμογή του, δηλαδή για το μεταφορικό ισοδύναμο για τα νησιά μας. Κάτι τέτοιο δυστυχώς δεν φαίνεται να είναι εφικτό. Είμαστε η χώρα με ένα μεγάλο νησιωτικό μέγεθος στην επικράτειά της, το 1/6 περίπου, και ως εκ τούτου οι στρατηγικές αντιμετώπισης αυτών των ιδιαιτεροτήτων είναι ιδιαίτερα σημαντικές διότι αφορούν τελικά το σύνολο του εγχώριου αναπτυξιακού και κοινωνικού υποδείγματος. Έχει μεγάλη σημασία και όσον αφορά την οικονομική ανάπτυξη των νησιών αλλά και την κοινωνική οργάνωσή τους. Ταυτόχρονα έχει σημαντικό αποτύπωμα στο αναπτυξιακό εθνικό υπόδειγμα καθώς και στον εκσυγχρονισμό της δημόσιας οργάνωσης και της δημόσιας διοίκησης. Σε αυτήν την προσπάθεια, λοιπόν, εξάλειψης των ανισοτήτων στην ανάπτυξη αλλά και τη βελτιστοποίηση της επικοινωνίας, δύο είναι οι καθοριστικές παρεμβάσεις σε αυτήν την προοπτική. Και οι δύο επικαθορίζονται από μια κρίσιμη έννοια, τη διασύνδεση. Αφορούν, πρώτον, την ενέργεια και δεύτερον, τις μεταφορές. Όσον αφορά την ενέργεια θέλουμε και φθηνότερη ενέργεια και ενεργειακή αυτάρκεια, αλλά και περιβαλλοντική αναβάθμιση μέσω μιας διασύνδεσης που δεν έχει γίνει στο παρελθόν. Όσον αφορά τη μεταφορά θέλουμε και φθηνότερες και ποιοτικότερες μεταφορές και για προϊόντα και για ανθρώπους. Θα μου επιτρέψετε να παρατηρήσω πως και για τις δύο αυτές ενότητες η διαχρονική αντιμετώπιση του κράτους ήταν αδύναμη, ανεπαρκής και μάλλον πελατειακή. Τελικά ήταν πάντοτε εκτός εποχής. Το κυριότερο όμως ήταν πως διατηρούσε την αναπτυξιακή ανισότητα και τον κοινωνικό αποκλεισμό στα νησιά μας. Στο ζήτημα λοιπόν της ενέργειας για δεκάδες χρόνια διατηρούσε την πανάκριβη, αντιοικολογική και αναχρονιστική παραγωγή ηλεκτρικής ενέργειας από μηχανές εσωτερικής καύσης diesel, γεγονός που την καθιστούσε πανάκριβη και απρόσιτη και για τα ίδια τα νησιά και για την ελληνική οικονομία. Χάθηκαν και χάνονται δεκάδες δισεκατομμύρια ευρώ που θα ήταν χρήσιμα για την παραγωγική ανασυγκρότηση και των νησιών και της χώρας, γεγονός το οποίο έχουμε αλλάξει και το αλλάζουμε γρήγορα και αποτελεσματικά και με τη γρήγορη διασύνδεση της Κρήτης αλλά και των Κυκλάδων, που ήδη εφαρμόζεται, αλλά και διά της ανάθεσης νέων εργαλείων στα ζητήματα της ενέργειας, όπως οι ενεργειακές κοινότητες, οι ΑΠΕ και άλλα. Το δεύτερο που αφορά και το παρόν νομοσχέδιο και είναι εξίσου σημαντικό, αφορά τις μεταφορές, δηλαδή προϊόντων και ανθρώπων. Υπήρχε παλαιότερα επιδότηση - το μόνο εργαλείο σε αυτήν την κατεύθυνση - των άγονων γραμμών, ένα μέτρο που ήταν μακριά από την πραγματική οικονομία των νησιών αλλά και τις παραγωγικές ανάγκες των νησιωτών, καθώς υποστήριζε μόνο μια λογική πελατειακότητας. Το μεταφορικό ισοδύναμο είναι ένα κατ' εξοχήν μέτρο στήριξης της νησιωτικότητας. Έρχεται να καλύψει τη διαφορά του αυξημένου κόστους μεταφορών από και προς τα νησιά λόγω του θαλάσσιου αποκλεισμού τους από την ενδοχώρα. Αναφέρεται σε αυτό, που μας ενδιαφέρει πραγματικά και είναι η ίδια η οικονομική δραστηριότητα και στο σύνολό της αλλά και η μείωση του κόστους μεταφοράς των νησιωτών αλλά και των εμπορευμάτων. Συνοπτικά θα μπορούσαμε να πούμε ότι τη νησιωτικότητα την καθορίζει η απομόνωση και η περιφερειακότητα, δεύτερον, το μικρό μέγεθος, τρίτον, το ιδιόμορφο και εύθραυστο φυσικό περιβάλλον, τέταρτον, η ιδιαίτερη πολιτισμική και βιωματική ταυτότητα του τοπίου. Το νησί αποτελεί εξ ορισμού μια γεωγραφικά απομονωμένη περιοχή εξαιτίας της θάλασσας, που το περιβάλλει και το νησί έχει σαφώς και εκ φύσεως περιορισμένη αναπτυξιακή δυνατότητα. Ο νησιωτικός χώρος είναι ταυτόχρονα κατακερματισμένος και δεν εννοείται η συμπληρωματικότητα μεταξύ των νησιών του ιδίου συμπλέγματος τόσο σε επίπεδο υπηρεσιών όσο και από άποψη αξιοποίησης πόρων. Τα νησιά αποτελούν ευάλωτα οικοσυστήματα, ιδιαίτερα εκτεθειμένα σε φυσικά φαινόμενα και ανεξέλεγκτες περιβαλλοντικές επιρροές. Έχω να πω αρκετά για τα νησιά μας, τα έχει πει όμως με πολύ καλύτερο τρόπο ο εισηγητής μας, οπότε θα τα αφήσω και δεν θα επεκταθώ. Έρχομαι στο διά ταύτα. Από το 2016 λοιπόν, που ξεκίνησε η επεξεργασία των ζητημάτων νησιωτικής πολιτικής από την Κυβέρνησή μας και ο Πρωθυπουργός μας εξήγγειλε την ολοκληρωμένη νησιωτική πολιτική, ιδρύθηκε και το Υφυπουργείο Νησιωτικής Πολιτικής και η Κυβέρνηση άρχισε να εφαρμόζει μια σειρά μέτρων, ώστε να καλύψει το τεράστιο κενό που υπήρχε σε αυτό το ζήτημα. Σήμερα είμαστε, βεβαίως, ακόμα πολύ πίσω και πρέπει να γίνουν πολλά, διότι χρειάζονται και συγκεκριμένες τομές και δράσεις αλλά και επιπλέον πρόνοιες στην κατεύθυνση ανάπτυξης της περιφερειακής, νησιωτικής συνείδησης. Το μεταφορικό ισοδύναμο, λοιπόν, εντάσσεται ακριβώς σε αυτήν την πολιτική της νησιωτικής πολιτικής και είναι ιδιαίτερα σημαντικό γιατί έρχεται να διορθώσει ανισότητες στις μεταφορές και επομένως, στην περιφερειακή εξισορρόπηση και στη νησιωτική ανάπτυξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Προβλέπεται, λοιπόν, στο νομοσχέδιό μας το πού και το πότε θα εφαρμοστεί, πώς θα χρηματοδοτηθεί, ποιοι είναι οι δικαιούχοι και δεν βάζει συγκεκριμένα εισοδηματικά κριτήρια. Η αναπτυξιακή και παραγωγική ανασυγκρότηση είναι προτεραιότητά μας και την προωθούμε σε όλο το εύρος της χώρας. Η άρση των περιφερειακών ανισοτήτων και του κοινωνικού αποκλεισμού γίνεται βήμα βήμα και είναι μέρος της μεταρρυθμιστικής μας προσπάθειας για μια δικαιότερη και ευημερούσα κοινωνία εν συνόλω της χώρας, καθώς και της νησιωτικής. Σας ευχαριστώ πολύ.
Ευχαριστούμε τον κ. Δημητριάδη. Τον λόγο έχει η κ. Καφαντάρη.
Ευχαριστώ, κύριε Πρόεδρε. Κυρίες και κύριοι Βουλευτές, ένα σημαντικό βήμα αναγνώρισης στην πράξη της νησιωτικότητας αποτελεί το σχέδιο νόμου το οποίο συζητάμε σήμερα για το μεταφορικό ισοδύναμο, το οποίο αποτελεί μια θεσμική τομή και για τους κατοίκους των νησιών, τους νησιώτες και τις νησιώτισσες, αλλά και για τους επιχειρηματίες. Η νησιωτικότητα αποτελεί την εξειδίκευση της όποιας κυβερνητικής πολιτικής στα νησιά, προβλέπεται δε από το Σύνταγμά μας, ειδικότερα στο άρθρο 101 όπου αναφέρεται: «Ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπ' όψιν τις ιδιαίτερες συνθήκες νησιωτικών και ορεινών περιοχών, μεριμνώντας για την ανάπτυξη τους». Επιτέλους, κυρίες και κύριοι Βουλευτές, μετά από δεκαετίες η ελληνική πολιτεία εισάγει νομοθετικά το μεταφορικό ισοδύναμο, το οποίο αποτελεί ένα πάγιο αίτημα, μια απαίτηση των νησιωτών κατοίκων και επιχειρηματιών. Συγκεκριμένα, το μεταφορικό ισοδύναμο αφορά την εξίσωση του κόστους μεταφοράς επιβατών και εμπορευμάτων στα νησιά με το κόστος της χερσαίας μεταφοράς. Αν και η χώρα μας, ως γνωστόν, διαθέτει γύρω στα έξι χιλιάδες νησιά από τα οποία εκατόν δέκα τέσσερα κατοικούνται εδώ και δεκαετίες, ένα σοβαρό μέτρο, όπως αυτό του μεταφορικού ισοδυνάμου, δεν έχει εφαρμοστεί. Ακόμη και από το 1981, που η χώρα μας μπήκε στην ΕΟΚ, κανείς δεν ενδιαφέρθηκε για ιδιαίτερα μέτρα για τα νησιά μας, όπως έκαναν άλλες χώρες στην Ευρώπη, η Δανία, η Ιρλανδία, η Μεγάλη Βρετανία, που κατοχύρωσαν προνόμια και ειδικούς όρους προσαρμογής της νησιωτικότητας. Το ίδιο έγινε και με τη Συνθήκη του Μάαστριχτ το '92 και αργότερα με τη Συνθήκη του Άμστερνταμ. Με τη θέσπιση του μεταφορικού ισοδυνάμου δημιουργούνται σημαντικές αναπτυξιακές δυνατότητες στις επιχειρήσεις, μικρές και μικρομεσαίες, των νησιών μας. Για δε τους κατοίκους των νησιών ανεξάρτητα εισοδήματος, οι οποίοι παύουν να θεωρούνται πλέον πολίτες δεύτερης κατηγορίας, το μεταφορικό ισοδύναμο αφορά το κόστος εισιτηρίων ελεύθερων γραμμών, όχι μόνο των άγονων. Πρόκειται για μια τολμηρή και πρωτοπόρα μεταρρύθμιση, μια ουσιαστικά νησιωτική πολιτική που θα εφαρμοστεί πιλοτικά από την 1η Ιουλίου 2018 σε σαράντα εννιά νησιά μας, ενώ θα τεθεί σε πλήρη λειτουργία από την 1η του επόμενου έτους του 2019. Η φιλοσοφία του μέτρου είναι το δικαίωμα του νησιώτη και του επιχειρηματία, που βρίσκεται στα νησιά να απολαμβάνει μεταφορικές υπηρεσίες με το ίδιο κόστος, που απολαμβάνει ο κάτοικος της Αθήνας και άλλων περιοχών της υπόλοιπης Ελλάδας. Πρώτη φορά σε τέτοια έκταση εφαρμόζεται το μέτρο αυτό σε όλη την Ευρώπη. Υπεύθυνη δε για τη λειτουργία του συστήματος είναι η Γενική Γραμματεία Αιγαίου και Νησιωτικής Πολιτικής, ενώ παράλληλα θα υπάρχει συνεργασία με το Υπουργείο Ψηφιακής Πολιτικής για την κατασκευή της ηλεκτρονικής πλατφόρμας, μιας απλής και εύχρηστης πλατφόρμας για όλους τους νησιώτες και για όλες τις μικρομεσαίες νησιωτικές επιχειρήσεις, ούτως ώστε να απολαμβάνουν εύκολα οι κάτοικοι, οι έμποροι των νησιών τα οφέλη αυτού του μέτρου, ενώ η Γενική Γραμματεία Καταναλωτή θα είναι αρμόδια για την παρακολούθηση των τιμών και των προϊόντων μετά την εφαρμογή αυτού του μέτρου. Η συνέργεια αυτή καθαυτή καθιστά το μέτρο του μεταφορικού ισοδυνάμου λιγότερο γραφειοκρατικό για όλους τους πολίτες των νησιών. Πρόκειται, δηλαδή, για ένα πλέγμα κυβερνητικού συντονισμού και ανοιχτών συνεργασιών στον αντίποδα των φαινομένων του κατακερματισμού από τα οποία είχε πληγεί η δημόσια διοίκηση, ειδικά στον τομέα της ψηφιακής πολιτικής. Η επιδότηση των επιχειρήσεων μέσω του μεταφορικού ισοδυνάμου είναι σημαντική πολιτική ειδικά για τα νησιά τα οποία χαρακτηρίζονται σε πρωτογενή και δευτερογενή παραγωγή. Είναι τα παραγωγικά νησιά. Αναφέρω ενδεικτικά τη Λέσβο, τη Σάμο, τη Νάξο και άλλα. Με το μεταφορικό ισοδύναμο θα πάψουν να έχουν ανταγωνιστικό μειονέκτημα επιβαρυμένου κόστους μεταφοράς, γεγονός ιδιαίτερα σημαντικό για τις μικρές και μικρομεσαίες επιχειρήσεις που δραστηριοποιούνται σε αυτά τα νησιά. Ίδια λογική θα ισχύει και για την μεταφορά καυσίμων στα νησιά. Για την επιδότηση επιχειρήσεων καυσίμων από τη μελέτη έχει προκύψει ποιο είναι το κόστος, που πρέπει να πληρώσει κάποιος για μία μεταφορά στην ηπειρωτική Ελλάδα από το σημείο αναχώρησης του προϊόντος μέχρι το σημείο άφιξης. Το μεταφορικό ισοδύναμο επιδοτεί τον ίδιο τον νησιώτη επιχειρηματία, όχι την ακτοπλοϊκή εταιρεία, όπως ακούσαμε, ή την μεταφορική στη διαφορά του κόστους που συνίσταται η ακτοπλοϊκή μετακίνηση των προϊόντων για την ίδια απόσταση. Μία κουβέντα σε σχέση με τον μειωμένο ΦΠΑ στα νησιά. Η χώρα είχε όφελος περίπου 85.000.000 ευρώ από την κατάργηση των μειωμένων συντελεστών ΦΠΑ. Με το μεταφορικό ισοδύναμο τα νησιά θα επιδοτούνται από την πρώτη του χρόνου, του 2019, τουλάχιστον 150.000.000. Επαναλαμβάνω κάτι που το είπε και ο Υπουργός, αλλά πρέπει να το λέμε: 24% ΦΠΑ ισχύει μέχρι σήμερα στις μεταφορές. Η προτεινόμενη νομοθετική ρύθμιση, λοιπόν, αποτελεί την έμπρακτη απόδειξη μίας ανθρωποκεντρικής προσέγγισης στη νησιωτικότητα, που δεν πρέπει να διαμορφώνει όρους μειονεξίας, αλλά αξιοποίησης ιδιαιτερότητας. Είναι καιρός, λοιπόν, οι νησιώτες μας να αισθανθούν ισότιμοι πολίτες και να ανακτήσουν πλέον τις ευκαιρίες που οι ίδιοι δικαιούνται από την ελληνική πολιτεία. Ευχαριστώ.
Ευχαριστούμε, κυρία Καφαντάρη. Τον λόγο η Κοινοβουλευτική Εκπρόσωπος του ΚΚΕ κ. Μανωλάκου για δώδεκα λεπτά.
Μπορεί το νομοσχέδιο για το μεταφορικό ισοδύναμο του Υπουργείου Ναυτιλίας να έχει τη μορφή του επείγοντος, αλλά, εδώ που τα λέμε, πανέτοιμες ήταν οι τροπολογίες των άλλων Υπουργείων. Πάει να καταντήσει πολυνομοσχέδιο. Και εμείς ρωτάμε: Γιατί θα έπρεπε να ψηφιστούν τώρα; Δεν νομίζω ότι έχουν μερικές και επείγοντα χαρακτήρα. Θα μπορούσαν να έρθουν σε άλλα νομοσχέδια, ας πούμε σε αυτό του ΣΕΠΕ του Υπουργείου Εργασίας, που είναι έτοιμο και κατατίθεται, ή για το ΙΓΜΕ. Πριν από λίγες μέρες είχαμε νομοσχέδιο του Υπουργείου Περιβάλλοντος και μάλιστα μας το είχε πει ο κ. Σταθάκης ότι θα τις έφερνε. Προτίμησε, όμως, το επείγον νομοσχέδιο. Βιάζεστε στην υλοποίηση της αντιλαϊκής, ταξικής πολιτικής σας. Μήπως και με αυτό το μεταφορικό ισοδύναμο τι προωθείτε καμουφλαρισμένα; Την ενίσχυση του εφοπλιστικού κεφαλαίου. Δεν φτάνει το αφορολόγητο πετρέλαιο που τους έχετε εξασφαλίσει όλες οι κυβερνήσεις, οι πάμπολλες φοροαπαλλαγές, οι τσακισμένοι μισθοί των ναυτεργατών που έχετε περάσει και ψηφίσει με αντιλαϊκά νομοθετήματα. Συνεπώς ο έρωτας όλων σας, που είπατε, κύριε Κουρουμπλή, στους εφοπλιστές, δεν κρύβεται. Γονατίζετε και υλοποιείτε ό,τι σας ζητάνε και με το παραπάνω. Εξάλλου, η ταξική σας πολιτική φαίνεται παντού. Από την φοροεπιδρομή και επίθεση στα δικαιώματα και εισοδήματα των εργαζομένων, τις κατασχέσεις στους πλειστηριασμούς μέχρι τις χθεσινές πλημμύρες στη Μάνδρα Αττικής. Έχουμε θρηνήσει πριν από οκτώ μήνες δεκάδες νεκρούς. Η περιοχή παραμένει απροστάτευτη απέναντι στα έντονα καιρικά φαινόμενα και οι κάτοικοι εξακολουθούν να ζουν με τον φόβο και την αγωνία. Κανένα από τα αντιπλημμυρικά έργα δεν έχει καν ξεκινήσει. Και κατά τα άλλα είναι και προκλητικό να βγαίνετε και από την περιφέρεια και να λέτε: «Βρήκαμε τον ένοχο. Φταίει η κλιματική αλλαγή». Έλεος πια! Η ανάπτυξή σας, που προπαγανδίζεται με διάφορες φιέστες, δεν έχει προτεραιότητα τις λαϊκές ανάγκες, αλλά μόνο τα κέρδη του κεφαλαίου. Κι αυτό επιβεβαιώνεται κάθε μέρα. Το ίδιο κάνετε και με τις δεξαμενές πετρελαιοειδών στο Πέραμα και τη Δραπετσώνα. Τους επιτρέπετε να λειτουργούν με ισόβια άδεια, ενώ έπρεπε να μεταφερθούν. Και τους το εξασφαλίσατε με το πρόσφατο πολυνομοσχέδιο, σε βάρος της υγείας των κατοίκων. Γιατί; Για να κερδίσουν οι όμιλοι. Όμως, είσαστε ταχύτατοι σε ό,τι αφορά τις ανάγκες του κεφαλαίου. Τους εργαζόμενους, ειδικά όταν κάνουν απεργία για το δίκιο τους, σε fast track δικαστήρια τους πάτε, όπως έγινε με τον σύλλογο εργαζομένων στην «COSCO», για να βγει παράνομη η απεργία τους, με τα δικά σας, όμως, νομοθετήματα. Και μετά διαμαρτύρεστε ότι δήθεν άδικα σας κατηγορούμε ότι στηρίζετε το κεφάλαιο και ότι η στάση μας σας θλίβει. Γι' αυτό προσπαθείτε να δημιουργήσετε κάλπικη διαχωριστική γραμμή με τα υπόλοιπα αστικά κόμματα και κυρίως με τη Νέα Δημοκρατία, με την οποία έχετε την ίδια στρατηγική. Και αυτή από τη μεριά της προσπαθεί - γιατί της έχετε αρπάξει την μπουκιά από το στόμα - καταψηφίζει επί της αρχής τα νομοσχέδιά σας, αν και συμφωνεί με αυτά. Και βεβαίως, αυτό φαίνεται, όταν υπερψηφίζει σχεδόν όλα τα άρθρα. Όμως, να σας πω κάτι; Σας έχουν πάρει χαμπάρι σε τέτοιο σημείο, που δικαιώνει τη λαϊκή σοφία που λέει «χωριό που φαίνεται, κολαούζο δεν θέλει». Εδώ δεν φθάνει ότι οι ακτοπλόοι εφοπλιστές μπορούν ανά πάσα στιγμή να αυξάνουν όσο θέλουν τα εισιτήρια και τα ναύλα των εμπορευμάτων, πάνω από την τιμή της επιστροφής του μεταφορικού ισοδυνάμου, τη συχνότητα και τη διάρκεια των δρομολογίων, αλλά φέρνετε και τροπολογία με θέμα, όπως λέτε, επιχορηγήσεις από το Υπουργείο Ναυτιλίας και Νησιωτικής Πολιτικής στους δικαιούχους για την εκτέλεση δρομολογίων άγονων γραμμών με σύμβαση ανάθεσης δημόσιας υπηρεσίας. Δίνετε επιδότηση χρηματοδότησης, «ζεστό» χρήμα στους εφοπλιστές για τις άγονες γραμμές, όταν από το 2001 μέχρι σήμερα όλοι σας, όλες οι κυβερνήσεις, μπουκώσατε τους εφοπλιστές με πάνω από 1.200.000.000 ευρώ, δηλαδή μισό ΕΝΦΙΑ. Εκεί πηγαίνουν, κύριε Κουρουμπλή, τα λεφτά του λαού από τη φοροληστεία και τη φοροεπιδρομή των κυβερνήσεων και της δικής σας. Όμως, εσείς έχετε μια διαφορά. Έχετε φιλολαϊκό περιτύλιγμα στους μισθούς των εργαζομένων, δηλαδή τι; Τσεπώνουν τις επιδοτήσεις για τις άγονες γραμμές και τα πανάκριβα εισιτήρια και να μην πληρώνουν ούτε τους πετσοκομμένους μισθούς των ναυτεργατών; Και χρειάζεται να το κατοχυρώσετε με την τροπολογία; Ούτε τα αυτονόητα, λοιπόν; Φυσικά, την καταψηφίζουμε. Και σας παρακαλούμε να μας καταγγέλλετε, επειδή καταψηφίζουμε τα νομοθετικά σας κακουργήματα, να το μαθαίνει ο κόσμος. Μέσα και έξω από τη Βουλή υπερασπιζόμαστε τα λαϊκά συμφέροντα, αλλά με αυτό που κάνετε συστηματικά, να χρησιμοποιείτε εργαζομένους και να εκβιάζετε να ψηφιστούν αντιλαϊκές σας πολιτικές, έλεος πια! Διότι το ίδιο κάνετε και με την τροπολογία του ΙΓΜΕ. Χρησιμοποιείτε τους εργαζόμενους για να προωθήσετε τη συρρίκνωση του ΙΓΜΕ. Το ονομάζετε, μάλιστα, στην τροπολογία «νέο ΙΓΜΕ». Αλήθεια, ποιο είναι αυτό; Δεν το ομολογείτε. Ποιο είναι το «νέο ΙΓΜΕ» που επικαλείστε στην τροπολογία; Υπάρχουν αποφάσεις του διοικητικού συμβουλίου του ΙΓΜΕ, που αφορούν το επιχειρησιακό σχέδιο, με ΙΓΜΕ που θα έχει διακόσιους εργαζόμενους - όταν η προηγούμενη διοίκηση προέβλεπε πεντακόσιες τριάντα οργανικές θέσεις - που υποβαθμίζει τη μεταλλευτική έρευνα, παραδίδει φιλέτα στα μεταλλευτικά μονοπώλια, προβλέπει αναθέσεις εργασιών σε τρίτους, ιδιώτες και εργασιακές σχέσεις γαλέρας. Ή ακόμα, γιατί παρά τη σωρεία θετικών εφετειακών αποφάσεων, καθώς και του Αρείου Πάγου, δεν πληρώνετε στους συνταξιούχους του ΙΓΜΕ ό,τι χρωστάτε και πιέζετε να συμβιβαστούν μόνο με το 10% όλων των οφειλών; Αυτό και αν είναι πετσόκομμα. Εμείς θα σας δώσουμε για τα Πρακτικά και την ανακοίνωση της Ένωσης Συνταξιούχων Τέως Υπαλλήλων του ΙΓΜΕ. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταψηφίζουμε τη συγκεκριμένη παράγραφο. Υπερψηφίζουμε την πρώτη παράγραφο που αφορά το Κτηματολόγιο και την παράταση. Συνολικά στη συγκεκριμένη τροπολογία θα πούμε «παρών». Όσο και να προσπαθείτε να παρουσιάσετε ότι οι νησιώτες ήταν δεύτερης κατηγορίας και τώρα με το μεταφορικό ισοδύναμο γίνονται πρώτης κατηγορίας, τι να σας πω; Θα γελάσει και το παρδαλό κατσίκι! Και ας συνεχίζετε να κατηγορείτε το ΚΚΕ γιατί δεν ψηφίζει τη σκληρή πολιτική σας. Το μόνο σίγουρο είναι ότι οι εργαζόμενοι στα νησιά υποφέρουν από την αντιλαϊκή πολιτική και η Κυβέρνηση προσπαθεί να καλλιεργεί αυταπάτες, παρουσιάζοντας εικονική πραγματικότητα και μέσα από τα δήθεν αναπτυξιακά συνέδρια ή και με αυτό το νομοσχέδιο για το μεταφορικό ισοδύναμο, με το οποίο επιχειρείτε να κάνετε το μαύρο άσπρο. Τη νησιωτικότητα ενισχύει, λέτε. Και την κλίνετε σε όλες τις πτώσεις. Και μάλιστα η ουσία, δηλαδή, ο υπολογισμός του μεταφορικού ισοδυνάμου δεν υπάρχει μέσα στο νομοσχέδιο. Είναι κρυμμένη μέσα από υπουργικές αποφάσεις που θα βγουν. Και ζητάτε να σας εξουσιοδοτήσουμε, να τις ψηφίσουμε και να τις εγκρίνουμε! Τις έχετε έτοιμες. Τις κρατάτε μυστικές. Δεν αποκαλύπτετε, βεβαίως, το περιεχόμενο. Και τι ζητάτε; Ζητάτε λευκή επιταγή. Απαντάμε: Δεν σας εμπιστευόμαστε. Εσείς την κοροϊδία και τον εμπαιγμό τα έχετε αναγάγει σε επιστήμη. Η φορολογική σας πολιτική σπάει κόκαλα. Η αύξηση του ΦΠΑ διαμορφώνει μία τραγική κατάσταση για τους εργαζόμενους, τους φτωχούς αγρότες, τους αυτοαπασχολούμενους στα νησιά. Με όχημα την επιλογή του μικρότερου κακού, επιδιώκετε να συμβιβαστούν οι εργαζόμενοι με την ακρίβεια, που φουντώνει εξαιτίας της κατάργησης του μειωμένου συντελεστή ΦΠΑ στα νησιά, με τα πανάκριβα ακτοπλοϊκά εισιτήρια, με τον αποκλεισμό που για μέρες αντιμετωπίζουν - ειδικά τη χειμερινή περίοδο - τα μικρά νησιά, με τα εξοντωτικά φορολογικά χαράτσια, μειώσεις μισθών, συντάξεων κ.ο.κ.. Εδώ μέχρι την κατάργηση των συντάξεων για τις χήρες έχετε προωθήσει. Και μάλιστα το προϊόν της φοροληστείας καταλήγει στις τσέπες των εφοπλιστών, στο πλαίσιο της δίκαιης ανάπτυξης που διαφημίζει η Κυβέρνηση. Ωστόσο, αυτό που θέλουμε να τονίσουμε είναι ότι θα προκύψουν σχήματα ΣΔΙΤ, φορέων τοπικής και περιφερειακής διοίκησης από τον εξοντωτικό ανταγωνισμό των επιχειρηματικών ομίλων που κυριαρχούν στις ακτοπλοϊκές συγκοινωνίες. Αυτό θα έχει ως αποτέλεσμα την παραπέρα υποβάθμιση των ακτοπλοϊκών συγκοινωνιών, ιδιαίτερα για τα απομακρυσμένα νησιά, αφού θα εκτοπίσουν αυτές τις εταιρείες από την ακτοπλοΐα, προκειμένου να πάρουν το σύνολο της χρηματοδότησης του μεταφορικού ισοδυνάμου για τα μονοπώλια. Επίσης, θεωρούμε απαράδεκτη τη διαδικασία για το αυτονόητο που έπρεπε να υπάρχει, δηλαδή επάρκεια καυσίμου στα σκάφη του Λιμενικού Σώματος. Το απαράδεκτο ποιο είναι; Ότι έρχεται κάθε εξάμηνο νομοθέτημα για ένα τέτοιο ζήτημα που έπρεπε να είναι λυμένο. Τόσα δίνετε στους εφοπλιστές. Δεν μπορείτε να εξασφαλίσετε να έχουν μόνιμα και σταθερά πετρέλαιο οι λιμενικοί στην εκτέλεση της δουλειάς τους; Τελειώνοντας, εμείς καλούμε τα εργατικά - λαϊκά στρώματα των νησιών να απαντήσουν στην αντιλαϊκή πολιτική και στον εμπαιγμό της Κυβέρνησης δυναμώνοντας τώρα την πάλη τους, συμφωνώντας με το πλαίσιο αιτημάτων των επιτροπών αγώνα των νησιωτών, όπως τα ανέπτυξε ο εισηγητής μας. Βεβαίως, η πάλη για το σήμερα θα πρέπει να συνδέεται με οριστικές λύσεις, με αλλαγή τάξης στην εξουσία. Για μας, μόνο με την εργατική εξουσία και την κοινωνικοποίηση όλων των μεγάλων επιχειρήσεων, των συγκεντρωμένων μέσων παραγωγής, τον κεντρικό σχεδιασμό, μπορεί να ανοίξει ο δρόμος που θα υπηρετεί τις ανάγκες του λαού και όχι τα συμφέροντα των μονοπωλίων. Μόνο έτσι μπορούν να εξασφαλιστούν σύγχρονες, ασφαλείς και φτηνές ακτοπλοϊκές συγκοινωνίες για όλα τα νησιά.
Ευχαριστούμε την κ. Μανωλάκου. Μετά τον κ. Δρίτσα στον οποίον θα δώσω τον λόγο, ακολουθούν η κ. Καρακώστα, ο κ. Δημοσχάκης, ο κ. Μπουκώρος, ο κ. Παυλίδης, ο κ. Μεϊκόπουλος ως ομιλητές και ο κ. Κεφαλογιάννης και ο κ. Ξυδάκης ως Κοινοβουλευτικοί Εκπρόσωποι από την Νέα Δημοκρατία και τον ΣΥΡΙΖΑ αντιστοίχως. Μετά, θα κλείσει ο Υφυπουργός κ. Σαντορινιός. Ορίστε, κύριε Δρίτσα, έχετε τον λόγο για πέντε λεπτά.
Ευχαριστώ, κύριε Πρόεδρε. Δεν αισθάνομαι και πολύ άνετα, γιατί και με την κ. Μανωλάκου έχω σχέσεις εκτίμησης, αλλά και με όλους τους Βουλευτές του ΚΚΕ. Όμως, ειλικρινά δεν καταλαβαίνω. Αυτή η περιγραφή σημαίνει να φύγει αυτή η Κυβέρνηση και να έρθει μια άλλη. Μόνο αυτό σημαίνει. Σκεφθείτε το και απευθυνθείτε και στην κοινωνία και στους εργαζόμενους με αυτόν τον οπλισμό. Τώρα, το αν υπήρχε από το πρώτο μνημόνιο σκληρό, σκληρότατο, προαπαιτούμενο για τη μείωση των οργανικών συνθέσεων στην ακτοπλοΐα και τώρα δεν υπάρχει, έχει εξαερωθεί, δεν υπάρχει πουθενά, είναι μικρό, το έκανε ο Θεός! Το έκανε ο Ποσειδώνας! Όταν ανέλαβε το 2015 αυτή η Κυβέρνηση, δρομολόγια στο λιμάνι του Πειραιά και τα περισσότερα δρομολόγια στον Αϊ - Στράτη, στη Λήμνο, εδώ κι εκεί δεν γίνονταν γιατί ήταν σε μόνιμη επίσχεση εργασίας οι απλήρωτοι επί τριάμισι χρόνια εργαζόμενοι. Ήταν σε κατάσταση φρικτή. Αυτή η Κυβέρνηση ξεπέρασε παγκοσμίως ένα ζήτημα ιδιωτικής διαφοράς με το να το κάνει ζήτημα δημοσίου συμφέροντος και να πάρουν οι εργαζόμενοι τα χρήματά τους. Αυτό είναι φιλοεφοπλιστική και αντεργατική πολιτική! Μπορώ να απαριθμήσω και πολλά άλλα. Μπορώ να πω ακριβώς και για τη νομοθέτηση ότι αν δεν είναι πληρωμένοι οι εργαζόμενοι, δεν φεύγει το πλοίο, δεν παίρνει απόπλου. Είναι πρόσφατη νομοθέτηση, δική μας, όπως και πολλά άλλα. Αυτά θα τα έκανε μια Κυβέρνηση της Νέας Δημοκρατίας! Όμως, εκείνο που θέλω να πω και με αυτήν την ευκαιρία και επειδή αυτές τις μέρες διαμορφώνεται και καλλιεργείται ένα κλίμα, είναι το εξής: Ας τολμήσουν οι δυνάμεις της φαυλοκρατίας και της διαφθοράς να επιχειρήσουν την πτώση αυτής της Κυβέρνησης. Θα χαρούμε πάρα πολύ εάν το επιχειρήσουν με τους τρόπους που απεργάζονται και θα πάρουν την απάντηση από την ίδια την ελληνική κοινωνία. Τόσο πολύ αυτή η Κυβέρνηση καταρρέει που συνεχώς όλο το τελευταίο διάστημα λύνει προβλήματα δεκαετίας, εικοσαετίας, τριακονταετίας, τεσσαρακονταετίας! Έρχεται και τα λύνει αυτή η Κυβέρνηση που καταρρέει! Ένα απ' αυτά είναι το μεταφορικό ισοδύναμο. Ήταν προγραμματική δέσμευση της Κυβέρνησης ΣΥΡΙΖΑ - ΑΝΕΛ, προγραμματική θέση του Συνασπισμού παλαιότερα, αλλά και του ΣΥΡΙΖΑ τα τελευταία χρόνια. Είναι θέση δουλεμένη, επεξεργασμένη με πολλούς και διάφορους τρόπους. Έπρεπε οι συγκυρίες να ωριμάσουν και τώρα πρώτη φορά έρχεται μια Κυβέρνηση και δίνει ένα μοντέλο μεταφορικού ισοδύναμου. Τώρα, πώς ωφελούνται οι πλοιοκτήτες και οι εφοπλιστές απ' αυτό, δεν το έχω καταλάβει. Όμως, εν πάση περιπτώσει, είναι ακριβώς ενταγμένο σε ένα σχέδιο λύσης ή βελτίωσης των περιφερειακών ανισοτήτων. Δηλαδή, έχει στρατηγικό χαρακτήρα. Γι' αυτό και πράγματι τώρα πιλοτικά για ένα εξάμηνο, από 1-1-2019 μονιμότερα και ευρύτερα, όπου για πρώτη φορά πράξη παρέμβασης στον τομέα της νησιωτικής πολιτικής αποτυπώνει ότι νησιωτική πολιτική δεν μπορεί να ασκείται μόνο - όπως πρέπει, βεβαίως - για τα νησιά του Αιγαίου, καθώς στην Ελλάδα υπάρχουν και νησιά στο Ιόνιο, υπάρχουν και οι Σποράδες, υπάρχει και ο Σαρωνικός, υπάρχουν τα Κύθηρα και τα Αντικύθηρα, υπάρχει και η Θάσος, υπάρχουν όλα τα νησιά. Αυτό είναι τομή για πρώτη φορά. Ακριβώς το μεταφορικό ισοδύναμο, επειδή είναι δυναμικό μέτρο αναπτυξιακής πολιτικής για την αντιμετώπιση περιφερειακών ανισοτήτων, έχει να διανύσει δρόμο ακόμη, γιατί τώρα πολύ σωστά προηγούνται οι κάτοικοι των νησιών, οι εργαζόμενοι στα νησιά και οι επιχειρήσεις των νησιών. Για την αναπτυξιακή του προοπτική, όμως, κάποια στιγμή θα πρέπει να ωριμάσουν και δυνατότητες να περιλαμβάνει και τους επισκέπτες των νησιών, διότι ακριβώς έτσι μειώνεται η περιφερειακή ανισότητα σε σχέση με τις χερσαίες περιοχές. Αυτό προφανώς δεν μπορεί να ανατίθεται στο Πρόγραμμα Δημοσίων Επενδύσεων και στον κρατικό προϋπολογισμό, γιατί και το ένα και το άλλο έχουν όρια και δεν μπορεί κάποιος να λέει «αέρα πατέρα» ό,τι θέλει. Όμως, γι' αυτό είναι και σύνθετο ζήτημα, γι' αυτό και είναι ανοικτό ζήτημα για το μέλλον, γι' αυτό και η τριετία είναι πάρα πολύ σημαντική για να βγουν συμπεράσματα και να αξιοποιηθούν. Είναι, δηλαδή, μελετημένο κείμενο και πράγματι, αξίζει συγχαρητήρια και ο Υπουργός, ο Παναγιώτης Κουρουμπλής και ο αρμόδιος Υφυπουργός για τη νησιωτικότητα, ο Νεκτάριος Σαντορινιός, αλλά και ο Γενικός Γραμματέας Αιγαίου, ο κ. Γιαννέλης και πολλοί άλλοι, το Πανεπιστήμιο Αιγαίου, αν θέλετε, οι νησιώτες Βουλευτές του ΣΥΡΙΖΑ, που πρωτοστάτησαν στη μελέτη και την επεξεργασία όλων αυτών των ζητημάτων μαζί με το Υπουργείο, το πανεπιστήμιο, τα επιμελητήρια, τους συλλόγους, τους δημάρχους σε όλες αυτές τις περιοχές. Θα τελειώσω, κύριε Πρόεδρε. Είναι φτήνια να κάνουμε τακτικίστικο αντιπερισπασμό αναφορικά με την κατάργηση του μειωμένου ΦΠΑ. Σοβαρότατο ζήτημα, αλλά προς Θεού! Για αυτήν την Κυβέρνηση είπε ο κ. Κουτσούκος: «Μα, τι σας πειράζει; Είναι 78 εκατομμύρια.» Ε, βέβαια! Αν ήταν αυτό το ζήτημα, βεβαίως θα βρίσκαμε λύση, όπως βρίσκουμε τώρα με τα 60 ή με τα 150 από την 1η του χρόνου. Μόνος του απαντάει ο κ. Κουτσούκος. Από τα πιο σκληρά δόγματα των δανειστών ήταν η άρνησή τους να δεχθούν εξαιρέσεις στην επιβολή του ΦΠΑ. Γιατί; Ποιο ήταν το επιχείρημα; Ότι δεν δέχονταν ότι η μείωση του ΦΠΑ θα επιφέρει και μείωση των τιμών αναφορικά με την εμπειρία από όλα τα προηγούμενα χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το 2011 καταργήθηκαν οι κρατήσεις υπέρ τρίτων στα ακτοπλοϊκά εισιτήρια -8% έως 12% μείωση - με το επιχείρημα ότι έτσι θα μειωθούν τα ναύλα και για τα εμπορεύματα και για τους επιβάτες και για όλους. Ενώ ήταν χρήσιμες κρατήσεις…
Κύριε συνάδελφε, αν θέλετε, ολοκληρώστε. Έχετε φτάσει τα οκτώ λεπτά.
Τελειώνω, κύριε Πρόεδρε. Ήταν χρήσιμες κρατήσεις. Μια από αυτές ήταν για τη συντήρηση ενός ταμείου σε περίπτωση των ναυαγίων, σε περίπτωση μεγάλων ζημιών στα νησιά και για όλα αυτά. Πολύ σημαντικό ταμείο. Καταργήθηκαν αυτά με επιχείρημα αυτό. Λιγότερο από τρεις μήνες κράτησε η μείωση των τιμών, κυρίες και κύριοι συνάδελφοι. Επανήλθαν με το επιχείρημα ότι αυξήθηκε η τιμή των καυσίμων στα ίδια και σε ανώτερα επίπεδα. Είναι πιο σύνθετο, πιο πολύπλοκο.
Κύριε Δρίτσα, σας παρακαλώ, ολοκληρώστε.
Αυτό το επιχείρημα το συνάντησαν οι Υπουργοί Οικονομικών και άλλοι Υπουργοί όχι μόνο για το «υπέρ τρίτων», αλλά και για πάρα πολλά άλλα πράγματα. Ήταν από τα ζητήματα για τα οποία κράτησε η διαπραγμάτευση έξι μήνες και φωνάζατε όλοι εσείς γιατί δεν κλείνει η διαπραγμάτευση και ότι θα καταρρεύσει η οικονομία και ότι καταρρέει η Κυβέρνηση και ότι είναι ανίκανη η Κυβέρνηση και όλα αυτά.
Κύριε συνάδελφε, έχετε φτάσει στα εννέα λεπτά.
Τέτοια και άλλα πολλά ήταν που μας έκαναν να επιμείνουμε να κρατήσουμε αυτήν τη διαπραγμάτευση όσο πιο σκληρά. Το ζήτημα του ΦΠΑ ήταν από τα πιο σκληροτράχηλα ζητήματα αυτής της αντιπαράθεσης. Και προφανώς με μελέτη, με σοβαρότητα, με τις επιτυχίες που αυτή η Κυβέρνηση καταφέρνει, πράγματι στην πρώτη δυνατότητα αυτό θα είναι μέσα.
Κύριε Δρίτσα, σας παρακαλώ πολύ.
Τελείωσα, κύριε Πρόεδρε. Η τελευταία μου φράση είναι αυτή.
Όμως, έχετε φτάσει στα δέκα λεπτά. Έχετε διπλασιάσει τον χρόνο.
Σας λέω ότι αυτή είναι η τελευταία μου φράση. Θα είναι ακριβώς και το ζήτημα του νησιωτικού ΦΠΑ η επεξεργασμένη παρέμβαση της Κυβέρνησης μόλις αυτό μπορέσει να γίνει μια ρεαλιστική πραγματικότητα. Ευχαριστώ πολύ.
Τον λόγο θα πάρει τώρα η κ. Καρακώστα. Μετά θα μιλήσει ο κ. Δημοσχάκης. Θα μεσολαβήσει ο κ. Κατσίκης, ο Κοινοβουλευτικός Εκπρόσωπος των Ανεξαρτήτων Ελλήνων. Και θα συνεχίσουμε με τον κατάλογο. Έχετε τον λόγο, κυρία Καρακώστα.
Καλησπέρα σε όλους τους συναδέλφους και τις συναδέλφισσες που είμαστε σήμερα εδώ. Ειλικρινά θέλω να πω το εξής. Καταλαβαίνω τη δύσκολη θέση, παραδείγματος χάριν, του εισηγητή της Νέας Δημοκρατίας, του κ. Αθανασίου. Παρακολούθησα όλες τις επιτροπές και κατανοώ ότι δυσκολευόταν πραγματικά να πει όχι σ' αυτό το νομοσχέδιο, σε σημείο που όταν η κ. Καλογήρου, η Περιφερειάρχης Βορείου Αιγαίου, είπε το εξής εκπληκτικό «πάρτε τον νόμο πίσω, δηλαδή πάρτε οποιαδήποτε ευεργετική διάταξη υπάρχει εδώ και ξαναφέρτε μόνο το ΦΠΑ» αναγκάστηκε ο κ. Αθανασίου να δικαιολογήσει κάπως το θέμα και να πει «ανεξάρτητα από το ΦΠΑ και τα λοιπά».
Δεν το είπε έτσι.
Έτσι το είπε mot a mot.
Τότε η κ. Καλογήρου δεν υπάκουσε και επανέλαβε ξανά στη δεύτερη τοποθέτησή της ακριβώς την ίδια φράση. Ο κ. Αθανασίου, βεβαίως, αντιλαμβάνομαι ότι συμφωνεί απολύτως με το νομοσχέδιο. Διότι δεν είναι δυνατόν να θέλεις να δώσεις επιδοτούμενα εισιτήρια στους κατοίκους των νησιών, να θέλεις να δώσεις χρήματα στις μικρές και τις μεσαίες επιχειρήσεις για ενίσχυση στο μεταφορικό, με θέμα το μεταφορικό ισοδύναμο - που εξέθεσαν εξαιρετικά προηγούμενοι συνάδελφοι πως δημιουργείται, υπολογιζόμενο σε σχέση με τις μεταφορές ξηράς - και να λες όχι. Λες «ναι» σε αυτό και απαιτείς και άλλα δέκα. Όμως, δεν λες «όχι» σε καμμία περίπτωση σε αυτό. Όπως πραγματικά δεν κατανοώ τη θέση του ΚΚΕ, όπως είπε προηγούμενα και ο σύντροφός μας ο Θοδωρής Δρίτσας. Δηλαδή περιμένουμε εργατική κυβέρνηση - δεν ξέρω ακριβώς πώς το είπε - προκειμένου να έρθει δηλαδή ο λαός στην εξουσία με το Κομμουνιστικό Κόμμα Ελλάδος, προκειμένου να δώσουμε αυτά τα χρήματα που υπάρχουν, δηλαδή 60 εκατομμύρια αυτό το εξάμηνο και άλλα 150 εκατομμύρια από του χρόνου και μετά σε ένα πιλοτικό πρόγραμμα; Αυτό συζητάμε. Συζητάμε για ένα πιλοτικό πρόγραμμα το οποίο, αν πραγματικά πετύχει στον χρόνο που του δίνουμε, λένε ότι από 1-1-2019 θα πάει και σε όλα τα νησιά, εκτός από την Κρήτη, την Εύβοια και τη Λευκάδα. Είναι πολύ απλά πράγματα. Λένε, λοιπόν, συνάδελφοι ότι αυτά θα πάνε στους εφοπλιστές. Και έρχεται το νομοσχέδιο και λέει ότι τα χρήματα αυτά μπαίνουν στην τράπεζα του κατοίκου του νησιού με κωδικό αριθμό. Το διευκρινίζει. Το τονίζω αυτό γιατί έκανε μερικές ερωτήσει στις επιτροπές ο κ. Αθανασίου για το πώς τεχνικά θα γίνει και λοιπά. Θα μπαίνουν σε μια τράπεζα. Έρχεται τώρα και ένα δεύτερο ερώτημα για τις επιχειρήσεις τις μικρές και τις μεσαίες. Αυτό θα βγει στους πολίτες; Αυτό είναι ένα άλλο θέμα, συνάδελφοι και συναδέλφισσες. Είναι θέμα ελέγχου. Προβλέπεται και αυτό. Γιατί δεν πρέπει να ξεχνάμε ποτέ ότι και το μειωμένο ΦΠΑ δεν έβγαινε στους πολίτες. Όταν πήγαινες στα νησιά ενώ είχαν μειωμένο ΦΠΑ, στους πολίτες δεν έβγαινε, έβγαινε πάντα το μεταφορικό ισοδύναμο. Δηλαδή το φορτίο της μεταφοράς έβγαινε και προστίθετο στα προϊόντα που πωλούνταν στο νησί. Αυτή είναι η πραγματικότητα. Δεν τη ξέρουμε; Τη κρύβουμε; Άρα, λοιπόν, εδώ πρέπει να σκεφτούμε. Θέλω να πω ότι στις επιτροπές, εκτός από την Περιφερειάρχη Βορείου Αιγαίου, όλοι ήταν θετικοί, ακόμη και ο εκπρόσωπος του κ. Πατούλη. Σκεφτείτε, ακόμη κι αυτός. Μπορεί να συμπλήρωσαν δύο διορθώσεις, κάποιες τις έλαβε και υπ' όψιν του ο Υπουργός. Σημασία έχει ότι το κοινό αίσθημα ήταν υπέρ. Εξαιρετικό ήταν το μεγάλο ευχαριστώ της εκπροσώπου των εκπαιδευτικών απέναντι σ' αυτό το νομοσχέδιο, διότι είναι εργαζόμενοι άνθρωποι και ξέρουν πάρα πολύ καλά πόσο τους ευνοεί το μειωμένο, το επιδοτούμενο αυτό εισιτήριο. Αυτό δεν αναφέρεται μόνο στους εκπαιδευτικούς, αναφέρεται στους γιατρούς που τόσο μεγάλη ανάγκη έχουν τα νησιά μας, αναφέρεται σε όλες τις δημόσιες υπηρεσίες, για να μην τις αναφέρω και χάνω τον χρόνο, δηλαδή σε αυτές τις διαδικασίες που οι άνθρωποι με έναν μισθό τόσο δύσκολα μεταφέρονταν για να βλέπουν τις οικογένειές τους ή οι οικογένειές τους μεταφέρονταν εκεί. Είναι ένα πολύ θετικό νομοσχέδιο που πάντα λέμε ότι είναι πιλοτικό. Ξέρετε; Δεν θέλετε και εναντιώνεστε. Γιατί; Διότι μετά την υπογραφή της 21ης Ιούνη και μετά τον Αύγουστο ξέρετε ότι ανοίγουν τα περιθώρια σ' αυτήν την Κυβέρνηση να φέρνει συνεχώς θετικά νομοσχέδια και να συμπληρώνει το παζλ των υποσχέσεών της στην κοινωνία. Έτσι σιγά - σιγά θα έρθουμε πραγματικά να συμπληρώσουμε το σύνολο των υποσχέσεων που έχουμε δώσει σε αυτήν την κοινωνία και πραγματικά να διορθώσουμε πράγματα που επί σαράντα χρόνια, κακά τα ψέματα, ούτε τα κάνατε, ούτε τα διορθώσατε, αλλά μπορώ να πω ότι πραγματικά φέρατε να έχουμε μια τεράστια δανειοδότηση, η οποία μας είναι θηλειά στο λαιμό. Ευχαριστώ πολύ.
Ευχαριστούμε την κ. Καρακώστα. Κύριε Δημοσχάκη, έχετε τον λόγο. Αμέσως μετά ο κ. Κατσίκης.
Κυρίες και κύριοι συνάδελφοι, διασκεδάζετε τις εντυπώσεις από την κατάργηση των μειωμένων συντελεστών του ΦΠΑ στα νησιά από την επόμενη εβδομάδα με την ψήφιση του μεταφορικού ισοδυνάμου. Προσπαθήσατε να χρησιμοποιήσετε χρυσόσκονη με επικοινωνιακά τεχνάσματα, αλλά οι επιπτώσεις στις τοπικές οικονομίες των νήσων από την κατάργηση του μειωμένου ΦΠΑ δεν αντισταθμίζονται με το μεταφορικό ισοδύναμο. Για ποιον λόγο, λοιπόν, δεν επαναφέρετε τον μειωμένο ΦΠΑ σε όλα τα νησιά του Αιγαίου, αφού βγήκαμε από τα μνημόνια; Ο συγκυβερνήτης σας Πάνος Καμμένος από τον Ιούνιο του 2015 διερρήγνυε τα ιμάτιά του μέσω των social media, αλλά και με δηλώσεις του σε τηλεοπτικές εκπομπές της περιόδου εκείνης, ότι είναι αδιαπραγμάτευτο για τους ΑΝΕΛ η διατήρηση του χαμηλού ΦΠΑ στα νησιά. Τώρα τι κάνει, κύριε Κατσίκη; Μάλιστα, τον Μάιο του 2016 είχε χαρακτηρίσει ως αντισυνταγματική και εγκληματική την αύξηση του ΦΠΑ στα νησιά. Ακόμα τον περιμένουμε να παραιτηθεί, αλλά φαίνεται ότι έκανε την καρδιά του πέτρα και προτίμησε τη γλύκα της καρέκλας. Η ειρωνεία είναι ότι μιλάτε σήμερα για μεταφορικό ισοδύναμο εσείς που έχετε απαξιώσει τις μεταφορές, εσείς που απαξιώσατε τα νησιά και τα γεμίσατε προβλήματα και δεν τα υπερασπιστήκατε, όπως οφείλατε, με φρούρηση των θαλασσίων συνόρων μας, όπως αυτό προεβλέπετο από τις συνθήκες που είχαν υπογραφεί. Ενδιαφέρεστε για τη Σαμοθράκη, την οποία έχετε συμπεριλάβει ανάμεσα στα νησιά που θα εφαρμοστεί το μεταφορικό ισοδύναμο, εσείς που αφήσατε πέρυσι το νησί της Νίκης με ένα καράβι σχεδόν τη μισή καλοκαιρινή περίοδο; Σας προτείναμε τη νέα θαλάσσια Εγνατία με τη σύνδεση της Αλεξανδρούπολης με τη Μυτιλήνη μέσω της Σαμοθράκης και της Λήμνου και εσείς προβλέψατε ένα μόνο δρομολόγιο την εβδομάδα και μόνο τους καλοκαιρινούς μήνες. Δεν μας ενδιαφέρει μόνο η μεταφορά προσώπων, κύριε Υπουργέ, μας ενδιαφέρει και η μεταφορά πραγμάτων. Επίσης, δεν θέλουμε μόνο τους τουρίστες να εξυπηρετήσουμε, θέλουμε να εξυπηρετήσουμε και τα παραγωγικά μας προϊόντα, τα οποία θα πρέπει να διατεθούν στον ζωτικό μας χώρο, που είναι η θάλασσα. Δεν μπορείτε να καταλάβετε ότι είναι μη βιώσιμη η γραμμή με ένα δρομολόγιο την εβδομάδα και μόνο για τρεις μήνες; Αν σας χαρίσουμε εσάς ένα καράβι θα το διαθέσετε σε αυτήν τη γραμμή; Ποιος είναι αυτός ο εφοπλιστής, ο οποίος θα προβεί σε αυτήν την επένδυση, μόνο για ένα δρομολόγιο την εβδομάδα και μόνο για τρεις μήνες τον χρόνο; Τον υπόλοιπο χρόνο - θα σας ρωτήσει - , που θα το διαθέσει; Σας είχα πει και στη συζήτηση της επίκαιρης ερώτησης γι' αυτό το θέμα πέρυσι τον Νοέμβριο. Και όλα αυτά γιατί; Διότι, είναι ένα νησί που προσπαθεί να σταθεί στα πόδια του, μετά τις μεγάλες φυσικές καταστροφές που υπέστη πέρυσι, τον Σεπτέμβριο, λόγω ακραίων καιρικών φαινομένων. Εδώ θέλω να τονίσω τη δυσαρέσκεια και την απογοήτευση εκ μέρους των κατοίκων του νησιού για το γεγονός ότι δεν συμπεριλήφθηκε έστω και ανάμεσα στα πέντε νησιά που διατήρησαν τον μειωμένο ΦΠΑ μέχρι την 1η Ιουλίου. Από την άλλη μεριά, βλέπω με έκπληξή μου σε ένα ακόμα σχέδιο νόμου του Υπουργείου Ναυτιλίας να μην προβλέπεται η ίδρυση της Λιμενικής Ακαδημίας στην Αλεξανδρούπολη και των υφισταμένων της σ' αυτή σχολών. Κύριε Υπουργέ, επισκεφθήκατε τον νομό μας πρόσφατα, τον Απρίλιο. Ήλθατε και στην Αλεξανδρούπολη. Και πάλι υποσχεθήκατε ότι θα γίνει Λιμενική Ακαδημία στην πρωτεύουσα του Έβρου. Μάλιστα, κάνατε λόγο για δική σας δέσμευση και δέσμευση του Πρωθυπουργού. Κύριε Υπουργέ, από λόγια χορτάσαμε. Το ίδιο πράξατε και τον Μάιο του 2015, ευρισκόμενος ως Υπουργός Παιδείας στο Διδυμότειχο σε ό,τι αφορά στην αυτοτέλεια και στην αυτονομία του τοπικού νοσοκομείου. Δυστυχώς, αποχωρήσατε από εκεί, αυτό το έργο έμεινε ανεκπλήρωτο και όνειρο των κατοίκων. Δυστυχώς, πιέζουμε και καλούμε τον Υπουργό να έλθει εδώ στην Ολομέλεια, να μας απαντήσει πότε θα δώσει την αυτοτέλεια και την αυτονομία του νοσοκομείου, κάτι το οποίο ενδιαφέρει όλους τους κατοίκους και δεν έχουμε ακόμα τη δική σας απόφαση. Γι' αυτόν το λόγο, σε ό,τι αφορά στην ίδρυση της Λιμενικής Ακαδημίας στην Αλεξανδρούπολη, υπογράψατε και μνημόνιο συνεργασίας με το Δημοκρίτειο Πανεπιστήμιο. Μόνο και μόνο αυτή η συνεργασία εγγυάται το υψηλό επίπεδο της Λιμενικής Ακαδημίας. Οι συνέργειες με το Δημοκρίτειο Πανεπιστήμιο μπορούν να συμβάλουν στην επιμόρφωση των φοιτούντων στην εκεί ακαδημία, εφόσον αποφασιστεί. Και θέλω να γνωρίζετε - και αν το γνωρίζετε καλώς - , ότι έχουμε δύο κεντρικά Λιμεναρχεία, στην Αλεξανδρούπολη και την Καβάλα. Έχουμε δύο Λιμενικά Τμήματα στην Σαμοθράκη και στο Πόρτο Λάγος. Έχουμε στελέχη, τα οποία βρίσκονται αυτήν τη στιγμή στην εφεδρεία μέσα από την αποστρατεία τους. Και πιστεύω ότι στο διδακτικό προσωπικό, επειδή αυτό είναι το μεγαλύτερο επιχείρημα των επιτελών σας, δεν θα υπάρξουν διαλέκτες, δεν θα υπάρξουν καθηγητές. Θέλω να σας υπογραμμίσω με έμφαση ότι διαθέτουμε το καλύτερο πεδίο εκπαίδευσης. Έχουμε θαλάσσια σύνορα, έχουμε νησιωτικά, έχουμε ποτάμια σύνορα, έχουμε με αποτρεπτικό εμπόδιο και μπορεί αυτή η σχολή να αποτελέσει και μετεκπαιδευτικό κέντρο στελεχών λιμενικών αρχών της Ευρωπαϊκής Ένωσης.
Κύριε συνάδελφε, ολοκληρώστε παρακαλώ.
Θα ήθελα να σας θυμίσω, κύριε Υπουργέ, ότι ο Δήμος Αλεξανδρούπολης έχει παραχωρήσει μια έκταση 148 στρεμμάτων στην καλύτερη περιοχή της Αλεξανδρούπολης, πλησίον της θαλάσσης και μεταξύ δύο λιμένων του κεντρικού της Αλεξανδρούπολης και αυτό του περιφερειακού της Μάκρης. Μάλιστα, μέχρι και να κατασκευαστούν εκείνες οι εγκαταστάσεις και οι οριστικές υποδομές, έχουν βρεθεί και οι προσωρινές για να στεγάσουν τις ανάγκες της ακαδημίας. Εσείς είπατε τον περασμένο Απρίλιο σε κοινή συνέντευξή σας, όπως προείπα, με τον Δήμαρχο Αλεξανδρούπολης τον κ. Λαμπάκη, ότι όσες πιέσεις κι αν ασκούνται, εσείς και η Κυβέρνηση σας θα αποφασίσετε να ιδρύσετε τη σχολή αυτή, τη Λιμενική Ακαδημία και των υφιστάμενων σχολών, στην Αλεξανδρούπολη. Ποια είναι τα προβλήματα που έχουν προκύψει; Για να τα συζητήσουμε και να δούμε ποιες λύσεις μπορούμε να βρούμε. Τόσο στην ομιλία μου πέρυσι το Νοέμβριο σε νομοσχέδιο του Υπουργείου Ναυτιλίας όσο και στη συζήτηση της επίκαιρης ερώτησης, είχα υπογραμμίσει τον πολυεπίπεδο ρόλο..
Κύριε Δημοσχάκη, σας παρακαλώ, ολοκληρώστε. Έχετε φθάσει τα οκτώ λεπτά.
Επίσης, μπορούν να γίνουν παραγωγικές και αποδοτικές συνέργειες με τις αστυνομικές σχολές, πέραν του Διεθνούς Μετεκπαιδευτικού Κέντρου Σπουδών και με τις Σχολές της Αστυνομίας της Κομοτηνής, του Διδυμοτείχου και της Ξάνθης, αν με το καλό παραχωρηθούν για αστυνομική χρήση. Σημαντική παράμετρος για τη δημιουργία της Λιμενικής Ακαδημίας στην Αλεξανδρούπολη αποτελεί το γεγονός ότι έχουμε το καλύτερο πεδίο εκπαίδευσης. Άρα, λοιπόν, πεδίον δόξης λαμπρόν, κύριε Υπουργέ. Καμμία δικαιολογία δεν ευσταθεί από την πλευρά σας. Το μόνο που χρειάζεται είναι η πολιτική βούληση. Αυτό μπορείτε να το αποδείξετε μέχρι να ολοκληρωθεί η ψήφιση αυτού του νόμου. Επειδή, όμως, δεν έχετε πολιτική βούληση γι' αυτό το θέμα που έχουμε υπογραμμίσει και διεκδικούμε εδώ και χρόνια, καταψηφίζουμε τον νόμο επί της αρχής και είμαστε για μία ακόμα φορά απογοητευμένοι ως Εβρίτες και ως Θρακιώτες από την παρούσα Κυβέρνηση. Σας ευχαριστώ, κύριε Πρόεδρε.
Κύριε Πρόεδρε, θα ήθελα τον λόγο για δύο λεπτά.
Για ποιον λόγο, κύριε Υπουργέ;
Θα ήθελα να απαντήσω στις αναφορές του κυρίου συναδέλφου.
Έχετε τον λόγο, κύριε Υπουργέ.
Κύριε Δημοσχάκη, σας περίμενα πιο εγκρατή άνθρωπο, αλλά έχετε παρασυρθεί κι εσείς τώρα απ' αυτήν τη φλυαρία της Νέας Δημοκρατίας και λέτε πράγματα. Σας ακούνε στην Αλεξανδρούπολη, σας ακούει ο Δήμαρχος Αλεξανδρούπολης. Άλλα λέει ο Δήμαρχος Αλεξανδρούπολης για τον Υπουργό.
Σας καλοπιάνουμε για να κάνετε κάτι θετικό.
Κύριε Δημοσχάκη, σας παρακαλώ.
Πόσα χρόνια ο Δήμος Αλεξανδρούπολης διεκδικούσε την έκταση και τι κάνατε εσείς, κύριε Δημοσχάκη, τόσα χρόνια;
Τριάμισι χρόνια κυβερνάτε.
Πόσα χρόνια η Κυβέρνηση αυτή διεκδικούσε την έκταση που του παραχωρήσαμε, κύριε Δημοσχάκη; Τριάντα χρόνια και ήλθε αυτή η Κυβέρνηση να το κάνει και τολμάτε και έρχεστε εδώ με θράσος; Ποιος δημιούργησε το πρόβλημα στο Νοσοκομείο Διδυμοτείχου, κύριε Δημοσχάκη; Αυτή η Κυβέρνηση το δημιούργησε;
Η δική σας πρώην κυβέρνηση το 2011.
Ελάτε τώρα, ας μην ανοίξουμε διάλογο. Κύριε Δημοσχάκη…
Αυτή η Κυβέρνηση υπήγαγε το Νοσοκομείο Διδυμοτείχου στο Νοσοκομείο Αλεξανδρούπολης. Πού ήσασταν τότε εσείς, ο «οπλαρχηγός» των θεμάτων της Αλεξανδρούπολης;
Κύριε Υπουργέ, είναι κατανοητό αυτό που είπατε.
Λέτε, λοιπόν, τώρα για τα νησιά. Θέλετε να σας πω τι ρόλο παίζατε όλα αυτά τα χρόνια, ποιος εξυπηρετούνταν από τις άγονες γραμμές και ποιος τα κονόμαγε;
Ελάτε, κύριε Υπουργέ.
Αν θέλετε, λοιπόν, να ανοίξουμε αυτήν την κουβέντα, να την ανοίξουμε.
Πείτε, πείτε.
Δεν χρειάζεται να ανοίξουμε κουβέντα.
Καμμιά φορά, λοιπόν, η σιωπή είναι χρυσός. Θα μας αναφέρετε τώρα το ενδιαφέρον σας για τη Σαμοθράκη; Έλεος δηλαδή!
Ευχαριστούμε, κύριε Υπουργέ. [[Θόρυβος από την πτέρυγα της Νέας Δημοκρατίας]] Ηρεμήστε, κύριοι συνάδελφοι. Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Κατσίκης για δώδεκα λεπτά.
Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, επιτρέψτε μου να σας ζητήσω συγγνώμη γιατί σήμερα δεν κατάφερα να ασκήσω στο ακέραιο τα κοινοβουλευτικά μου καθήκοντα ως Κοινοβουλευτικός Εκπρόσωπος επί του παρόντος νομοσχεδίου, διότι είχα να αντιμετωπίσω μια επίθεση κακοποιών στοιχείων, μία ευτυχώς αποτυχημένη προσπάθεια εισβολής στο πολιτικό μου γραφείο, όπως αποτυχημένη ήταν και η προκήρυξη που δικαιολογούσε αυτήν την άνανδρη και κατά τη γνώμη μου τρομοκρατική ενέργεια.
Για την αποστασία ήταν;
Υπήρξε προκήρυξη, όπως σας είπα, κακέκτυπη αναπαραγωγή προκηρύξεων προηγούμενων τρομοκρατικών οργανώσεων, όπως άλλωστε θυμίζει το μακροσκελές κείμενο που τη συνοδεύει, κείμενο ανάληψης ευθύνης από μέρους κάποιων, για την ταυτότητα των οποίων - μιας και ρωτάτε, κύριοι συνάδελφοι - προσωπικά προβληματίζομαι και αμφισβητώ. Όταν, λοιπόν, θα έχω εκείνα τα στοιχεία τα οποία θα μπορούν να απαντήσουν στο ερώτημά σας, δηλαδή από ποιον, τότε ευχαρίστως αυτά τα στοιχεία θα είναι στη διάθεσή σας.
Δεν έχει γίνει ποτέ ανάληψη ευθύνης από τον «Ρουβίκωνα».
Κύριε Μπουκώρε, σας παρακαλώ.
Βέβαια, ο κ. Μπουκώρος μπορεί να κάνει τον Ηρακλή Πουαρό αυτήν τη στιγμή και κάποιος άλλος την Αγκάθα Κρίστι. Ωστόσο, επειδή βαραίνει και εμένα κυρίως η ευθύνη σε αυτό το προσωπικό θέμα, σε αυτήν την προσωπική επίθεση, κάντε λίγο υπομονή για να δούμε εάν πραγματικά πρόκειται για τον «Ρουβίκωνα» και εάν αυτή η οργάνωση είχε τόσο καλά μάθει το μάθημά της από τα φροντιστήρια που είχαν παρακολουθήσει. Δυστυχώς δεν ήταν επιτυχημένη ούτε η ανάληψη ευθύνης, ούτε οι ενέργειες τις οποίες ευτυχώς με δική μας αντίδραση αποφύγαμε, αποφεύγοντας τα χειρότερα. Τελειώνοντας αυτήν την εισαγωγή για το συμβάν που αντιμετώπισα, κυρίες και κύριοι συνάδελφοι και μπαίνοντας στο θέμα του νομοσχεδίου…
Προφανώς υπάρχει κατανόηση από όλες τις πτέρυγες της Βουλής.
Σας ευχαριστώ, κύριε Λοβέρδο. Ήδη πληροφορήθηκα ότι καταδικάσετε αυτήν τη μορφή βίας, όπως την καταδικάζουμε πάντα άλλωστε, από όπου και αν προέρχεται. Ευχαριστώ.
Κάθε μορφή βίας.
Ναι, κάθε μορφή βίας. Αυτό εννοώ.
Εδώ όμως είναι μια συλλογικότητα.
Εντάξει, κύριε Ψαριανέ. Αφήστε να έχω την προσωπική μου άποψη μέχρι οι έρευνες να αποδείξουν το βάσιμο των δικών μου υποψιών ή το δικό σας του λόγου το αληθές.
Είναι προοδευτικά τα παιδιά.
Συνεχίστε, κύριε Κατσίκη.
Όσον αφορά στο νομοσχέδιο, το μεταφορικό ισοδύναμο αποτελεί το μέτρο που πραγματικά έρχεται να καλύψει τη διαφορά του αυξημένου κόστους μεταφορών από και προς τα νησιά, το μέτρο που θα εξισώσει τις ανισορροπίες που παρατηρούνται μεταξύ των κατοίκων της ηπειρωτικής και της νησιωτικής χώρας. Αυτό εισηγούμαστε, τίποτα περισσότερο, τίποτα λιγότερο. Το νομοσχέδιο αυτό, λοιπόν, κυρίες και κύριοι συνάδελφοι, εντάσσεται στο πλαίσιο της νησιωτικής πολιτικής. Για πρώτη φορά προβλέπεται πού και πότε θα εφαρμοστεί το μεταφορικό ισοδύναμο, πώς θα χρηματοδοτηθεί και για ποιους δικαιούχους. Μεταξύ των δικαιούχων του αντισταθμίσματος νησιωτικού κόστους είναι οι προσωρινοί αναπληρωτές και ωρομίσθιοι εκπαιδευτικοί, οι ιατροί - υπόχρεοι υπηρεσίας υπαίθρου - και το ιατρικό προσωπικό, αλλά και οι ωφελούμενες επιχειρήσεις που έχουν την έδρα τους στους δήμους εφαρμογής του προγράμματος, ενώ το μέτρο ισχύει και για τους αλλοδαπούς στα νησιά που έχουν άδεια διαμονής εν ισχύ. Η εφαρμογή ξεκινά πιλοτικά φέτος από την 1η Ιουλίου συνολικά σε σαράντα εννιά νησιά, μεταξύ αυτών στο βόρειο και ανατολικό Αιγαίο, τέσσερα νησιά των Κυκλάδων και τρία του Ιονίου, με στόχο να επεκταθεί του χρόνου στο σύνολο της νησιωτικής χώρας, εξαιρουμένης της Εύβοιας, της Κρήτης και της Λευκάδας. Κυρίες και κύριοι συνάδελφοι, το παρόν νομοθέτημα που έρχεται σήμερα προς ψήφιση στη Βουλή απαντά στα χρόνια προβλήματα των απομακρυσμένων, απομονωμένων συγκοινωνιακά νησιών της χώρας. Αφορά στο κόστος μεταφοράς των προϊόντων και των επιβατών. Η φιλοσοφία του μεταφορικού ισοδύναμου που αφορά στους νησιώτες και στα εμπορεύματα από και προς τα νησιά είναι οι κάτοικοι της νησιωτικής Ελλάδας να απολαμβάνουν τιμές σε προϊόντα και μεταφορές ίδιες με τους κατοίκους της ηπειρωτικής χώρας μέσω της επιδότησης του κόστους. Εάν για παράδειγμα κάποιος πληρώνει εισιτήριο 20 ευρώ για ένα ταξίδι με λεωφορείο προς μια πόλη της ηπειρωτικής χώρας και ένας νησιώτης για να διανύσει την ίδια απόσταση, πληρώνει 25 ευρώ, τότε θα παίρνει τα επιπλέον 5 ευρώ που αποτελούν τη διαφορά. Κανείς δεν ισχυρίστηκε πως με το υπό ψήφιση σχέδιο νόμου διεκδικούμε την καθολική θεραπεία του συνόλου των προβλημάτων της νησιωτικής χώρας. Υπεραμυνόμαστε, ωστόσο, της πολιτικής πρωτοβουλίας, της βούλησης και αποφασιστικότητας που επιδεικνύουμε απέναντι σε ένα ζήτημα που καμμιά άλλη κυβέρνηση, κύριε Δημοσχάκη, που αναφερθήκατε σε εμένα και απουσιάζετε από την Αίθουσα, δεν τόλμησε να αγγίξει κατά τα τελευταία σαράντα χρόνια. Και βέβαια, να σας θυμίσω, κύριε Δημοσχάκη, ότι ο ΦΠΑ, για τον οποίο μας κατηγορήσατε και επικαλεστήκατε τα όσα είχε πει τότε ο Πρόεδρος των Ανεξαρτήτων Ελλήνων, δεν ήταν επιβολή του ΦΠΑ μιας κυβερνητικής πολιτικής, αλλά ενός εξαναγκασμού δανειστών της τρόικας, με τους οποίους εσείς συνεργαστήκατε. Εσείς φέρατε τα μνημόνια, εσείς τα στηρίξατε και βεβαίως, εσείς οι ίδιοι υπηρετήσατε την καρέκλα από την εξουσία κι όχι τον Έλληνα πολίτη, αφού εμείς αποδείξαμε σε εσάς το αντίθετο. Ήρθε η ώρα να πούμε στον ελληνικό λαό ότι αυτά που λέγαμε προεκλογικά τα πιστεύαμε, όμως είδαμε ότι δεν μπορούμε να τα υλοποιήσουμε. Αυτή ήταν η κατάσταση και θέσαμε στην εκλογική ετυμηγορία την απόφαση για το εάν θα έπρεπε να συνεχίσουμε ή να πάμε σπίτι μας. Μεγαλύτερη απόδειξη από αυτό για το ότι εμείς δεν υπηρετήσαμε ποτέ την καρέκλα, δεν υπάρχει. Πρέπει, όμως, να το εμπεδώσετε, διότι, διαφορετικά, θα συνεχίζετε την μικροπολιτική, τη μικροκομματική σας τακτική και τη στείρα αντιπολίτευση. Σήμερα, λοιπόν, κυρίες και κύριοι συνάδελφοι και κύριοι συνάδελφοι της Νέας Δημοκρατίας, παρά την οικονομική κρίση, επιχειρούμε να δώσουμε λύσεις. Επιχειρούμε να προσαρμόσουμε το κόστος μεταφοράς των επιβατών, των μονίμων κατοίκων των νησιών μας, αλλά και το κόστος μεταφοράς των προϊόντων για μεσαίες και μικρότερες επιχειρήσεις με έδρα τα νησιά, με εκείνο που είναι στην ξηρά. Και απέναντι σε όλα αυτά η Αντιπολίτευση τι απαντά αλήθεια; Και απευθύνομαι κυρίως στη Νέα Δημοκρατία. Απαντά πως το μέτρο δεν είναι ολοκληρωμένο, πως η χρηματοδότηση δεν είναι επαρκής, πως πρόκειται για ασπιρίνη. Αυτό απαντάτε. Αυτή είναι η αντίδραση της Αντιπολίτευσης, κύριοι συνάδελφοι. Τι προτείνετε ωστόσο; Δεν μας λέτε. Δεν μας λέτε, επίσης, τίποτε για τις προσπάθειες που κάνατε εσείς κατά τα προηγούμενα χρόνια, όταν βρεθήκατε στο τιμόνι της εξουσίας της χώρας. Και είναι ο λόγος απλός. Γιατί δεν κάνατε απολύτως τίποτε προς όφελος των πολλών, προς όφελος των κατοίκων των νησιών. Αντιθέτως, υποτάξατε τις ανάγκες των πολλών στις αξιώσεις των λίγων. Γιατί θα μπορούσατε, για παράδειγμα, να προστατεύσετε τον εργαζόμενο στην ακτοπλοΐα και δεν το κάνατε. Όπως, όμως, πολύ σωστά τόνισε και ο αξιότιμος Υπουργός Ναυτιλίας και Νησιωτικής Πολιτικής, το κάνουμε τώρα εμείς και το πρόστιμο των 300 ευρώ για έναν αδήλωτο ναύτη γίνεται 10.000 ευρώ, όσο και το πρόστιμο για έναν απλό εργαζόμενο σε μια καφετέρια. Αυτό σε απάντηση όσων μας κατηγόρησαν πως δουλεύουμε για τους εφοπλιστές. Όσον αφορά στη χρηματοδότηση, η χρηματοδότηση του προγράμματος προβλέπεται να γίνει από το εθνικό ή το συγχρηματοδοτούμενο σκέλος του Προγράμματος Δημοσίων Επενδύσεων. Το κόστος για την πρώτη φάση, κατά το τρέχον έτος, εκτιμάται στα 60 εκατομμύρια ευρώ και στα 150 εκατομμύρια ευρώ σε ετήσια βάση. Ακούστηκαν φωνές από την Αξιωματική Αντιπολίτευση για το ύψος της χρηματοδότησης. Μας λέτε πως είναι λίγα τα 60 εκατομμύρια, πως δεν φτάνουν, πως είναι ψίχουλα. Και σας απαντώ. Εμείς έχουμε την πολιτική γενναιότητα να αναγνωρίσουμε ότι αυτή η προσπάθεια δεν είναι ολοκληρωμένη, γίνεται, όμως, φιλότιμα. Το πιλοτικό αυτό πρόγραμμα υλοποιείται με χρήματα από το Πρόγραμμα Δημοσίων Επενδύσεων και μάλιστα σε περίοδο οικονομικής κρίσης. Ο Υπουργός Ναυτιλίας θα έχει τη δυνατότητα να συνάπτει προγραμματικές συμβάσεις με τους δήμους εφαρμογής του μέτρου, με εκπαιδευτικά ιδρύματα και με όποιον άλλον φορέα κριθεί αναγκαίο, προκειμένου να υλοποιηθεί απρόσκοπτα το μέτρο αυτό. Επιπλέον, το νομοσχέδιο ξεκαθαρίζει ότι το Αντιστάθμισμα Νησιωτικού Κόστους είναι αφορολόγητο, ακατάσχετο από το δημόσιο ή τρίτους, δεν υπόκειται σε καμμία κράτηση και δεν δεσμεύεται ούτε συμψηφίζεται με βεβαιωμένες οφειλές στην εφορία και το υπόλοιπο δημόσιο ούτε στα ασφαλιστικά ταμεία ή τις τράπεζες, ενώ δεν υπολογίζεται ούτε στα εισοδηματικά όρια για την καταβολή οποιασδήποτε παροχής κοινωνικού η προνοιακού επιδόματος. Αλήθεια, τόσα χρόνια εσείς τι κάνατε; Την ώρα που εισάγουμε προς ψήφιση το μεταφορικό ισοδύναμο, έρχεστε υποκριτικά για άλλη μια φορά να πείτε ότι το συνοδεύουμε με την κατάργηση του ΦΠΑ στα νησιά. Και σας ερωτώ: Από πού και ως πού προκύπτει αυτός ο συμψηφισμός; Τι σχέση έχει; Δεν έχει καμμία σχέση αγαπητοί συνάδελφοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Ένα λεπτό, σας παρακαλώ. Δυστυχώς για εσάς, αρκείστε για μια ακόμη φορά σε λαϊκίζουσες αντιδράσεις. Σας ενοχλεί που προχωρούμε σε βήματα στήριξης της ανάπτυξης των νησιών. Σας ενοχλεί, επίσης, το γεγονός πως νομοθετήματα, όπως το σημερινό, εκθέτουν ουσιαστικά τη δική σας πολιτική απραξία. Είχατε πολλές ευκαιρίες στο παρελθόν, κύριοι της Aντιπολίτευσης, να νομοθετήσετε και να στηρίξετε την περιφέρεια της νησιωτικής Ελλάδας και δεν τολμήσατε, δεν το πράξατε. Γι' αυτό ενοχλείστε τώρα, διότι εμείς, παρά τις αντιξοότητες, επιδεικνύουμε υπευθυνότητα και αποφασιστικότητα. Και δίνουμε λύσεις απέναντι σε ζητήματα, που εσείς δεν είστε διατεθειμένοι να επιλύσετε. Αυτός είναι ο λόγος - ας μην γελιόμαστε - που αντιδράτε σήμερα κατ' αυτόν τον τρόπο. Καταληκτικά, πιστεύω πως πρέπει να απομονώσουμε τις μικροκομματικές σκοπιμότητες και τις μικροπολιτικές τακτικές, στηρίζοντας το υπό ψήφιση σχέδιο νόμου, ένα καινοτόμο μέτρο, το οποίο θα ενισχύσει την αναπτυξιακή προοπτική των νησιών και θα κάνει τους νησιώτες να αισθανθούν ότι ανακουφίζονται από το βάρος της απόστασης που τους χωρίζει από την ηπειρωτική Ελλάδα. Ευχαριστώ.
Κύριε συνάδελφε, καταδικάζουμε όλοι το γεγονός και είναι ευχάριστο που μέσα σ' αυτήν τη δύσκολη στιγμή δεν υπάρχει κάποιος τραυματισμός, παρά μόνο κάποια απόπειρα εισβολής στο γραφείο σας. Τον λόγο έχει ο κύριος Υπουργός για μια νομοτεχνική βελτίωση.
Ευχαριστώ, κύριε Πρόεδρε. Είναι μια τελευταία νομοτεχνική. Στην υποπερίπτωση αα΄ της περίπτωσης β΄ της παραγράφου 1 του άρθρου 3 του σχεδίου νόμου, πριν τη φράση «σύμφωνα με όσα ορίζονται» προστίθεται η φράση «και οι εκπαιδευτικοί συνεργάτες - επισκέπτες καθηγητές των ΑΕΝ» και μετά τη φράση «ν.3848/2010 (Α΄71)» προστίθεται η φράση «και στο άρθρο 14 του νόμου 2638/1998 (Α΄204)». Ουσιαστικά γίνεται για να διατυπωθεί καλύτερα όσον αφορά τους καθηγητές των ΑΕΝ. Την καταθέτω για τα Πρακτικά.
Ευχαριστούμε, κύριε Υπουργέ. Τον λόγο έχει ο κ. Μπουκώρος. Σας λέω από τώρα για προσοχή στον χρόνο, γιατί γενικά έχετε τη διάθεση…
Δεν βλέπω το γιατί είστε τόσο αυστηρός μαζί μου, όταν δείξατε μία ανοχή σε όλους τους προηγούμενους συναδέλφους.
Όχι μαζί σας! Ορίστε, έχετε τον λόγο.
Ευχαριστώ, κύριε Πρόεδρε. Κύριοι της Πλειοψηφίας, μέσα στο κρεσέντο του λαϊκισμού και με αυτό το νομοσχέδιο, μηδενίζετε τα πάντα. Η νησιωτική πολιτική, όμως, των κυβερνήσεων της Μεταπολίτευσης είναι αυτή που έφερε την τουριστική ανάπτυξη στα νησιά μας, είναι αυτή που πολλαπλασίασε το κατά κεφαλήν εισόδημα των νησιωτών μας. Δείτε πού ήταν το κατά κεφαλήν εισόδημα το 1974 και πού ήταν όταν αναλάβατε εσείς τη διακυβέρνηση. Αυτή η διάθεσή σας να εκμηδενίζετε τα πάντα, κατηγορώντας συνεχώς τους προκατόχους σας και κομπορρημονώντας ότι κάνετε τα πάντα για πρώτη φορά, είναι η απόδειξη του λαϊκισμού σας από τη μία πλευρά και της συσκότισης που θέλετε να επιβάλλετε στην ελληνική κοινωνία από την άλλη. Δεν δημιουργήθηκε ούτε το τουριστικό προϊόν ούτε η νησιωτική ανάπτυξη επί των ημερών του ΣΥΡΙΖΑ, μόνο προβλήματα και μάλιστα δύσκολα δημιουργήθηκαν επί των ημερών σας.
Ούτε η χρεοκοπία.
Ακούστε, κύριε Δρίτσα, και με αυτό το νομοσχέδιο κρύβεστε πίσω από το δάχτυλό σας. Δεν φέρατε - λέει - το μεταφορικό ισοδύναμο τόσα χρόνια. Μα, υπήρχε ένα οριζόντιο αναπτυξιακό μέτρο, οι χαμηλοί συντελεστές ΦΠΑ, που αφορούσαν τους πάντες.
Δεν έχει καμμία σχέση!
Θα το δούμε εάν έχει σχέση.
Κύριε Δρίτσα!
Γιατί εκνευρίζεστε με αυτά που ακούτε;
Κύριε Μπουκώρο, μην κάνετε διάλογο.
Εμείς στους λαϊκισμούς και στις υπερβολές επιδεικνύουμε ιώβειο υπομονή. Εσείς δεν είστε διατεθειμένοι να ακούσετε ούτε κριτική από την Αντιπολίτευση;
Στους λαϊκισμούς και στις υπερβολές…
Καλά, έχετε ξεπεράσει κάθε ρεκόρ λαϊκισμού. Δεν είμαι, όμως, διατεθειμένος να κάνω διάλογο μαζί σας.
Το κάνετε, όμως, κύριε Μπουκώρε. Μην κάνετε διάλογο.
Κύριε Πρόεδρε, θα παρακαλέσω να λάβετε υπ' όψιν σας στον χρόνο το ότι έχω διακοπεί τέσσερις φορές.
Το λαμβάνω, μην ανησυχείτε.
Έλεγα, λοιπόν, ότι εφόσον θυσιάσατε τους μειωμένους συντελεστές ΦΠΑ, φέρνετε, λίγες ημέρες πριν την καθολική εφαρμογή αυτού του μέτρου, το μεταφορικό ισοδύναμο. Το timing είναι η μεγαλύτερη απόδειξη. Εσείς συσχετίζετε ένα ανεξάρτητο μέτρο με αυτήν την υποχώρηση που κάνατε στις κόκκινες γραμμές σας. Οι συντελεστές ΦΠΑ, κυρίες και κύριοι συνάδελφοι, είναι αρμοδιότητα του κάθε κράτους - μέλους. Η κατάργηση των μειωμένων συντελεστών είναι, αποκλειστικά, δική σας απόφαση. Εσείς υποχωρήσατε από τις κόκκινες γραμμές σας, εσείς και οι συγκυβερνώντες σας. Θυμόμαστε όλοι τι λέγατε για τον μειωμένο συντελεστή ΦΠΑ. Βεβαίως, οι δανειστές πίεσαν και την προηγούμενη κυβέρνηση να αυξήσει τον συντελεστή της εστίασης από το 13% στο 24%. Η προηγούμενη κυβέρνηση, όμως, κράτησε χαμηλό τον συντελεστή στην εστίαση, που είναι ένας μεγάλος κλάδος της οικονομίας. Εσείς χωρίς καμμία μάχη, χωρίς καμμία διαπραγμάτευση, θυσιάσατε τους μειωμένους συντελεστές ΦΠΑ. Θυσιάζετε το μείζον και τώρα τάζετε ψίχουλα και επιδόματα. Είναι το κράτος «πατερούλης». Όμως, πόσο αξιόπιστοι είστε στις πληρωμές σας προς τρίτους; Δεν έχετε δει πού έχουν εκτιναχθεί οι ληξιπρόθεσμες οφειλές επί των ημερών σας; Ποιοι θα πληρωθούν, πόσο θα πληρωθούν και πότε θα πληρωθούν; Μας το λέει το νομοσχέδιο, μας το διευκρινίζει; Αοριστίες. Να σημειώσω, λοιπόν, και εγώ, για να συμφωνήσω με τον κ. Δρίτσα, πράγματι το λεγόμενο αντιστάθμισμα νησιωτικού κόστους ή μεταφορικό ισοδύναμο θα είχε κάποιο νόημα αν δεν είχαν καταργηθεί οι συντελεστές ΦΠΑ. Θα ήταν πράγματι αναπτυξιακό. Η πολιτική σας, όμως, μου θυμίζει τη λαϊκή παροιμία «να σε κάψω Γιάννη, να σε αλείψω λάδι για να γιάνει». Καταργείτε ένα οριζόντιο αναπτυξιακό μέτρο. Εσείς το συνδέετε. Ας δούμε τι συμβαίνει σε άλλες χώρες, κυρίες και κύριοι συνάδελφοι. Είναι αρμοδιότητα του κάθε κράτους - μέλους. Βάζετε συντελεστή ΦΠΑ 24% στην εστίαση την ώρα που η Γαλλία, η Ισπανία και η Ιταλία είναι στο 10%, η Πορτογαλία στο 13%, η Κύπρος στο 9% και η άκρως ανταγωνιστική μας Τουρκία στο τουριστικό προϊόν είναι μόλις στο 8%. Στην ξενοδοχειακή διαμονή ανεβάσατε τον συντελεστή στο 13% από το 6% την ώρα που η Γαλλία, η Ιταλία και η Ισπανία είναι στο 10%, η Πορτογαλία μόλις στο 6% και η ευθέως ανταγωνιστική Τουρκία πάλι στο 8%. Θυσιάζετε, συν τοις άλλοις, και την ανταγωνιστικότητα του τουριστικού μας προϊόντος και αυτό στο μέλλον μπορεί να έχει συνέπειες. Θυσιάζετε και τη νησιωτικότητα. Και άλλες χώρες μπήκαν στο μνημόνιο. Η Ισπανία, τα Κανάρια νησιά τα έχει απεντάξει από τον ΦΠΑ. Δεν ξέρουν; Η «πρώτη φορά αριστερά» μόνο γνωρίζει; Στην Πορτογαλία, στις Αζόρες πληρώνουν μεσοσταθμικά 3% λιγότερο από την υπόλοιπη χώρα. Η Γαλλία στην Κορσική για τα προϊόντα πετρελαίου που συσχετίζονται με τις μεταφορές έχει ΦΠΑ από 0,90% έως 13%.
Δεν χρεοκόπησαν αυτές.
Λέτε αλήθεια; Η Ισπανία και η Πορτογαλία δεν ήταν σε καθεστώς μνημονίου; Εντάξει, εντάξει. Είναι η πέμπτη φορά που με διακόπτετε. Προφανώς είναι ενοχλητικά.
Μην απαντάτε, κύριε Μπουκώρε. Συνεχίστε τον λόγο σας.
Στη Γερμανία η νήσος Χέλγκολαντ έχει απενταχθεί από τον ΦΠΑ. Στην Φινλανδία επίσης. Εσείς έρχεστε με ένα νομοσχέδιο που βρίθει αοριστιών και προσπαθείτε να μας πείσετε ότι θα κλείσετε την πληγή που ανοίξατε με μπαλώματα. Μας είπε ο κύριος Υπουργός ότι 3 εκατομμύρια θα πέσουν στην Αλόννησο από το Μεταφορικό Ισοδύναμο. Αυτό είναι μόνο μία μελέτη. Στην πράξη, οι κάτοικοι της Αλοννήσου από μεθαύριο θα πληρώνουν τοις μετρητοίς και θα περιμένουν να πληρωθούν από την Κυβέρνηση ΣΥΡΙΖΑ - ΑΝΕΛ. Πότε άραγε; Ξέρετε πόσο κοστίζει, κύριε Υπουργέ, η μεταφορά ενός αυτοκινήτου από την Αλόννησο στον Βόλο με επιστροφή; Κοστίζει 160 ευρώ. Ξέρετε πόσο πληρώνει ένας κάτοικος της Σκοπέλου για να πάει στον Βόλο, εάν επιλέξει το ταχύπλοο; Πληρώνει 100 ευρώ. Αν χρειαστεί και διανυκτέρευση, λόγω έλλειψης δρομολογίων, τότε μιλάμε για μισό μισθό. Μισή σύνταξη για να μεταφέρει το αυτοκίνητό του και μισό μισθό για ένα ταξίδι. Ξέρετε πόσο πληρώνει τις υπηρεσίες υγείας;
Ποιος τα έκανε αυτά;
Εσείς. Ο κάτοικος της Σκιάθου - που έχετε αφήσει το κέντρο υγείας εκεί να ρημάζει - αναγκάζεται να προσφεύγει για υπηρεσίες υγείας εκτός νησιού. Λέτε ότι θα πληρώσετε το μεταφορικό ισοδύναμο. Γνωρίζετε, κύριε εισηγητά της Πλειοψηφίας, ότι ο επιχειρηματίες της Σκοπέλου, εκατόν δύο στον αριθμό, περιμένουν ακόμη σήμερα ένα εκατομμύριο αποζημιώσεις για τις καταστροφικές πλημμύρες του 2015, ενώ η υπουργική απόφαση έχει εκδοθεί από τον Ιούνιο του 2017; Περιμένετε να σας πιστέψουν ότι θα τους πληρώσετε το μεταφορικό ισοδύναμο; Ολοκληρώνοντας, θα έλεγα ότι μία και μόνη απόφαση, ο μηδενισμός του ΦΠΑ στις μεταφορές για επιβάτες και οχήματα, θα ήταν πράγματι ένα αναπτυξιακό μέτρο. Τώρα που βγαίνουμε από τα μνημόνια, θα μπορούσατε να το κάνετε. Αρμοδιότητα του κράτους - μέλους είναι. Αυτό θα ήταν πράγματι αναπτυξιακό, κυρίες και κύριοι, γιατί με το νομοσχέδιό σας - και κλείνω έτσι - γνωρίζουν οι νησιώτες ήδη τις επιπτώσεις από την κατάργηση των μειωμένων συντελεστών ΦΠΑ.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Δεν γνωρίζουμε, δεν μας λέει το νομοσχέδιο ούτε ποιοι θα πληρωθούν το μεταφορικό ισοδύναμο ούτε πόσο θα είναι αυτό το μεταφορικό ισοδύναμο ούτε πότε θα πληρώνεται, γιατί ξεχνάτε προφανώς ότι στο Πρόγραμμα Δημοσίων Επενδύσεων, που έχετε εντάξει το μεταφορικό ισοδύναμο, υπογράψατε παράλληλα και την τέταρτη αξιολόγηση που σας απαγορεύει την καθ' οιοδήποτε τρόπο επιβάρυνση του Προγράμματος Δημοσίων Επενδύσεων. Οι νησιώτες γνωρίζουν την πολιτική σας, γι' αυτό και οι μεγαλύτερες διαδηλώσεις εναντίον της κυβερνητικής σας πολιτικής έγιναν στα ελληνικά νησιά φέτος. Ευχαριστώ πολύ.
Ευχαριστούμε τον κ. Μπουκώρο. Από την λίστα ομιλητών απέμειναν ο κ. Παυλίδης και ο κ. Μεϊκόπουλος. Θα ολοκληρώσουμε με τους Κοινοβουλευτικούς Εκπροσώπους, τον κ. Κεφαλογιάννη και τον κ. Ξυδάκη και θα κλείσει ο Υφυπουργός, ο κ. Σαντορινιός.
Δεν έχουμε δευτερολογία;
Κύριε Καματερέ, δευτερολογίες δεν υπάρχουν, γιατί είναι επείγον το νομοσχέδιο.
Όμως, ο κ. Αθανασίου στην πρωτολογία του έκανε χρήση της δευτερολογίας. Είναι καταγεγραμμένο στα Πρακτικά.
Κύριε Παυλίδη, έχετε τον λόγο και θα εξετάσουμε το θέμα πριν την ψηφοφορία.
Ευχαριστώ, κύριε Πρόεδρε. Κυρίες και κύριοι συνάδελφοι, είναι πραγματικά τρομερό να ακούω από συναδέλφους της Αντιπολίτευσης, εκπροσώπους κομμάτων που χρέωσαν αυτή τη χώρα φέρνοντάς την σε ένα καθεστώς υπερχρεωμένης οικονομίας, δανειζόμενοι 240 δισεκατομμύρια σαν χώρα - η μοναδική στον κόσμο χώρα που μπήκε σε πρόγραμμα δημοσιονομικής προσαρμογής με δανεισμό 240 δισεκατομμυρίων - να μας αναφέρουν ποσοστά ΦΠΑ στην εστίαση σε χώρες, όπως η Μάλτα, ξεχνώντας το γεγονός ότι η Κύπρος δανείστηκε 10 δισεκατομμύρια, η Ιρλανδία 80 δισεκατομμύρια και η Ελλάδα 240 δισεκατομμύρια. Η Ελλάδα είναι η πιο βαθιά υπερχρεωμένη χώρα σε ποσοστό σχέσης χρέους με ΑΕΠ. Μας λένε γιατί ο ΦΠΑ έγινε έτσι ή έγινε αλλιώς. Είναι τουλάχιστον ντροπή και πολιτική - κατά τη γνώμη - αγυρτεία. Εγώ θα αφιέρωνα αυτό το νομοσχέδιο, όχι στους νησιώτες, αλλά σε εσάς, στους εκπροσώπους που είναι υπεύθυνοι για τη διακυβέρνηση της χώρας εδώ και σαράντα χρόνια, για το απλό γεγονός ότι αυτό το νομοσχέδιο έχει δέκα πέντε άρθρα. Με μόλις δώδεκα άρθρα υλοποιείται ένα πάγιο αίτημα σαράντα ετών των τοπικών νησιωτικών κοινωνιών για το μεταφορικό ισοδύναμο. Χρειάστηκαν μόλις δώδεκα άρθρα για να μπει η βάση του μεταφορικού ισοδύναμου, ενός σοβαρότατου κοινωνικού, οικονομικού και αναπτυξιακού αιτήματος των νησιών. Αυτό το κάναμε εμείς και το κάνουμε τώρα, το 2018, σε καθεστώς δημοσιονομικής προσαρμογής, οικονομικής κρίσης και περιορισμού των οικονομικών πόρων. Αυτά τα λέω για να ξέρουμε τι συζητάμε και να είστε λίγο φρόνιμοι όταν μιλάτε, όπως μιλάτε. Είναι ένα μέτρο το οποίο δεν έχει δημοσιονομικό χαρακτήρα. Έχει βαθιά αναπτυξιακό και κοινωνικά ανταποδοτικό χαρακτήρα και μάλιστα με μία άμεση απόδοση ανά μήνα σε κάθε δικαιούχο. Δεν είναι οριζόντιο. Λαμβάνει υπ' όψιν τις ιδιαίτερες περιφερειακές και ενδοπεριφερειακές ανισότητες, τη διπλή νησιωτικότητα, δηλαδή το πρόβλημα των μικρών και ακριτικών νησιών μέσα στο συνολικό πρόβλημα της νησιωτικότητας, φεύγοντας από το καθεστώς να θεωρούνται οι νησιώτες πολίτες δεύτερης κατηγορίας σε αυτή τη χώρα, αντιμετωπίζοντας το φαινόμενο της ερημοποίησης των μικρών νησιών κυρίως λόγω του κόστους διαβίωσης σε αυτά τα νησιά. Είναι μία συνολική μεταχείριση και μια ολιστική διαχείριση. Για πρώτη φορά εντάσσονται τα Ιόνια νησιά σε αυτήν τη διαδικασία, καθώς και τα νησιά του Αργοσαρωνικού. Να σας θυμίσω, κύριοι συνάδελφοι, γιατί έχετε κοντή μνήμη, ότι τα νησιά του Ιονίου είχαν εξαιρεθεί από το ευνοϊκό καθεστώς του ΦΠΑ από την πολιτική στη διεύθυνση του Τμήματος Υδάτων στο Υπουργείο με τις αφαλατώσεις και την πολιτική για τη λειψυδρία. Ποτέ το Ιόνιο δεν είχε ενταχθεί σε αυτά, ποτέ το Ιόνιο δεν είχε μπει στο καθεστώς μειωμένου ΦΠΑ. Και τώρα παλεύουμε με προεδρικό διάταγμα να εντάξουμε και τα νησιά σε αυτή την ιστορία. Γιατί τα νησιά του Ιονίου ήταν μέσα στο πρόβλημα γενικά της νησιωτικότητας, παιδιά ενός κατώτερου θεού, θεωρώντας, υποθέτω, ότι τα νησιά του Ιονίου είναι κάτι σαν τη Λευκάδα, όπου με μία γέφυρα πέρναγες απέναντι στην ηπειρωτική χώρα. Είναι μία θεσμική καινοτομία, μια βαθιά τομή, όχι μόνο για τα ελληνικά δεδομένα, αλλά και για το ευρωπαϊκό θεσμικό πλαίσιο. Πρώτη φορά γίνεται μία τόσο ολοκληρωμένη νησιωτική πολιτική στο πλαίσιο μας ενιαίας θεσμικής εθνικής παρέμβασης σε ένα πολύ έντονο πολυνησιωτικό περιβάλλον με εκατόν δεκατέσσερα κατοικημένα νησιά, δηλαδή το 20% της εθνικής επιφάνειας, με ένα εκατομμύριο εξακόσιες χιλιάδες κατοίκους δικαιούχους, δηλαδή το 15% του πληθυσμού. Αυτούς τους είχατε, χωρίς στοχευμένες πολιτικές ούτε στην οικονομία ούτε στην παιδεία ούτε στην υγεία, χωρίς να υπάρχει ρήτρα νησιωτικότητας, την οποία κι εμείς την εφαρμόζουμε στις νομοθετήσεις μας και όχι μόνο επιδοτούμε τη μεταφορά των ανθρώπων αλλά ενισχύουμε τη μεταφορά και των προϊόντων και των καυσίμων. Ακούω και από τον κ. Βρούτση αλλά και από άλλους συναδέλφους της αντιπολίτευσης ότι αυτά είναι ψίχουλα, είναι επιδόματα. Όχι, κύριοι, είναι λάθος. Είναι μόνιμες πολιτικές και είναι πολιτική φτώχεια την πιο βασική ευρωπαϊκή αρχή, την αρχή του μεταφορικού ισοδύναμου, να την αντιμετωπίζετε εδώ μέσα και στα δημόσια μικρόφωνα ως πολιτική φτώχειας και ως πολιτική επιδομάτων. Είναι βασική ευρωπαϊκή αρχή που ποτέ δεν τολμήσατε να τη νομοθετήσετε. Θεσμοθετείται για πρώτη φορά η ιδιότητα του μόνιμου κάτοικου νησιού. Υπάρχει ένας μοναδικός αριθμός του νησιώτη και της νησιωτικής επιχείρησης. Για πρώτη φορά δίνονται κρατικές ενισχύσεις, μέσω προγράμματος δημοσίων επενδύσεων, σε τόσο μεγάλο αριθμό επιχειρήσεων στην Ελλάδα - τριάντα χιλιάδες νησιωτικές επιχειρήσεις - και μάλιστα με μόνιμο χαρακτήρα! Δεν αποτελεί αντιστάθμισμα στο νησιωτικό ΦΠΑ, όπως θέλετε να το συμψηφίσετε στην πολιτική σας ατζέντα, αλλά ένα νέο μόνιμο μέτρο υπέρ των νησιωτών και των επιχειρήσεών τους. Η πολιτική αυτή είναι ανεξάρτητη από τις όποιες άλλες πολιτικές ισχύουν στα νησιά ή αυτές που θα ισχύσουν στο μέλλον. Να σας θυμίσω ότι ο ΦΠΑ έχει ένα όφελος 85 εκατομμυρίων ευρώ. Εμείς για το δεύτερο εξάμηνο του 2018 στην πολιτική μας προβλέπουμε 60 εκατομμύρια ευρώ και συνολικά ετησίως από 1-1-2019 σχεδόν διπλάσια 150 εκατομμύρια ευρώ. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ολοκληρώνω, κύριε Πρόεδρε. Είναι μία στοχευμένη πολιτική πίστωσης της διαφοράς του κόστους στον νησιώτη και στον νησιώτη επιχειρηματία και όχι στον ακτοπλόο και είναι πραγματικά λυπηρό να ακούμε την κριτική από το ΚΚΕ, όταν δεν θέλει απλώς να δει την πραγματικότητα, γιατί αυτά τα ποσά πιστώνονται στον επαγγελματικό λογαριασμό της νησιωτικής επιχείρησης και στον ιδιωτικό λογαριασμό του νησιώτη κατοίκου σε αυτή την ιστορία. Δικαιούχοι είναι όλοι οι μόνιμοι και νόμιμοι κάτοικοι των νησιών στο σύνολό τους. Οι προσωρινοί αναπληρωτές και οι ωρομίσθιοι καθηγητές. Οι γιατροί υποχρεωτικής υπηρεσίας υπαίθρου και όλοι οι άλλοι πάροχοι υγείας που δουλεύουν στο δημόσιο σύστημα. Εγώ θα σας πω κάτι και θυμηθείτε το. Ο μοναδικός αριθμός νησιώτη, το ΜΑΝ που λέει μέσα και το νομοσχέδιο, το Μ - Ι, το μεταφορικό ισοδύναμο, και το ΑΝΗΚΟ, το αντιστάθμισμα νησιωτικού κόστους, θα είναι λέξεις που θα μείνουν πλέον οριστικά στη ζωή και στην καθημερινότητα και στην επιχειρηματικότητα των νησιών μας. Γιατί αυτά τα ποσά που εξαιτίας της διαδικασίας αυτού του νομοθετήματος θα πιστωθούν στους λογαριασμούς είναι αφορολόγητα και ακατάσχετα. Δεν έχουν κρατήσεις, δεν συμψηφίζονται με οφειλές στο δημόσιο ή ασφαλιστικά ταμεία ή πιστωτικά ιδρύματα, δεν επηρεάζουν εισοδηματικά κριτήρια για την παροχή οποιασδήποτε προνοιακής ή άλλου χαρακτήρα παροχής - για αυτό δεν απαιτείται φορολογική και ασφαλιστική ενημερότητα - δεν συνυπολογίζονται στο ετήσιο καθαρό οικογενειακό εισόδημα και δεν υπόκεινται στην ειδική εισφορά αλληλεγγύης.
Παρακαλώ ολοκληρώστε, κύριε συνάδελφε.
Ολοκληρώνω, κύριε Πρόεδρε. Για εμάς, λοιπόν, το μεταφορικό ισοδύναμο δεν είναι αντιστάθμισμα στην κατάργηση που υποχρεωθήκαμε να κάνουμε με τον ειδικό συντελεστή ΦΠΑ - και ξέρετε πολύ καλά ότι υποχρεωθήκαμε να το κάνουμε - είναι η κορωνίδα της αναπτυξιακής νησιωτικής μας πολιτικής παράλληλα με τη διεκδίκηση και άλλων φορολογικών πολιτικών στα νησιά όσο ελευθερώνεται δημοσιονομικός χώρος. Είναι ένας διπλασιασμός των δημοσίων δαπανών από το πρόγραμμα δημοσίων επενδύσεων στοχευμένος στη νησιωτική πολιτική, στον νησιώτη κάτοικο και στη νησιωτική επιχειρηματικότητα. Με το νομοσχέδιο αυτό, κυρίες και κύριοι συνάδελφοι, τα νησιά αλλάζουν σελίδα και το μόνο που θα ερημώνει είναι η νεοφιλελεύθερη αντιλαϊκή σας πολιτική, η στείρα αντιπολίτευση που κάνετε τόσα χρόνια σε βάρος των νησιωτών και των πολιτικών σας. Να είστε καλά!
Ευχαριστούμε τον κ. Παυλίδη. Ο κ. Μεϊκόπουλος έχει τον λόγο που είναι ο τελευταίος από τους ομιλητές και αμέσως μετά θα προχωρήσουμε με τους Κοινοβουλευτικούς και θα δώσω και δύο, τρία λεπτά στον κάθε εισηγητή εφόσον το επιθυμείτε. Και θα κλείσουμε με τον κ. Σαντορινιό για να προχωρήσουμε στην ψηφοφορία. Ορίστε, κύριε Μεϊκόπουλε, έχετε τον λόγο.
Ευχαριστώ πολύ, κύριε Πρόεδρε. Σας προϊδεάζω ότι θα χρειαστώ δύο επιπλέον λεπτά χρόνο ομιλίας. Κυρίες και κύριοι συνάδελφοι, κατ' αρχάς, πριν εισέλθω στο κυρίως μέρος της ομιλίας μου, που αφορά το μεταφορικό ισοδύναμο, θα ήθελα να κάνω δύο παρατηρήσεις. Πρώτη παρατήρηση. Νομίζω ότι σ' αυτό θα καταφέρουμε να συνεννοηθούμε. Ούτως ή άλλως, από το 2010 με την υπαγωγή της χώρας μας στο καθεστώς δημοσιονομικής προσαρμογής, με τις γνωστές συνέπειες, όλες οι πολιτικές που είναι συνυφασμένες με την ανάπτυξη ή με την άσκηση κοινωνικής πολιτικής ήταν και είναι άμεσα συνδεδεμένες με το ετήσιο κόστος εξυπηρέτησης του χρέους. Έχουμε, λοιπόν, είτε συμφωνείτε είτε διαφωνείτε, μία συγκεκριμένη απόφαση από το Eurogroup, με συγκεκριμένα μέτρα που ανταποκρίνονται στο ζήτημα της αναδιάρθρωσης του χρέους και φαντάζομαι - είτε συμφωνείτε είτε διαφωνείτε - ότι από το ετήσιο περιθώριο που δημιουργείται θα μπορέσουμε στο μέλλον, κύριε Υπουργέ - απευθύνομαι και σε εσάς αυτή τη στιγμή - να βελτιστοποιήσουμε και τα οφέλη από το νομοσχέδιο. Δεύτερη παρατήρηση που θέλω να κάνω. Να διευκρινίσω, κατ' αρχάς, ότι όντως η λογική της κατάργησης των μειωμένων συντελεστών ΦΠΑ είναι μια σκληρή απόφαση. Αναμφίβολα. Όμως, εδώ επιχειρείται ένας άτοπος συμψηφισμός, κατά τη γνώμη μου. Λέτε, λοιπόν, με λίγα λόγια ότι φέρνουμε το μεταφορικό ισοδύναμο για να ισοφαρίσουμε τη «χασούρα» που θα έχουμε από την κατάργηση των μειωμένων συντελεστών ΦΠΑ στα νησιά. Κατ' αρχάς, το νομοσχέδιο που αφορά το μεταφορικό ισοδύναμο δεν είναι ένα νομοσχέδιο τον οποίο ανακαλύπτει τον τροχό. Ούτως ή άλλως, ανταποκρίνεται σε μία ιδέα που γεννήθηκε το 1974 στη Νορβηγία από τον κ. Πέτερσεν, ο οποίος είχε πει το εξής απλό, ότι όσο οι πολίτες της ηπειρωτικής χώρας φορολογούνται για να έχουν υποδομές, όπως γέφυρες, δρόμους, που συνδέουν την ηπειρωτική χώρα, οι νησιώτες πολίτες δεν έχουν τη δυνατότητα να αξιοποιήσουν αυτές τις υποδομές και μάλιστα επωμίζονται και ένα πρόσθετο κόστος, όταν χρειάζεται να πληρώσουν αυξημένο ναύλο. Άρα έτσι έγινε η σύλληψη της ιδέας του μεταφορικού ισοδύναμου, προκειμένου το κόστος αυτό να αρχίσει να συμψηφίζεται με το κόστος μεταφορών της χερσαίας ζώνης. Αυτή είναι η πραγματικότητα. Πραγματικότητα δεύτερη. Ήδη από το 2012, από το Κέντρο Έρευνας και Τεχνολογικής Ανάπτυξης, σε συνεργασία με την εταιρεία «KANTOR», είχε χρηματοδοτηθεί η μελέτη για το πώς θα εφαρμοστεί το μεταφορικό ισοδύναμο στην ελληνική ακτοπλοΐα. Το 2012, εάν δεν απατώμαι, ίσχυαν ακόμα οι μειωμένοι συντελεστές ΦΠΑ στα νησιά. Άρα αυτή η σύνδεση που επιχειρείτε, κυρίες και κύριοι συνάδελφοι της Αντιπολίτευσης, είναι και άτοπη, αλλά είναι, νομίζω, και λίγο σκόπιμη. Εν πάση περιπτώσει, νομίζω ότι έχουμε ένα νομοσχέδιο το οποίο έχει ένα διπλό χαρακτήρα. Είναι και κοινωνικό το προφίλ, αλλά και αναπτυξιακό. Το κοινωνικό προφίλ πού εδράζεται; Βασίζεται, κατ' αρχάς, στην αρχή της ισονομίας και της αναλογικότητας. Τι σημαίνει αυτό στη συγκεκριμένη περίπτωση; Ότι το κόστος των μεταφορών των προϊόντων και των μετακινήσεων των κατοίκων και των επιχειρήσεων των νησιών θα πρέπει να προσαρμόζεται με βάση τις ανάγκες και τις ιδιομορφίες που διαμορφώνει η νησιωτικότητα και όχι οριζόντια με βάση τις τρέχουσες τιμές της ηπειρωτικής χώρας. Για πρώτη όμως φορά - και εδώ το προσθέτουμε - περιλαμβάνει τι άλλο; Το κόστος μεταφοράς των προϊόντων και το κόστος των εισιτηρίων των ελεύθερων γραμμών. Εναρμονίζεται, λοιπόν, το κόστος που αντιστοιχεί σε επιβάτες και εμπορεύματα με θαλάσσια μέσα μαζικής μεταφοράς με το κόστος που θα ίσχυε με τα χερσαία μέσα μαζικής μεταφοράς για την ίδια ακριβώς απόσταση. Είπα πριν ότι έχει και αναπτυξιακό προφίλ. Γιατί; Γιατί με τη μείωση του κόστους μεταφορών των προϊόντων και των μετακινήσεων ενισχύεται η ανταγωνιστικότητα των κατοίκων και των επιχειρήσεων που δραστηριοποιούνται στα νησιά και έτσι τονώνεται η τοπική οικονομία. Τι σημαίνει αυτό; Σημαίνει επιπρόσθετα ότι δημιουργούνται και κίνητρα για τη δημιουργία νέων επιχειρήσεων. Ως πολιτικός εκπρόσωπος του Νομού Μαγνησίας, όπου έχουμε έντονα το νησιωτικό στοιχείο, θα ήθελα να παραθέσω συγκεκριμένα στοιχεία. Εκτιμήσεις, είπε πριν ο συνάδελφός μου από τη Μαγνησία. Νομίζω, όμως, ότι στην πλήρη του εφαρμογή το μέτρο αυτό θα έχει συγκεκριμένα οφέλη και για τις επιχειρήσεις, αλλά και για τους κατοίκους των νησιών σε Σκιάθο, Σκόπελο και Αλόννησο. Κατ' αρχάς, για τις επιχειρήσεις κατ' έτος και στο διάστημα της πλήρους εφαρμογής για τη Σκιάθο στις επιχειρήσεις υπάρχει ένα όφελος γύρω στα 2.700.000 ευρώ, για τη Σκόπελο 1.800.000 ευρώ και για την Αλόννησο περίπου 3.260.000 ευρώ. Για μία τετραμελή οικογένεια κατ' έτος - και πάλι επαναλαμβάνω στο διάστημα πλήρους εφαρμογής - το ίδιο ακριβώς μέτρο για μία τετραμελή οικογένεια για τη Σκιάθο σημαίνει περίπου 704 ευρώ όφελος, για τη Σκόπελο 804 ευρώ και για την Αλόννησο το όφελος πλησιάζει τα 1.063 ευρώ. Τι θέλω να πω με αυτό; Θέλω να πω ότι πέρα από το φυσικό κάλλος, αν θέλετε, των νησιών της χώρας, αυτό που κάνει την ομορφιά των νησιών μας μοναδική και αναλλοίωτη στον χρόνο είναι οι ίδιοι οι άνθρωποι. Οπότε, νομίζω ότι θα πρέπει να υπάρχει ένας κοινός τρόπος, μία κοινή συμπεριφορά ανάμεσα στις δημοκρατικές πολιτικές δυνάμεις, γιατί πρόκειται για ένα μέτρο, το οποίο έρχεται να βοηθήσει τους κατοίκους των νησιών και όχι να τους χειροτερεύσει την καθημερινότητα. Αναμφίβολα, επαναλαμβάνω, το θέμα με τους μειωμένους συντελεστές, είναι μία σκληρή απόφαση. Όμως, να είμαστε ειλικρινείς. Εφόσον και η περίοδος χάριτος πάει στα δέκα χρόνια, αλλά και η επιμήκυνση των ωριμάνσεων των δανείων πάει στα δέκα χρόνια, αυτό σημαίνει ότι κάθε έτος γλυτώνουμε συγκεκριμένα χρήματα για το κόστος εξυπηρέτησης των δανείων και των τόκων. Τι σημαίνει αυτό πολύ απλά; Σημαίνει ότι στο μέλλον θα έχουμε τη δυνατότητα να πάρουμε αποφάσεις και για το θέμα των μειωμένων συντελεστών. Σας ευχαριστώ πάρα πολύ.
Ευχαριστούμε τον κ. Μεϊκόπουλο. Ελάτε, κύριε Κεφαλογιάννη, έχετε δώδεκα λεπτά στη διάθεσή σας.
Ευχαριστώ, κύριε Πρόεδρε. Με πολύ μεγάλη χαρά άκουσα τον προηγούμενο συνάδελφο και νεαρό Βουλευτή να βρίσκει μία χρησιμότητα στην επιμήκυνση των δανείων που χρωστάει η χώρα μας στους δανειστές της, γιατί να θυμίσω το 2012 σε αυτή την Αίθουσα ο Πρωθυπουργός, ο κ. Τσίπρας, ως Αρχηγός τότε της Αντιπολίτευσης έλεγε ότι η επιμήκυνση των δανείων είναι το μεγαλύτερο σκοινί το οποίο θα πνίξει στη θηλειά του τους Έλληνες και τη χώρα. Τουλάχιστον, είδαμε για άλλη μία φορά ότι προφανώς υπήρχε άλλη μία απάτη ή αυταπάτη. Σε κάθε περίπτωση, είναι τουλάχιστον θετικό ότι μπορούμε πλέον να συμφωνούμε σε κάποια ζητήματα. Θα μπω στο νομοσχέδιο πολύ γρήγορα. Νομίζω, κυρίες και κύριοι συνάδελφοι, ότι υπάρχει ένα βασικό δεδομένο και ένα κεντρικό ζητούμενο σε οποιαδήποτε συζήτηση αφορά τη νησιωτική πολιτική της χώρας. Το δεδομένο αυτό είναι - και νομίζω ότι όλοι το αναγνωρίζουμε - ότι τα ιδιαίτερα χαρακτηριστικά των νησιών μας αποτελούν μόνιμα φυσικά εμπόδια πολλές φορές για την ελκυστικότητά τους και την επίτευξη ενός ποιοτικού επιπέδου διαβίωσης τόσο των κατοίκων, όσο και των επισκεπτών. Και αυτό διότι έχουν ένα υψηλό κόστος δημιουργίας υποδομών και υπηρεσιών δημοσίου συμφέροντος, ένα υψηλό κόστος παραγωγής για τις επιχειρήσεις και βεβαίως ένα υψηλό κόστος διαβίωσης, τουλάχιστον σε σχέση με την ηπειρωτική χώρα. Εκεί που διαφωνούμε - και νομίζω ότι αποτελεί το ζητούμενο για τις συζητήσεις εντός του Κοινοβουλίου και θεωρώ ότι οι πολιτικές δυνάμεις κάποια στιγμή θα πρέπει να καταλήξουν - είναι τόσο στα μέσα όσο και στις πολιτικές μέσα από τις οποίες θέλουμε να αυξήσουμε την ελκυστικότητά τους και την ανταγωνιστικότητα των νησιών. Για να το πω πολύ απλά, πρέπει κάποια στιγμή, κύριε Υπουργέ, να συμφωνήσουμε στο περιεχόμενου αυτού του πολυφορεμένου όρου, που λέγεται ανάπτυξη των νησιωτικών περιοχών, έτσι ώστε να μπορέσουμε, ως Εθνική Αντιπροσωπεία, να θέσουμε συγκεκριμένους στόχους και να έχουμε μετρήσιμα αποτελέσματα. Διότι αν δεν συμφωνήσουμε, κυρίες και κύριοι συνάδελφοι, πολύ απλά δεν θα πετύχουμε τίποτα περισσότερο από τη διατύπωση για μία ακόμη φορά ευσεβών πόθων. Όταν οι μεν είμαστε στην αντιπολίτευση, θα έχουμε τους ευσεβείς πόθους. Όταν είμαστε στην Κυβέρνηση, ενδεχομένως θα έχουν κάποιοι άλλοι τους πόθους αυτούς. Επομένως κάποια στιγμή θα πρέπει να συμφωνήσουμε σε αυτή την Αίθουσα. Οι κύριοι Υπουργοί, για παράδειγμα, έχουν απόλυτο δίκιο όταν αναφέρονται στην αναγκαιότητα μιας ολοκληρωμένης νησιωτικής πολιτικής. Δυστυχώς, όμως, τους έχει απασχολήσει ελάχιστα το πώς αυτή αποτυπώνεται στη διοικητική οργάνωση του κράτους και του Υπουργείου στο οποίο προΐστανται. Δεν ξέρω πόσοι από τους συναδέλφους γνωρίζουν σε αυτή την Αίθουσα, αλλά η χωρική αρμοδιότητα του Υπουργείου σας, κύριε Υπουργέ, αφορά μόνο πέντε νομούς στο Αιγαίο. Δεν αφορά για παράδειγμα την Κρήτη, τα Ιόνια νησιά, τις Σποράδες, τη Σαμοθράκη, τα νησιά του Αργοσαρωνικού, τη Θάσο και πολλά άλλα από τα νησιά της χώρας μας. Σε μία χώρα που έχει περίπου έξι χιλιάδες νησιά, το 2018 επιμένουμε ακόμη σε έναν διοικητικό διαχωρισμό, ο οποίος, παρά τις καλές προθέσεις, υπονομεύει εξ αρχής και εκ των άνω κάθε έννοια ισόρροπης ανάπτυξης των νησιών μας. Το ζήτημα, λοιπόν, της διοικητικής εποπτείας του κράτους είναι εξαιρετικά σημαντικό, γιατί αφαιρεί από την περιφερειακή σας όραση μία σειρά νησιωτικών περιοχών και προφανώς υπονομεύει το σχεδιασμό πολιτικών με εθνική διάσταση. Γι' αυτό, αν θέλουμε κάποια στιγμή να μιλήσουμε επί της ουσίας για ολοκληρωμένη νησιωτική πολιτική, αυτή θα πρέπει να αρχίσει από τη διοικητική αναδιάρθρωση του ίδιου του Υπουργείου, ώστε αν μη τι άλλο να περιλαμβάνει ολόκληρο το νησιωτικό σύμπλεγμα της χώρας. Οι κύριοι Υπουργοί της Κυβέρνησης κατηγόρησαν την Αξιωματική Αντιπολίτευση ότι μεμψιμοιρεί και μάλιστα διερωτήθηκαν που τόσα χρόνια τα κόμματα αυτά τα οποία διακυβέρνησαν δεν θέσπισαν το μεταφορικό ισοδύναμο. Πράγματι, δεν θεσπίστηκε το μεταφορικό ισοδύναμο. Υπήρξαν τόσα άλλα μέτρα τα οποία σας ανέφεραν οι προηγούμενοι συνάδελφοι. Πάντως, σίγουρα καμμία Κυβέρνηση, κύριε Υπουργέ, δεν διανοήθηκε να φέρει τέτοιο νομοθέτημα με έναν τόσο επιπόλαιο και πρόχειρο τρόπο. Καμμία κυβέρνηση τα προηγούμενα σαράντα χρόνια δεν σκέφθηκε να φέρει στη Βουλή ένα τέτοιο νομοσχέδιο, όπου καταδείξαμε σε πολλά σημεία του με πόσο πρόχειρο τρόπο έχει δημιουργηθεί. Νομίζω συμβάλαμε σε κάποια άλλα σημεία και ευτυχώς τα υιοθετήσατε. Και αυτό είναι προς τιμή σας. Σίγουρα, καμμία κυβέρνηση δεν είδε τα προηγούμενα χρόνια το μεταφορικό ισοδύναμο ως αντίμετρο σε μια καθαρά αντιαναπτυξιακή και κοινωνικά άδικη πολιτική για τους νησιώτες, όπως την κατάργηση των μειωμένων συντελεστών ΦΠΑ, όσο και αν το αρνείστε. Και είναι τόσο πρόχειρο το νομοσχέδιο, που ούτε καν τις ομάδες που λέτε ότι θα ωφελήσει δεν κατορθώνει να το κάνει το νομοσχέδιο. Θα δώσω ένα παράδειγμα. Γνωρίζουμε όλοι ότι οι αναπληρωτές εκπαιδευτικοί άτυπα, αλλά με μία συμφωνία μεταξύ του Υπουργείου Ναυτιλίας και του Υπουργείου Παιδείας με τους εφοπλιστές είχαν κερδίσει μια μη θεσμοθετημένη έκπτωση 50% στα εισιτήρια και στα οχήματά τους.
Πότε έγινε αυτό;
Αυτό είναι το ζήτημα;
Ναι, πότε έγινε;
Εγώ σας ερωτώ…
Σας ρωτάω πότε έγινε. Ξέρετε;
Δεν έχει σημασία το πότε έγινε. Ισχύει.
Φέτος για πρώτη φορά με τη δική μας Κυβέρνηση έγινε.
Ισχύει αυτό όμως, κύριε Υπουργέ;
Κύριε Υπουργέ, δεν ακούγεστε.
Εγώ σας ερωτώ: Με τον νέο νόμο, τον οποίο φέρνετε…
Κύριε συνάδελφε, μην ανοίγετε διάλογο. Συνεχίστε την ομιλία σας.
Εγώ ρωτώ τον κύριο Υπουργό: Το συγκεκριμένο ζήτημα, το οποίο εσείς το φέρατε με το συγκεκριμένο…
Το νομοσχέδιο κρίνεται…
Κύριε συνάδελφε…
Μισό λεπτό, κύριε Υπουργέ.
Κύριοι συνάδελφοι, σεβαστείτε τον ομιλητή.
Κύριε Υπουργέ, είπα ότι υπάρχει αυτό το δεδομένο. Το ερώτημά μου είναι άλλο, κύριε Υπουργέ. Κι εγώ χαίρομαι να έχουμε διάλογο. Δεν έχω κανένα πρόβλημα. Εξάλλου, ο διάλογος είναι το βασικό συστατικό της δημοκρατίας. Εγώ σας ερωτώ: Με το συγκεκριμένο νομοσχέδιο, η παρεχόμενη επιστροφή χρημάτων είναι ίση ή περισσότερη με την παρεχόμενη μη θεσμοθετημένη έκπτωση του 50%;
Ποικίλει.
Ξέρετε πολύ καλά ότι είναι μικρότερη, γιατί στη μεγάλη πλειοψηφία των νησιών αυτή η έκπτωση, η οποία θα ξεκινήσει πιλοτικά, θα είναι 30% με 40%. Άρα ποιος βγαίνει ζημιωμένος; Προφανώς, θα το γνωρίζετε πολύ καλά. Πάμε παρακάτω. Εξαιρέσατε την Κρήτη, όχι μόνο από την πιλοτική, αλλά και από την καθολική εφαρμογή του μέτρου. Σας ρωτώ, κύριε Υπουργέ: Αυτοί που μένουν στην Κρήτη δεν είναι νησιώτες; Ή μήπως νομίζετε ότι επειδή κοστίζει τόσο πολύ, πρέπει να εξαιρεθεί η Κρήτη; Δεύτερο, το οποίο προφανώς γνωρίζετε: Στην Κρήτη προσλαμβάνονται κάθε χρόνο δεκάδες αναπληρωτές και ωρομίσθιοι εκπαιδευτικοί, επικουρικοί και αγροτικοί ιατροί, οι οποίοι βεβαίως καλούνται να ανταποκριθούν στα καθήκοντα ενός επιβαρυμένου υψηλού κόστους μετακίνησης, σίτισης και στέγασης. Σας ερωτώ, κύριε Υπουργέ: Αυτοί οι πολίτες είναι δεύτερης κατηγορίας; Πάμε στο κυριότερο. Εκτός των εκπαιδευτικών και των γιατρών βεβαίως στα νησιά, μετακινούνται πάρα πολλές κατηγορίες δημοσίων υπαλλήλων και δημοσίων λειτουργών, όπως είναι πυροσβέστες, αστυνομικοί, δικαστικοί λειτουργοί, οι οποίοι δυστυχώς δεν θα έχουν την τύχη να απολαύσουν το προνόμιο του μεταφορικού ισοδυνάμου. Νομίζω ότι αυτό είναι κάτι το οποίο πρέπει να το δείτε. Σας το λέω ως προτροπή. Πάμε στο ζήτημα των επιχειρήσεων, το οποίο έθεσε και ο εισηγητής μας ο κ. Αθανασίου. Εδώ, η συνταγματική αρχή της ίσης μεταχείρισης των επιχειρήσεων δυστυχώς πάει περίπατο. Βλέπουμε ότι οι μεγάλες επιχειρήσεις οι οποίες έχουν έδρα το νησί εξαιρούνται από το μεταφορικό ισοδύναμο. Βεβαίως, αυτό δεν σας το λέμε μόνο εμείς. Σας το λέει και η Επιστημονική Υπηρεσία της Βουλής. Τουλάχιστον, αυτή πρέπει να τη λάβετε υπ' όψιν σας. Ερωτώ: Έχετε κατανοήσει ως Κυβέρνηση ποιες θα είναι οι συνέπειες αυτής της εξαίρεσης; Θα σας το πω πολύ απλά. Στην ουσία, θεσμοθετείτε, πρώτον, ένα τεράστιο αντικίνητρο, όχι απλώς να δραστηριοποιηθούν μεγάλες επιχειρήσεις στα νησιά, μεταφέροντας εκεί την έδρα τους, αλλά δίνετε κι ένα τεράστιο αντικίνητρο στις ήδη υπάρχουσες μικρές και μεσαίες επιχειρήσεις να μεγαλώσουν. Δίνετε δηλαδή ένα αντιαναπτυξιακό κίνητρο - αντικίνητρο στην ουσία - το οποίο θεσμοθετείτε με αυτήν την παρέμβαση. Πέρα των άλλων, βεβαίως, με το να ευνοείτε τις επιχειρήσεις που έχουν έδρα στα νησιά δημιουργείτε συνθήκες αθέμιτου ανταγωνισμού μεταξύ επιχειρήσεων που συνεισφέρουν εξίσου καλά στην τοπική κοινωνία και οικονομία. Αναφέρθηκε επίσης ότι ποτέ οι προηγούμενες Κυβερνήσεις δεν πήραν πρωτοβουλία για μία ευρωπαϊκή νησιωτική πολιτική - νομίζω το ανέφερε ο κ. Κουρουμπλής αυτό - ώστε να γίνει πράξη η πολυθρύλητη εδαφική συνοχή της Ευρώπης. Είναι απών ο κ. Κουρουμπλής. Θα ήθελα όμως να του πω ότι, πρώτον, το 1988 επί Κυβερνήσεως ΠΑΣΟΚ, στην οποία βεβαίως τότε ήταν μέλος του συγκεκριμένου κόμματος, στο Συμβούλιο της Συνόδου Κορυφής στη Ρόδο, πρώτη η Ελλάδα τότε είχε θέσει σε ευρωπαϊκό επίπεδο το θέμα των νησιών και της αναγκαιότητας ειδικής ευρωπαϊκής πολιτικής. Φαίνεται ότι ο κ. Κουρουμπλής θέλει να διαγράψει την πορεία του στο ΠΑΣΟΚ και να υιοθετεί μόνο πολιτικές της παρούσας Κυβέρνησης επί ΣΥΡΙΖΑ. Για την αλήθεια της ιστορίας θα πρέπει να αναφέρουμε ότι αυτό θεσμοθετήθηκε πρώτη φορά το 1988. Επίσης, αγνοείτε ότι οι προηγούμενες κυβερνήσεις της μεταπολίτευσης, τόσο ΠΑΣΟΚ όσο και Νέας Δημοκρατίας, καθιέρωσαν το αφορολόγητο σε κατοίκους και επιχειρήσεις νησιών με πληθυσμό μικρότερο των τριών χιλιάδων εκατό κατοίκων.
Θα τα πείτε, κύριε Υπουργέ, στην ομιλία σας. Μην βιάζεστε. Υπήρξε αυξημένη χρηματοδότηση των νησιωτικών ΟΤΑ, ενιαίο τιμολόγιο ΔΕΗ σε ηπειρωτική και νησιωτική Ελλάδα ανεξάρτητα του κόστους παραγωγής και επιδοτήσεις των άγονων γραμμών. Και βεβαίως, ο κύριος Υπουργός αγνοεί ότι καθιερώθηκαν οι μειωμένοι συντελεστές, τους οποίους εσείς τους καταργήσατε. Κι επειδή άκουσα και πολλούς συναδέλφους να λένε ότι «Ξέρετε, μας το επιβάλανε οι κακοί δανειστές» ή «Δεν μπορούσανε να κάνουν κάτι άλλο», το ξέρετε πολύ καλά ότι ήταν επιλογή της Κυβέρνησης να το καταργήσει. Θα μπορούσε να έχει κάποιο άλλο μέτρο. Άρα αφήστε τα κροκοδείλια δάκρυα ότι κάποιοι άλλοι μας το επιβάλανε. Αν θέλατε πραγματικά να είχατε κάποιο άλλο μέτρο σε σχέση με τις συζητήσεις των δανειστών, θα μπορούσατε να το είχατε θέσει στο τραπέζι των διαπραγματεύσεων. Καμμία άλλη κυβέρνηση σε αυτά τα μνημονιακά χρόνια - κοντεύουμε σχεδόν δεκαετία - δεν διανοήθηκε να κάνει αυτό το πράγμα. Και δεν διανοήθηκε, γιατί θεωρούσαμε ότι είναι ένα καθαρά αντιαναπτυξιακό μέτρο για τις νησιωτικές περιοχές. Θα πάω στις τροπολογίες, κύριε συνάδελφοι. Όσον αφορά την τροπολογία με γενικό αριθμό 1629 και με ειδικό αριθμό 44, η Νέα Δημοκρατία θα ψηφίσει «παρών», όπως είχε πράξει και στις αντίστοιχες που αφορούν το ΙΓΜΕ. Στην τροπολογία με γενικό αριθμό 1630 και με ειδικό αριθμό 45 θα είμαστε αρνητικοί και ο λόγος που είμαστε αρνητικοί, κύριε Υπουργέ, στη συγκεκριμένη διάταξη είναι διότι με ένα συνδυασμό των δύο άρθρων στην ουσία καταργείτε το άρθρο 28 του δικού σας νόμου, του ν.4519/2018, το οποίο στην ουσία παρείχε μη αναστολή όσον αφορά τις κατασχέσεις και τις εκχωρήσεις σε κάποια πρόστιμα, τα οποία είχαν μπει. Τι περιελάμβανε το συγκεκριμένο άρθρο; Έλεγε ότι έχει ισχύ από 1-1-2018 και τώρα το πάτε πίσω, που σημαίνει ότι προφανώς προσπαθείτε να καλύψετε κάποιες συγκεκριμένες περιπτώσεις προστίμων που έχουν μπει. Αυτό είναι κάτι το οποίο γνωρίζετε - όχι εσείς προσωπικά, εννοώ η Κυβέρνησή σας - πολύ καλά. Γι' αυτό τον λόγο εμείς είμαστε αρνητικοί στη συγκεκριμένη τροπολογία. Όσον αφορά την τροπολογία με γενικό αριθμό 1631 και με ειδικό αριθμό 46, που αφορά τους προϊσταμένους του Σώματος Επιθεωρητών Εργασίας, βεβαίως και είμαστε αρνητικοί. Σας το λέω ευθέως ότι τη θεωρούμε φωτογραφική. Όσον αφορά την τροπολογία με γενικό αριθμό 1632 και με ειδικό αριθμό 47 που κατατέθηκε για το ΤΑΠ, επίσης είμαστε αρνητικοί για τους λόγους που θα μπορούσα να εκθέσω εδώ πέρα, αλλά λόγω έλλειψης χρόνου δεν θα το κάνω, αλλά κυρίως επειδή στην ουσία δίνετε με έναν τρόπο αδιαφανή για δεκαοκτώ μήνες την παραχώρηση αναψυκτηρίων που είναι στους αρχαιολογικούς χώρους εκτός δημοσίων διαγωνισμών και ενώ έχει ξεκινήσει η τουριστική περίοδος. Άρα δεν υπάρχει το κατεπείγον της συγκεκριμένης ρύθμισης. Προφανώς πάτε να καλύψετε κάποιες συγκεκριμένες επιχειρήσεις ή να αναθέσετε απευθείας τη συγκριμένη μίσθωση. Άρα και μόνο γι' αυτό τον λόγο εμείς είμαστε αρνητικοί. Επίσης αρνητικοί θα είμαστε στην τροπολογία με γενικό αριθμό 1633 και με ειδικό αριθμό 48. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα κλείσω, κυρίες και κύριοι συνάδελφοι, την τοποθέτησή μου πολύ σύντομα γι' αυτά που ακούστηκαν τις τελευταίες ημέρες περί αποστασίας και για μια προσπάθεια από τη Νέα Δημοκρατία και από τον κ. Μητσοτάκη. Η χθεσινή ανακοίνωση του Μεγάρου Μαξίμου ήταν ιδιαίτερα διαφωτιστική, ότι προσπαθούμε λόγω της ανεξαρτητοποίησης του κ. Λαζαρίδη από τους Ανεξάρτητους Έλληνες, σχεδόν να ανατρέψουμε το πολίτευμα. Μάλιστα κάλεσε τον κ. Λαζαρίδη να παραδώσει την έδρα του. Αυτό βεβαίως είναι ένα ζήτημα εσωτερικό της Κυβέρνησης. Αναρωτιέμαι, όμως, κυρίες και κύριοι συνάδελφοι, πόση υποκρισία υπάρχει σε αυτή την Αίθουσα και κυρίως πόση υποκρισία υπάρχει στο Μαξίμου. Όταν η κ. Μεγαλοοικονόμου ανεξαρτητοποιήθηκε από την Ένωση Κεντρώων και ήρθε στην Κοινοβουλευτική Ομάδα του ΣΥΡΙΖΑ, ήταν αποστάτης; Κύριε Ξυδάκη, επειδή θα λάβετε τον λόγο μετά, θα ήθελα πραγματικά να δώσετε κάποιες απαντήσεις, γιατί σας θεωρώ πολύ έντιμο και συνετό άνθρωπο και νομίζω ότι τέτοιου είδους χαρακτηρισμοί σίγουρα σε αυτή την Αίθουσα, αλλά και εκτός Αιθούσης δεν ταιριάζουν. Αν ακολουθούσαμε την ίδια λογική, θα έπρεπε η μισή Κοινοβουλευτική Ομάδα του ΣΥΡΙΖΑ η οποία προήλθε από το ΠΑΣΟΚ να είναι αποστάτες και όλη η Κοινοβουλευτική Ομάδα των Ανεξαρτήτων Ελλήνων που προήλθε από τη Νέα Δημοκρατία να είναι αποστάτες. Θα πορευτούμε, κυρίες και κύριοι συνάδελφοι, με αυτή την ορολογία εδώ πέρα; Δηλαδή ενώ από τη μία μας καλείτε να έχουμε μια συναίνεση να συμφωνήσουμε σε κάποια βασικά ζητήματα, πάλι θα διαχωρίσετε τον ελληνικό λαό και στην ουσία θα τον διχάσετε για άλλη μία φορά, προκειμένου να συσπειρώσετε τους δικούς σας κομματικούς φίλους; Εγώ κάνω μία έκκληση: Τέτοιου είδους εκφράσεις στον δημόσιο λόγο όσο γίνεται να αποφεύγονται, διότι είδαμε πού μας οδήγησαν τα προηγούμενα χρόνια. Πολλοί από εσάς νομίζω ότι έχετε ήδη αποδεχθεί ότι ήταν ιδιαίτερα ατυχείς πολλές από αυτές τις εκφράσεις τις οποίες εσείς χρησιμοποιούσατε στην αντιπολίτευση και δυστυχώς, βλέπω ότι επανέρχονται στον δημόσιο διάλογο. Να θυμίσω, όμως και κάτι άλλο: Το 2014 χρησιμοποιήσατε τις συνταγματικές διατάξεις, προκειμένου να ρίξετε μία νομίμως εκλεγμένη κυβέρνηση στο μέσο της θητείας της. Και θυμάστε με ποιους το κάνατε; Παρέα με τη Χρυσή Αυγή, μαζί καταψηφίσατε, όχι επειδή τότε ο Σταύρος Δήμας δεν θα μπορούσε να γίνει καλός Πρόεδρος, αλλά επειδή θέλατε σώνει και καλά να ρίξετε την προηγούμενη κυβέρνηση. Τα ξεχνάτε και αυτά. Παρέα με εκείνους πάλι, τους οποίους καταδικάζουμε όλοι, ήσασταν στο δημοψήφισμα του 2015. Και το λέω αυτό, γιατί σήμερα ή χθες συμπληρώνονται τρία χρόνια από το δημοψήφισμα. Άρα, θα έλεγα να είμαστε όλοι σε αυτή την Αίθουσα πιο προσεκτικοί. Και, βεβαίως, ακόμα περιμένουμε κάποιους πρώην συναδέλφους μας να μας τεκμηριώσουν εκείνες πάλι τις κατηγορίες περί χρηματισμού Βουλευτών. Αναφέρομαι, για παράδειγμα, στον κ. Χαϊκάλη και σε κάποιους άλλους οι οποίοι τότε είχαν ζητήσει ακόμα και την παρέμβαση της δικαιοσύνης. Ακόμα τους περιμένουμε να τεκμηριώσουν αυτές τις κατηγορίες. Πρέπει να είμαστε, λοιπόν, πιο προσεκτικοί. Εν κατακλείδι, νομίζω, κυρίες και κύριοι συνάδελφοι, ότι μία κυβέρνηση η οποία πολιτικά καταρρέει - σε μερικούς μήνες είναι βέβαιον ότι θα έχουμε εκλογές, αν θα είναι σε τρεις, σε τέσσερις, ή σε έξι, είναι μικρή η διαφορά - δυστυχώς, πάει για άλλη μία φορά να ξαναδιχάσει τους Έλληνες. Αφού ξεπεράσαμε το μνημόνιο - αντιμνημόνιο, πήγαμε πλέον στους καθαρούς και στους διεφθαρμένους και τώρα πάλι στα σενάρια αποστασίας. Θα κλείσω με μία ξεκάθαρη καταδίκη αυτού που συνέβη σήμερα στο πολιτικό γραφείο του κ. Κατσίκη. Εδώ, όμως, κυρίες και κύριοι συνάδελφοι, πραγματικά αξίζει να δει κανείς τις δηλώσεις. Αν το κάνει - γιατί κάποιοι βιάστηκαν - θα καταλάβει ότι θα γελάσει και το παρδαλό κατσίκι σε αυτή την ιστορία. Βγήκε, για παράδειγμα, ο κ. Καμμένος και κάλεσε τη δικαιοσύνη να ξεκινήσει έρευνα για προκαταρκτικές ενέργειες για την ανατροπή του πολιτεύματος. Βγήκε ο κ. Βούτσης, ο Πρόεδρος της Βουλής - αν θυμάμαι καλά - και μίλησε για κάποιες ομάδες χωρίς να ήξερε τότε ποιος ήταν και φαντάζομαι ότι προφανώς ο άνθρωπος δεν γνώριζε. Εγώ καταθέτω, κυρίες και κύριοι συνάδελφοι, στα Πρακτικά μία ανακοίνωση του «Ρουβίκωνα» στο «Indymedia», το γνωστό site, όπου εκεί στην ουσία γίνονται όλες οι συγκεκριμένες αναφορές τόσο από τον λεγόμενο αναρχικό χώρο όσο και από παλαιότερες τρομοκρατικές οργανώσεις.
Ολοκληρώστε με αυτό, κύριε συνάδελφε.
Ναι, ολοκληρώνω, κύριε Πρόεδρε. Αυτή η ανακοίνωση λέει το εξής: «Σχετικά με την απόπειρα εισβολής στο γραφείο του κ. Κατσίκη, σήμερα το πρωί στις 9.45΄ σύντροφοι, συντρόφισσες της ομάδας επιχείρησαν να μπουν στο γραφείο του Βουλευτή Κωνσταντίνου Κατσίκη στη Βασιλίσσης Σοφίας 10 στον δεύτερο όροφο. Δυστυχώς η είσοδος της ομάδας στο βουλευτικό γραφείο δεν κατέστη εφικτή. Ό,τι αναφέρεται σχετικά με το γεγονός είναι ψέμα. Κανείς δεν μπήκε στο γραφείο εκτοξεύοντας απειλές». Αν θέλετε, σας το δίνω και πείτε και στον κ. Κατσίκη ότι υπάρχουν - προφανώς - κάποια στοιχεία για το πού αναφέρεται ίσως η ομάδα, η οποία επιχείρησε να κάνει την εισβολή στο συγκεκριμένο γραφείο. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και σε κάθε περίπτωση, νομίζω ότι είναι ένα δείγμα του πόσο πολλές φορές με πρόχειρο τρόπο χρησιμοποιούμε τον δημόσιο διάλογο, προκειμένου να δημιουργήσουμε εντυπώσεις. Σε καμμία, όμως, περίπτωση, δεν πρέπει στην πορεία μας προς τις εκλογές, όποτε και να γίνουν αυτές, να προσπαθήσετε να πολώσετε το κλίμα και να προσπαθήσετε να ξαναδιχάσετε τον ελληνικό λαό. Ευχαριστώ πολύ.
Ευχαριστούμε τον κ. Κεφαλογιάννη. Ο κύριος Υπουργός έχει τον λόγο για να κάνει μία νομοτεχνική βελτίωση. Αμέσως μετά θα έχει τον λόγο ο κ. Ξυδάκης. Ορίστε, κύριε Υπουργέ, έχετε τον λόγο.
Δεν θα μπω στον πειρασμό να απαντήσω τώρα στον κ. Κεφαλογιάννη. Θα το κάνω στην ομιλία μου.
Έχετε την ομιλία σας μετά και καλά θα κάνετε.
Θα μιλήσω, λοιπόν, μόνο για τη νομοτεχνική βελτίωση. Είναι συμπληρωματική της προηγούμενης νομοτεχνικής βελτίωσης. Στην υποπερίπτωση αα΄ της περίπτωσης β΄ της παραγράφου 1 του άρθρου 3 η φράση «καθώς και το ωρομίσθιο εκπαιδευτικό προσωπικό των Ακαδημιών Εμπορικού Ναυτικού (ΑΕΝ)» απαλείφεται. Στην ουσία, επειδή κάναμε την άλλη προσθήκη, αναφέρονταν δύο φορές οι καθηγητές των Ακαδημιών.
Ο κ. Ξυδάκης έχει τον λόγο. Αμέσως μετά θα δευτερολογήσουν όσοι συνάδελφοι το επιθυμούν και θα κλείσει τη συζήτηση ο κ. Σαντορινιός. Ορίστε, κύριε Ξυδάκη, έχετε τον λόγο για δώδεκα λεπτά.
Σας ευχαριστώ, κύριε Πρόεδρε. Ας ξεκινήσουμε με δυο λόγια για την ουσία και το πνεύμα αυτής της νομοθέτησης σήμερα. Έχοντας καταγωγή και από τους δύο γονείς μου από τα νησιά, από το αρχιπέλαγος και έχοντας περάσει και τα παιδικά μου χρόνια στα νησιά, δεν μπορώ παρά να χαρώ όχι μόνο για τα μέτρα, τη βοήθεια, τη μέριμνα, τη βοήθεια, την επικούρηση στην οικονομική και κοινωνική ζωή των νησιών, αλλά για το ότι επιτέλους με κάποιους όρους, σε αυτή τη δύσκολη στιγμή που περνάει η χώρα μας - τη μακρά ιστορική περιπέτεια - γίνεται και μια συζήτηση και ένας στοχασμός πάνω σε βασικές έννοιες. Στο άρθρο 101 του Συντάγματος υπάρχουν προβλέψεις για τον νησιωτικό χαρακτήρα - πολλές φορές τα έχουμε πει - και η προσφυγική κρίση έβαλε ξανά στο επίκεντρο τον χαρακτήρα και τη σημασία που έχουν τα νησιά στην εθιμική και κοινωνική αναπαραγωγή. Επιτέλους, με κάποιους τρόπους μπαίνει ξανά στη συζήτηση ότι τα νησιά, το αρχιπέλαγος, το Αιγαίο, το Ιόνιο, η Μεγαλόνησος δεν είναι τουριστικός προορισμός, δεν είναι μόνο για τουριστική ανάπτυξη. Είναι τόποι στους οποίους στηρίχτηκε διαχρονικά ο ελληνισμός. Είναι τόποι στους οποίους γεννήθηκε πολιτισμός. Είναι τόποι στους οποίους ακόμη αναπαράγεται η Ελλάδα, οι Έλληνες, το πνεύμα τους, η ελευθερία, ο κοσμοπολιτισμός, τα γράμματα, το εμπόριο. Μ' αυτή τη νομοθέτηση εισάγεται το σκεπτικό - το οποίο μεν εισάγει η Κυβέρνηση, αλλά είδα κι αρκετούς Βουλευτές από τα άλλα κόμματα να συμφωνούν - ότι τα νησιά είναι τόποι στους οποίους εργάζονται άνθρωποι με συγκεκριμένες ανάγκες, άνθρωποι που διδάσκουν τα παιδιά γράμματα, άνθρωποι που φροντίζουν για την υγεία των κατοίκων, πυροσβέστες, λιμενικοί, δημόσιοι λειτουργοί, πλάι σε κτηνοτρόφους, γεωργούς, μελισσοκόμους, ψαράδες. Αυτοί ιδιαίτερα οι δημόσιοι λειτουργοί, αυτοί που φροντίζουν να παρέχουν τις δομές της υγείας και της παιδείας στα χρόνια της κρίσης, αλλά και πιο πριν, εξαιτίας της ασύμμετρης ανάπτυξης που επέφερε ο τουρισμός, αντιμετωπίζουν οξύτατα προβλήματα και μεταφοράς και διαβίωσης. Μ' αυτή τη νομοθεσία προσφέρουμε ήδη μια βοήθεια στο κόμιστρο και στα μεταφορικά. Ελπίζω ότι η μέριμνα θα είναι διαρκής και από την κεντρική κυβέρνηση, αλλά και από την τοπική αυτοδιοίκηση και τους εμπορικούς φορείς, προκειμένου να δίδονται σταθερές και μόνιμες λύσεις στους ανθρώπους που φροντίζουν τις δομές του κράτους, τις δομές της παιδείας και της υγείας, για να βοηθηθούν μόνιμα και για τη διαμονή τους και για τη στέγη τους. Σ' αυτή την κατεύθυνση νομίζω ότι καθώς θα δημιουργηθεί ένας δημοσιονομικός χώρος, θα επανέλθει και ο μειωμένος συντελεστής ΦΠΑ. Είναι μέρος της στρατηγικής της Κυβέρνησης για τον νησιωτικό χώρο, για τη νησιωτική Ελλάδα και παραμένει σ' αυτή την κατεύθυνση. Ωστόσο, αυτή η συζήτηση που ανοίγει για το μεταφορικό ισοδύναμο ή για το πώς έμπρακτα, μόνιμα και σταθερά θα βοηθήσουμε τη νησιωτική Ελλάδα, εισάγεται μ' αυτό το νομοσχέδιο. Μ' αυτή την αφορμή αξίζει να σκεφτούμε μεγάλους στοχαστές σαν τον πρόσφατα εκλιπόντα ιστορικό Σπύρο Ασδραχά, με καταγωγή από τη Λευκάδα και το μνημειώδες έργο της δεκαετίας του 1980 για τη φύση του αρχιπελάγους και το πώς περιέγραψε αυτή τη νησιωτική Ελλάδα ως μια μεγάλη υδάτινη πόλη, μια διάσπαρτη πόλη, στην οποία οι δρόμοι είναι τα καράβια. Αυτό είναι το βαθύτερο νόημα του μεταφορικού ισοδύναμου με όρους ιστορίας, με όρους βαθύτερης κατανόησης του τι είναι η Ελλάδα των ακτογραμμών και των νησιών. Η ίδια η λέξη «νησί», με αρχαιότατη ελληνική ρίζα, είναι η μόνη σε όλες τις ευρωπαϊκές γλώσσες που δεν εννοεί το νησί ως απομονωμένο, αλλά ως κάτι που κολυμπά από το ρήμα «νήχω». Δεν είναι «isola», δεν είναι «island», διότι όλο το αρχιπέλαγος είναι ο τόπος στον οποίο γεννιέται πολιτισμός, κουλτούρα, προσέγγιση, μεταφορά αλφαβήτου, μεταφορά των μετάλλων, μεταφορά του κρασιού. Είναι ο δρόμος ο διαρκής μέσω του οποίου γεννιέται πολιτισμός σε όλη τη Μεσόγειο. Σε ό,τι αφορά αυτά που ακούστηκαν και στην Αίθουσα και αυτά που κουβεντιάζει ο κόσμος έξω για το αν θα έχουμε αποστασίες, αν έχουμε αποστάτες, αν έχουμε μετακινήσεις, αν έχουμε αναταραχή, κατά τη δική μου ανάγνωση συνωμοσίες και επιχειρηματικά συμφέροντα πάντα υπήρχαν και πάντα θα υπάρχουν. Και ναι, υπάρχουν επιχειρηματίες που δεν θέλουν μία Ελλάδα της διαφάνειας, της ισονομίας και της προκοπής. Θέλουν μία Ελλάδα, έναν χώρο όπου θα ανθεί η διαπλοκή, το συμφέρον και οι μέθοδοι της μαφίας. Αυτοί οι επιχειρηματίες προφανώς δεν θέλουν μία κυβέρνηση που βάζει άλλους κανόνες και προσπαθεί να πολιτευτεί με άλλους τρόπους σε μια ιστορική περίοδο που επιβάλλεται να φύγουμε από τα όποια παλιά. Και έχουμε δει - επειδή με προκάλεσε ο κ. Κεφαλογιάννης λέω ότι φυσικά και αποκηρύσσουμε όλες αυτές τις μεθόδους - από τη δεκαετία του '80 έως και σήμερα έχουμε κάποιους ολιγάρχες να προσπαθούν να παράγουν πολιτική, να παράγουν χειραγώγηση μαζών και ανθρώπων μέσω ποδοσφαιρικών ανωνύμων εταιρειών, μέσω τηλεοπτικών σταθμών και εφημερίδων. Έχουν συμβεί αυτά. Έχουν συζητηθεί και στη Βουλή επανειλημμένως. Έχουν ροκανίσει κυβερνήσεις, έχουν ροκανίσει κυβερνητικές πλειοψηφίες, έχουν πέσει κυβερνήσεις, έχουν σφραγίσει και το τέλος της δεκαετίας του '80 και στη διάρκεια του '90 και στη διάρκεια του 2000 εδώ σε αυτή την Αίθουσα Πρωθυπουργός αποκαλούσε άλλον πρώην Πρωθυπουργό «αρχιερέα της διαπλοκής». Εδώ έχουν ειπωθεί. Έχουν συμβεί. Δεν είμαστε, λοιπόν, ούτε αθώοι, ούτε ανυποψίαστοι, ούτε άμοιροι ευθυνών όχι μόνο για το παρελθόν, αλλά κυρίως για το τι μέλλον σχεδιάζουμε και ποια χώρα και ποιο πολίτευμα και ποια πολιτεία και ποιον δημόσιο βίο επεξεργαζόμαστε εδώ. Αυτό που θα έλεγα εγώ, χωρίς να έχω καμμία διάθεση να κάνω κάποιο λογοπαίγνιο, είναι να μετατοπίσουμε τη συζήτηση από την αποστασία σε αυτό το οποίο συμβαίνει εδώ. Δεν υπάρχουν αποστάτες μόνον. Υπάρχουν και αυτοί οι οποίοι παίρνουν αποστάσεις από το ιστορικό καθήκον που είναι ένα αυτή τη στιγμή: Στη μεταμνημονιακή Ελλάδα το καθήκον λέγεται εθνική ανοικοδόμηση, παραγωγική ανοικοδόμηση, κοινωνική ανασυγκρότηση, να δώσουμε ξανά τη δυνατότητα στην ελληνική κοινωνία να οικοδομήσει όρους υγιούς κοινωνικής αναπαραγωγής, να δώσουμε σχέδιο και ελπίδα στις νεότερες γενιές, κουράγιο και αυτοπεποίθηση στους ωριμότερους, αυτούς που τους έπληξε περισσότερο από όλους η κρίση και να δώσουμε κυρίως ένα μήνυμα στους συμπατριώτες μας και μέσω αυτών ένα μήνυμα στις γειτονικές μας χώρες, στους περισσότερο ή λιγότερο φιλικούς, ότι η Ελλάδα δεν είναι απομονωμένη, δεν είναι μόνη της. Πλέει και συμπλέει με τους άλλους. Και ξαναγυρνάμε σε αυτό το μήνυμα που μας έδωσαν και ο Σπύρος Ασδραχάς και οι αρχαίοι συγγραφείς και οι ποιητές του εικοστού αιώνα: Η Ελλάδα είναι ένα νησί που κολυμπάει, ένα νησί που πλέει. Τα βαπόρια είναι οι δρόμοι της. Δεν είναι απομονωμένος τόπος, στον οποίο επικρατεί η έρις, η μικροψυχία και η μοχθηρία. Με αυτά τα λόγια ευχαριστώ και τους συναδέλφους που κοπίασαν και τους κυβερνητικούς που έφτιαξαν αυτό το πρόπλασμα μίας νέας πολιτικής για την Ελλάδα, μιας νέας πολιτικής για τον νησιωτισμό και τη νέα εποχή, που μας τραβάει από το μανίκι. Εκφράζω επίσης τις ευχαριστίες προς τους Βουλευτές της Αντιπολίτευσης, η οποία, παρ' όλη τη θεμιτή κριτική, συμπράττει και ψηφίζει αυτό το νομοσχέδιο. Σας ευχαριστώ.
Ευχαριστούμε τον κ. Ξυδάκη. Κύριε Καματερέ, έχετε τον λόγο. Σας δίνω τρία λεπτά. Από εκεί και πέρα, αν χρειαστείτε παραπάνω χρόνο, εννοείται ότι θα τον έχετε.
Ευχαριστώ, κύριε Πρόεδρε, που ικανοποιήσατε το αίτημα. Νομίζω ότι είμαστε στο κλείσιμο της συζήτησης και κατά τη γνώμη μου καλό είναι να βγάζουμε κάποια συμπεράσματα. Θα ήθελα να επικεντρώσω σε δύο ζητήματα το κλείσιμο: Το ένα είναι ότι έγινε μία κριτική, μια συζήτηση εποικοδομητική σε μεγάλο βαθμό, για το ότι αυτό δεν είναι ολοκληρωμένο μεταφορικό ισοδύναμο, ότι δεν προβλέπεται από το νομοσχέδιο το οποίο ήρθε τώρα. Νομίζω ότι η ίδια η εισήγηση του νομοσχεδίου, οι Υπουργοί και εμείς είπαμε ότι είναι πιλοτικό στο εξάμηνο αυτό, είναι ένα πρώτο βήμα και μάλιστα, το ίδιο το νομοσχέδιο προβλέπει ότι μέσα στην τριετία πρέπει να αναπτυχθεί ένα εθνικό στρατηγικό σχέδιο για την ολοκληρωμένη εφαρμογή του μεταφορικού ισοδύναμου. Εδώ είπαν πολλοί συνάδελφοι και πολύ πιο χαρακτηριστικά ο συνάδελφος, ο κ. Δρίτσας, κάτι που θέλω να τονίσω, πόσο σύνθετο είναι το πρόβλημα. Δεν είναι έτσι απλό. Δεν είναι απλά, δηλαδή, άντε, δίνουμε κάποια εκατομμύρια ανάλογα του πόσο μπορούμε κάθε φορά και τώρα θα μπορούμε 150 και αν δώσουμε 500, θα είναι καλύτερα. Δεν είναι έτσι απλό το ζήτημα. Έχει να κάνει με πάρα πολλούς άλλους παράγοντες, όπως είναι η ακτοπλοΐα, πώς δραστηριοποιούνται δηλαδή οι εταιρείες στην ακτοπλοΐα, ποιος ελέγχει, κατά πόσο μπορεί να παρέμβει το δημόσιο, πώς γίνονται οι εσωτερικές γραμμές, οι κυκλικές, στην ακτοπλοΐα και φυσικά με πολλούς άλλους παράγοντες που λόγω χρόνου δεν μπορώ να πω τώρα. Απλώς ήθελα να το επισημάνω. Από το σημείο, όμως, να γίνεται αυτή η κριτική και να φτάνουμε να το καταψηφίζουμε, εκεί υποκρύπτονται άλλες αιτίες. Ένα δεύτερο που ήθελα να πω είναι ότι ακριβώς επειδή σε αυτό το θέμα δεν μπορούσε κάποιος να φέρει μεγάλη αντίδραση - ποιος θα μπορούσε να πει «εγώ είμαι κατά του μεταφορικού ισοδύναμου; - έγινε προσπάθεια από την Αντιπολίτευση να επικεντρωθεί όλη η συζήτηση στο θέμα της κατάργησης των μειωμένων συντελεστών ΦΠΑ, που πραγματικά είναι ένα πλήγμα για τη νησιωτική πολιτική. Πρώτα, όμως, ας δούμε ποιοι είναι αυτοί που το λένε. Δεν θα μείνω εγώ στα επιχειρήματα που ειπώθηκαν από πάρα πολλούς ομιλητές από τη δική μας μεριά, το ότι δηλαδή αυτό ψηφίστηκε από όλους - εννοώ αυτούς που ψήφισαν τη συμφωνία τον Αύγουστο του 2015- ούτε ότι προβλεπόταν στο mail Χαρδούβελη κανονικά, στη σελίδα 27. Προβλεπόταν και το mail Χαρδούβελη ήταν πρόταση της ελληνικής Κυβέρνησης: Κατάργηση των μειωμένων συντελεστών ΦΠΑ κατά 30% στα νησιά. Θα πω κάτι που δεν ειπώθηκε. Στη συμφωνία που μας προτάθηκε και η Κυβέρνησή μας αρνήθηκε τον Ιούλιο του 2015 υπήρχε ή δεν υπήρχε; Φυσικά υπήρχε το μέτρο κατάργησης των μειωμένων συντελεστών ΦΠΑ στα νησιά. Εμείς τι είπαμε σε αυτή τη συμφωνία; Όχι. Πήγαμε σε δημοψήφισμα και υποστηρίξαμε το «όχι». Όλοι εσείς που υποστηρίζετε το μέτρο του μειωμένου συντελεστή ΦΠΑ και μας κατηγορείτε ότι εμείς το καταργούμε, τι λέγατε τότε; Ναι σε εκείνη τη συμφωνία. Αυτό νομίζω ότι δεν είναι καθόλου σωστό. Ήθελα, όμως, να τελειώσω στο θέμα του ΦΠΑ, επισημαίνοντας και παίρνοντας αφορμή και από τα όσα είπε κάποιος συνάδελφος από τους τελευταίους ομιλητές ότι - και πολλοί από την Αντιπολίτευση στηρίχθηκαν σε μια απάντηση που έδωσε ο Μοσκοβισί σε ένα ερώτημα ενός Ευρωβουλευτή - είναι αρμοδιότητα του κράτους - μέλους η φορολογική πολιτική. Φυσικά. Είπε κανένας ότι δεν είναι; Κάτω από ποιες συνθήκες; Έχω να ρωτήσω: Είναι αρμοδιότητα του κράτους - μέλους ο ορισμός του κατώτατου μισθού ή όχι; Εσείς, λοιπόν, γιατί κατεβάσατε τον μισθό και τον πήγατε εκεί που τον πήγατε; Είναι αρμοδιότητα του κράτους - μέλους οι συντάξεις; Εσείς γιατί τις κόψατε; Ποιος σας υποχρέωσε; Είναι αρμοδιότητα του κράτους - μέλους οι απολύσεις ή όχι από το δημόσιο, το πόσους δημοσίους υπαλλήλους θα έχουμε; Είναι. Εσείς γιατί κάνατε τις απολύσεις; Είναι αρμοδιότητα η διαχείριση της κρατικής περιουσίας του κράτους - μέλους; Είναι. Εσείς γιατί φτιάξατε το ΤΑΙΠΕΔ για να ξεπουλήσετε όλη την περιουσία; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Είναι η τελευταία φράση αυτή. Επίσης, για να έρθουμε στο πιο ειδικό θέμα, στα νησιά, βγήκαν και είπαν κάποιοι ομιλητές για τα νησιά: «Ξέρετε πόσο κοστίζει για να πας από εκεί εκεί; Ξέρετε ότι θέλει έναν μισθό;». Ποιοι τα λέτε εσείς; Ποιοι κυβερνούσαν τόσα χρόνια; Ποιοι τα δημιούργησαν; Εμείς; Άρα, παίρνοντας υπ' όψιν και όλα τα προηγούμενα που είπα για τις αρμοδιότητες του κράτους - μέλους, που αυτή την περίοδο μέσα στα μνημόνια δεν μπορούσαμε να τις ασκήσουμε, εμείς αναγκαστικά κάποια πράγματα δεχθήκαμε. Εσείς, όμως - και έχει αποδειχθεί πολλές φορές - όχι μόνο τα εφαρμόσατε με μεγάλη χαρά, αλλά βρήκατε και ευκαιρία τα μνημόνια για να εφαρμόσετε αυτή εδώ την πολιτική, όπως ήταν ο ΦΠΑ και όπως ήταν η άρνηση εφαρμογής οποιουδήποτε νησιωτικού μέτρου, νησιωτικής πολιτικής που εσείς οριζόντια τα παίρνατε, κλείνατε γραφεία κ.λπ..
Κύριε συνάδελφε, ολοκληρώστε.
Τελειώνω, κύριε Πρόεδρε. Ήταν αρμοδιότητα του κράτους - μέλους ο καθορισμός του ΦΠΑ στις μεταφορές; Ήταν. Και εσείς ποιον συντελεστή είχατε και έχετε στις μεταφορές; Είχατε 24%. Δηλαδή, ενώ είχατε την αρμοδιότητα να μειώσετε τον συντελεστή στις μεταφορές στα νησιά, όπως ήταν 30% σε όλα τα άλλα, εσείς στις μεταφορές, που μας αφορά και συζητάμε σήμερα με το μεταφορικό ισοδύναμο, το κρατήσατε σκόπιμα, παρ' όλο που δεν σας βίαζε κανένας, στο 24%, στον αυξημένο συντελεστή. Ευχαριστώ.
Κύριε Αθανασίου, έχετε τον λόγο για τρία λεπτά με σχετική ανοχή και εσείς.
Ευχαριστώ, κύριε Πρόεδρε. Αν και με το νομοσχέδιο δεν εισάγεται πραγματικό μεταφορικό ισοδύναμο παρά ένα είδος επιδότησης, παρά ταύτα οφείλω να αναγνωρίσω στον κύριο Υφυπουργό, στον κ. Σαντορινιό, ότι δέχθηκε αρκετές από τις προτάσεις μας που βελτιώνουν και θα βοηθήσουν τη λειτουργικότητα αυτής της επιδοματικού χαρακτήρα παροχής. Είπα ότι η Νέα Δημοκρατία δεν είναι αντίθετη σε ένα μεταφορικό ισοδύναμο το οποίο θα είναι λειτουργικό, θα λύνει τα προβλήματα των νησιωτών μας και θα αντέξει στον χρόνο. Όμως, αυτό που εισάγεται με το νομοσχέδιο δεν είναι μεταφορικό ισοδύναμο, παρά ένα είδος επιδότησης, όπως σας ανέφερα. Συνεπώς δεν είναι δυνατό να το ψηφίσουμε ως Νέα Δημοκρατία. Και γιατί δεν επιτυγχάνεται τίποτα με το μεταφορικό ισοδύναμο με το νομοσχέδιο όπως εισάγεται; Πρώτα - πρώτα δεν θα το απολαμβάνουν όλοι οι νησιώτες, όπως είπα. Και παρά τις τροποποιήσεις που είδα τις βελτιωτικές, όπου μάλιστα υπάρχουν και ουσιώδεις όπως στο άρθρο 7 που θα ψηφίσουμε, δεν θα το απολαμβάνουν όλοι οι νησιώτες και όλες οι επιχειρήσεις που δραστηριοποιούνται στα νησιά. Ζητούμε το κριτήριο, κύριε Υπουργέ, όπως το είπα, να μην είναι η εντοπιότητα, αλλά η πραγματική οικονομική δραστηριότητα. Δεύτερον, καθίσταται με τις υπουργικές αποφάσεις, αλλά και τις κοινές υπουργικές αποφάσεις ο εκάστοτε Υπουργός Εμπορικής Ναυτιλίας νομοθέτης, πράγμα το οποίο είναι αντισυνταγματικό και απαγορεύεται. Τουλάχιστον δεν βάλατε προεδρικά διατάγματα να ρυθμίζουν τις επιμέρους διαφορές για να υπάρχουν στον έλεγχο του Συμβουλίου της Επικρατείας. Το κόστος του μεταφορικού ισοδυνάμου πέφτει, σύμφωνα με το νομοθέτημα, αλλά και από την Αιτιολογική Έκθεση, στο Πρόγραμμα Των Δημοσίων Επενδύσεων και στα συγχρηματοδοτούμενα προγράμματα με την Ευρωπαϊκή Ένωση. Μα, η τέταρτη αξιολόγηση απαγορεύει για το 2018 και για το 2019 την επιβάρυνση του Προγράμματος Δημοσίων Επενδύσεων. Δεν προκύπτει πώς θα βρεθούν τα χρήματα αυτά. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τέταρτον, το φέρατε επειγόντως λόγω της κατάργησης των συντελεστών ΦΠΑ. Και ενώ έπρεπε να υπάρξει μεγαλύτερη ευαισθησία στο θέμα αυτό σε μια εποχή που μαστίζονται και από την οικονομική κρίση τα νησιά μας, ειδικά του βορείου Αιγαίου, αλλά και από το μεταναστευτικό πρόβλημα, είναι κάτι το οποίο κάνατε ύστερα από αιτήματα του συνόλου της Αντιπολίτευσης, όσον αφορά το πρώτο εξάμηνο του 2018. Αρνείστε, όμως, επιμόνως να το κάνετε για το 2019. Και δεν μπορεί να καταλάβω ποια θα είναι η ωφέλεια για τον προϋπολογισμό των πέντε αυτών νησιών που μαστίζονται από το μεταναστευτικό, δηλαδή τη Χίο, τη Σάμο, τη Λέρο, την Κω και τη Λέσβο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Υπολογίζεται δε ότι το δεύτερο εξάμηνο του 2018 η επιβάρυνση από το μεταφορικό ισοδύναμο θα είναι περίπου 50 με 60 εκατομμύρια. Και του χρόνου θα είναι, φαντάζομαι, διπλάσιο για το σύνολο του έτους. Μα, η ωφέλεια που έχει από τα νησιά αυτά είναι πολύ μικρότερη. Και διερωτάται κανείς γιατί δεν το κάνετε, αφού ο στόχος ήταν με τη συμφωνία την οποία υπογράψατε για την κατάργηση των μειωμένων συντελεστών να μειωθούν οι δημόσιες δαπάνες, πράγμα το οποίο βεβαίως έτσι χειροτερεύει την κατάσταση. Υπάρχει, βέβαια, και μια αντινομία στο θέμα αυτό, βλέποντας ότι, ενώ δεν προσδιοριζόταν, με την τροπολογία την οποία φέρατε, από του χρόνου θα εξαιρείται η Κρήτη, η Εύβοια και η Λευκάδα. Εντάξει, η Λευκάδα μπορεί να έχει μια γέφυρα, αλλά από την άλλη πλευρά μην παραγνωρίζετε ότι είναι ένα νησί το οποίο δεν είναι πλούσιο. Δεν έχουν την οικονομική άνεση οι κάτοικοί της όπως έχουν σε άλλα νησιά. Δεν είναι Σαντορίνη, η οποία μπαίνει μέσα, ούτε Μύκονος. Δεν έχω τίποτα ούτε με τη Σαντορίνη ούτε με τη Μύκονο, αλλά προσπαθώ να συγκρίνω τα οικονομικά μεγέθη. Γι' αυτό δικαίως διαμαρτύρονται οι κάτοικοι της Λευκάδας και ο Βουλευτής μας ο κ. Καββαδάς - ο οποίος ήταν εδώ, αλλά δεν πρόλαβε να δηλώσει - για το ζήτημα αυτό. Μην ξεχνάτε - και τελειώνω με αυτό, κύριε Πρόεδρε - ότι η κατάργηση των μειωμένων συντελεστών ΦΠΑ, όπως σας ανέφερα και το πρωί, αναφέρεται και στη σύμβαση της λειτουργίας της Ευρωπαϊκής Ένωσης αλλά και στη σύμβαση της Λισαβόνας και της Ευρωπαϊκής Ένωσης, στα άρθρα 174, 175 και 176. Και λέω το εξής: Σήμερα, αφού γίνεται μια μεγάλη προσπάθεια στην Ευρωπαϊκή Ένωση και υποχρεώνει - όχι δικαιούνται - τα κράτη - μέλη η Ευρωπαϊκή Ένωση να φέρουν το ΦΠΑ στα νησιά τους - και ήδη η Πορτογαλία το έχει κάνει - , θα μπορούσατε κάλλιστα να το φέρετε έστω και την τελευταία στιγμή. Εγώ έλεγα σε εσάς και στον κ. Κουρουμπλή, αφού μιλούσατε με τον κ. Τσακαλώτο, αν μπορούσαμε να το φέρναμε αυτό έστω και την τελευταία στιγμή. Και απορώ γιατί δεν έγινε για τα πέντε νησιά αυτά, εφόσον ούτε οι Ευρωπαίοι έχουν αντίρρηση εν όψει της μεταναστευτικής κρίσης στα νησιά μας αυτά. Κατόπιν αυτού βεβαίως θα πω και τα εξής: Επί της αρχής δεν θα το ψηφίσουμε, αλλά σε μερικά άρθρα, ύστερα από τις βελτιώσεις τις οποίες κάνατε, η Νέα Δημοκρατία δεν είναι αρνητική, όπως σας είπα, γιατί μας ενδιαφέρει η οικονομική ανάπτυξη της χώρας. Οπότε σε μερικά άρθρα, όχι γιατί είναι σωστό το νομοθέτημα, αλλά επειδή θέλουμε να λειτουργήσει, που αμφιβάλλω ότι θα λειτουργήσει λόγω των ζητημάτων που σας είπα και ειδικά γιατί δεν θα βρείτε πόρους, δεν θα το κάνετε γιατί απαγορεύεται από το Πρόγραμμα Δημοσίων Επενδύσεων, αλλά πάρα ταύτα εάν γίνει, θα θέλαμε τουλάχιστον να είναι πρακτικό και να λειτουργήσει.
Ευχαριστούμε τον κ. Αθανασίου. Τρία λεπτά συμφωνήσαμε και τελικά στα έξι λεπτά πήγατε και οι δύο. Τώρα θα πρέπει να πω στον κ. Καρρά να ολοκληρώσει πιο γρήγορα. Ελάτε, κύριε Καρρά, έχετε τον λόγο.
Κύριε Πρόεδρε, τη σύστασή σας δεν ξέρω αν θα την ακολουθήσω. Ανεξάρτητα, όμως, από αυτό, το πρωί στην πρωτολογία μου δεν είχα ενημερωθεί, δεν είχα πληροφόρηση για τα γεγονότα στο γραφείο του συναδέλφου Κατσίκη και θέλω να πω ότι όχι μόνο έχει την προσωπική αλλά και την αμέριστη συμπαράσταση όλων μας από πλευράς της Δημοκρατικής Συμπαράταξης, και καταδικάζουμε το γεγονός αυτό απερίφραστα από οπουδήποτε κι αν προέρχεται. Επίσης θέλω να αναφερθώ και σε ένα δεύτερο ζήτημα που είναι της επικαιρότητας, συντομότατα, στην ταλαιπωρία πάλι της Μάνδρας μετά τη χθεσινή νεροποντή και να ρωτήσω την Κυβέρνηση, εν πάση περιπτώσει, πώς θα αντιμετωπίσει αυτή την αδράνεια; Διότι φαίνεται ότι το φαινόμενο της καταστροφής στη Μάνδρα κινδυνεύει να γίνει επαναλαμβανόμενο σε κάθε κακοκαιρία. Ας πάμε, όμως, στο νομοσχέδιο αυτή τη στιγμή. Επειδή δεν μίλησα για τις τροπολογίες θα αναφερθώ για αυτό. Ως προς τη συμμετοχή μας στο νομοσχέδιο, θεωρώ ότι ήταν εποικοδομητική η πλευρά της Δημοκρατικής Συμπαράταξης και αισθάνομαι την ικανοποίηση ότι επιτάχυνα, με τις συμπληρώσεις που έγιναν, την εφαρμογή του νομοσχεδίου, σε σχέση με το ζήτημα του μεταβατικού σταδίου και πρέπει να πω, ότι στους συμπατριώτες μου ήδη το έχω ανακοινώσει, να περιμένουν και την εφαρμογή του. Πάμε παρακάτω, λοιπόν. Θέλω να πω το εξής ως προς τις τροπολογίες. Για αυτή που είναι ήδη το άρθρο 15 του νομοσχεδίου και αφορά τη συμπλήρωση διατάξεων του καταστατικού της «Κοινωνίας της Πληροφορίας», εμείς θα τοποθετηθούμε με το «παρών» για τον λόγο ότι γίνεται απευθείας ο ορισμός των μελών της διοίκησης, ενώ θα μπορούσε να γίνεται με προκήρυξη, για πιο αδιάβλητη επιλογή. Ως προς το άρθρο 16 του νομοσχεδίου, τροπολογία του Υπουργείου Υγείας, θα πούμε «ναι» όχι για άλλον λόγο παρά μόνο για τη συνέχιση της παροχής υπηρεσιών υγείας και ταυτόχρονα για την εξασφάλιση της εργασίας, έστω και προσωρινά, των νοσηλευτών και του άλλου προσωπικού, αν και θεωρούμε ότι έχει καθυστερήσει πάρα πολύ αυτή η διαδικασία και έχει και οριακή πλέον νομιμότητα, μετά την απόφαση του κλιμακίου του Ελεγκτικού Συνεδρίου. Δεν είναι παρών ο Υπουργός Υγείας, οφείλω όμως να το σημειώσω. Ως προς τη στρατιωτική θητεία που προτείνει ο κ. Δρίτσας, τον συνυπολογισμό της στα δικαιώματα των λιμενικών δεν μπορούμε να πούμε «όχι». Θεωρούμε δίκαιο το άρθρο 17, διότι το να συνυπολογίζεται μια παροχή υπηρεσίας και προς την κοινωνία και προς το κράτος είναι ορθό. Στην επόμενη τροπολογία, τη με γενικό αριθμό 1629 και ειδικό 44, για το Κτηματολόγιο και την αναστολή εκτέλεσης αποφάσεων κατά του ΙΓΜΕ, τοποθετούμεθα στο «παρών» για τον λόγο ότι ναι μεν ως προς το πρώτο σκέλος του Κτηματολογίου είναι μια ανάγκη που πρέπει να ρυθμιστεί, αλλά ως προς το δεύτερο σκέλος υπάρχει ο εξής προβληματισμός: αναστέλλεται η εφαρμογή δικαστικών αποφάσεων που έχουν επιδικάσει αποζημιώσεις σε εργατικές διαφορές στους δικαιούχους - εργαζόμενους. Θα πούμε λοιπόν «παρών» για έναν και μοναδικό λόγο: Να εξασφαλιστεί η εργασία των ήδη υπηρετούντων και σε σχέση με το σύντομο της αναστολής θα ευχηθούμε να μην υπάρχει περαιτέρω άλλη αναστολή και οι άνθρωποι να μπορούν να εκτελέσουν τις δικαστικές αποφάσεις και να ικανοποιήσουν τα δικαιώματά τους. Στην τροπολογία για την εκτέλεση άγονων γραμμών θα ήθελα να κάνω μια σημείωση. Επιδοτούμενες γραμμές νομίζω είναι νομοθετικά, αλλά δεν έχει αξία πια να μένουμε στη διατύπωση. Θα πούμε «ναι», γιατί μπορεί να φαίνεται μέσα ότι είναι χαριστική, μπορεί να μην αναφέρονται ποιοι θα είναι οι ωφελούμενοι - δεν το ξέρουμε αυτό - , αλλά εν πάση περιπτώσει κρίνουμε λογικό και τον συνυπολογισμό των λειτουργικών εξόδων, οπότε αυξάνεται το ποσό του ακατάσχετου και ίσως, ενδεχομένως σε αυτές τις γραμμές εξυπηρετηθούν καλύτερα και οι επιβάτες και οι νησιώτες. Μόνο με αυτή την έννοια τοποθετούμεθα θετικά. Διαφορετικά θα ήμαστε αρνητικοί κάθετα. Η επόμενη τροπολογία είναι ο ορισμός κριτηρίων επιλογής θέσης Προϊσταμένων Σώματος Επιθεώρησης Εργασίας. Δεν μπορούμε παρά να πούμε «όχι» για τον λόγο ότι έχει ήδη κατατεθεί νομοσχέδιο του Υπουργείου Εργασίας, επίκειται η εισαγωγή του στις επιτροπές. Γιατί έρχεται μόνη της και ξεκρέμαστη και ποια είναι η επείγουσα ανάγκη; Σε μια εβδομάδα θα έχει ολοκληρωθεί η διαδικασία του άλλου νομοσχεδίου. Είμαστε αρνητικοί στην τροπολογία του Υπουργείου Πολιτισμού για το θέμα της μίσθωσης ή της παράτασης της μίσθωσης των χώρων εντός των αρχαιολογικών περιοχών, για τον λόγο ότι δεν βλέπουμε την πλήρη διαφάνεια. Έχει τη μορφή μιας αναγκαιότητας προσωρινής, αλλά δεν σημαίνει ότι δεν υπήρχε ο χρόνος να έχουν τακτοποιηθεί στο παρελθόν αυτά τα ζητήματα και δεν μπορεί να έρχονται υπό το καθεστώς πιέσεως και να ζητείται από τη Βουλή η νομοθέτηση. Στην τελευταία, συμπαθέστατου και εκλεκτού συναδέλφου, βουλευτική τροπολογία, δεν μπορώ παρά να μείνω στο «παρών» για λόγους αρχής, διότι κύριε Πρόεδρε, είναι μια από τις γνωστές εκείνες που έχω ονομάσει «κρυπτοϋπουργικές». Όταν το Υπουργείο δεν μπορεί να νομοθετήσει γρήγορα και αισθάνεται μια ανάγκη, τη δίνει σε έναν καλό συνάδελφο, να καλύψει την ανάγκη. Κατανοώ τι είναι το περιεχόμενο της τροπολογίας, δεν μπορώ όμως να δώσω απόλυτα θετική ψήφο, παρά μόνο να μείνω στο «παρών», για να μείνω συνεπής στις αρχές μου περί κρυπτοϋπουργικών τροπολογιών, τις οποίες έχω στηλιτεύσει επανειλημμένα στην Αίθουσα. Ευχαριστώ, κύριε Πρόεδρε.
Ευχαριστούμε τον κ. Καρρά. Κύριε Κούζηλε, έχετε τον λόγο.
Δεν θα χρειαστώ πολύ χρόνο, κύριε Πρόεδρε. Ευχαριστώ πολύ. Μόνο μια επισήμανση για το άρθρο 17, στην τροπολογία του κ. Δρίτσα που έγινε άρθρο. Είναι ακριβώς αυτό που σας είχαμε πει όταν είχε έλθει στον ν.4504. Ακριβώς αυτά σας λέγαμε από τότε και ευτυχώς ήλθε να διορθώσει. Πιστεύουμε ότι θα διορθώσει το συγκεκριμένο πρόβλημα που υπήρχε, γιατί κρίνεται το μέλλον πολλών στελεχών του Λιμενικού Σώματος. Θα ήθελα να κάνω και μια υπενθύμιση σε κάτι που είχατε δεσμευτεί. Στον συγκεκριμένο νόμο υπήρχε και Ημέρα Μνήμης Πεσόντων Λιμενικού Σώματος. Περιμένουμε να δούμε τα εγκαίνια. Ευχαριστώ πολύ.
Ευχαριστούμε τον κ. Κούζηλο. Κύριε Τάσσο, έχετε τον λόγο.
Θα ήθελα λίγο να σταθώ σε αυτά που ακούστηκαν για τη στάση του ΚΚΕ σε σχέση με αυτή την τροπολογία. Οι κυβερνητικοί Βουλευτές μάς εγκαλούν ότι είμαστε ασυνεπείς με την πολιτική μας. Εμείς τους ερωτάμε γιατί εμείς είμαστε ασυνεπείς και όχι εκείνοι; Λέτε ότι θέλετε να μειώσετε το κόστος μεταφοράς ανθρώπων και προϊόντων από τα νησιά στην ηπειρωτική χώρα, γιατί το αντίστροφο όσον αφορά τους ανθρώπους δεν ισχύει. Γι' αυτό διαθέτετε 60.000.000 φέτος και 150.000.000 του χρόνου για την πλήρη εφαρμογή του. Εμείς λέμε: Ποιοι θα πληρώσουν αυτά τα 150.000.000 στην πλήρη εφαρμογή; Μήπως θα τα πληρώσουν αυτοί που έχουν, δηλαδή οι εφοπλιστές; Προφανώς όχι. Θα τα πληρώσει ο κρατικός κορβανάς. Άρα, ισχύει αυτό που λέμε, ότι όχι μόνο σ' αυτή την περίπτωση, αλλά και στις άλλες περιπτώσεις με τα διάφορα ισοδύναμα και αντίμετρα τι κάνετε; Παίρνετε από τους φτωχούς και δίνετε στους φτωχότερους. Αυτό κάνετε, αναδιανομή της φτώχειας. Αυτό το μέτρο θα ήταν πράγματι αναδιανεμητικό, θα είχε μια τέτοια μορφή, αν παίρνατε από τους πλούσιους, δηλαδή τους εφοπλιστές, αυτά τα 150.000.000. Δεν χρειάζεται να κάνετε πολλά πράγματα. Μια - δυο φοροαπαλλαγές να τους καταργήσετε και τα πήρατε αυτά τα150.000.000. Δεν πρόκειται για κανένα τεράστιο ποσό. Αυτό προφανώς δεν το κάνετε, γιατί οι εφοπλιστές είναι οι άνθρωποι με τους οποίους κάνετε νταραβέρι. Αυτοί είναι που κάνουν την ανάπτυξη, γιατί, κατά την άποψή σας, την ανάπτυξη και την παραγωγή και τον πλούτο τα παράγουν οι επιχειρηματίες, δεν τα παράγουν οι εργαζόμενοι. Άρα έχουμε τους εργαζόμενους, παίρνουμε απ' αυτούς. Δεν συζητάω τώρα για υπεραξίες, εκμετάλλευση κ.λπ.. Μιλάω μέσα από τη φορολογική πολιτική, δηλαδή μέσα από αστικές πολιτικές. Δίνουμε επιδοτήσεις στο κεφάλαιο και δίνουμε και κάποια «ψίχουλα» στους εξαθλιωμένους και στους φτωχούς. Μη μας πείτε ότι αυτό που λέμε εμείς θα γίνει μόνο αν γίνει επανάσταση. Όχι. Τώρα γίνεται, σε συνθήκες αστικής Κοινοβουλευτικής Δημοκρατίας. Καταργήστε μια - δυο φοροαπαλλαγές από τους εφοπλιστές και αυτά που θα πάρετε δώστε τα στους κατοίκους των νησιών, αλλά και γενικότερα στον ελληνικό πληθυσμό, ώστε να μπορεί και ο κάτοικος της ενδοχώρας να πάει στα νησιά και να κάνει σχετικά φθηνές διακοπές, γιατί σήμερα τα εισιτήρια είναι πανάκριβα. Ποια οικογένεια μπορεί να πάει με τα σημερινά εισιτήρια να κάνει διακοπές, όταν μόνο για τα εισιτήρια θέλει ένα πεντακοσάρικο, αν βάλεις μέσα και το αυτοκίνητο; Ποιος έχει αυτά τα χρήματα για να κάνει αυτό το πράγμα; Εσείς, όμως, τι μας λέτε; Μας λέτε: «Τώρα τι θέλετε; Να φύγουμε εμείς και να έλθει η Νέα Δημοκρατία;». Το λέτε, βέβαια, στη λογική πια του μικρότερου κακού. Εμείς λέμε στον κόσμο: Χάθηκε ο ίσιος δρόμος; Χάθηκε δηλαδή το καλό; Χάθηκε το ΚΚΕ; Ενισχύστε το ΚΚΕ. Γιατί; Διότι τα υπόλοιπα κόμματα, όλα τα αστικά κόμματα, συμφωνείτε όσον αφορά τη στρατηγική στόχευση. Καπιταλισμό θέλετε όλοι σας, Ευρωπαϊκή Ένωση και ΝΑΤΟ θέλετε όλοι σας. Με τον Γιούνκερ κοιμάστε, με τον Στόλτενμπεργκ ξυπνάτε. Αυτοί σάς χτυπούν στοργικά στην πλάτη και σας λένε «μπράβο» γι' αυτά που κάνετε. Η συγκεκριμένη Κυβέρνηση ΣΥΡΙΖΑ - ΑΝΕΛ κάνει αυτή τη στιγμή αυτά που δεν μπορούσαν να κάνουν το ΠΑΣΟΚ και η Νέα Δημοκρατία, επειδή δεν είχαν το αριστερό προσωπείο που έχετε εσείς. Περάσατε μέτρα αδιανόητα και βέβαια χωρίς να άρετε κανένα από τα προηγούμενα μέτρα, προσθέσατε και καινούργια. Άρα ποια είναι η επιλογή που έχει να κάνει ο ελληνικός λαός ανάμεσα στο μικρότερο κακό, όπως το λέτε εσείς; Δεν είναι επιλογή το μικρότερο κακό.
Ευχαριστούμε τον κ. Τάσσο. Ο κ. Δανέλλης έχει τον λόγο.
Κύριε Πρόεδρε, θα μπορούσα να προηγηθώ του συναδέλφου για τριάντα δευτερόλεπτα, επειδή ξέχασα να πω κάτι;
Για ποιο θέμα, κύριε Καρρά;
Μου διέφυγε μία σημείωση και θα ήθελα να την αναφέρω, επειδή θα μιλήσει ο κύριος Υπουργός αμέσως μετά. Τριάντα δευτερόλεπτα χρειάζομαι.
Έχετε τον λόγο.
Αφού θα μιλήσετε, κύριε Υπουργέ, στο άρθρο 2 για τις προγραμματικές συμβάσεις, που αναφέρεται στην παράγραφο 2, βλέπω το εξής: «…ή όποιον άλλον φορέα κριθεί αναγκαίο». Βλέπω μια γενίκευση. Νομίζω ότι θα πρέπει να μείνουμε στα εκπαιδευτικά ιδρύματα και στα ερευνητικά ινστιτούτα, τα οποία αναφέρετε. Το «ή όποιον άλλον φορέα κριθεί αναγκαίο» είναι εντελώς γενικό και δεν νομίζω ότι θα βοηθήσει στην εφαρμογή του νόμου. Αν θέλετε, διαγράψτε το, για να τελειώσουμε.
Ευχαριστούμε τον κ. Καρρά.
Κύριε Πρόεδρε, μπορώ να έχω τον λόγο, γιατί ξέχασα κι εγώ να αναφερθώ σε κάτι;
Τι ξεχάσατε, κύριε Τάσσο; Γιατί αν αρχίσουν όλοι να ξεχνάνε, καταλαβαίνετε τι θα γίνει.
Επειδή έγινε αρκετή συζήτηση όσον αφορά τα δικαιώματα των εργαζομένων και την προστασία των δικαιωμάτων αυτών, έχω μπροστά στα χέρια μου μια ανακοίνωση τριών σωματείων, της Πανελλήνιας Ένωσης Μηχανικών Εμπορικού Ναυτικού, της Πανελλήνιας Ένωσης Κατωτέρων Πληρωμάτων Μηχανής και της Πανελλήνιας Επαγγελματικής Ένωσης Μαγείρων Εμπορικού Ναυτικού. Και λένε εδώ: «Μετά από το ναυάγιο των διαπραγματεύσεων…
Κύριε Τάσσο, μην τη διαβάσετε. Καταθέστε την στα Πρακτικά.
Εν πάση περιπτώσει, οι άνθρωποι αυτοί, επειδή ναυάγησαν οι διαπραγματεύσεις για συλλογικές συμβάσεις εργασίας, κατεβαίνουν σε απεργία διεκδικώντας τα δικαιώματά τους. Το καταθέτω για τα Πρακτικά.
Κύριε Πολάκη, ζητήσατε τον λόγο για κάποια διευκρίνιση στην τροπολογία, απ' ό,τι κατάλαβα.
Ευχαριστώ, κύριε Πρόεδρε. Θέλω να απαντήσω σε κάτι που ακούστηκε από τον κ. Τάσσο, απ' ό,τι με ενημέρωσαν, σε κάποια στιγμή της τοποθέτησής του, σε σχέση με την τροπολογία που καταθέσαμε για το επικουρικό προσωπικό. Χαίρομαι που τη δέχεστε και την ψηφίζετε. Να σας διευκρινίσω για τα άτομα που είπατε. Αυτοί οι είκοσι άνθρωποι διορίστηκαν μετά τις 7-8-2017, που υπήρξε η παράταση αυτών που είχαν διοριστεί είτε πριν το 2015 είτε από τον Μάιο του 2016 και μετά. Ήταν κάποιες θέσεις που είχαν μείνει κενές, προχώρησαν στον πίνακα των επιλαχόντων και κάποιοι, είκοσι άτομα, το ξέρουν. Αυτοί δεν έχουν πρόβλημα πληρωμής ούτε πρόβλημα που δημιουργούσε η απόφαση για την απόλυση, όπως δημιουργούσε με τους άλλους, πριν καταθέσουμε την τροπολογία. Αυτοί οι άνθρωποι συνεχίζουν την υπηρεσία τους κανονικά. Σαφώς και μπορούν να συμμετάσχουν στον διαγωνισμό που θα προκηρυχθεί, με την αυξημένη μοριοδότηση της προϋπηρεσίας που έχουν κάνει. Υπολογίζουμε ότι στις 30-5-2019 θα έχει ολοκληρωθεί η διαδικασία, οπότε θα μπορούμε να προσλάβουμε το καινούργιο μόνιμο προσωπικό. Εάν χρειαστεί να υπάρξει ειδική ρύθμιση γι' αυτούς, γιατί τώρα δεν υπάρχει αυτή η αναγκαιότητα, θα τους καλύψουμε, προκειμένου να συνεχίσουν να υπηρετούν.
Ευχαριστούμε τον κύριο Υπουργό. Κύριε Δανέλλη, έχετε τον λόγο.
Είναι προφανές, κυρίες και κύριοι συνάδελφοι, ότι με τις προβλέψεις του παρόντος νομοσχεδίου δεν αίρονται οι μεγάλες ανισότητες που χαρακτηρίζουν όσον αφορά στην επιβάρυνση τους κατοίκους των νησιωτικών περιφερειών της χώρας με εκείνους των ηπειρωτικών περιοχών της χώρας, σε σχέση με τη μετακίνησή τους ή με τη μεταφορά των αγαθών από και προς τα νησιά. Είναι προφανές, λοιπόν, ότι δεν αίρονται αυτές οι αντιθέσεις. Είναι, όμως, θετικό και δεν μπορούμε παρά να χαιρετίσουμε το ότι επιτέλους, μετά από σχεδόν τέσσερις δεκαετίες δημόσιας συζήτησης για την αναγκαιότητα υιοθέτησης μέτρων στήριξης των νησιωτικών περιοχών, με το περίφημο μεταφορικό ισοδύναμο έχουμε μία αρχή. Είναι δειλή η αρχή; Είναι δειλή. Είναι ατελής; Είναι ατελής. Κυρίως, όμως, είναι πειραματική, θα έλεγα εγώ, και με βάση τις εμπειρίες που θα αποκτήσουμε, ανοίγονται τουλάχιστον ευκαιρίες για βελτίωση. Και βεβαίως, αν ορθοποδήσει επιτέλους η χώρα μας δημοσιονομικά, θα έχουμε κι άλλα περιθώρια υιοθέτησης άλλων μέτρων στήριξης και άρσης αυτών των μεγάλων ανισοτήτων. Άρα δεν μπορεί κανείς παρά να σταθεί θετικά με αυτή την κατ' αρχάς δημιουργία προϋποθέσεων άρσης νησιωτικών ανισοτήτων. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Το δεύτερο που θέλω να πω είναι ότι η αντιπαραβολή και η συσχέτιση του μεταφορικού ισοδύναμου με τον μειωμένο ΦΠΑ στα νησιά του Αιγαίου είναι υποκριτική. Είναι υποκριτική, γιατί γνωρίζουμε πολύ καλά μέσα από ποιες διαδικασίες υποχρεωθήκαμε στην εξίσωση του ΦΠΑ των νησιών με εκείνον της ηπειρωτικής Ελλάδας. Και αν όντως επιθυμούμε οι πολιτικές δυνάμεις του τόπου, γιατί κρίνουμε ότι είναι δίκαιο κι ορθό, να επανέλθει ένα μέτρο στήριξης με μείωση των συντελεστών ΦΠΑ στα νησιά, με άλλον τρόπο όμως - γιατί έλεγα στην ομιλία μου ότι η εμπειρία δείχνει πως δεν αξιοποιήθηκε όπως έπρεπε το μέτρο αυτό τα χρόνια που ίσχυε, προκειμένου οι ωφελημένοι να είναι το σύνολο των κοινωνιών των νησιών - , ας δούμε με μια σοβαρή συνεννόηση μεταξύ μας πώς θα αξιοποιήσουμε τις ευκαιρίες που θα έχουμε από εδώ και μπρος - ο κ. Αθανασίου αναφέρθηκε λίγο πριν σε νέες ευκαιρίες που ανοίγονται - , για να επανέλθει αυτό σε μία σοβαρή διαπραγμάτευση. Ας έχουμε, λοιπόν, τη διακομματική συνεννόηση για ένα τέτοιο ζήτημα, για να έχουμε και αποτέλεσμα και να φανούμε χρήσιμοι. Σας ευχαριστώ.
Ευχαριστούμε τον κ. Δανέλλη, με τον οποίο ολοκληρώνεται ο κύκλος των δευτερολογιών των ειδικών αγορητών και εισηγητών. Τον λόγο έχει ο Υφυπουργός Ναυτιλίας και Νησιωτικής Πολιτικής κ. Σαντορινιός.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε για τα νησιά μας, για την πλέον πολυνησιωτική χώρα της Ευρώπης και ίσως του κόσμου, την Ελλάδα. Το ίδιο το νησί, η γεωγραφία του νησιού, δημιουργεί εγγενή προβλήματα στους ίδιους τους κατοίκους του, στους νησιώτες, στους επιχειρηματίες, σε αυτούς που προσπαθούν να επιβιώσουν, να αναπτύξουν τις επιχειρήσεις τους, να μεγαλώσουν τα παιδιά τους, στην καθημερινή τους διαβίωση, στο επίπεδο των υπηρεσιών αλλά και στο κόστος της ζωής. Ο συνταγματικός νομοθέτης - ακούστηκε πολλές φορές - προέβλεψε με το άρθρο 101 παράγραφος 4 και με το άρθρο 106 παράγραφος 1 τις ειδικές νησιωτικές πρόνοιες. Αλλά και στην Ευρώπη η Συνθήκη της Λισαβόνας στο άρθρο 174 και στο άρθρο 176 έχει ειδικές μέριμνες για τα νησιά. Οι προβλέψεις αυτές του συνταγματικού νομοθέτη αλλά και των ευρωπαϊκών οργάνων παραχωρήθηκαν έτσι; Διεκδικήθηκαν με αγώνες από τους νησιώτες, από τους νησιώτες που προσπάθησαν, από φωτισμένους ανθρώπους που μέσα στο Κοινοβούλιο, μέσα στο Ευρωκοινοβούλιο έδωσαν μάχες και αγώνες για τη νησιωτικότητα. Και τουλάχιστον στο Ευρωκοινοβούλιο και στο Κοινοβούλιο ήταν και ο κ. Δανέλλης ένας απ' αυτούς που έδωσαν μάχες. Δικαιώθηκαν, όμως, άραγε αυτές οι προβλέψεις; Ασκήθηκε πραγματική νησιωτική πολιτική; Σήμερα συζητάμε για μια ουσιαστική νησιωτική θεσμική τομή. Είναι μία τομή η οποία ήταν μια από τις διεκδικήσεις των νησιωτών εδώ και πάρα πολλά χρόνια. Κανένας, όμως, ποτέ δεν τόλμησε να φέρει την εφαρμογή του μεταφορικού ισοδυνάμου. Και θα σας πω κάτι. Στα περισσότερα κόμματα το μεταφορικό ισοδύναμο δεν ήταν καν στις προγραμματικές τους θέσεις, ούτε καν στις πρόσφατες. Ήταν, όμως, διαχρονικά προγραμματική θέση της Αριστεράς εν συνόλω - και γι' αυτό μου κάνει εντύπωση και η στάση του ΚΚΕ - ότι πρέπει να υπάρχει μεταφορικό ισοδύναμο. Ήταν θέση στις εκλογές του Σεπτεμβρίου του 2015, στο παράλληλο πρόγραμμα. Προβλέπαμε το μεταφορικό ισοδύναμο. Ήταν δέσμευση του Πρωθυπουργού στη Νίσυρο το 2016. Γιατί αυτές είναι πολιτικές εδαφικής συνοχής στην πράξη. Η εξίσωση του κόστους μεταφοράς των νησιωτών και των εμπορευμάτων από και προς τα νησιά σε σχέση με τη χερσαία μεταφορά είναι πράξεις εδαφικής πολιτικής συνοχής. Και πώς χρηματοδοτούνται αυτές; Τα διεκδικούμε από τη Ευρωπαϊκή Ένωση και αν τα πάρουμε; Χρηματοδοτούνται από το Εθνικό Πρόγραμμα Δημοσίων Επενδύσεων. Και, κύριε Αθανασίου, προβλέπεται. Έχουν προβλεφθεί 60 εκατομμύρια για φέτος, 150 εκατομμύρια για του χρόνου και για άλλα δύο χρόνια υπάρχει ήδη η χρηματοδότηση. Και μην υπερασπίζεστε τόσο πολύ την τέταρτη αξιολόγηση, που άλλωστε την καταδικάζετε έτσι και αλλιώς.
Δεν την υπερασπίζομαι εγώ, κύριε Υπουργέ. Εσείς την ψηφίσατε.
Σας λέω, λοιπόν, ότι δεν μπορεί σήμερα να ζητάμε νησιωτικές πολιτικές από την Ευρώπη. Μόνο από εκεί, όμως; Εμείς θα ασκήσουμε νησιωτικές πολιτικές; Αυτό κάνουμε στην πράξη σήμερα. Πρώτα, λοιπόν, υλοποιούμε στην Ελλάδα και ζητάμε και από την Ευρώπη. Το μεταφορικό ισοδύναμο σήμερα, έτσι μας έρχεται να υλοποιηθεί, δεν υπάρχει παρόμοιό του στην Ευρώπη. Υπάρχουν πολλές εφαρμογές στην Ευρώπη, στη Σκωτία, στη Δανία, στην Κορσική, στη Νορβηγία, που είναι συνδεδεμένη με την Ευρωπαϊκή Ένωση. Όμως, δεν είναι αυτό το οποίο εμείς επιχειρούμε σήμερα να φέρουμε. Γιατί; Γιατί ο πολυνησιακός χαρακτήρας της χώρας μας είναι τέτοιος, που δεν μπορούμε να πάρουμε ατόφιο ένα σύστημα και να το φέρουμε εδώ. Γιατί εμείς επιδιώκουμε και κάτι επιπλέον από αυτό που έχουν τα άλλα συστήματα: την άρση και του ανταγωνιστικού μειονεκτήματος των επιχειρήσεων. Τα άλλα συστήματα μιλάνε μόνο για τις μεταφορές των επιβατών. Δεν μιλάνε για τις μεταφορές των προϊόντων. Και εμείς προσπαθούμε να άρουμε αυτό το ανταγωνιστικό μειονέκτημα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, θα μου επιτρέψετε να μιλήσω αρκετά παραπάνω.
Ε, πόσο παραπάνω; Κλείστε, κύριε Υφυπουργέ.
Άλλα πέντε λεπτά τα θέλω, σας παρακαλώ.
Νομίζω ότι μπορείτε να τα συνοψίσετε σε πιο σύντομο χρόνο.
Θα το προσπαθήσω. Για αυτό, λοιπόν, καινοτομούμε αυτή τη στιγμή με αυτό το πρόγραμμα σε ευρωπαϊκό επίπεδο. Και πιστεύω ότι θα μπορέσουμε αυτό να αποτελέσει καλή πρακτική. Για πρώτη φορά να μεταφέρουμε και εμείς μία καλή πρακτική στην Ευρώπη. Γιατί είναι αναπτυξιακό; Γιατί και αίρει το ανταγωνιστικό μειονέκτημα των επιχειρήσεων και γιατί δίνει τη δυνατότητα στους νησιώτες, δίνει κίνητρα στους νησιώτες να κάνουν νέες επιχειρήσεις. Άρα τι; Να άρουν και το ολιγοπωλιακό καθεστώς που υπάρχει στα μικρά νησιά, στις αγορές των μικρών νησιών. Επίσης είναι η πρώτη φορά που το μεταφορικό ισοδύναμο θα εφαρμοστεί στο Ιόνιο και στον Αργοσαρωνικό, που εκεί δεν υπήρχαν και ειδικοί συντελεστές ΦΠΑ. Πάμε με πιλοτική εφαρμογή. Γιατί πάμε με πιλοτική εφαρμογή; Γιατί δεν είχαμε δεδομένα. Γιατί κανένας ποτέ, όσες φορές το θυμηθήκαν να το διακηρύξουν, δεν έκανε μία μελέτη. Η μόνη μελέτη είναι αυτή που είπαμε με την «ΚΑΝΤΟR», η οποία ουσιαστικά τι προέβλεπε; Μόνο για τις άγονες γραμμές και να αγοράσουμε πλοίο, το οποίο έστελνε το κόστος πάρα πολύ ψηλά. Άρα ουσιαστικά ήταν ουτοπική ως μελέτη. Επομένως τι θέλουμε; Να μαζέψουμε εμπειρικά δεδομένα, να δούμε πώς λειτουργεί το σύστημα και με αυτόν τον τρόπο να βελτιώσουμε και να ανασχεδιάσουμε το μέτρο. Έτσι, με αυτόν τον τρόπο στα επόμενα τρία χρόνια θα δημιουργηθεί και η εθνική πολιτική για το μεταφορικό ισοδύναμο, η οποία θα περάσει από τη Βουλή με τα νέα δεδομένα. Τώρα, άκουσα πολλά για τον ΦΠΑ. Το είπα από την πρώτη στιγμή: Το μεταφορικό ισοδύναμο δεν είναι αντιστάθμισμα στους μειωμένους συντελεστές ΦΠΑ. Μας είπε, λοιπόν, ο κ. Κεγκέρογλου ότι ο Μοσκοβισί είπε ότι είναι επιλογή της Κυβέρνησης. Ξεχνάτε ότι το καλοκαίρι του 2015 ψηφίστηκε με τον ν.4336 η κατάργηση των ειδικών συντελεστών ΦΠΑ στα νησιά, ως αναγκαστικό μέτρο στο πλαίσιο του μνημονίου, και δεν ψηφίστηκε μόνο από εμάς. Ψηφίστηκε και από τη Νέα Δημοκρατία και από το ΠΑΣΟΚ και από το Ποτάμι, από διακόσιους είκοσι δύο.
Τι λέτε!
Κύριε Καρρά, εσείς δεν ήσασταν στη Βουλή.
Δεν είναι έτσι. Κύριε Υπουργέ, το βάλατε σε μία παράγραφο, όχι ξεχωριστό.
Έτσι είναι. Ακριβώς έτσι είναι, κύριε Αθανασίου. Δείτε την ψηφοφορία σας. Και μας φέρνετε, κύριε Αθανασίου, και μία τροπολογία - σας το είπα και προχθές - και λέτε για τον νησιωτικό ΦΠΑ. Αυτό είναι οι νησιωτικοί ΦΠΑ; Ή είναι στα προσφυγικά νησιά; Μην πάτε στη Λήμνο και στον Άη Στράτη και τους πείτε «έφερα τροπολογία για να κρατήσω τους συντελεστές ΦΠΑ». Μην πάτε να κοροϊδέψετε τον κόσμο. Μην πάτε στην Κάρπαθο, στη Σύμη, στους Λειψούς, στα Ψαρά να τους πείτε ότι θα διατηρήσετε τους ειδικούς συντελεστές ΦΠΑ. Επιτέλους!
Εσείς το κάνετε. Εγώ έχω επιχειρήματα, δεν αντιδικώ. Εσείς το κάνετε.
Εμείς είμαστε πολύ ξεκάθαροι σε αυτά που κάνουμε. Είναι καταγεγραμμένα και έχουν γραφτεί στην ιστορία.
Εσείς το κάνατε, κύριε Υπουργέ, το πρώτο εξάμηνο του 2016.
Παρακαλώ, κύριε Αθανασίου, μη διακόπτετε. Κύριε Υπουργέ, συνεχίστε.
Κύριε Πρόεδρε, θέλω τον λόγο, επειδή παραποιεί. Είναι προσωπικό θέμα.
Μη διακόπτετε, σας παρακαλώ.
Επιτρέψτε μου, λοιπόν. Σελίδα 27, σημείο πέντε του mail Χαρδούβελη στις 29-11-2014. Το mail Χαρδούβελη ήταν η πρόταση της ελληνικής κυβέρνησης, για να κλείσει η πέμπτη αξιολόγηση, που δεν έκλεισε ποτέ. Δηλαδή, τι πρότεινε ως το λιγότερο η ελληνική κυβέρνηση, για να πάρει μετά απάντηση από τους θεσμούς; Τι έλεγε στο σημείο πέντε; Ότι για τους «VAT islands' rates», έτσι τους ονόμαζε τους νησιωτικούς συντελεστές ΦΠΑ, θα αναθεωρήσουμε αυτά τα ειδικά καθεστώτα στο πλαίσιο της ευρωπαϊκής πολιτικής, προκειμένου να γίνει ένα πιο απλό και αποτελεσματικό σύστημα ΦΠΑ.
Για το mail Χαρδούβελη λέτε; Το έχω μπροστά μου.
Μάλιστα. Εδώ είναι! Το καταθέτω στα Πρακτικά.
Θα το χοντρύνουμε;
Δεν θα χοντρύνουμε τίποτα. Σήμερα δεν ακούστηκε πολύ η γραφειοκρατία. Η αλήθεια είναι ότι μάλλον υπερασπίστηκαν μερικές φορές τη γραφειοκρατία οι Βουλευτές της Νέας Δημοκρατίας, για να υπερασπιστούν την τοποθέτηση της κ. Μπακογιάννη στην επιτροπή. Μας είπαν για τη γραφειοκρατία τα εξής: Πρώτη φορά το Εθνικό Δίκτυο Έρευνας και Τεχνολογίας κάνει μια τέτοια εφαρμογή για εννιακόσιες χιλιάδες νησιώτες και μικρομεσαίες επιχειρήσεις. Πόσο δύσκολο και γραφειοκρατικό θα είναι αυτό το σύστημα; Τέσσερα σημεία: Μπαίνουμε με τους κωδικούς του «TAXIS», παίρνουμε τον Μοναδικό Αριθμό Νησιώτη, πηγαίνουμε να βγάλουμε εισιτήριο και έρχονται τα λεφτά στο τέλος του μήνα στην τράπεζά μας. Τόσο δύσκολο και γραφειοκρατικό! Για τις επιχειρήσεις: Μπαίνουμε με τους κωδικούς του «TAXIS», παίρνουμε τον Μοναδικό Αριθμό Νησιωτικής Επιχείρησης, καταχωρίζουμε τις φορτωτικές των εμπορευμάτων και στο τέλος του τριμήνου παίρνουμε τα λεφτά. Τόσο δύσκολο! Τόσο γραφειοκρατικό! Για αυτή τη γραφειοκρατία μάς μιλάτε! Μας είπε ο κ. Κεφαλογιάννης ότι δεν εξυπηρετούμε τους αναπληρωτές εκπαιδευτικούς που για πρώτη φορά μπαίνουν σε ένα τέτοιο μέτρο. Σε ένα τέτοιο μέτρο μπαίνουν πρώτη φορά οι αναπληρωτές εκπαιδευτικοί, οι επικουρικοί γιατροί, οι επικουρικοί εργαζόμενοι στα αγροτικά ιατρεία, στα νοσοκομεία, τα παιδιά στα αθλητικά σωματεία - και γι' αυτά υπάρχει πρόβλεψη - που κάνουν ατομικά αθλήματα. Μας είπε ότι δεν συμφέρει τους αναπληρωτές καθηγητές, γιατί το 50%, που, βέβαια, δεν είναι θεσμοθετημένο, είναι υψηλότερο σαν ποσοστό έκπτωσης. Πότε καθιερώθηκε; Έχετε εικόνα; Για πρώτη φορά σε αυτή τη χρονιά σε συνεργασία του Υπουργείου Παιδείας, του Υπουργείου Ναυτιλίας και Νησιωτικής Πολιτικής και σε συνεργασία με τους ακτοπλόους. Για πρώτη φορά! Ποτέ δεν είχατε ασχοληθεί με τους αναπληρωτές καθηγητές. Τώρα μας λέτε ότι θα χάσουν ίσως ένα 10%. Ναι, αλλά θα έχουν αυτά τα εισιτήρια καθόλη τη διάρκεια της χρονιάς να τα χρησιμοποιήσουν όποτε θέλουν.
Κύριε Υπουργέ, ολοκληρώστε.
Κύριε Πρόεδρε, θα ολοκληρώσω με μερικά παραδείγματα.
Με την τροπολογία που ήρθε είναι παροχές στους εφοπλιστές.
Κύριε Αθανασίου, δεν καταγράφεται τίποτα.
Κλείνω με μερικά παραδείγματα. Αυτό εδώ είναι το τόσο δύσκολο στο οποίο θα μπαίνουν οι νησιώτες και θα βλέπουν πόσα εισιτήρια έχουν, ποιος είναι ο αριθμός, ο Μοναδικός Αριθμός Νησιώτη. Το καταθέτω στα Πρακτικά. Μια τετραμελής οικογένεια γι' αυτό το εξάμηνο, για ένα εξάμηνο στο Κουφονήσι μπορεί να επωφεληθεί μέχρι 849 ευρώ, στο Αγαθονήσι 1.575 ευρώ, στις Οινούσσες 720 ευρώ, στον Άη Στράτη 456 ευρώ. Τόσο είναι το όφελος που μπορεί να έχει μια οικογένεια από τη διαφορά των εισιτηρίων. Στους Φούρνους 592 ευρώ…
Πώς τα βγάζετε;
Κύριε Αθανασίου, θα με αφήσετε, για να ακούσουν οι νησιώτες ποιο θα είναι το όφελός τους. Στην Κάρπαθο 947 ευρώ, στην Ικαρία 519 ευρώ και πάει λέγοντας. Είπαμε για τις επιχειρήσεις πόσο μπορούν να πάρουν. Αναφέρθηκαν κι από άλλους. Και επειδή συζητάμε για το αν υπάρχει ωφέλεια στα βασικά είδη διατροφής, θα πω ότι ένα κιβώτιο αλεύρι έχει σήμερα 9,55 ευρώ στην Πάτμο. Θα πάρει 10,08 με την αύξηση του ΦΠΑ, διαφορά 0,53. Πόσο είναι να μεταφερθεί από τον Πειραιά ως την Πάτμο; Έξι ευρώ. Πόσο είναι από την Αθήνα μέχρι την Καλαμάτα; Δυόμισι ευρώ. Πόσο θα μειωθεί τελικά; Πόσο θα πάρει η επιχείρηση; Τριάμισι ευρώ, σε σύγκριση με το 0,53 που θα αυξηθούν με την κατάργηση των ειδικών συντελεστών ΦΠΑ. Τα προϊόντα βασικής διατροφής, λοιπόν, τα προϊόντα που ενδιαφέρουν καθημερινά τον νησιώτη, θα έχουν μεγαλύτερη έκπτωση από το μεταφορικό ισοδύναμο, αν θέλετε αυτό. Σήμερα είναι μία ιστορική ημέρα, γιατί μπαίνει μία τομή θεσμική για τη νησιωτική πολιτική. Θα το εφαρμόσουμε και πολύ σύντομα θα το βλέπετε στο metaforikoisodynamo.gr. Εκεί θα κριθούμε όλοι, και αυτοί που θα το ψηφίσουμε και αυτοί που δεν θα το ψηφίσουμε. Αλλά σίγουρα θα κρίνουν οι νησιώτες ποιοι πραγματικά έφεραν πολιτικές για τα νησιά και ποιοι το μόνο που ήξεραν ήταν να έχουν τον ΦΠΑ μειωμένο.
Κύριε Πρόεδρε, μία διευκρίνιση παρακαλώ.
Κύριε Αθανασίου, σας παρακαλώ! Είστε παλαιός Κοινοβουλευτικός και γνωρίζετε πολύ καλά ότι με τον Υπουργό ολοκληρώνεται η συζήτηση ενός νομοσχεδίου.
Τι λέτε; Τριπλάσιο χρόνο για ανακρίβειες;
Είχατε αρκετές ώρες συζήτηση και στην επιτροπή, προφανώς, αλλά και εδώ στην Ολομέλεια, για να λυθούν τυχόν ενστάσεις ή απορίες, αν είχατε.
Ναι, αλλά ακούστε…
Όχι, δεν έχετε δικαίωμα παρέμβασης.
Ναι, αλλά δεν μπορείτε να δίνετε τριπλάσιο χρόνο για ανακρίβειες.
Δεν καταγράφεται τίποτε.
Κύριε Πρόεδρε, καταθέτω για τα Πρακτικά το mail Χαρδούβελη.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ναυτιλίας και Νησιωτικής Πολιτικής: «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: ΜΗΧΑΝΙΣΜΟΣ ΕΦΑΡΜΟΓΗΣ, ΚΡΑΤΙΚΗ ΕΠΟΠΤΕΙΑ ΚΑΙ ΓΕΝΙΚΟΙ ΟΡΟΙ ΥΛΟΠΟΙΗΣΗΣ ΤΟΥ ΜΕΤΑΦΟΡΙΚΟΥ ΙΣΟΔΥΝΑΜΟΥ (Μ.Ι.) ΚΑΙ ΑΛΛΕΣ ΔΙΑΤΑΞΕΙΣ
Συνεπώς το σχέδιο νόμου του Υπουργείου Ναυτιλίας και Νησιωτικής Πολιτικής: «Μηχανισμός εφαρμογής, κρατική εποπτεία, γενικοί όροι υλοποίησης του Μεταφορικού Ισοδυνάμου (Μ.Ι.) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.28΄ λύεται η συνεδρίαση για αύριο, ημέρα Πέμπτη 28 Ιουνίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων